
Bija  sestdienas  vakars  1906.  gada  ziemā.  Pie 
„Tautas  teātra"  ieejas  stāvēja  divi  jaunekļi  un,  kā 
likās,  gaidīja  kaut  ko.  Iela  bija  neparasti  tumša  un 
klusa,  tikai  pie  teātra  ieejas  dega  liela  kvēllampa, 
apgaismodama  sarkanu  afišu  ar  tāļu  saredzamiem 
burtiem.  Lampa  vienmuļīgi  sīca,  padarīdama  klu- 
sumu vēl  dziļāku  un  drūmāku. 

„Tas  laikam  Kazimirs,"  viens  no  jaunekļiem  ie- 
minējās, paliekdamies  tumsā  uz  priekšu; 

„Jā,  un  atkal  ar  meitieti,"  otrs  neapmierināts 
norūca. 

No  tumsas  iznira  divi  stāvi:  kāds  students  ar 
jaunkundzi,  kura  ātri  ņirba  savām  siltās  ziemas  ka- 
lošās ieautām  kājām,  lai  tiktu  līdz  studenta  garajiem 
soļiem. 

„Labvakar!"  jaunkundze,  turēdamās  studentam 
zem  rokas,  par  gabalu  sveicināja  jaunekļus.  Viņai, 
acīmredzot,  bija  ļoti  jautrs  gara  stāvoklis  un  viņa 
tikko  valdīja  smieklus,  kas  tai  bez  sevišķa  iemesla 
gribēja  sprukt  pār  lūpām. 

Abi  jaunekļi  pagāja  nācējiem  pretī  un  sniedza 
rokas,  cepures  pie  tam  nenoņemdami.  Jautrās 
jaunkundzes  pavadonis  atsvabinājās  no  viņas  elkoņa, 
paveda  vienu  no  jaunekļiem  —  garāko  —  sāņus  un 
sāka  klusi  ar  to  sarunāties.  Tas,  kurš  bija  rūcis,  ka 
atkal  ar  meitieti,  palika  stāvot  jaunkundzes  priekšā 


un  drūmi,  caur  pieri,  noraudzījās  uz  to.  Jaunkundze 
mazliet  apjuka  zem  viņa  drūmā  skatiena  un  nezinā- 
ja, kur  savas  degošās  acis  likt.  Bet  noslēpumainā 
saruna  starp  drūmā  jaunekļa  biedri  un  studentu  ne- 
vilkās ilgi:  tie  pēc  minūtes  atgriezās  atpakaļ  un  iz- 
glāba jaunkundzi  no  nepatīkamā  stāvokļa,  aicināda- 
mi viņu  teātrī. 

„Mēs  ar  Valdi  nopirksim  biļetes,"  students  pie- 
bilda, zīmēdamies  uz  jaunekli,  ar  ķuļ*u  bija  sarunā- 
jies; „visiem  četriem;  bet  tagad  iepazīstaties  — " 
un  viņš  iepazīstināja: 

„Asja  —  Valdis  —  Maksis." 

„Ļoti  patīkami,"  Asja  smiedamās  noteica  un 
draudzīgi  sniedza  jaunekļiem  savu  mazo,  silto  roku. 

„Ejam,  ejam,"  students  nepacietīgi  vedināja. 

Asais,  dzēlīgais  Maksis,  kurš  šodien  likās  neap- 
mierināts un  drūms,  gribēja  no  sākuma  pretoties, 
bet  kad  pārējie  jaunekļi  pagāja  uz  teātra  pusi,  arī 
viņš  piekāpās  —  un  viņi  iegāja  iekšā. 

Teātris  atradās  dārzā,  aiz  ko  no  ieejas  uz  teātra 
ēku  vajadzēja  iet  dažus  soļus  pa  šauru  koka  trotuā- 
ru, šur  tur  dārzā  vizēja  sniega  plankumi,  rēgojās 
daži  kaili  koki  un  starp  tiem  tukšas,  dēļiem  aizsistas 
lapenes.  Aiz  teatfa  ēkas  pacēlās  tumšs  kalns  ar 
pilsētas  apdēstījumiem,  —  kalns,  kurā  kādreiz  bija 
notikusi  liela  mistērija,  lieli,  brīnišķīgi  tautas  svētki, 
bet  kurš  tagad  izskatījās  baigs  un  noslēpumains  kā 
atstāts  kara  lauks. 

Pie  teātra  durvīm  dega  otra,  mazāka  kvēllampa, 
apgaismodama  tādu  pat  afišu,  kā  pie  dārza  ieejas. 
Nelielās  teat|-a  priekštelpas  bija  gaiši  apgaismotas, 
siltas  un  piepīpotas.    Pie  kases,  kura  atradās  starp 

ieeju  un  foajē,  stāvēja  daži  aktieri,  studenti,  skolēni 
un  strādnieki  vai  amatnieki ;  starp  viņiem  ari  dažas 
jaunavas:  skolnieces  un  koristes.  Dziļāki  telpās 
stāvēja  vai  staigāja  mazos  pulciņos  pārējie  teātra 
apmeklētāji,  gaidīdami  uz  izrādes  sākumu.  No  foajē 
pa  labi  veda  durvis  uz  zāli,  paralēli  ar  zāli  gāja  zems, 
alai  līdzīgs  koridors  uz  bufeti  un  kabinetiem.  Teātra 
telpas  bija  no  koka,  drapētas  sarkanā  tonī.  Daži 
spoguļi  un  elektriskā  gaisma  drusku  mīkstināja  tau- 
tas teātra  kailo  nabadzību. 

Ļaužu  bija  diezgan  daudz,  visi  sarunājās  vairāk 
vai  mazāk  intīmi,  bet  valodas  tomēr  nebija  skaļas. 
Notikumi  pilsētā  arī  te  atstāja  zināmu  iespaidu. 

Ienākušie  sasveicinājās  ar  paziņām,  kādi  tiem 
izrādijās  starp  aktieriem,  studentiem  un  skolēniem, 
izmainidami  dažas  vispārējas  frazas.  Students 
veikli  palīdzēja  jaunkundzei  novilkt  virsjaku  un  no- 
deva to  garderobē.  No  jaunkundzes  uzvalka  un  iz- 
skata varēja  redzēt,  ka  tā  bija  ģimnāziste.  Viņai  va- 
rēja būt  gadu  astoņpadsmit.  Būdama  sangviniskas 
dabas,  jaunkundze  bezrūpīgi  smaidīja  un  savām  de- 
gošajām, samtbrūnajām  acīm  silti  aplūkoja  klāteso- 
šos. Sakārtojusi  pie  spoguļa  matus  un  dekoltēto  ap- 
ģērbu, kāds  toreiz  pie  vecākajām  ģimnazistēm  bija 
modē,  viņa  ātri  apsitās  apkārt,  reizē  ar  spējo  kustību 
atsviezdama  pār  plecu  kuplu  matu  pīni.  Taī  pašā 
mirklī  viņai  piesteidzās  kāda  jauna,  gaišmataina  ko- 
riste un  noskūpstīja  to. 

„Asja,  māsiņ!"  koriste  iesaucās,  ņemdama  ģim- 
nāzisti aiz  rokas;  „tu  vēl  te?  Bet  es  domāju,  ka 
tu  būsi  aizbraukusi  uz  Pēterburgu;  Kazimirs,  zini, 
man  stāstīja." 


Ģimnāziste  piedraudēja  studentam  ar  pirkstu 
par  aprunāšanu,  un  draudzenes,  sarunādamās,  iegāja 
zālē. 

Jaunekļi,  kas  tikko  bija  ienākuši,  nostājās  pie 
sienas,  lai  uzpīpotu.  Kazimirs  izņēma  portcigaru  ar 
zelta  monogramu  un  piedāvāja  papirosus.  Atspie- 
dušies pret  sarkano  sienas  drapējumu,  viņi  aplūkoja 
teātra  priekštelpu  publiku,  no  kuj*as  ap  viņiem  pa- 
mazām salasi  jās  daži  paziņas.  Pienāca  arī  viens 
otrs  aktieris  un,  kā  tas  pie  viņiem  bija  parasts,  ātri 
un  viegli  iztīri  ja  Kazimira  portcigaru.  Intimais  pul- 
ciņš brīdi  sacentās  asprātībās,  tanīs  asprātībās,  kas 
dažkārt  bija  ļoti  dzēlīgas,  bet  tomēr  ne  ļaunas.  Pa 
starpām  paziņas  īsos,  aprautos  teikumos  nokārtoja 
savas  personīgās  lietas,  ievāca  ziņas,  kuras  tos  inte- 
resēja, paziņoja  par  notikumiem  pilsētā  un  deva  da- 
žādus, nezinātājam  savādus  paskaidrojumus  —  kā 
biržā.  Noklausoties  no  sāniem,  palika  iespaids,  ka 
viņi  piederētu  pie  kādas  labi  saskaņotas  un  ļoti  no- 
slēpumainas organizācijas,  kurai  gar  citiem  nav  ne- 
kāda daļa.  Bet  ja  patiesībā  tā  nemaz  nebija,  ja  ne- 
kāda organizācija  nepastāvēja,  tad  vismaz  paši  viņi 
uzskatīja  sevi  par  izraudzītu  sabiedrību,  kuj-ai  ar 
lielo  pūli  nav  nekā  kopēja.  To  varēja  redzēt  no  viņu 
lielās  atturības,  kādu  tie  izrādīja,  kad  sarunās  ie- 
maisījās viens  otrs  tālāk  stāvošs  paziņa,  jautādams, 
ko  neizprotamie  vārdi  nozīmē.  „Tu  jau  neko  nezini," 
šķiet,  atbildēja  viņu  acis.  Valdis  un  viņa  drūmais 
biedrs  bija  klusāki.  Tautas  teātra  atmosfēra  tiem 
vēl  bija  puslīdz  sveša:  izņemot  Kazimiru  un  vēl  da- 
žus jaunekļus,  viņi  pārējos  tuvāk  nepazina.  Maksis 
izrādīja  nervozitāti  un  strupi  ko  Valdim  pārmeta; 


8 


Valdis  smaidīja  ,  ar  smaidu  mierinādams  kolēģi. 

Beidzot  atskanēja  muziķa,  aicinādama  publiku  zālē. 

„Jā,  bet  ko  tad  mēs  te  stāvam!"  Kazimirs  pie- 
pēži  iesaucās,  kad  orķestris  sāka  rūkt  stiprāki  un  da- 
ži no  pulciņa  atgāja  nost.  „Iesim  uz  bufeti!"  viņš 
uzrunāja  Valdi  un  kādu  no  aktieriem,  ņemdams  tos 
sev  katrā  pusē  zem  rokas;  Maksis,  kājas  pa  grīdu 
vilkdams,  sekoja  viņiem. 

Students  izraudzīja  galdiņu  labākajā  bufetes 
kaktā,  „aizvējā",  kā  viņš  teica,  no  kurienes  varēja 
pārredzēt  visas  priekštelpas,  kamēr  galdiņa  publika 
aiz  resnajiem,  griestus  balstošiem  stabiem  palika  ci- 
tiem neredzama.  Apsēdinājis  biedrus  ar  sevišķu 
ceremoniju:  papriekšu  Valdi,  tad  aktieri  un  pēdīgi 
Maksi,  students  pasauca  sulaini  un  sāka  apsprie- 
sties ar  to  par  vakariņām.  Pie  tam  viņš  neaizmirsa 
arī  kolēģu  garšu  un  prasīja  viņu  padomu. 

Kazimirs  runāja  visai  ātri  un  saraustīti,  jauk- 
dams latvju  un  krievu  valodas,  kā  tas  pie  toreizējās 
Rīgas  jaunatnes  bija  parasts.  Teātra  bufetes  per- 
sonāls un  daudzi  aktieri  viņu  pazina»  kaut  gan  citādi 
nezināja  —  tikai  nojauta,  —  kas  tas  īsti  par  putnu. 
Bet  neraugoties  uz  bailīgajiem  laikiem,  viņu  nekas 
netraucēja;  jeb  arī  traucēja  —  tikai  viņš  nevarēja 
un  nedomāja  atteikties  no  teatļ*a  sabiedrības,  ku]:a 
tam,  varbūt,  patiesībā  bija  viss  dzīves  mērķis: 
pārdot  dvēseli  kaut  velnam,  bet  atrast  līdzekļus,  kā 
pavadīt  laiku  starp  mīļiem  biedriem,  interesantiem 
tipiem  un  sievietēm.  Tas  viņam  bija  tikpat  kā  aug- 
stākā ideja,  kā  esamības  attaisnojums.  Un  visi  viņu 
tamdēļ  mīlēja  un  ieredzēja,  neprasīdami  nekā  vairāk. 

Šodien  Kazimirs  bija  sevišķi  kustīgs    un    spār- 

nots.  Kad  vajadzēja  sākt  vakariņas,  viņam  ienāca 
prātā  jaunkundzes.  Spēcīgi  iesitis  sev  pa  pieri, 
viņš  iesaucās: 

„Bet  Icur  tad  kolēģes?    Nevar  tā  bez  meitām!" 

Un  viņš  aizsteidzās  saviem  garajiem  soļiem  uz 
zāli,  teikdamies  tūlīt  būt  atpakaļ. 

„Šovakar  laikam  paredzama  liela  baložu  ķer- 
šana," aktieris  noteica  skatuves  žargonā,  komiski 
piemiegdims  vienu  aci. 

„Kas  tas  ir  —  baložu  ķeršana?"  Maksis  nikni 
noprasīja,  baidīdamies  no  vārda  „ķeršana". 

„šitā  .  .  ."  aktieris  paskaidroja,  piesizdams  sev 
ar  pirkstiem  pie  apkaklītes.    „Vai  nē  ?" 

„Muļķības!"  Maksis  atteica  un,  pagriezies  pret 
Valdi,  pārmeta  pēdējam:  „Ko  mums  vajadzēja  te 
nākt,  var  vēl  iekrist !" 

„Nepiedzeries,  tad  nekas  nenotiks,"  Valdis  pa- 
mācīja. 

Bet  Maksim  piemita  veca  vājība,  ar  kuru  tas  sle- 
penībā veda  karstu  morālisku  cīņu.  Viņš,  neraugo- 
ties uz  divdesmit  gadiem,  bija  alkoholiķis.  Ticis 
pie  degvīna,  tas  dzēra  tik  ilgi,  līdz  zaudēja  samaņu. 
Tad  ar  viņu  varēja  darīt,  ko  gribēja,  viņš  iekrita  tik- 
pat kā  letarģijā  un  atmodās  tikai  pēc  divdesmit 
četrām  stundām.  Pirms  revolūcijas  tas  bija  atslēdz- 
nieka māceklis,  pašu  puika,  nažu  varonis,  āri:>ilsētas 
dabas  bērns;  bet  revolūcija  divos  mēnešos  pārgro- 
zija  viņu  no  galvas  līdz  kājām  —  kā  daudzus.  Būt 
revolucionāram,  pēc  viņa  domām,  nozīmēja  zvērēt 
ne  tikai  idejai,'  bet  arī  izkopt  pašam  sevi,  savu  rak- 
sturu u.  t.  t.  Tamdēļ  vajadzēja  atkratīties  no  bil- 
jarda plenčiem,  nažu  tiesas  un  iedzeršanām  sestdie- 

nas  vakaros  stūra  krodziņā.  Un  viņš  to  ar  apbrīno- 
jamu gribas  spēku  izveda,  atdzimdams  sevī  kā  cil- 
vēks ar  augstākām  prasībām:  radās  interese  pret 
avizēm,  pret  grāmatām,  pat  pret  teātri  un  muziķu. 
Bet  vecais  raugs  jau  kaut  kur  vēl  bija  aizķēries,  ja 
ne  sirdī,  tad  aknās.  Un  bieži  uzrūga  kā  alus  vate. 
Revolūcijas  ideāliem  pret  ziemu  sašķoboties,  ideji- 
skai askēzei  atslābstot,  bezgala  skumjas,  ak,  kā  gri- 
bējās noskalot  degvīnā!  Un  kad  sākās  skalošana, 
viņš,  kā  ilgi  badojies  jakuts  vaj  čeremiss,  piesūcās 
līdz  baltajam  ārprātam.  Reiz,  dzērumā,  uzdurdamies 
kādam  pazīstamam  draņķim  —  spiegam,  zēns  tikko 
nezaudēja  dzīvību;  tikai  policijas  tūļības  dēļ  bied- 
riem izdevās  vēl  laikā  pa  krogus  pakaļdurvīm  iznest 
viņu  aiz  kājām  un  galvas  laukā,  ievelt  ormanī  un 
tādā  kārtā  aizgādāt  uz  kādu  no  ārpilsētas  konspira- 
tīvajiem dzīvokļiem.  No  tās  dienas  Maksim  bija 
divi  iemesli  cīnīties  pret  dzeršanu:  revolūcijas  prin- 
cipi un  bailes  no  nāves.  Un  viņš  sev  nosolījās  nekad 
vairs  neņemt  degvīnu  mutē. 

„Nekas,  nekas,"  aktieris  nomierinoši  teica,  zīmē- 
damies uz  Makša  vājību:  „kad  mērs  būs  pilns,  no- 
guldīsim viņu  aiz  skatuves  uz  rekvizitēm,  —  man 
tur  zināma  laba  ala," 

II. 

Kazimirs- atgriezās  no  zāles  ar  Asju  un  koristi, 
kas  ģimnāzisti  bija  skūpstījusi  pie  garderobes  spo- 
guļa. Koriste  bija  septiņpadsmitgadēja  meitene,  de- 
jotāja. Ne  Asjai,  ne  koristei  bufetes  telpas  nelikās 
svešas,  viņas  jutās  te  tikpat  labi,  kā  zālē.  Apsēdu- 
šās uz  piedāvātiem  soliem  un,  pirkstu  galus  uz  gal- 
da malas  uzlikušas,  draudzenes  gaidīja,  kad  varēs 
sākt  ēst. 

„Es  esmu  ļoti  izsalkusi,"  koriste  atzinās,  kārām 
acīm  skatīdamās  sanestajos  gardumos. 

„Jūs  pazīstami?"  Kazimirs  pēc  laiciņa  iedomā- 
jās iepazīstināt  Valdi  ar  koristi,  jo  pēdējie  bija 
sveši.  „Balerina  Lilija  Gailīt  jaunkundze  un  Val- 
dis, dzejnieks,"  viņš  stādīja  tos  priekšā  —  un  viņi 
sadevās  rokas  pār  galdu,  no  soliem  nepieceldamies. 

„Ā,  jiis  esiet  dzejnieks?"  Asja,  viegli  pārsteigta, 
iesaucās,  pavērdamās  savām  mūzām  degošajām 
acīm  Valdim  sejā.  „Jā,  jā,  nu  es  atceros  —  jūs 
dzejojāt  „Dienas  Lapā"!    Valdis  Smaragds,  vai  nē?** 

Valdis  aiz  kauna  sakoda  lūpas.  Viņam  bija  bail, 
ka  to  nenotur  par  komisku  personu,  kā  piem.  Skar- 
gu,  par  kuru  bija  dzirdējis  visādas  anekdotes  un, 
līdzīgi  Puškina  čarskam,  savu  intimo  pasauli  atrada 
par  labāku  maskēt  publikas  priekšā,  jeb  vismaz  no- 
robežoties no  dzejniekiem  kā  profesionāliem,  un  at- 
bildēja mīļi  smaidīdams,  bet  pasausi: 

„Dzejnieki  ir  tikai  Roberts  Skarga  un  Fallijs." 

„Un  kur  tad  vēl  paliek  dekadentu  karalis",  Kazi- 
mirs sarkastiski  noteica,  kuram  patika  zoboties  par 
literatūru. 

„Kas  tas  tāds?"    naivi  ievaicājās  koriste. 

„Viktors  Eglīts,"  paskaidroja  aktieris,  kuram 
Kazimira  zobgalības  bija  labi  zināmas. 

„Jā,  un  bez  tam  mums  Hr  vēl  jaunāka  dzejnieku 
paaudze,"  Asja  sāka  karsti  polemizēt,  izrādīdama 
savas  literariskās  zināšanas  un  pazīšanos.  „Es  pa- 
zīstu vēl  Antonu  Austriņu,  Strālu,  Vulfu,  Zemgaliešu 
Birutu  un  citus;    ja  gribiet,  es  jūs  iepazīstināšu  — " 

„Pie  lietas,  pie  lietas,  kungi!"  Kazimirs  iesau- 
cās, rīkodams  vakariņu  ceremoniju,  un  aktiera  pa- 
līdzību lēja  glāzēs  vīnu.  „Jūs  dzerat  madeiru  vai 
ungāru  vīnu?"  viņš  pagriezās  pret  koristi,  ar  pa- 
tiku to  aplūkodams. 

„Vienalga,  lejiet  tik  iekšā!"  Lilija  mazliet  bez- 
kaunīgi noteica,  kas  nezinātajam  likās  pavisam  ne- 
pieskanīgi  viņas  bērnišķīgajai  sejai. 

„Pareizi!  aktieri  dzef  visu,  izņemot  degutu  un 
petroleju,"  aktieris  drastiski  nosmējās,  izdzerdams 
pats  pirmais  savu  glāzi. 

„Zināms!  abi  labi  —  bāz  maisā!"  Lilija  turpi- 
nāja uzņemtā  tonī,  pielikdama  vīnu  pie  lūpām. 

Maksis  pacēla  glāzi  līdz  sejai  un  nezināja,  ko  tā- 
lāk iesākt:  dzert  vai  nedzert?  Bez  tam  viņam  bija 
jāapbrīno  neparastā  sabiedrība  un  jāklausās,  kas  no 
ciniskajām  aktieru  sarunām  iznāks. 

„Ko  skaties,  kā  bende  uz  kaklu,"  Kazimirs  mudi- 
nāja dzert,  apžilbinādams    viņu  ar  savu    pārspīlēto 

vaļību,  kas  Maksim  dāmu  sabiedrībā  likās  ārkārtīgi 
nepieklājīgi. 

Kā  ko  pārdomādams,  Valdis  raudzījās  vakariņu 
galdā.  Iedomājās,  par  kādu  naudu  viss  tas  iegūts, 
gribēja  uzlēkt,  apgāzt  solus  un  atstāt  šo  laupītāju 
mielastu.  Gribēja  un  zināja,  ka  var  to  izdarīt  —  jo 
tas  bija  viņa  dabā,  —  bet  tūdaļ  sevi  atrunāja  no 
pārsteidzīgā  soļa:  tā  būtu  tikai  neprātīga  iz'gāša- 
nās,  kad  viņš  pats  perināja  slepenus  plānus  par  kaut 
ko  šausmīgu,  ko  nedrīkstēja  ne  iedomāties,  ne  vārdos 
izteikt,  ne  pats  sev  uzticēt. 

„Kas  jums  abiem  noticis!"  Asja  paraustīja 
Valdi  un  Maksi  aiz  rokas.    „Nepara8ti?" 

„Jā,  neparasti!"  aktieris  nosmīnēja,  redzēdams, 
ka  Maksis  ātri  izdzer  glāzi. 

„Dzeriet  taču,  nebrīnāties!"  Asja  piesita  Val- 
dim.   „Neesam  jau  tik  briesmīgi." 

„Es  nebrīnos  ne  par  ko,  izņemot  jūs,"  Valdis  pie- 
pēži  noteica,  nolikdams  reizē  ar  Asju  izdzertās 
glāzes. 

Asja  neizrādīja  par  piezīmi  nekādu  ziņkārību, 
neprasīja,  kamdēļ  taisni  par  viņu  jābrīnās,  bet  pa- 
skatījās Valdim  smaidoši  acis.  Un  bija  tik  pārāka 
par  visu,  ko  tā  runāja  un  darīja,  ka  ļoti  daudz,  ļoti 
daudz  tai  varēja  piedot:  pat  visbanālāko  sarunu 
un  koķetēšanu. 

Valdis  pats  nesaprata,  kamdēļ  bija  teicis,  ka  brī- 
nās par  viņu,  tikai  juta,  ka  Asjas  iekšējais  takts  to 
sāk  iespaidot  un,  saņemdams  viņas  roku,  noskūpstīja 
tai  pirkstus. 

Pārējie,  kas  to  redzēja,  nemaisījās  viņu  panto- 
mimē.    Kazimirs  bija  pārāk  aizņemts  no  divām  sva- 


14 


rīgām  lietām:  vai  sabiedrībai  netrūkst  omulības, 
un  vaj  Lilijai  Gailīt  jaunkundzei  netrūkst  kas  uz 
šķīvja. 

Aktieris  izlikās  vienkārši  truls.  Viņš  ēda  un 
dzēra,  priecādamies  par  katru  kumosu  un  malku,  ko 
norija.  Un  savu  rijību  pastrīpoja  tik  acīskrītoši 
un  ciniski,  ka  patiesībā  tik  rijīgs,  varbūt,  nemaz  ne- 
bija. Bet  viņa  marka  jau  bija  tāda,  ka  tam  vaja- 
dzēja kaut  ko  rādīt,  spēlēt. 

Arī  Maksis  salaba  ar  apkārtni.  Jau  pēc  pirmās 
vīna  glāzes  viņam  atslāba  nervu  uztraukums  un  gri- 
bējās runāt.  Neviens  gan  neilgojās  pēc  viņa  runām, 
bet  neviens  arī  nejutās  sevišķi  traucēts,  kad  viņš, 
cenzdamies  piemēroties  galdiņa  sabiedrībai,  sāka  ru- 
nāt savā  ārpilsētas  pašpuikas  žargonā.  Bet  ja  kāds, 
varbūt,  noklausījās  no  sāniem,  tas  redzēja,  ka  liela 
starpība  izteiksmē  nebija. 

Liela  starpība  izteiksmē  nebija  —  un  tomēr,  mazs 
pārpratums  ar  Maksi  iznāca. 

„Goliat",  viņš  savā  nemākslotībā  uzbruka  aktie- 
rim, protams,  tikai  joka  pēc,  „tu  nerij  tik  ātri,  citādi 
pārplīsīs  rumpis." 

Kas  tur  bija  nepieklājīgs,    salīdzinot  ar  citu  ap- 
kārtsēdošo  cinismu!    Mazā  aktrise  taču  pirmā  bija 
runājusi  par  bāšanu  maisā    un  tamlīdzīgām  lietām! 
Bet  Kazimirs  viņu  pamācīja: 
„Tā  pie  dāmām  nerunā." 

„Nu,  un  tu?"    Maksis  no  sirds    pabrīnējās,  juz- 
dams savā  pusē  taisnību.    „Vai  tad  tu  esi  labāks?" 
„Kad  Džonim  kaklu  nocirta^ 
Tad  rumpis  palika  .  .  ." 

viņš  spītīgi  uzvilka  visneģēlīgāko  ārpilsētas  krogus 
dziesmiņu. 

„Fui,  fui !"  Asja  un  Lilija  protestēja,  ausis  aiz- 
bāzdamas. 

„Cik  savādi,  ka  es  nekā  nedrīkstu,  bet  jūs  drīk- 
stat?"   Maksis,  apkluzdams,  vientiesīgi  noteica. 

„Jā,  jā,  Māksit,"  Kazimirs  viņam  izskaidroja, 
„mēs  visi  esam  komedianti  un  vismodernākā  etiķete 
mums  atļauj  daudz  ko,  izņemot  vienu:  mēs  nedrīk- 
stam noņemt  maskas.     Vai  tu  šo  gudrību  saproti?" 

Bet  Maksis  nesaprata  un,  atmetis  ar  roku,  iz- 
dzēra konjaku,  kuru  Goliāts,  mieru  piedāvādams,  pa- 
steidzās viņam  ieliet. 

Sirds  dziļumos  Maksis  starp  šiem  aktieriem,  stu- 
dentiem un  ģimnāzistiem  jutās  vientulis.  Viņa  īstie 
biedri,  ar  kuriem  tas  izdzīvoja  revolūciju,  viens  pēc 
otra  bija  aizbēguši  vai  krituši  etražņiku  vai  policistu 
nagos.  Tie  visi  bija  tādi  pat,  kā  viņš:  fabriku 
strādnieki,  atslēdznieku  vai  kalēju  mācekļi,  jūiTiieki, 
krogus  sulaiņi,  dēļu  nesēji,  enkurnieku  puikas,  krā- 
sotāji, kurpnieki,  mūrnieku  palīgi,  no  laukiem  ie- 
b  raukuši  darba  meklētāji,  nabadzīgo  pilsētas  nomaļ- 
saimnieku  dēli  un  caurkritusī  skolēni,  kā  piemēram 
seminārists  Uplaksts,  kurš  tam  pirmais  izskaidroja 
revolūcijas  nozīmi  viņam  saprotamā  valodā  un  domu 
gājienā,  ievezdams  to  arī  kādā  partijas  pulciņā,  kur 
viņš  atrada  priekšā  daudz  viņam  tuvu,  radniecīgu 
jaunekļu  un  skuķu.  Tie  nelietoja  maskas  un  runāja 
tā,  kā  no  savas  vienkāršās,  nemākslotās  un  rupjās 
apkārtnes  bija  mācījušies.  Bet  revolūcijas  sajūsmā 
viņi  visi  gribēja  kļūt  par  citiem  cilvēkiem,  lasīja 
diezgan  grūti  saprotamas  brošūras  un  a vizēs,  skrēja 

uz  teātriem,  apmeklēja  masu  sapulces,  izmētāja  pro- 
klamācijas, uzturēja  uz  ielām  kārtību,  ķēra  spiegus, 
palīdzēja  policistu  atbruņošanā,  gāja  meklēt  melno 
sotņu  un  izpildīja  dažādus  citus  partijas  uzdevumus. 
Bet  kad  decembrī  uznāca  reakcija,  tie,  nevarēdami 
iedomāties,  ka  viss  atkal  paliks  pa  vecam,  mēģināja 
pretoties  nenovēršamajam  un  izmisuma  pilnā  cīņā 
aizraidīja  uz  viņpasauli  ne  vienu  vien  pristavu,  meln- 
svārci, fabrikas  meistaru  vai  zilgannodzērušos  draņ. 
ķi.  Bet  reakcija  palika  arvien  stiprāka,  Makša  bied- 
rus vienu  pēc  otra  izķēra  un  nošāva,  vai  arī  daudzi 
no  «tiem,  kā  Uplaksts,  aizbēga  uz  ārzemēm.  Tā 
Maksis  palika  viens  pats,  rūpīgi  sargādams  ieročus, 
kurus  vistuvākie  draugi  tam  bija  atstājuši  glabā- 
šanā —  līdz  kamēr  viņi  atgriezīsies.  Un  ar  īstu 
auna  stūrgalvību  Maksis  nolēma  palikt  viens  pats 
un  pretoties  pārspēkam  tik  ilgi,  līdz  kamēr  pats 
kritīs.  To  viņš  savās  strupi  domājošās  smadzenēs 
tā  bija  iekalis,  ka  nekāda  pārliecināšana  nevarēja 
viņu  izkustināt  no  uzņemtās  līnijas.  Viens  vienīgs 
klīzdams  pa  pilsētas  nomalēm,  kur  dzīvoja  viņa  no- 
zudušo biedru  vecāki  un  piederīgie,  viņš  vilka  dzī- 
vību kā  īsts  revolūcijas  stoiķis.  Ne  mātes,  ne  tēva, 
ne  brāļu  viņam  nekad  nebija  bijis  —  un  tagad  nebija 
arī  draugu.  Tā  vecā  šuvēja,  kas  viņu  uzaudzināja, 
tagad  nevarēja  tam  vairs  līdzēt.  Būdams  bez  dzīvo- 
kļa un  pajumtes,  policistu  vajāts  —  kaut  gan  viņš 
daudzus  no  tiem  noknieba,  —  Maksis  brīžiem  pār- 
gulēja kaut  kur  Biķerniekos  uz  kūts  augšas,  Enkur- 
nieku  stacijas  patrepē  vai  arī  pie  kādas  no  ārpilsē- 
tas Venerām,  kurai  nereti  vajadzēja  to  slēpt  zem 
gultas,  kad  pie  viņas  ielauzās  iereibuši  zelbstšutceri, 

meklēdami  mīlas  baudu.  Bet  kādā  pievakarē  viņš 
nejauši  satika  maiā  ārpilsētas  krodziņā  bijušo  par- 
tijas propagandistu,  Valdemāru  Saliņu,  kurš  tur 
bija  iekūlies  ar  kādu  studentu,  sauktu  Kazimiru, 
lakstu  —  un  tā  kā  Maksis  ilgi  nebija  dabūjis  iztriek- 
Valdis  apjautājās  par  bijušiem  biedriem,  sevišķi  Up- 
ties  par  sirds  lietām,  tad  viņš  izstāstīja  Valdim  un 
viņa  biedrim  visu,  ko  zināja,  arī  par  mauzeriem. 
Gludi  sasukātais  un  smaržojošais  Kazimirs,  kurš  uz 
Maksi  atstāja  mazliet  atbaidošu  iespaidu,  lika  viņam 
priekšā,  mauzerus  pārdot.  Bet  kad  Maksis  noteikti 
atraidīja  šo  priekšlikumu,  Kazimirs  lūdza,  lai  vismaz 
aizdod  kādus  divus,  trīs.  To  Maksis  apsolījās  un  jau 
otrā  dienā  aiznesa  nepazīstamajam  studentam  trīs 
pistoles.  Kazimirs  dzīvoja  netāļ  no  Pāvila  baznīcas 
un  Maksim  maksāja  diezgan  daudz  pūļu,  lai  viņš,  ar 
pistolēm  apspraudies,  varētu  netraucēti  iziet  pilsētai 
cauri.  Kazimira  dzīvoklis  patiesībā  nebija  nekas  cits, 
ka  maza  mēbelēta  istabiņa  ar  atsevišķu  ieeju.  Mak- 
sim te  varen  iepatika  —  un  viņš  diezgan  bieži  sāka 
apciemot  savu  jauno  paziņu.  Te  salasījās  dažādi  jau- 
ni cilvēki,  galvenā  kārtā  studenti,  ierēdņi,  skolēni  un 
tādi  kā  aktieri,  kuri  pārsprieda  visādus  jautājumus, 
sakarā  ar  tā  saukto  tekošo  momentu.  No  jaunekļu 
sarunām  Maksis  diezgan  maz  ko  saprata,  bet  tik 
daudz  viņš  nojauta,  ka  tie  ir  kautkas  līdzīgs  viņa  ne- 
senajiem revolūcijas  biedriem,  —  tikai  šie,  tagadējie, 
bija  inteliģ-entāki,  savā  ziņā  smalkāki  un  runāja 
par  savādiem  plāniem,  apcelšanām  un  ekspropriāci- 
jām. Visi  viņi  bija  arī  ļoti  jauni,  omulīgi  un  kole^- 
ali,  izgatavoja  Maksim  fiktivu  pasi  un  aizdeva  tam 
pat  naudu.    Kad  viņš,  satikdams  kādreiz  pie  Kazi- 


18 


mira  Valdi,  apjautājās  par  šiem  jaunekļiem,  Valdis 
tikai  pasmaidīja.  Bet  Maksis  nebija  no  ziņkārīgiem, 
viņam  galu  galā  pietika  ar  to,  ka  briesmas  no 
jaunajiem  biedriem  nedraudēja.  Tā  tas  gāja  jau 
kādu  mēnesi.  Maksis,  par  spīti  draņķiem  un  spi- 
ceļiem,  vēl  elpoja.  No  visiem  paziņām  vistuvākais 
viņam  izlikās  Valdis,  kaut  gan  pēdējais  bija  stipri 
pārvērties  un  nerunāja  vairs  tik  nopietni,  kā  oktobrī, 
kad  tas  apmeklēja  viņu  pulciņu.  No  dažām  aprautām 
atbildēm  Maksis  izzināja  tikai  to,  ka  Valdis  izstājies 
no  partijas  un  pašlaik  nenodarbojoties  ne  ar  ko.  Bet 
arī  tas  Maksim  bija  pilnīgi  vienaldzīgi,  —  nevien- 
aldzīga  viņam  bija  vienīgi  cerība,  ka  varbūt  kādreiz 
atgriezīsies  aizbēgušie  draugi.  Visskaistākais  sap- 
nis taču  bija  un  palika  neaizmirstamā  oktobra  revo- 
lūcija. 

Sēdēdams  starp  garīgi  svešiem  cilvēkiem,  kuri 
par  viņu  nelikās  zinām,  Maksis  palika  arvien  klusāks 
un  sāka  stiprāki  dzert.  Viņš  jau  te  nebija  gribējis 
nākt  —  paši  vien  uzbāzās,  pierunāja.  Lai  tad  nepār- 
met, ka  notiek  cūcības. 

Asja,  laipnā,  līgsmā  un  atsaucīgā,  līdzīgi  aļģei, 
nevarēja  nosēdēt  mierīgi  un  viegli  pieskārās  Mak- 
sim pie  kamieša: 

„Draudziņ,  nedzej-at  tik  daudz,  citādi  jums  paliks 
nelabi." 

Kas  tas  bija?  Maksis  nosarka  un  uztraucās:  cik 
sveša  un  tāla  arī  nelikās  viņam  šī  ģimnāziste  —  tā- 
pat kā  viņas  kavalieri,  —  taču  sievietes  līdzjūtība  un 
pieskaršanās  viņu  uzbudināja  līdz  apmulsumam. 
Līdzīgi  uz  ielas  atstātam,  no  visiem  spārdītam  kucē- 
nam, šis  aizmirstais  oktobra  dienu  „bojeviks"  gan- 

drīz  vai  apraudājās,  kad  Asja  tam  uzlika  roku  uz  ka- 
mieša. Bet  līdzīgi  neuzticīgam  lāčukam,  kufu  mež- 
sargs, lūpas  čākstinādams,  aicina  sev  klāt,  viņš  ātri 
apslēpa  savu  silto  jūtu  saviļņojumu  un  sāka  dzert  vēl 
ātrāki  —  par  spīti  visam,  visam,  visam. 

Asja,  varbūt,  nesaprata,  kādu  iespaidu  bija  atstā- 
jusi uz  impulsīvo  Maksi.  Ienāca  prātā,  parunāt  ar 
drūmo  tipu  —  un  tūlīt  pietika.  Atgrieza  viņam  mu- 
guru un  klausījās  tālāk  anekdotēs,  ku^as  bija  cinis- 
kas un  piparotas,  bet  patīkamas. 

III. 

Izrāde  jau  sen  kamēr  bija  sākusies.  Bufetes 
telpas  palika  tukšas,  izņemot  kādu  vecu  skatuves  in- 
validu, kurš  stāvēja  pie  letes  un  dzēra  alu.  Pagrie- 
zies pret  bufetnieku,  tas  norūca  labsirdīgā  tonī : 

„Tā  ir  mūsu  zelta  jaunība,  viņa  prot  dzīvot." 

Viņš  teica  savu  piezīmi  ar  nolūku  stipri,  lai  kom- 
pānija dzirdētu. 

Un  Kazimirs  viņu  tūlīt  aicināja: 

„Kungs  Bundzeniek,  nākat  pie  mums !" 

„Nāc,  Bundziņ,  te  tev  būs  divi  krēsliņi".  Goliāts 
atkārtoja,  paceldams  alus  pietūkušajam  aktierim  di- 
vus soļus. 

Blēdīgi  pametis  bufetniekam  ar  aci,  Bundzenieks 
piegāja  un  apsēdās.  Vienmēr  devīgais  Kazimirs  pie- 
dāvāja viņam  konjaku. 

Vecais  aktieris  izdzēra,  nolaizījās  un  drebošiem 
pirkstiem  atlika  glāzīti  atpakaļ.  Bet  ilgāk  palikt  starp 
aizdomīgajiem  jaunekļiem  viņam  nepatika,  —  iz- 
dzēris vēl  otru  konjaku,  tas  pateicās  un  laipni  klanī- 
damies, atgriezās  pie  bufetes:  savu  tiesu  bija  dabū- 
jis, un  pietika. 

Caur  bufeti  drāzās  režisors  Lamberts. 

„Nu,  ko  jūs  sakiet!"  viņš  iesaucās,  ieraudzīdams 
jautro  sabiedrību,  piegāja  pie  galdiņa,  pats  sev  ielēja 
glāzi,  izdēra  un  aiskrēja  tālāk. 

„Nu,  ko  jūs  sakiet!"  kāds  nosauca  viņam  pakaļ, 
un  ilgi,  m.ēnešiem  ilgi  atkārtojās  teātra  aprindās  ne- 
jaušā bezsatura  fraza,  kuru  bija  izmetis  kāds  reži- 
sors. 

„Nu,  ko  jūs  sakiet!"  Asja  apgāza  Goliātam,  Kazi- 
miram un  Valdim  glāzes,  uzbēra  Lilijai  sāli  uz  šķīvja. 

bet  pēc  tam,  baidīdamās  no  uzbrukuma,  paslēpās  aiz 
Valda,  kufš  tai  patika.  Un  viņai  bija  tik  patīkami 
smieties  par  kompānijas  liekuļotām  dusmām. 

„Nu,  ko  jūs  sakiet!"  Kazimirs  tīrīja  savu  zilgano 
studenta  svārku,  bet  Lilija  parādīja  Asjai  mēles  gali- 
ņu —  kā  septiņpadsmitgadējs  bērns. 

Nezin  kurš  no  kompānijas  saderēja,  ka  pudeli 
konjaka  pa  salmiņu  var  ātrāk  izdzert,  nekā  apēst 
kūku.  Tie,  kam  šis  joks  nebija  zināms,  derēja  pretī. 
Kazimirs  lika  atnest  pudeli  konjaka,  kūkas  un  sal- 
mu. Nosprieda,  ka  Maksim  un  Asjai  jāpierāda  —  viņi 
bija  karstākie  pretinieki.  Goliāts  noskaitīja  viens 
divi  trīs  un  sacensība  sākās.  Maksis  laikam  zināja 
noslēpumu,  viņš  ieņēma  salmu  mutē  un  gaidīja,  kad 
ģimnāziste  sāks  kost.  Asja  nokoda  lielu  kumosu  un 
pūlējās  to  dabūt  tālāk.  Viss  tas  sacēla  lielu  jautrību, 
bet  arī  izbrīnēšanos,  kad  Maksis,  acis  nemirkšķinā- 
dams, kā  kauko  saldu  baudīdams,  bez  atņemšanās 
tukšoja  pudeli.  Gala  iznākums  bija  tas,  ka  Maksis 
izsūca  ugunīgo  šķidrumu  ātrāki,  pirms  Asja  vēl  ne- 
bija apēdusi  ne  pus  cepuma.  Bet  pēc  tam  Maksim, 
kā  jau  tas  bija  sagaidāms,  palika  nelabi.  Viņš  gri- 
bēja piecelties,  bet  nevarēja  un  aiz  dusmām  nogāza 
traukus.  Mati  tam  vienā  acumirkli  nekārtīgi  sagula 
uz  pieres,  acīs  iedegās  naidīgas  dzirkstelītes,  bet  ko- 
kaini smaidošo  lūpu  kaktiņos  parādījās  putas. 

„Nu  redzat,    nu  jums  paliks  nelabi,"    ierunājās 
Asja. 

Maksis  paskatījās  uz  viņu  lielā  nesaprašanā,  bet 
tad  uzreiz  sāka  histēriski  smieties : 

„Ko?  Hahaha!     Jaunkundz,  man  jūsu  laipnība 
nav  vajadzīga.    Es  esmu  pašpuika,  jā,  un  tas,  ka  jūs 

mīļi  runājat,  tas  tikai  pataisa  bēdīgu  dūšu.  Bez  jo- 
kiem, man  taču  neviens  nav  vēl  teicis  mīļu  vārdu... 
Bet  es  jums  neticu.    Vot!" 

„Ej,  ej,  vai  tu  neesi  iemīlējies,"  noteica  Goliāts. 

„Neklausaties  uz  viņiem,"  Asja  pārtrauca  aktieri, 
satverdama  Maksi  aiz  rokas.  „Sēžaties  man  blakus. 
Es  gribu  ar  jums  parunāt." 

Maksis  tomēr  izlikās,  ka  nedzird  Asjas  aicināju- 
mu. Viņš  runāja  kaut  ko  neskaidru  par  „Felzera" 
mašinmājas  patrepi,  kur  esot  silta  gulēšana,  par  zu- 
dušajiem draugiem  un    garlaicību  „Tautas    teātrī" 

„Kur  mans  mauzeris",  viņš  beidzot  iesaucās  un 
sāka  meklēt  azotē.  „Man  jāiet,  man  jāiet,  kur  mans 
mauzeris." 

Lilija  piecēlās  un  bailīgi  atkāpās:  Maksis  izska- 
tījās pārāk  briesmīgs,  atbaidošs  un  riebīgs.  Neva- 
rēja galvot,  ko  viņš  darīs.  Bet  Valdis  un  Kazimirs 
ātri  saķēra  to  aiz  pleciem,  pie  kam  ārkārtīgi  stiprais 
Kazimirs,  pārvarēdams  mazā,  izbadējušā  Makša  pre- 
tošanos, aizveda  to  pa  koridoru  uz  skatuves  pusi.  Go- 
liāts izpalīdzīgi  atvēra  mazās  sānu  durvtiņas,  kufas 
veda  skatuves  pagrīdē.  Te  bija  sakrautas  dažādas  ve- 
cas, pie  skatuves  piederīgas  mēbeles.  Maksi  noguldī- 
ja uz  divana  un  apsedza  ar  paša  svārkiem. 

„Man  liekas,  ka  viņš  no  šāda  stāvokļa  kādreiz  ne- 
atmodīsies,"Valdis  noteica,  „viņu  nedzīvu  pakārs  vai 
nošaus." 

„Jo  labāki,  nebūs  pašam  jāredz  sava  nāve",  Kazi- 
mirs atbildēja. 

Kad  jaunekļi  atgriezās  no  skatuves  pagrīdes,  iz- 
rāde jau  bija  beigusies  un  bufetē  saplūda  publika. 
Pa  zāli  grūstīja  krēslus  un  gatavojās  uz  deju. 

Notika  pārgrupēšanās  —  Icā  teica  Kazimirs.  Li- 
lija, Asja  un  Goliāts  aizgāja  uz  zāli.  Kazimirs  pa- 
sauca sulaini,  lika  tam  pārnest  galdiņa  saturu  uz  kā- 
du no  kabinetiem  un,  palicis  vienatnē  ar  Valdi,  turpi- 
nāja dzert. 

„Dzersim,  Saliņ,  kamēr  jaunība  līgsmo",  viņš 
mākslīgi  nopūtās  un,  nometis  kamzoļus,  ielūkojās 
omulīgāki  pie  bagātā  galda,  kuram  ar  patiku  pārlai- 
da acis. 

Bufete  pa  to  starpu  palika  arvien  trokšņaināka, 
tā  kā  tiem,  kas  gribēja  sarunāties,  vajadzēja  kliegt 
visā  kaklā,  šīs  latviešu  bufetes !  Viņās,  bez  šaubām, 
ir  daudz  kas  no  vācu  gara,  bet  netrūkst  arī  nacionālu 
savādību.  Viņas  ir  tik  vilinošas,  ka  pat  zvērināti  at- 
turībnieki padodas  kārdināšanai  un,  spiezdamies  caur 
visiem  šiem  pie  bufetes  stāvošiem  mūrniekiem,  drēb- 
niekiem, pārtikas  preču  veikalniekiem,  krājkašu  di- 
rektoriem, kurpniekiem,  avīžniekiem,  studentiem, 
zem  sievas  tupeles  trīcošiem,  bet  tik  varonīgiem  māj- 
saimniekiem, galdniekiem,  namdariem,  nodilušiem 
vēstuļu  iznēsātājiem,  pasta  un  dzelzsceļa  ierēdņiem, 
brīvprātīgiem  ugunsdzēsējiem,  fabriku  meistariem, 
strādniekiem,  naktssargiem  u.t.t.u.t.t.  —  ka  spiezda- 
mies caur  visu  šo  dūcošo,  pie  dažādām  šķirām  un  kār- 
tām piederošo,  bet  puslīdz  vienādi  ģērbušos  pūli,  po- 
pulārie atturības  darbinieki  beidzot  iekaro  sev  pozī- 
cijas pašā  redzamākā  vietā  un  tad  pasūta  karafīti 
ar  uzkožamiem,  dzerdami  pie  tam  ar  neizsakāmi  lai- 
mīgām sejām  un  runīgām  mēlēm.  Pat  nelaiķis  Lei- 
maņu Jānis  te  daudzreiz  pozējis,  bez  kā  viņš  būtu  ju- 
tis sirdsapziņas  pārmetumu  un  bez  kā  tam  sabiedrība 
būtu  ko  pārmetuši:  —  proti:  uz  to,  ka  cilvēks  dzej*. 

aizvien  mēdz  raudzīties  caur  pirkstiem.  Turklāt  pēc 
revolūcijas  sabrukuma  sabiedrībā  valdīja  tik  draus- 
mīgs gara  stāvoklis,  ka  gribot  negribot  bija  jāmeklē 
dvēseles  apmierinājums  alkoholā. 

„Dzersim,"  Kazimirs  atkārtoja  „tagad  tā  lieta  ir 
atkal  legalizēta." 

Un  viņš  pielēja  sev  un  Valdim. 

Kazimirs  bija  divdesmit  četri  gadi  vecs.  Viņš 
skaitījās  par  Rīgas  politechniskā  institūta  studentu, 
bet  lekcijas  jau  sen  kamēr  neapmeklēja.  Tas  bija 
viens  no  tiem  romantiskajiem  tipiem,  kuri,  kā  sēnes, 
izauga  1905.  gadā.  Veikls,  asprātīgs,  uzņēmīgs  un 
fiziski  ārkārtīgi  stiprs  cilvēks,  viņš  savu  enerģiju  un 
spējas  izšķieda  savādos  revolucionāros  uzņēmumos. 
Tas  ir,  viņš  nedomāja  ne  par  revolūciju,  ne  par  viņas 
ideāliem,  bet  tā  kā  revolūcija  bija  modes  lieta,  tad 
tam  katrā  ziņā  vajadzēja  spēlēt  notikumos  kādu  ie- 
vērojamu lomu.  Bet  visas  priekšrocības  uz  lomām 
bija  piesavinājušās  sociālistiskās  partijas,  kuras  pra- 
sīja no  saviem  aģentiem  zināmu  disciplīnu  un  pado- 
šanos reglamentiem.  Pats  par  sevi  saprotams,  ka 
Kazimirs  nevarēja  padoties  ne  partiju  dogmai,  ne  ari 
viņas  reglamentiem  un  vēl  mazāk  šīs  dogmas  un  šo 
reglamentu  nastu  nesējiem  ēzeļiem.  Tādēļ  viņš  visu 
laiku  palika  separāts,  izdarīdams  partiju  vārdā,  bet 
citādi  pats  uz  savu  roku,  dažādas  brīriišķas  lietas. 
Tā,  piemēram,  viņš  bija  nošāvis  kādu  toreiz  pazīsta- 
mu policijas  ierēdni,  aplaupījis  degvīna  pārdotavu,  sa- 
rīkojis romantisku  kara  gājienu  pret  melno  sotņu,  pa 
ceļam  mielojoties  ar  Ķekavas  zemnieku  sviestu,  kar- 
tupeļiem un  šķiņķi,  un,  vispār,  gribēja  kaut  ko  darīt 

revolūcijas  labā,  —  bet  tikai  ļoti  ievērojamu,  bīstamu 
un  slavenu. 

Pēc  dabas  Kazimirs  bija  visai  simpātisks,  saticīgs 
ar  cilvēkiem  un  atsaucīgs  uz  visādām  ekstrāvagan- 
cēm.  Viņš  bija  arī  godīgs,  uzticams  un  džentl- 
menis, izņemot  „revolucijas  melno  darbu"  kas  pēc 
viņa  domām,  nepiederēja  pie  sirdsapziņa»  lietām. 
Būdams  kāda  Latgales  baznīckunga  dēls,  viņš  savu 
ģenealoģiju  tomēr  slēpa,  tā  kā  daudzi  to  noturēja  par 
poli.  šī  nacionālā  neskaidrība  viņam  acīmredzot  pa- 
tika, viņš  to  pat  mistificēja.  Mistil'iēšana,  vispār, 
viņam  bija  sirdslieta,  kaut  gan,  jāsaka  taisnību,  katru 
savu  iedomāto,  izperināto  savādību  viņš  arī  centās 
pierādīt  tiešamībā  —  centās,  tā  sakot,  realizēt. 

Kad  uznāca  reakcija  un  daudzi  no  viņa  drau- 
giem —  tāpat  ķā  Maksis,  —  izklīda  kur  kurais,  Ka- 
zimirs tomēr  nenoskuma  un  nenobijās.  Tikai  pārmai- 
nīja pasi  u.n  apgādājās  ar  zolidām,  viņam  vienam  pie- 
ejamām rekomendācijām,  vizitkartēm  u.t.t.  Un  cie- 
šāk savilka  ap  sevi  to  jaunību,  kas  vēl  arvien  slāpa 
pēc  romantiski-revolucionariem  piedzīvojumiem.  Viņš 
patiesībā  tagad  jutās  gandrīz  apmierinātāks,  nekā  re- 
volūcijas varas  dienās,  kad  tam  nebija  kur  pagrie- 
sties.  Tagad  revolūcijas  vienmuļība  pārvērtās  par  ro- 
mantisku dažādību,  riskantu  varbūtību.  Viņa  spar- 
taniskajās  istabiņās,  kuras  tas  līdz  ar  vārdu  bieži 
mainīja,  sapulcējās  pa  desmit  un  vairāk  skolnieču, 
studentu  un  tamlīdzīgu  jaunekļu,  kufus  tas  pievilka 
ar  savu  skopi  rādīto  noslēpumainību. 

Kas  īsti  notiks  un  kas  jādara,  Kazimirs,  protams, 
nevarēja  pateikt.  Viņa  uzskati  un  domas,  ja  kāds  tās 
vēlējās  dzirdēt,  bija  diezgan  nesakarīgi.  „Galvenais 

revolūcijas  ierocis  ir  nauda  —  jo  vairāk,  jo  labāk." 
„Tad  atvej-as  visādas  perspektives."  „Bet  naudas 
Rīgā  ir  daudz,  tikai  vajaga  mācēt  tai  piekļūt."  „Zem 
katra  ielas  akmeņa  guļ  pa  zelta  desmitniekam."  Tādi 
apmēram  bija  viņa  principielie  izteicieni.  Varēja  re- 
dzēt, ka  viņš  kaut  ko  slēpa  —  un  slēpa,  varbūt,  tāpēc, 
ka  sēkla  tādejādi  dīga  ātrāki.  Ko  īsti  viņš  gribēja 
darīt,  neviens  skaidri  nezināja,  tikai  nojauta.  Un  no- 
jauta galvenā  kārtā  aiz  tam,  ka  neatkarīgi  no  Kazimi- 
ra, paši  jau  tuvojās  viņa  miglā  tītām  idejām.  Tāds 
bija  laikmets,  tāda  atmosfēra. 

Kazimirs,  glaudīdams  ūsas,  smaidoši  raudzījās 
Valdī.  Viņš  bija  dzēris  jau  neizsakāmi  daudz  — 
daudz  vairāk,  nekā  Maksis,  —  bet  no  viņa  sejas  un 
kustībām  nevarēja  spriest,  ka  tas  būtu  piedzēris.  Ti- 
kai mēle  tam  palika  gausāka  un  viņš  vairs  tik  steidzī- 
gi nerunāja,  kā  no  sākuma. 

Valdis  sapņoja  par  Asju,  nepacietīgi  gaidīdams, 
kad  viņa  atgriezīsies  no  zāles.  Rokā  tam  bija  viņas 
kabatas  lakatiņš,  kuru  tā  atstāja  viņam  par  ķīlu,  ka 
atgriezīsies.  Viss  jau  tas  bija  mazliet  sentimentāli — 
tie  sapņi,  kabatas  lakatiņi,  acu  valoda  un  kutinošās 
jūtas,  bet,  sevi  mierinādams,  Valdis  iedomājās  fizi- 
oloģijas likumus.  Būtu  vēl  smieklīgāki  —  tā  viņš  do- 
māja —  ja  mēs  pret  šiem  likumiem  gribētu  cīnīties. 
Bez  tam  —  kamdēļ  tad  citas  ne  mazāk  skaistas  sie- 
vietes tā  uzreiz  nepatika... 

Kazimirs  spogulī  redzēja,  kas  Valdim  rokā  un  kā 
atbalss  piepēži  ievaicājās: 

„Kā  tev  viņa  patīk?" 

Valdis  sarāvās,  vismaz  tāda    negaidīta    atbalss 

viņu  pārsteidza.    Bet  Kazimirs  turpināja,  Valda  jū- 
tu darbības  novērošanā  atrazdams  nesavtīgu  baudu: 
„0,  draugs,  tu  viņu  vēl  tuvāk  nepazīsti,  bet  kad 
pazīsi  —  iemīlēsies!" 

„Un  tu?  Vai  tad  tu  vēl  neesi  iemīlējies?"  Val- 
dis uzprasīja  ar  mākslotu  zobgalību. 

„Kā  lai  to  saka !  Es  mīlu  visas,  bet  pa  vienai  ne- 
vienu," Kazimirs  nopietni  atbildēja.  „Tu,  draugs, 
mani  vēl  necik  nepazīsti,"  viņš  piebilda,  redzēdams, 
ka  Valdis  arvien  vēl  smaida,  pūzdams  papirosa  dūmus 
zemajos  kabineta  griestos.  „Es  esmu  ļoti  daudz  pie- 
dzīvojis un  arī  mīlējis,  bet  man  jāsaka,  ka  mīlēt  var 
tikai  neilgi.  Tas,  zināms,  nav  nekas  jauns.  Bet  ja  es 
tev  teikšu,  ka  man  patīk  viss,  viss,  viss,  visa  mūsu 
apžilbinoši  mainīgā  dzīve;  ka  es  mīlu  daudz  ko,  kas 
skaists,  ori^inels,  svaigs,  ass  un  bīstams,  tad  tu,  var- 
būt, daudzmaz  mani  sapratīsi;  tad  tu,  varbūt,piekri- 
tīsi,  ka  tā  atsevišķi  es  patiesi  nevaru  mīlēt  un  ne- 
mīlu." 

„Tu  smejies,  tev  nepatīk,  ka  es  filozofēju,"  Kazi- 
mirs turpināja,  aizmirzdams  pavisam,  par  ko  bija 
sācis.  „Bet  man  šodien  ir  varen  omulīgi.  Man  patīk 
šis  krogus  troksnis,  šīs  telpas,  šī  dejas  muziķa,  glī- 
tās meitenes,  kurām  katrai  krūtīs  pukst  pa  karstai 
sirsniņai,  šis  pilnais  galds  —  viss,  viss,  ko  es  gribu 
un  vēlos!  Bet  es  gribu  dzīvot,  kā  man  patīk  —  lūk, 
jā!" 

Valdis  nekad  nebija  dzirdējis  Kazimiru  intimi  ru- 
nājam un  iedomājās,  ka  tās,  laikam,  sekas  no  kāda 
apslēpta  nervu  uztraukuma. 

„Nebīsties,  draudziņ!"  Kazimirs    turpināja    uz- 

ņemtā  tonī.  „Viss  ir  labi,  jājā!  Viss  būs  labi  un 
vēl  labāki!    Nebīsties  neko!    Es  zinu,  ko  es  daru..." 

Sulainis  ienesi  kādu  ārzemju  marku,  ielēja  Kazi- 
miram un  Valdim. 

„Lūk,  kā  viņš  dzirkst,  kā  dzīvo!"  Kazimirs  ie- 
saucās, paceldams  glāzi.  „šaī  produktā  ir  tik  daudz 
dzīvības,  tik  daudz  prieka  un  laimes,  kaut  gan  viss 
nolemts  tikai  iznīcībai.  Tāpat  arī  mēs...  Pie  velna, 
es  redzu  nākotni:  viņa  iet  pa  apskurbinoši  smaržo- 
jošu rožu  lauku  un  nobeidzas  savādā,  necaurredza- 
mā tumsā.  Ak,  kāda  tumsa,  kāda  halucinācija!  Sa- 
ki, draugs,  vai  tiešām  visam  jāiznīkst?  Tu  esi  dzej- 
nieks, tev  jāzin...  Jā,  jā,iznīkt  nekas.  To  apgalvo 
reliģija,  to  mēģina  pierādīt  pat  zinātne.  Bet  kāpēc 
cilvēkam,  par  spīti  visām  neiznīcībām,  tik  ļoti  bail 
no  nāves  ?  Nekas  neiznīkst,  bet  es  tomēr  zinu,  velns 
lai  parauj !  —  visiem  desmit  prātiem  es  zinu,  ka  iz- 
nīkšu.   Ko  tas  nozīmē?" 

„Nupat  es  lasīju  kāda  anonīma  filozofa  grāma- 
tu," Valdis  atbildēja,  „un  viņš  izsakās  apmēram  tā: 
„Dodat  man  spoguli,  lai  kaut  reiz  es  varētu  aplūkot 
sevi  pašu  —  man  apnikušas  jūsu  smīnīgās  sejas.  Jūs 
nodrebat  —  kā?  —  spogulī  neatspoguļojas  nekāds 
„es"?  Vai  tiešām  es  esmu  tikai  manu  domu,  tikai 
manu  domu,  tikai  manu  sapņu  attēls,  ne  vairāk?... 
Ak,  cik  bezgala  vientuļi  šaī  „esībā" !  Kad  es  nevēlos 
slēpties  vairs  maskā,  kad  gribu  redzēt  sevi  kailu,  bez 
apsegas,  jā,  kas  tad  tur  parādās?  Tas  taču  ir  tuk- 
šums, ko  es  redzu..." 

„Nu,  un  tad?"  Kazimirs  izbrīnā  paskatījās  uz 
biedri.  „Ko  tu  ar  šiem  vārdiem  gribi  teikt?...  Ak, 
jā,  pareizi !    Tās  jau  ir  manas  paša  domas..." 

No  zāles  atgriezās  Asja,  Lilija,  Goliāts  un  vēl 
daži  jaunekļi. 

Pieliecies  Kazimiram  pie  auss.  Goliāts  tam  ie- 
čukstēja: 

„Zini,  teātri  ir  uzkrītoši  daudz  policijas." 

IV. 

Lai  gan  Goliāts  teica  pavisam  čukstoši,  pārējie 
tomēr  dzirdēja.  Bez  tam  viņi  jau  ari  zināja,  kas  par 
lietu,  un  vaicājoši  saskatījās. 

Līdz  šim  policija  „Tautas  teātri"  lika  pilnīgi  mie- 
rā. Spiegus  te  nekad  neredzēja  —  varbūt,  viņiem 
bija  vienkārši  bail,  iet  tik  tāļu  uz  pilsētas  nomali,  kur 
vēl  valdīja  Maksis  un  Kazimirs. 

Kazimirs  mierīgi  pārprasīja: 

„Cik?" 

„Nezinu,  varbūt,  pieci  —  seši." 

„Būs  vēl  vairāk,"  kāds  no  ienākušajiem  jaunek- 
ļiem piebilda.    Arī  citi  domāja,  ka  vairāk. 

„Un  ko  viņi  dara?"  Kazimirs  pēc  brītiņa  ievai- 
cājās. 

„Stāv  garderobē;    skatās,  kā  dejo." 

„Un  taisni  kā  mērkaķi,"  Asja  nicinoši  pieme- 
tināja.    * 

„Nu,  lai  tad  skatās  ar',  kas  mums  par  daļu,"  Ka- 
zimirs noteica,  pieliedams  glāzes.    „Dzersim!" 

Bet  dzert  nevienam  vairs  negribējās.  Jaunekļi 
izgāja  atpakaļ  zālē;  Lilija  un  Asja,  redzami  uzbudi- 
nātas, sekoja  viņiem. 

Kabinetā  palika  trīs  jauni  cilvēki,  kurus  saistīja 
kaut  kādas  neredzamas  draudzības  saites.  Valdis 
košļāja  papirosu,  vērodams  Kazimiru.  Bija  nenolie- 
dzama bauda,  aplūkot  šo  mierīgo  ,cieti-skaisto  seju, 
kurā  neraustījās  neviens  muskulītis,  neviena  cīpsliņa. 
Pats  par  sevi  saprotams,  ka  akmeņainais  sejas  miers 
bija  tikai  ārējs,  tikai  maska,  —  bet  taisni  tamdēļ  jau 
Kazimirs    bija  interesants    un  pievilcīgs.    Par  sevi 

Valdis  zināja,  ka  viņš  nekad  nevarētu  tik  mierīgs 
izlikties  —  tur  vajadzēja  tiešām  ārkārtīgu  gribas 
spēku. 

Kazimirs,  paceldams  acis  un  sadurdamies  ar  Val- 
da novērojošo  skatienu,  kā  parasts,  pasmaidīja.  Un 
smaids  pie  tam  izlikās  tik  pašapmierinošs,  ka  Val- 
dim ienāca  prātā,  vai  maz  iemesls  uztraukties.  Var- 
būt, ka  policija  bija  ieradusēs  tikai  formas  pēc,  jeb 
aiz  pārskatīšanās.  Kamdēļ  tad  taisni  viņa  meklēs 
pēc  Kazimira  vai  cita  kāda  no  kompānijas  dalībnie- 
kiem! Un  ko  viņa  galu  galā  varēja  tiem  izdarīt? 
Valdis  pats  par  sevi  jutās  pilnīgi  drošs.  Viņam  pa- 
gaidām vēl  bija  ne  tikai  tīra  sirdsapziņa,  bet  arī  tīri 
papīri.  Tāpat  arī  Kazimiram,  jādomā,  viss  bija  kār- 
tībā, jo  citādi  jau  tas  nevarētu  klejot  pa  pilsētu. 
Par  Goliātu  nebija  pat  ko  runāt  —  pilnīgi  nevaino- 
jams cilvēks.  Vienīgi  Maksim  varēja  būt  riskanti. 
Neraugoties  uz  Kazimira  izrakstīto  pasi,  Maksis  to- 
mēr bija  vienam  otram  spiegam  pazīstams  pēc  iz- 
skata. Turklāt,  ja  notiktu  kratīšana,  pie  viņa  atra- 
stu mauzeri.    Kutelīgi  bija  tomēr... 

To  pašu  domāja  arī  Goliāts.  Izdzēris  viņam  priek- 
šā nolikto  glāzi,  viņš  uzprasīja  Kazimiram: 

„Bet  kā  tad  būs?" 

Kazimirs  īsi  iesmējās: 

„Tev  bail?  Vai  tad  nav  bijuši  vēl  nopietnāki  ga- 
dījumi! Ziniet,  kā  man  reiz  izgāja,"  viņš  sāka  stā- 
stīt mazliet  klusāki.  „Torņkalnā  mani  arestēja  pie 
biedrības  nama.  Paguvu  gan  nomest  brauniņu,  bet 
draņķi,  pagāni,  atrada  un  gribēja  uztiept,  ka  tas 
mans.  Tādas  muļķības  iestāstīt  viņiem,  zināms,  ne- 
izdevās, bet  brauniņš  tomēr  bija  pagalam.    Nu,  bet 

tas  nekas.  Vaļā  mani  nelaiž  un  vedīs  uz  policiju. 
Lai  ved,  es  domāju.  Sadzen  mūs  uz  ielas  stūra  — 
bija  vēl  daži  man  pilnīgi  sveši  zeperi,  laikam  pašpui- 
kas, —  apčamda,  sak',  vai  nav  kāda  bumba  kabatā 
—  un  ved.  Tik  nezin,  kas  būtu  iznācis,  ja  tiešām  at- 
rastos kāda  bumba!...  Nakts  ir  diezgan  tumša  — 
bija  rudens,  īsi  pirms  revolūcijas.  Paved  mūs  gaba- 
liņu, bet  es  kā  dodu  vienam  pa  pakausi,  tā  tas  gar 
zemi.  Citi  —  arī  tie  zepep  —  sajūk,  min  viens 
otram  uz  papēžiem,  bet  es  pār  aptiekas  žogu,  caur 
dārzu,  atkal  pār  nezin  kādu  žogu  un  prom.  Pat  ne 
šāviena  netiku  dzirdējis  —  laikam  tik  gudri  bija,  ka 
nakts  laikā  negribēja  velti  cilvēkus  traucēt." 

„Zinu,  zinu,  tu  jau  neesi  cimdiem  ņemams,"  Gk)- 
liats  godbijīgi  uzlielīja  Kazimiru.  „Bet  ja  nu  tevi 
šoreiz  arestētu  —  vai  tad  arī  tik  viegli  izdotos  ?" 

„Līdz  tam  lieta  nemaz  nenonāks,"  Kazimirs  vieb- 
damies noteica. 

Bet  omulība  tomēr  bija  iztraucēta.  Pēc  brītiņa 
ienāca  Lilija.  Viņas  bērnišķīgā  sejiņa  izskatījās  pa- 
visam nopietna.  Varēja  redzēt,  ka  viņa  juta  „pui- 
šiem"  no  visas  sirds  līdz.  Pastāstīja,  ka  policija  stā- 
vot pie  izejas  un  visus  bez  izņēmuma  kratot,  kas  ejot 
ārā.  Esot  arī  tādi  spiegi,  raugoties  visiem  tik  ne- 
kaunīgi acīs. 

Vēl  pēc  pāris  minūtēm  ieradās  Asja  un  atkārtoja 
to  pašu,  ko  Lilija.  Viņa  bija  tik  uzbudināta,  ka  tu- 
rēja roku  uz  krūtīm.  Juta  „puišiem"  līdz  tāpat  kā 
Lilija.  Tiešām  kratot.  Zālē  liels  uztraukums,  cil- 
vēki nemaz  nedrīkstot  iet  ārā.  Pašlaik  pristava  pa- 
līgs runājot  ar  teātra  pārvaldnieku,  laikam  meklē 
pēc  kāda. 

„Nu,  tad  man  jāiet,"  Kazimirs  piepēži  noteica, 
piecēlās  un  apvilka  svārku.  Samaksājis  rēķinu,  viņš 
lika  atnest  sulainim  garderobi,  bet,  nenogaidījis,  kad 
sulainis  atgriezīsies,  atvadījās  no  kompānijas. 

„Pavadiet  tikai  jaunkundzes,"  viņš  vēl  piekodinā- 
ja Goliātam  un  Valdim,  spiezdamies  caur  bufetes 
publiku  uz  durvtiņām,  kufas  veda  uz  skatuves  pa- 
grodi.  „Valdis  var  panākt  man  drusku  līdz,  bet  Go- 
liāts lai  uzgaida  sulaini  ar  mēteli." 

Skatuves  pagrīdē  viņi  uzdūrās  guļošajam  Mak- 
sim. Tas  bija  tik  cieti  aizmidzis,  ka  ne  ar  kādiem 
līdzekļiem  viņu  nevarēja  uzmodināt.  Kazimirs,  kā 
zvērs,  saskaitās.  No  visa  spēka  sagrābis  piedzērušo 
aiz  pleciem,  viņš  purināja  to  tik  stipri,  ka  tam  at- 
sprāga vaļā  visas  pogas.    Bet  Maksis  nemodās. 

„Velns!"    Kazimirs  šņāca.    „Mosties    taču,    pļē- 

Arī  Valdis  mē^nāja  Maksi  uzmodināt,  bet  bez 
panākumiem. 

„Neko  darīt,"  Kazimirs  beidzot  nīgri  noteica,  sa- 
ņemdams no  Goliāta  mēteli.  „Bet  mauzeri  gan  es 
paņemšu  līdz^  —  jūs  vēlāk  viņam  pastāstiet,"  viņš 
piemetināja,  iebāzdams  Makša  pistoli  kabatā.  „ Vi- 
ņam jau  tā  kā  tā  šodien  nevajadzēs." 

Uzvilcis  mēteli,  Kazimirs  vēlreiz  atvadījās  no  Go- 
liāta un  Valda,  un  aizlīda  gar  skatuves  prospektu 
teātrim  otrā  pusē.  Valdis  viņu  pavadīja  līdz  pēdē- 
jam sliegsnim.  Skatuves  labajā  pusē  bija  mazas 
izej  durvis  uz  dārzu.  Tās  lietoja  vienīgi  skatuves 
strādnieki  un  aktieji.  Tūlīt  aiz  durvīm  pacēlās  kalns 
ar  pilsētas  apstādījumiem. 

Kazimirs    atvēra    durvis.    Nakts  bija  melna,  bez 

gala  melna.  Neviena  gaismas  atspīduma,  nevienas 
skaņas. 

„Sveiks,"  Kazimirs  īsi  noteica  un  divos  lēcienos 
bija  kalnā  augšā. 

Valdis  klausījās,  elpu  aizturēdams,  bet  viss  pali- 
ka klusu.  No  Kazimira  vairs  nebija  ne  vēsts.  Kā 
ūdenī  iekrita. 

Atgriezdamies  zālē,  Valdis  uzmeklēja  Asju.  Viņa 
sēdēja,  saķērusies  roku  rokā  ar  Liliju.  Abas  bija 
bālas  un  uztrauktas. 

„Nu,  kā  izgāja?"  Lilija,  noliekdamās  pie  Valda, 
čukstoši  noprasīja.  Baiļu  pilnām  acīm  viņa  minēja 
iznākumu. 

Valdis  izstāstīja. 

„Kad  tik  Maksi  nenoķer!"  Asja  baidījās,  sekoda- 
ma policistu  kustībām. 

„Muļķības,"  Valdis  viņu  mierināja,  pats  tomēr 
juzdams,  ka  briesmas  nav  pāri.  Vai  tiešām  viņa  pa- 
reģojums piepildīsies,  ka  Maksis  no  šī  stāvokļa  kād- 
reiz neuzmodīsies  ? 

Publika  staigāja  pa  zāli  maziem,  izbiedētiem  pul- 
ciņiem. Neviens  vairs  nedejoja,  muzikanti  bija  iz- 
klīduši. Likās,  itkā  vilki  būtu  avīs.  Vienīgi  bufetē 
vēl  trokšņoja  mīļā  saderībā  tuvākās  un  tālākās 
teātra  apkārtnes  pīlāri,  stutes,  stibas  un  vienkāršie 
mieti.  Bet  pēc  brītiņa  arī  tur  iestājās  klusums:  po- 
licija laikam  parādījās. 

Asja,  dreboša,  nervoza,  pieglaudās  Valdim,  kā 
siltumu,  kā  patvērumu  meklēdama. 

Dzīves  vērtības  un  niecības  pretstati  uz  mirkli 
sakrustojās  Valda  apziņā. 

„Cik  skaisti,  cik  bezgala  skaisti  ir  dzīvot!"  viņš 

patētiski  nodomāja,  mulzdams  no  Asjas  tuvuma.  Bet 
arī  nezināmais  Makša  liktenis  viņu  mulsināja. 

„Par  ko  jūs  domājat?"    Asja  ievaicājās. 

„Par  dzīvību  un  nāvi,"  Valdis  atbildēja. 

„It  kā  dzīvībai  būtu  kāda  vērtība,"  Asja  noteica, 
vīlusies  Valda  atbildē. 

Pienāca  Goliāts. 

„Iesim  prom,"  viņš  aicināja;  „pārāk  nepatīkami 
būt  kopā  ar  šiem  draņķiem." 

„Iesim,"  Asja  piekrita. 

Viņi  piecēlās  un  izgāja  garderobē. 

Policisti  viņus  apturēja,  izkratīja,  apskatīja  do- 
kumentus. 

Nodzēries  iecirkņa  uzraugs,  baku  rētains  krievs, 
nogrozīja  galvu: 

„Arī,  jādomā,  no  tiem." 

Bet  palaida  tomēr  gafām. 

Visgrūtākais  nu  bija  pāri.  Bet  piepēži  Asja  pie- 
ķērās Valdim,  kā  kaut  ko  pārdabisku  ieraudzīdama. 
Valdis  negribot  atskatījās  atpakaļ  koridora  perspek- 
tīvē.  Tur  divi  ziloņiem  līdzīgi  policisti,  sarainām 
ūsām,  pelēkos  filca  zābakos,  vilka  aiz  rokām  kādu 
sakņupušu  cilvēku.  Pristava  palīgs  un  spiegs  uzlo- 
cītā apkaklē  ar  kāju  spērieniem  dzina  nedzīvo  uz 
priekšu.  Nepārspējami  krievu  lamu  vārdi  sekoja 
piedevām. 

Policistu  spārdītais  nevarīgi,  kā  samaņu  zaudējis, 
grīļojās  uz  priekšu  un  atpakaļ.  Galva  tam  vaļīgi  no- 
karājās uz  sāniem;  acis  raudzījās  stiklaini,  kā  slī- 
konim, bet  lūpas  bija  sastingušas  neglītā,  kokainā 
smaidā. 

Asja  slīga  pie  zemes.    Valdim  vajadzēja  saņemt 

visus  spēkus,  lai  noturētu  to  un  lai-  pats  nepakristu. 
Goliāts  viņus  gandrīz  grūšus  izgrūda  pa  durvīm.  Kā 
vajāti  viņi  devās  uz  pilsētu. 

„Kamdēļ  jūs  viņu  tur  aizvedat?"  Asja  čūkstoši 
pārmeta. 

„Bet  dzīvībai  taču  nav  nekāda  vērtība,"  Valdis 
klusi  iesmējās. 

Asja  nezināja,  ko  atbildēt. 

„Uz  Maksi  tas  nezīmējas,"  viņa  pēdīgi  apķērās, 
būdama  priecīga,  ka  atradusi  izeju  no  pretrunas:  — 
„Maksis  nedrīkst  mirt." 

V. 

Valdis  pamodās,  kad  viņa  vienīgajā  logā  laistījās 
saulainas  ledus  puķes.  Baznīcās  zvanīja,  kas  nozī- 
mēja, ka  svētdienas  rīts.  Kabatas  pulkstens,  kufš 
karājās  pie  sienas,  rādīja  deviņi. 

Valdim  ļoti  patika  zvanīšana  baznīcās.  Viņš  zi- 
nāja, ka  tas  nav  moderni,  ka  baznīcas  zvanos  patie- 
sībā nav  nekā  smalka  un  ievērojama,  bet  vienaldzīgs 
palikt  pret  šīm  skaņām  viņš  nevarēja.  Nekad  ne- 
kāda muzīka  neizsauca  viņā  tās  jūtas,  ko  augstie, 
pār  pilsētu  izkārtie  zvani,  kad  no  tiem  izplūda  uz  vi- 
sām pusēm  tālas,  vienmuļīgas  skaņas.  Nekā  kristia- 
niska  viņa  jūtās,  protams  nebija,  jo  šaī  ziņā  tas  bija 
pilnīgi  normāls  sava  laika  cilvēks;  bet  skaņas  pastā- 
vīgi ierosināja  viņā  kaut  kāda  bezgalīga  plašuma  no- 
jautu —  un  šī  nojauta  bija  tik  kairinoša,  ka  viss  cits 
dzīvē  likās  mazisks  Im  neievērojams.  Tamdēļ  viņš 
arī  savu  vājību  pret  baznīcu  zvaniem  galu  galā  cieta 
kā  neizbēgamu  dvēseles  anormālību,  kura  .gan  bija 
rūpīgi  jāslēpj  no  ārpasaules. 

Valdis  Saliņš  bija  dzejnieks  un  šad  un  tad  uzrak- 
stīja pa  pantam.  Viņam  piemita  visas  dzejnieka  ie- 
sācēja vājības,  bet  viņš  tās  ļoti  labizināja  un,  zinā- 
dams, kaunējās.  Kauns  par  tām  silti-sentimentāla- 
jām  jūtām,  kuras  pārņēma,  kad  viens  otrs  neapmieri- 
nošs dzejolis  parādījās  plānajos  avižu  feļetonos,  bija 
tik  liels,  ka  līdz  turpmākai  reizei  netika  ne  spalvu 
rokā  ņemt.  Kā  beidzot  izlīdzināt  dzejot  kāri  ar  dze- 
jošanas kaunu,  Valdis  labi  vēl  nezināja,  bet  gluži  da- 
biski nonāca  pie  tādas  manieres,  kā  kāds  viņa  dievi- 
nātā Puškina  varonis,    kuj-š  sabiedrībā    rūpīgi  slēpa 

savu  talantu,    šī  maniere  jauno  dzejnieku  daudz  maz 
samierināja  ar  viņu  pašu. 

Citādi  Valdis  ne  caur  ko  neatšķīrās  no  savas  ap- 
kārtnes. Būdams  kādas  provinces  piesātinās  ierēdņa 
dēls,  viņš  ieradās  Rīgā  gadu  pirms  revolūcijas,  lai 
gatavotos  uz  abituriju.  Bija  deviņpadsmit  gadus 
vecs,  ņēma  stundas  latiņu  valodā,  apmeklēja  teātrus 
un  priekšlasījumus,  flirtēja,  kaut  gan  atturīgi,  ar 
meitenēm,  un  knapinājās  savā  mazajā  istabiņā,  Tēr- 
batas  ielā.  Viņam,  lietojot  tā  laika  latviešu  romānu 
stilu,  bija  glīts  izskats,  domīgas  acis,  tikko  dīgstošas 
ūsiņas  un  patīkamas  manieres.  Viņš  ar  īstu  provin- 
ces sīkpilsoņa  akurātību  rūpējās  par  savu  ārieni,  bija 
pieklājīgs  un  kautrs,  bet  reizē  arī  pašapzinīgs  un  vē- 
rojošs. Revolūcijai  sākoties,  tas  pārtrauca  valodu 
stundas  un  sāka  lasīt  politiskas  brošūras;  sajūsmo- 
jās  īsu  brīdi  par  zocialismu,  iestājās  kādā  organizā- 
cijā, kuras  nosaukumu  nemaz  labi  nezināja,  un  ap- 
staigāja kopā  ar  dažiem  kompatriotiem,  kā,  piemē- 
ram, Uplakstu,  strādnieku  pulciņus,  kur  lasīja  ma- 
zas improvizētas  lekcijas  pēc  Karejeva,  Platonova  uji 
citām  skolas  grāmatām.  Bet  kad  revolūcija  izjuka, 
pats  no  sevis  notika,  ka  viņš  —  neko  ļaunu  nedomā- 
dams —  aizmirsa  savus  propagandista  pienākumus 
un  piegriezās  tai  bezrūpīgai  jaunatnei,  ar  ku;*u  revo- 
lūcijas dienās  bija  iepazinies.  Daudzi  gan,  revolūci- 
jai sabrūkot,  izklīda,  bet  citi  pienāca  klāt,  un  viņš,  kā 
legāls,  nevainīgs  revolūcijas  statists,  palika  Rīgā, 
maisīdamies,  kaut  gan  atturīgi,  starp  dažādiem  Kazi- 
miriem, Makšiem  un  Goliātiem.  Nekā  pievilcīga  šaī 
apkārtnē,  protams,  nebija,  bet  viņa,  šī  apkārtne,  li- 
kās svaiga,  neparasta.    Līdz  ar  to  viņš,  kaut  arī  ne- 

tieši  un  caur  savādu  romantisku  prismu,  dabūja  ie- 
pazīties ar  valdošo  latvju  sabiedrību  un  inteliģenci. 
Starp  citu,  bija  kādreiz  redzējis  un  pat  runājis  ar 
Rūdolfu  Blaumani,  kuj-š  tam  paraustīja  viņa  zilo 
krievu  kreklu  un  noprasīja,  kamdēļ  tas,  latvietis  bū- 
dams, nebāž  kreklu  biksēs? 

Kad  zvanīšana  baznīcās  apklusa,  Valdis  sāka  cel- 
ties. Neraugoties  uz  to,  ka  vakar  bija  daudz  kas  pie- 
dzīvots, viņš  jutās  pašapmierināts.  Ienāca  prātā  pa- 
gājušā nakts,  Asja,  Maksis,  Kazimirs,  Tautas  teātris 
un,  nezin  kāpēc,  arī  bakurētainais  policijas  uzraugs. 
Pavadīdams  Asju  līdz  viņas  namdurvīm,  bija  dabūjis 
zināt,  ka  to  patiesībā  sauc  Anna  šķipsna,  ka  viņa  pa- 
gājušā pavasarī  beigusi  Maldoņa  ģimnāziju,  ka  turp- 
māk viņa  domājot  apmeklēt  Pēterpils  augstākos  sie- 
viešu kursus  un  ka  nams,  kurā  viņa  dzīvojot,  pieder 
viņas  krustmātei.  Tad  vēl,  iedami,  viņi  bija  safanta- 
zējuši  par  Makša  atsvabināšanu  —  un  te  Valdis  sa- 
juta tā  kā  neveiklību  dēļ  savas  vakarējās  jūsmoša- 
nas,  jo  tagad  visi  atsvabināšanas  plāni  likās  neīsti  un 
bērnišķīgi.  Asjas  pārmetums,  kamdēļ  viņš  bija  aiz- 
vedis Maksi  uz  teātri,  to  mazliet  sāpināja,  bet  sirds 
dziļumos  Makša  liktenis  —  tas  taču  bija  jāatzīst  — 
viņam  bija  diezgan  vienaldzīgs.  Turklāt  viņš  driz 
vien  pārliecinājās,  ka  Asjas  uztraukums  par  Maksi, 
varbūt,  nemaz  nebija  tik  ilgstošs,  jo  kad  tie  bija  lai- 
mīgi tikuši  garām  policijai,  viņa  smaidīja  tikpat  bez- 
rūpīgi, kā  vakara  sākumā  un  izzoboja  viņu  kopīgo 
jūsmošanu  asiem,  skeptiskiem  vārdiņiem,  lietodama 
pie  tam  komiskus,  uz  viņu  pašu  zīmējošos  izteicienus, 
kā  piemēram:  „Nu,  ko  tāda  pigameika  zin!"  Un  pie 
tam  viņas  fosforiskās  acis  tumsā  runāja  pavisam  ko 

citu,  kas  domas  atrāva  vārdiem  un  notikumu  Tautas 
teātri  pārvērta  par  romantisku  pasaku  bez  reālas  no- 
zīmes. Kas  par  to,  ka  „viens  cīņas  biedris  bija  kri- 
tis!" Tamdēļ  jau  bija  tādi  laiki,  —  šodien  tu  un  rītu 
es!  Tiešamība  pati  gādāja,  lai  viņu  pārprot,  jo  tā 
visvieglāki  to  varēja  paciest.  Purgatorijs  zemes 
virsū  —  lūk,  kā  vajadzēja  just  un  domāt.  Skaisti 
žesti,  staigāšana  gar  bezdibeņa  malu  un  pārdrošs  li- 
dojums nezināmā  dziļumā.  —  Kaut  ko  tamlīdzīgu 
Valdis  fantazēja,  kad  Asja  tam  spēji  pieķērās  pie  ro- 
kas, lai  nepakristu  uz  slidenā  trotuāra,  šķiroties 
viņa  uzaicināja  Valdi  svētdienas  vakarā  pie  sevis,  un 
kad  viņš  izrādīja  šaubas,  vai  drīkstēs  to  apmeklēt, 
Asja,  drošinādama,  piemetināja:  „Pie  manis  jau  nāk 
daudz  puišu!"  šis  arguments  varēja  izlikties  nepie- 
klājīgs un  aizdomīgs,  bet  Valdis  jau  tiktāl  bija  iepa- 
zinies ar  toreizējās  Rīgas  jaunatnes  tradicijām  un 
valodu,  ka  uzņēma  izteicienu  tā,  kā  tas  bija  jāsaprot: 
bez  aizdomu,  bez  ļaunprātības  un  ciniska  smīna. 
Viņš  arī  apsolījās  kādreiz  aiziet,  bet  Asja  lūdza  to 
katrā  ziņā  ierasties  svētdienas  vakarā,  kad  būšot 
meitas  un  koncertēšot;  ja  gribot,  varot  ņemt  puišus 
ar'  līdz,  bet  viņa  patiesībā  gaidīšot  tikai  viņu  vienu. 
Un  pacēla  roku,  lai  Valdis  to  noskūpstītu. 

Apģērbies  un  nomazgājies,  Valdis  sāka  soļot  pa 
istabu,  izsapņodams  vēlreiz  pagājušās  nakts  piedzī- 
vojumus. Saule  jau  sen  bija  atgriezusies  un  kad  pie- 
gāja pie  loga,  varēja  sajust  viņas  staru  siltumu.  Lās- 
tekas lūza  un  krita  uz  skārda  palodzes ;  ledus  puķes, 
kā  dzīvas,  veidojās  un  spīguļoja  sudraba  un  zelta 
toņos. 

Valdis  sajuta  tīksmainu  prieku,  gribēja  kaut  ko 

darīt,  piesēdās  pie  galda  un  sāka  bungot  nemierīgi  ar 
pirkstiem  pa  sniegbalto  galdautu,  uz  kura  simetriski 
bija  saliktas  dažas  grāmatas,  burtnīcas  un  zīmuļi. 
Pašā  galda  vidū  rēgojās  vāze  ar  zaļām,  sveķainām 
priežu  skujām. 

„Gluži  kā  pie  kādas  jaunkundzes,"  Valdis  nodo- 
māja, pārlaizdams  acis  par  savu  mazo,  balto  istabiņu, 
kura  tam  patika,  bet  kuru  viņas  gaišuma  un  akurātī- 
bas pēc  tas  kaunējās  citiem  rādīt. 

Paņēmis  papīra  lapu,  viņš  uzrakstīja  „Zonete", 
gribēdams  izteikt  savas  jaunās  jūtas.  Pirmais  pants, 
kā  aizvien,  uzrakstījās  viegli  un  likās  apmierinošs, 
bet  tālāk  nekas  neiznāca,  vārdi  pieņēma  pārāk  kon- 
krētu veidu  —  viss  tiecās  uz  Asju.  Un  te  nu,  kā  par 
brīnumu,  pietrūka  spēka:  acīmredzot  dzeja  bija  kas 
cits,  bet  mīla  atkal  kas  cits.  Jeb  vai  viņš  maz  bija 
dzejnieks  un  vai  tas  varēja  mīlēt,  kā  gribēja? 

Noglabājis  iesākto  zoneti  galda  atvilktnē,  Valdis 
piecēlās  un  sāka  atkal  soļot.  Kratīdamies  vaļā  no 
neizšķirtā  jautājuma,  aprēķināja,  cik  vēl  atliek  laika 
līdz  vakaram  un  kur  dienā  aiziet.  Ienāca  prātā,  kā 
pie  Kazimira.  Kazimirs  gan  neko  sevišķi  neintere- 
sēja, bet  aizvien,  kad  nebija  kur  laiku  likt,  kaut  kas 
vilka  uz  „komunu",  kur  pastāvīgi  sēdēja  pa  trīs,  pa 
četri  un  vēl  vairāk  „puišu".  Te  varēja  uzspēlēt  kār- 
tis, izrunāties,  arī  izsmieties  un,  vispār,  izklaidēties. 
Bet  citu  jau  neko  dažreiz  nevajadzēja.  Pēdējo  reiz 
Valdis  bija  apmeklējis  Kazimiru  pārs  dienu  pirms 
notikuma  „Tautas  teātrī"  un  nosēdēja  pie  tā  visu  pēc- 
pusdienu. Bija  sanākuši  dažādi  divdesmitgadēji  tipi 
—  inteliģenti  un  neinteliģenti,  kupus  visus  apvienoja 
kaut  kas  kopējs.    Spēlēja  stukulku,  lika  ienest  tēju. 

aizsūtīja  pēc  ūdens  krinģeļiem,  „Zefīriem"  un  kon- 
jaka (Kazimiram  bija  nauda) ;  Goliāts  strimšķināja 
uz  balalaikas,  turēdams  kājas  uz  galda;  Kazimirs,  kā 
arvien,  daudz  runāja,  bet,  kā  likās,  bija  izklaidīgāks, 
nekā  parasti,  un  kaut  ko  slēpa.  Bet  no  pusvārdiem, 
kurus  papildināja  pārāk  runājošas  acis,  Valdis  no- 
prata, ka  noticis  kas  svarīgs.  Kas  īsti,  to  Valdim  ne- 
viens neteica,  bet  viņš,  pateicoties  zināmai  domu  aso- 
ciācijai, nojauta  visu  tik  pilnīgi,  ka  ne  drusku  ne- 
šaubījās par  savu  aizdomu  dibinātību.  Tikai  to  viņš 
nevarēja  galvot,  vai  visi  klātesošie  bija  noslēpuma 
līdzdalībnieki,  jeb  tas  piederēja  vienīgi  Kazimiram, 
kuj"š,  nevarēdams  nociesties,  ne  bez  pašlepnuma  lika 
manīt,  ka  viņš  izdarījis  kaut  ko  pārdrošu,  t.  i.  pārdro- 
šu ne  viņa  paša,  bet  tikai  citu  acīs.  Un  Valdi  pārņē- 
ma savāds  greizsirdības  īgnums  pret  šo  avantūristu 
—  kā  viņš  domās  Kazimiru  nosauca.  Viņa  greizsir- 
dīgais īgnums  tiešām  bija  savādas  dabas  —  un  viņš 
to  ļoti  labi  zināja.  īgnums  viņu  pārņēma  tāpēc,  ka 
ikviena  avantūra  tam  bija  pretīga;  bet  greizsirdība 
viņu  mocīja  aiz  tam,  ka  tas  bija  gatavs  pats  izdarīt 
vislielāko  noziegumu  —  tikai  savādāki,  nekā  citi: 
slepeni,  intīmi,  bez  līdzdalībniekiem.  0,  ja  vien  viņš 
sāka  fantazēt  —  un  Valdis  fantazēja,  —  tad  nekā- 
diem „plāniem",  nekādām  avantūrām  un  arī  nekā- 
diem noziegumiem  nebija  robežu!  Viņš  pats  pabrī- 
nējās, kur  tam  radās  tik  daudz  neticamu,  pārspīlētu, 
sarežģītu  un  tomēr  iespējamu  ideju.  Dažreiz  viņš 
aizfantazēja  tiktāl,  ka  tam  mati  cēlās  stāvu.  Pats 
par  sevi  saprotams,  ka  visas  neticamās,  velnišķi  kon- 
krētās un  iespējamās  fantāzijas  vajadzēja  rūpīgi 
slēpt,  —  citādi  to  varēja  noturēt  vai  nu  par  ārprā- 

tlgu,  jeb  arī  par  cilpas  kandidātu.  Par  laimi,  Valdis 
neslimoja  ar  halucinācijām  un  prata  savas  fantāzijas 
ne  tik  vien  apslēpt,  bet  arī  savaldīt  un  izgaisināt. 

šodien  vismazāk  viņš  piedomāja  pie  savām  fantā- 
zijām un  arī  greizsirdīgais  īgnums  pret  Kazimiru  ne- 
bija vairs  tik  liels,  kā  agrāk. 

Pulkstens  aiz  sienas  nosita  desmit.  Ka  aizvien, 
vecā,  pakurlā  saimniece  ap  šo  stundu  ienesa  tēju  un 
bez  tam  —  vēstuli. 

Vēstule  bija  no  mājām.  Rakstīja  tēvs,  ka  māte 
arvien  vēl  esot  slima  un  naudas  nepietiekot.  Desmit 
rubļu  izsūtīts,  bet  vairāk  nevarot.  Turpmāk  nespē- 
šot ne  tik  daudz,  jo  viss  paliekot  dārgs.  Cik  labi 
būtu,  ja  dēls  atrastu  kādu  nodarbošanos. 

Vēstule  aplēja  kā  ar  aukstu  ūdeni.  Ka  māte  bija 
slima,  to  Valdis  zināja  jau  no  agrākā,  un  tas  viņu 
nepārsteidza.  Bet  nepatīkami  bija,  ka  līdzšinējo 
divdesmit  piecu  rubļu  vietā  tagad  bija  izsūtīti  tikai 
desmit.  Bet  vēl  nepatīkamāks  bija  atgādinājums  par 
nodarbošanos. 

Valdim  uzreiz  viss  palika  vienaldzīgs.  Pat  ledus 
puķes  logā,  šķiet,  aptumšojās  un  lāstekas  apstājās 
lūzt.  Apsēzdamies  pie  tējas,  viņš  sāka  bungot  ar 
pirkstiem  pa  galda  malu  vēl  nemierīgāki,  nekā  pie  zo- 
nates.  „Lūk,  draudziņ,  proza!"  viņš  domās  atkār- 
toja daudzreiz  dzirdētu  frāžu,  un  piepēži  izjuta  pret 
sevi  pašu  neizsakāmas  riebuma  un  nicināšanas  jūtas. 
Riebumu  un  nicināšanu  pavairoja  sevišķi  vēl  tas  sen- 
timentālais žēlums,  kuru  acumirkli  vēlāk  viņš  izjuta 
pret  pagājušās  nakts  piedzīvojumiem.  Nezin  kāpēc 
palika  kauns  arī  pret  Asju,  itkā  tas  būtu  pret  viņu  ko 
noziedzies.    Un,  ātri  izdzēris  tēju,  viņš  apvilka  mēte- 

li,  paķēra  cepuri  un  aizgāja  pie  Kazimira.  „Lūk, 
draudziņ,  proza!"  viņš  vēlreiz  nodomāja,  iedams  uz 
Pāvila  baznīcas  pusi. 

Kazimirs  pēdējā  laikā  dzīvoja  strādnieku  kvar- 
tālā, koka  namā,  pārs  soļu  no  policijas  iecirkņa.  Val- 
dis ne  bez  šausmām  pagāja  garām  iecirkņa  vārtiem, 
pie  kuriem  stāvēja  apbruņots  policists.  Viņš  neva- 
rēja nobrīnēties,  kas  gan  Kazimiram  par  prieku,  dzī- 
vot tik  ciešos  kaimiņos  ar  policiju.  Bet  Kazimirs, 
kad  tam  par  to  dažreiz  uzprasīja,  gudri  pasmaidīja: 
sīkumus  un  tuvus  priekšmetus  jau  nekad  neievē- 
rojot. 

Tūlīt  aiz  stūj-a  bija  nams  Nr.  4.  Valdis  uzkāpa 
pa  stipri  piesmakušām  koka  trepēm,  uz  kurām  sēdē- 
ja, maizi  ēzdami,  ne  visai  tīri  bērni.  Piegājis  pie  Ka- 
zimira istabiņas,  kura  atradās  savrup  no  kāda  lielāka 
dzīvokļa,  viņš  pieklauvēja.  Bet  neviens  neatbildēja 
un  durvis  galu  galā  izrādījās  aizslēgtas. 

Tas  bija  savādi,  jo  parasti  Kazimirs  savu  istabu 
nekad  neslēdza,  un  ja  arī  viņš  pats  nebija  mājās,  tad 
tur  arvien  sēdēja  kāds  no  viņa  daudzajiem  paziņām. 
Bet  šodien  viss  bija  kluss  un  no  dobjās  skaņas,  kāda 
atbalsojās  aiz  durvīm,  kad  klauvēja,  Valdis  nojauta, 
ka  istaba  ir  pilnīgi  tukša. 

Izklauvējies,  viņš  aizgāja,  nezinādams,  kur  un  kā 
pavadīt  laiku  līdz  vakaram. 

VI. 

Valda  pareģojums  bija  piepildījies,  bet  tikai  pa 
daļai.  Maksi  noveda  uz  tuvāko  policijas  iecirkni  — 
to,  kas  atradās  netāļ  no  Kazimira  dzīvokļa  —  un  ie- 
vietoja mazā,  tumšā,  ārkārtīgi  netīrā  un  mitrā  kame- 
rā, kur  tas,  arvien  vēl  nesaprazdams,  kas  ar  viņu  no- 
tiek, smagi  nokrita  uz  šauras  koka  lāviņas. 

Bija  pāri  pusnaktij,  bet  iecirknī  valdīja  īstais 
l)()rdeļa  troksnis,  nāca  un  gāja  visdažādākie  policistu 
tipi:  uzraugi,  kārtībnieki,  rakstveži,  spiegi,  viņu  pa- 
līgi un  palīgu  palīgi.  Visi  viņi  bija  ļoti  aizņemti,  bet 
līdz  ar  to  ārkārtīgi  daudz  runāja,  strīdējās,  smējās, 
dziedāja,  svilpoja  un  par  visām  lietām  lamājās.  Divi 
nožēlojama  izskata  rakstveži,  iekritušām  krūtīm  un 
nodzertām  sejām,  viens  brillēs  un  ar  zilu  papīra  ap- 
kaklīti, otrs  līdz  kaklam  aizpogātos  kamzoļos,  kuri 
tam  bija  neparasti  mazi  un  šauri,  filozofēja  par  Tol- 
stoja humanitārajām  idejām.  Pēc  būtības  viņi  abi 
atzina  Tolstoja  mācību  par  nepretošanos  ļaunumam, 
bet  izšķīrās  dažos  formelas  dabas  jautājumos.  Lai- 
ku pa  laikam  viņiem  iznesa  no  pristava  kabineta  da- 
žādus papīrus,  jeb  arī  viņi  paši  tādus  nēsāja  iekšā  un 
ārā  —  un  tad  sarunas  bija  jāpārtrauc;  bet  kad  pa- 
pīri bija  izpildīti,  viņi  atkal  atgriezās  pie  sava 
Tolstoja. 

Aiz  letes,  uz  sola,  kas  bija  pārvilkts  ar  melnu 
vaska  drēbi,  gulēja,  kājas  vienu  pār  otru  pārlicis,  de- 
žurējošais uzraugs.  Starp  ieeju  un  leti  sēdēja  vairā- 
ki ar  flintēm  apbruņoti  kārtībnieki.  Pa  kancleju 
skraidīja  dažādi  aizdomīgi  tīpi,  gan  formā,  gan  civil- 
drēbēs, bet  vienkāršie,  flegmātiskie  kārtībnieki,  cīnī- 

damies  ar  miegu,  vienaldzīgi  raudzījās  savā  priekšā 
un  necēla  ne  aušu  par  savu  peklei  līdzīgo  apkārtni. 
Ik  pārdesmit  minūtes  ienāca  lielākas  policistu  patru- 
ļas, atgriezdamās  no  kratīšanām,  un  nostājās  kaktā, 
pie  durvīm,  pacietīgi  gaidīdamas  uz  tālākiem  rīkoju- 
miem —  kurp  iet  un  ko  darīt.  Uzraugi  ieradās  ar 
raportiem,  vai  arī  aizgāja  ar  orderiem,  bāzdami  tos 
portfeļos,  vai  arī,  ja  portfeļa  nebija,  —  aiz  piedurkņu 
aplokiem.  Spiegi  slīdēja  kā  ēnas  un,  salīdzinot  ar 
citiem  policistiem,  bija  diezgan  klusi.  Bet  toties  pe- 
lēkmēteļainie  uzraugi  lamājās  un  kliedza  tik  bries- 
mīgi, ka  pietika  par  visu  kancleju. 

Kad  apmēram  desmit  vīru  liela  policistu  nodaļa 
ieveda  Maksi,  troksnis  sasniedza  visaugstāko  pakāpi. 
Dežurējošais  uzraugs  žāvādamies  piecēlās  un  pieņē- 
ma arestēto.  Troksnis  un  burzma  bija  tik  liela,  ka 
dežurantam  vajadzēja  vairākkārt  apsaukt  kliedzējus, 
lai  dzirdētu,  ko  viņam  saka  par  Maksi. 

„Kā  tevi  sauc!"  viņš,  paņemdams  arestēto  grā- 
matu, jautāja  Maksim. 

Bet  Maksis  atbildes  vietā  stipri  un  neglīti  ža- 
goja,  mocīdamies  ar  atraugām;  par  viņu  atbildēja 
spiegi. 

„8x'B,  TOHce  peBOjironļioHBpTb !"  uzraugs  nicīgi  noteica 
un  lika  aizvest  Maksi  uz  kameru.  Pēc  tam  viņš  apā- 
tiski nokrita  atpakaļ  uz  sola  un  palika  rokas  zem 
galvas. 

Pristava  palīgs  Michejevs,  kas  bija  vadījis  kratī- 
šanas „Tautas  teātrī",  rokas  berzēdams  iegāja  pri- 
stava kabinetā.  Toreiz  par  pristavu  minētā  iecirknī 
nebija  nekas  cits,  kā  vēlākais,  tāļu  daudzinātais  sle- 
penpolicijas   priekšnieks,    Greguss.    Tamdēļ  arī  šaī 

policijas  iestādē  notika  lietas,  kādas  bija  iespējamas 
vienīgi  pie  Gregusa  un  Michejeva. 

Kad  policistu  nodaļa  atgriezās  no  „Tautas  teatj'a", 
Greguss  gulēja  kabinetā  uz  divana  un  smēķēja  cigā- 
ru, —  cigārus  viņš  ļoti  mīlēja.  Tas  bija  gadus  trīs- 
desmit pieci  vai  četrdesmit  vecs  kungs,  tērpies  civil- 
uzvalkā,  gaišām,  labi  koptām  ūsām  a  lā*  Vilhelm,  diez- 
gan korpulents  un  prezentabls,  bet  citādi  kodīgs,  ne- 
žēlīgs un  atriebīgs  leitis.  Cigārs  jau  gāja  uz  beigām, 
kad  ieradās  palīgs. 

„Vai  ziniet,  mēs  noķērām  Maksi,"  Michejevs  sta- 
rojošām acīm  steidzās  pastāstīt  Gregusam  kratīša- 
nas iznākumu. 

Greguss  pasmaidīja  —  cik  vien  omulīgi  policists 
var  smaidīt,  kas  nozīmēja,  ka  viņš  ar  kratīšanu  pil- 
nīgi apmierināts. 

Maksi  —  un  tāpat  visus  citus  Rīgas  „bojevikus" 
—  tie  pazina  tikpat  labi,  kā  savus  aģentus  un  palī- 
gus, tamdēļ  viņi  runāja  par  Maksi  savādā,  intīmā 
tonī,  kā  par  tuvu  cilvēku. 

„Kur  tad  viņš  ir,  parādiet,"  Greguss  beidzot  uz- 
prasīja. 

„Nabadziņš  atkal  pilnā,  iesēdinājām,  lai  izguļas; 
jūs  jau  zināt  —  no  viņa  tagad  tikpat  neviena  vārda 
nevar  izdabūt:   neredz  un  nedzird,"  palīgs  atbildēja. 

„Hehehe!"  smējās  Greguss,  izņemdams  no  šaura 
divvietu  portcigāra  jaunu  cigāru.  „Nu,  labi,  tad  pa- 
sauciet vēlāk  —  es  gribu  ar  viņu  parunāt.  Bet  tagad 
ejat,  izdarāties  ar  to  vakarējo  jaunkungu." 

Michejevs  izgāja  savā  kabinetā,  kuļ^š  reizē  izpil- 
dīja Gregusa  priekšistabu,  un  lika  ievest  kādu  Laz- 
dinu.    Policisti  iestūma  kabinetā    bālu,    izkāmējušu 

jaunekli,  kas  bija  tērpies  vienās  skrandās  un  lupatās, 
bez  mēteļa  un  pat  bez  cepures. 

Jauneklis  drebēja  un,  vispār,  izskatījās  ļoti  nožē- 
lojams; acis  tam  nemierīgi  šaudījās  uz  visām  pusēm, 
bet  ja  viņš  skatījās  uz  cilvēku,  tad  tikai  caur  pieri, 
kā  vilka  bērns. 

„Nu,  Lazdiņ,  kā  tad  tas  bija?"  pristava  palīgs  no- 
prasīja, sataisīdams  mefistofelisku  ģīmi.  Varēja  re- 
dzēt, ka  tādu  jautājumu  viņš  bija  uzdevis  jauneklim 
jau  agrāk. 

Jauneklis  neatbildēja  un  nokāra  galvu. 

„Ak,  tad  tu  neteiksi,  suņa, bērns!"  policists  pa- 
augstināja toni. 

Jauneklis  stāvēja  kā  stāvējis,  pat  acis  vairs  ne- 
blisināja;    tikai  noliecās  arvien  zemāk  un  zemāk. 

„Nu,  tad  mēs  tev  parādīsim,  kas  ir  Marija  Iva- 
novna!"  Michejevs  negaidot  uzkliedza  tik  stipri,  ka 
pat  klātesošie  kārtībnieki  sarāvās. 

Jauneklis  drusku  pacēla  galvu,  pie  kam  viņa  izkā- 
mējušā sejā  atspoguļojās  savāds  miers  un  padevība. 

Pristava  palīga  lamāšanās  palika  neizturama;  ne- 
zin no  kurienes  izlēca  kumpains  vecis  sarkaniem,  no- 
dilušiem matiem  un  iebrēcās  kā  āzis,  piesizdams  sev 
ar  delnas  malu  pie  rīkles;  pēc  tam  viņš  atvēzējās  un 
no  visa  spēka  iezvēla  jauneklim  ar  dūri  pa  galvu. 
Jauneklis  saņēma  sitienu  kā  statuja.  Pristava  palīgs, 
nolaizdams  uz  acumirkli  balsi,  lika  kaut  ko  ienest,  bet 
pēc  tam  turpināja  lamāties.  Kā  likās,  tad  lamāšanās 
process,  neskatoties  uz  diezgan  lielo  enerģijas  patē- 
riņu, sagādāja  viņam  zināmu  baudu.  Tas,  varbūt, 
bija  kaut  kas  līdzīgs  suņa  riešanas  priekam,  jo  arī 
suns  rej,  nezinādams,  kamdēļ  īsti. 

Jauneklis  stāvēja  kā  stabs,  šad  tad  uzmezdams 
caur  pieri  Michejevam  nenozīmīgu  skatienu;  bet  ci- 
tādi viņa  mierīgi  padevīgajā  sejā  neatspoguļojās  ne- 
viena doma. 

Pēc  nedaudz  mirkļiem  atgriezās  kārtībnieks  — 
tas  pats  zilonim  līdzīgais  milzis,  kuļ'š  bija  vilcis 
Maksi  pa  teātra  koridoru,  —  un  nesa  rokā  divus  pus- 
ass  garus  kārklu  buntus.  Uz  pristava  palīga  mājie- 
nu pārējie  kārtībnieki  veikli  nogāza  jaunekli  pie  ze- 
mes un,  tā  kā  viņš  ne  tik  daudz  aiz  stūrgalvības,  kā 
apjukuma  negribēja  pats  sev  novilkt  bikses,  tad  tie 
izdarīja  šo  ceremoniju  viņa  vietā.  Pēc  tam  iesākās 
eksekūcija.  Visi  apklusa,  arī  pristava  palīgs.  Mil- 
zis norāva  mēteli,  izlocīja  savās  neticami  gaj-ajās 
rokās  kārklus  un  tad  īsi  un  negaidot  nolaida  tos  pār 
jaunekļa  miesu.  Palika  sarkana  svītra,  kas  tomēr 
ātri  nozuda,  kad  citas  tai  pievienojās.  Cirtieni  sāka 
krist  viens  pēc  otra,  ritmiski;  ne  visai  steidzīgi.  Mil- 
ža darbība  atgādināja  kaut  ko  līdzīgu  siena  pļaušanai : 
tā  pati  švīkoņa,  tie  paši  īsie  elpas  grūdieni.  Bet  klu- 
sumu piepēži  iztraucēja  griezīgs  kliedziens.  No  sā- 
kuma kliedzieni  bija  skarbi,  aizsmakuši,  bet  turpmāk 
tie  palika  tīrāki  un  pārgāja  vokālos  izsaucienos. 

„Mamma!"  negaidot  atskanēja  no  apakšas,  pēc 
kam  kliedzējs,  itkā  nokaunēdamies  par  savu  bērni- 
šķību, uz  brīdi  apklusa  un  palaida  dažus  cirtienus 
garām  bez  nevienas  skaņas.  Bet  tad  atkal  viņš  tur- 
pināja kliegt,  konvulsijās  raustīdamies  starp  smir- 
došajiem kārtībnieku  zābakiem. 

„Tu  neteiksi?"  mazais,  melnais  Michejevs  ik  pēc 
cirtiena  noprasīja,  noliekdamies  mazliet  uz  zemi  — 
uz  to  pusi,  kur  vajadzēja  atrasties  jaunekļa  galvai. 

„Tu  neteiksi?"  kumpainais  vecis  āža  balsi  at- 
kārtoja, lēkādams  jauneklim  apkārt. 

Bet  Lazdiņš,  itkā  viņam  nebūtu  laika  atbildēt, 
kliedza  arvien  stiprāki  un  steidzīgāki. 

„ Velns!"  pristava  palīgs  iespēra  tam  ar  zābaka 
purnu  pa  pieri.  „Nolādēts  velns,  vai  tad  es  nezinu, 
kā  tas  viss  notika!    Tavi  čomi  jau  čokā!" 

Pēršanai  ievelkoties,  jauneklis  sāka  nogurt,  balss 
tam  palika  vājāka,  kliedzieni  pārvērtās  vaidos.  Arī 
milzis,  laikam,  pagura  un,  sizdams,  smagi  elpoja. 

„Pietiks!"  Michejevs  gurdi  noteica  un  apsēdās. 
„Ko  nu  zēnu  spīdzināt  gan  jau  iztiksim  ar  labu,  — 
citreiz  tā  vairs  nedarīs,"  viņš  piedodoši-tēvišķā  tonī 
piemetināja. 

Kārtībnieks  uzcēla  jaunekli  un  aizpogāja  tam 
bikses.  Jauneklis  klusi  vaidēja,  turēdams  ar  abām 
rokām  vēderu:  tur  viņam,  laikam,  bija  ieķērušās 
skabargas. 

„Ejat  ārā,"  pristava  palīgs  pamāja  klāteso- 
šiem ar  galvu  un  nosēdanāja  jaunekli  sev  iepretī  uz 
ādas  krēsla.  „Ak  tā,  ienesiet  viņam  glāzi  ūdens," 
tas  vēl  piebilda  un  pacietīgi  gaidīja,  kamēr  jauneklis 
dzēra.  „Tā,  nu  mēs  varam  turpināt,"  viņš  iesāka 
neparasti  maigi,  kad  kabinetā  vairs  nebija  neviena 
no  policistiem.  „Saki,  taču,  Lazdiņ,  kas  tevi  pieru- 
nāja uz  tādu  briesmīgu  padarīšanu?  Tu  taču  esi 
diezgan  kluss  zēns  —  kā  tas  varēja  notikt,  ka  tu  gāji 
līdz?" 

Jauneklis  klusēja. 

„Nu,  še,  uzpīpo,"  Michejevs  piedāvāļa  viņam 
papirosu.  „Zini,  to  es  tev  saku,  ja  tu  vaļsirdīgi  at- 
zīsies, sods  būs  daudz  mazāks.    Cik  tev  gadu?" 

Jauneklis  paņēma  papirosu  un  čukstoši  atbildēja: 
„  Astoņpadsmit." 

„Nu,  lūk,  astoņpadsmit.  Tu  vēl  esi  nepilngadīgs. 
Ja  tu  atzītos,  tevi  katrā  ziņā  apžēlotu.  Tos,  kas  nav 
vēl  divdesmit  vienu  gadu  veci,  pastāvīgi  apžēlo,  va- 
jaga  tikai  atzīties.  Zināms,  pavisam  bez  soda  tu  ne- 
izspruksi, nu,  bet  tas  jau  nieks,  taču  vieglāki,  nekā 
cilpa !    Kā  to  domā  ?" 

Jauneklis  pirmo  reiz  pēc  eksekūcijas  pacēla  acis 
uz  pristava  palīgu.  Viņa  skatienā  atspoguļojās  šaus- 
mas par  cilpu  un  cerības,  ka  tas,  kā  nepilngadīgs, 
tiešām  var  tikt  apžēlots. 

„Es  nemaz  negribēju  to  veci  nosist,"  viņš  sāka 
stāstīt,  uz  priekšu  saliecies.  „Mēs  ar  Frici  atbrau- 
cām no  Liepājas 'darbu  meklēt,  un  ar  tiem  citiem 
iepazināmies  „Melnā  Gaiļa"  iebraucamā  vietā." 

„Nu,  bet  kā  tos  citus  sauc?" 

Jauneklis  paraustīja  kamiešus,  vienu  vairāk,  otini 
mazāk,  —  kā  to  parasti  dara  pašpuikas. 

„Brīnums,'*  pristava  palīgs  savukārt  paraustīja 
kamiešus,  „kā  tad  tu  nezini!  Visi  kopā  atbraucāt 
un  tomēr  nezini?  Nu,  bet  kur  viņi  tagad  varētu 
būt?" 

Jauneklis  vilcinājās  atbildēt,  bet  no  viņa  acīm 
policists  nolasīja,  ka  tas  kaut  ko  grib  teikt  un  ne- 
drīkst, baidās. 

„Saki  vien  droši,  neviens  jau  nedabūs  zināt," 
Michejevs  draudzīgā  tonī  viņu  mudināja.  „To  es  tev 
svēti  apsolu." 

Jauneklis  arvien  vēl  vilcinājās. 

„To  es  tev  apsolu,"  atkārtoja  policists,  „bet  ja 
tu  man  tagad  neteiksi,"  un  viņš  draudoši  pacēla  bal- 

si,  „tad  zini  —  cilpa  un  beigas!  Es  pats  tevi  likšu 
pakārt." 

„Mēs  vakar  norunājām  tikties  ļaužu  ķēķī,"  jau- 
neklis beidzot  izdvesa. 

„Nu,  vot,  tā  ir  pavisam  cita  lieta,"  policists  at- 
viegloti iesmējās,  „vairāk  jau  man  nekā  nevajaga. 
Norunājāt  tikties  ļaužu  ķēķī?  Ļoti  labi.  Vakarā  tu 
mums  atnāksi  līdz  —  mēs  tevi,  zināms,  pārģērbsim, 
—  un  kuri  būs,  tos  tu  slepeni  uzrādīsi.  Tā  lieta  iet, 
vai  nē?    Bet  tagad  vienu  čarku,  ko?" 

Jauneklis  nolieca  galvu  tik  zemu,  ka  zods  tam 
atspiedās  krūtīs,  čarka  viņam  bija  pilnīgi  vienal- 
dzīga, jā,  pat  dzīvība  viņam  tagad  bija  pilnīgi  vien- 
aldzīga, un  viņš  lēni,  bet  atraidoši  papurināja 
galvu. 

„Nu,  tad  desu  ar  sviestmaizi  un  tēju?  Es  likšu 
tev  ienest  kamerā.  Bet  tagad  ej  izgulies,  lai  vakarā 
varam  braukt  uz  ļaužu  ķēķi." 

Jauneklis  lēni  piecēlās,  aiz  sāpēm  tikko  dzirdāmi 
vaidēdams. 

„Noved  viņu  uz  kameru,"  pristava  palīgs  sausi 
uzdeva  kārtībniekam  un  sāka  rakņāties  pa  papīriem, 
kas  tam  gulēja  uz  rakstāmgalda. 

VII. 

Gluži  negaidot  Maksis  pamodās.  Vēl  gan  nebija 
pagājušas  divdesmit  četras  stundas,  bet  no  kliedzie- 
niem, kādi  varēja  atskanēt  tikai  policijas  moku  kam- 
baros, viņš  neskaidri  nojauta  kaut  ko  svarīgu,  un 
pēc  veca  paraduma  ķēra  aiz  bikšu  jostas,  kur  tam 
pastāvīgi  glabājās  mauzeris.  Bet  pistoles  nebija. 
Kur  ierocis  bija  palicis,  Maksis  lāgā  nevarēja  sa- 
prast, bet  bez  tā  viņš  uzreiz  sajutās  mazs  un  neva- 
rīgs. Līdzīgi  visiem  saviem  agrākajiem  kaj-a  bied- 
riem, viņš  bija  iemīlējis  ieročus  tik  fanātiski,  ka  iz- 
turējās pret  tiem  kā  pret  amuletiem.  Ja  ieroča  ne- 
bija, tad  arī  laimes  nebija,  un  līdz  ar  to  vienīgā  tak- 
tika, kuru  tas  pazina  un  pēc  kuras  viņš  bija  mācījies 
rīkoties,  izrādījās  lieka  un  neiespējama. 

Te  piepēži  atskanēja  griezīgi  skaļš  un  satrici- 
nošs kliedziens: 

„Mamma!" 

Maksis,  un  tāpat  arī  policisti,  kas  sēdēja  lielajā 
kancelejas  istabā,  sāka  klausīties.  Sāpju  pilnais, 
kaut  ari  nejēdzīgais  un  naivais  sauciens  atbalsojās 
vienkāršajās  klausītāju  dvēselēs  tūkstošām  atbal- 
sīm, izsaukdams  tālas,  neskaidras,  primitivi-spēcīgas 
atmiņas.  Maksim  pārgāja  skurbums.  Lēni  uzausa 
atziņa,  kas  noticis  un  kas  sagaidāms. 

Bet  Maksis  nenodrebēja,  nesastinga  un,  vispār, 
neizrādīja  nekādu  uztraukumu.  Viņa  dvēsele  priekš 
tam  bija  pārāk  vienkārša  un  stūraina,  lai  paplašinātu 
šausmas  ar  to  neizturamo  pašiedomu,  kura  mums  sa- 
stindzina visus  prātus  un  locekļus  lielākos  nelaimes 
gadījumos. 

„Sūdīgri!"  viņš  nodomāja  vienā  vārdā  pēc  tam, 
kad  bija  apsvēris  apstākļus.  Viens  vienīgs,  lako- 
nisks vārdiņš  ārkārtīgi  raksturīgi  izteica  visu  viņa 
domu  saturu  un  dzīves  filozofiju.  Tālāk  domāt  un 
dziļāk  rakņāties  apstākļu  būtībā  viņš  negribēja  un 
pie  vislabākās  gribas  arī  nevarēja.  Dažas  dziļas, 
taisnas  linijas  —  tā  bija  visa  viņa  dvēseles  šema. 
Pa  labi,  vai  kreisi,  jā  jā,  nē  nē  —  to  viņš  zināja,  bet 
vairāk  nekā. 

Velti  izmeklējies  pa  kabatām  papirosus,  viņš 
vairākkārt  nospļāvās  un,  tā  ka  alkohols  vēl  nebija 
galīgi  izgulēts,  tad  apgriezās  uz  otriem  sāniem,  lai 
aizmigtu  par  jaunu.  Kliedzējs  ar'  beidzot  apklusa, 
policijas  iecirknī  iestājās  kaut  kas  līdzīgs  nakts  mie- 
ram. Laizdamies  miegā,  Maksis  iedomājās  Asjas 
līdzjūtīgo  pieskārienu  —  un  viņam  palika  neparasti 
silti. 

Bet  viņš  vēl  nebija  izsapņojis  savu  pusmoda 
sapni  par  Asju,  kad  atvērās  kameras  durvis  un  ie- 
nāca daži  policisti.  Nosēdinājuši  sasisto  jaunekli 
uz  lāvas,  tie  sāka  modināt  Maksi. 

„Celies,  barin,"  slēdzējs  viņu  purināja  aiz  ka- 
mieša, „diezgan  gulēts,  nav  nekāda  viesnīca.  Pri- 
stavs  sauc!" 

Maksis  gribēja  izlikties  aizmidzis,  bet  pārdomā- 
ja, ka  labāk  visu  pie  vienas  reizes  —  jo  ātrāk,  jo  la- 
bāk —  un  piecēlās.  Sapogājies,  viņš  sekoja  polici- 
stiem, kuri  to  veda  pie  Gregusa.  Pie  kabineta  dur- 
vīm viņam  bija  drusku  jāgaida,  kamēr  policisti  ap- 
mēram tā  kā  pieteica.  Dīvainais  vecis,  kurš,  līdzīgi 
sunim,  sēdēja  uz  zema  soliņa  durvju  priekšā,  uzšā- 
vās kājās,  piesita  sev  ar  delnas  malu  pie  rīkles  un  at- 


55 


kārtoja  savu  āža  brēcienu.  Maksis  pret  neparastām 
un  fantastiskām  lietām  vispār  bija  vienaldzīgs,  bet 
veča  izskats  un  āža  brēcieni  tam  izlikās  tik  nesapro- 
tami, ka  viņš  sataisīja  diezgan  pārsteigtu  seju. 

„Nebrīnies,  muļķi,"  kāds  viņu  pagrūda  no  mu- 
guras un  iestūma  Gregusa  kabinetā. 

Greguss  to  sagaidīja  savā  parastajā  nakts  pozā, 
uz  dīvāna  gulēdams,  un  ilgi  aplūkoja»  Viņa  kriti- 
skajās, peleksal tajās  acis  atspoguļojās  nopietna  ziņ- 
kāiība. 

Maksis  ne  mazāk  ziņkārīgi  paskatījās  uz  Gregu- 
su.  šo  viru  viņš  pazina  tikai  pēc  nostāstiem  un  mu- 
tiskiem aprakstiem,  un  nezin  kamdēļ  bija 
iedomājies,  ka  tam  ir  sarkans  deguns,  ārprātīgi  pār- 
griestas  acis  un  platas  kazaku  biksas.  Bet  patiesībā 
nekā  tamlīdzīga  nebija. 

„Gluži  kā  Felzera  direktors,"  viņš  domās  salī- 
dzināja Gregusu  ar  saviem  kādreizējiem  principā- 
liem. 

Gregusam,  jādomā,  no  pirmā  acu  uzmetiena  ie- 
patika Maksis.  Viņš  par  to  bija  dzirdējis  tikpat 
daudz,  kā  Maksis  par  viņu,  bet  redzēt  redzēja  pirmo 
reiz.  Cik  vienaldzīgs  viņam  arī  nebija  Makša  likte- 
nis, viņš  tomēr,  kā  īsts  profesionāls,  apbrīnoja  šī  āt- 
rā izdarītāja  aukstasinību,  jo  pēdējais,  lūk,  bija  no- 
šāvis vismaz  trīs  policistus,  tikpat  daudz  spiegu  un 
nezin  cik  dažādu  vācu  plikadīdu,  par  kuriem  trūka 
pat  ziņu.  Nekāda  naida  viņam  pret  to  nebija  — 
gluži  otrādi,  pats  būdams  slepkava,  tas  zināmā  mērā 
uzskatīja  Maksi  kā  sev  līdzīgu. 

Viņiem,  vienam  otru  apbrīnojot,  pagāja  vairāk 
acumirkļu. 

„Vai  labi  uzdzīvojāt  pagājušu  nakti?"  Greguss 
beidzot  ieprasījās,  nobirdinādams  no  cigāra  pelnus. 
„Apsēsties,  tu  jau  būsi  noguris." 

Bet  Maksis  palika  stāvot,  negribēdams  laikam 
ielaisties  tuvākās  sarunās. 

„Es  dzirdēju,  ka  jums  gājis  varen  zaļi,"  Gre- 
guss,  ar  breloku  spēlēdamies,  turpināja.  Laikam 
Kazimirs  ar'  bija,  vai  nē?  Tikai  žēl,  ka  šis  zutis 
mums  izspruka,  —  jādomā  nebija  tik  piedzēris  kā 
tu!" 

Maksis  negribot  ieplēta  muti.  Tagad  viņš  skaidri 
atcerējās  nakts  piedzīvojumus  un  no  Gregusa  vār- 
diem noprata,  ka  Kazimirs  izbēdzis.  Un  piepēži  viņu 
pārņēma  savāda  romantiska  jūsma  par  Kazimira 
pasakaino  izveicību  un  apķērību. 

„Kā  tu  domā,  vai  tev  bez  viņa  nebūs  ga^-laicīgi  ?" 
Greguss  turpināja,  kā  viņš  pats  juta,  mazliet  banālā 
tonī.  „Vai  nevajadzētu  viņu  aicināt  šurp?  Tu  jau 
zini,  kur  šis  vīrs  atrodas?" 

„Zināms,  ka  zinu,"  Maksis  atbildēja,  juzdamies 
lepns  uz  to,  ka  ir  tik  tuvos  sakaros  ar  leģendāro  — 
kā  viņam  likās  —  Kazimiru.  „Zinu,  bet  jūs  nezināt," 
viņš  bezkaunīgi  steidzās  piezīmēt. 

Patiesībā  viņš  vairāk  neko  nezināja,  kā  Kazimira 
dzīvokļa  adresi ;    bet  Greguss  nezināja  ne  tik  daudz. 

„Nu,  to  mēs  varam  dabūt  zināt,"  Greguss,  re- 
dzami neapmierināts  ar  saviem  vārdiem,  noteica; 
un,  it  kā  vēl  padomājis,  piebilda: 

„ Varbūt,  ka  tu  pats  man  pastāstīsi.  Būs  mums 
abiem  vieglāki." 

Maksis  smīnēja,  atcerēdamies  kādreiz  dzirdēto 
mācību  par  kverkšķināšanu.    To  viņam  izskaidroja 


57 


ļoti  sen,  kad  tas  vēl  strādāja  kā  atslēdznieku  māce- 
klis fabrikā.  Kverkšķināšanas  loģika  viņam  izlikās 
pārāk  smieklīga  un  daudzējādā  ziņā  viņš  tai  neticēja; 
bet,  kā  par  brīnumu,  vecāko  biedru  piekodinājumi  un 
aizrādījumi  viņam  bija  sīki  uzglabājušies  atmiņā  un 
līdz  ar  to  —  kā  jau  tam  jābūt  —  iespiedušies  apzi- 
ņā, tā  ka  tagad,  dzirdēdams  visus  šos  šabloniskos 
kverkšķināšanas  paņēmienus,  par  kuriem  tas  bija 
brīdināts,  viņš  pašapzinīgi  nosmīnēja, 

„Vaļsirdība  zināmā  mērā  var  tevi  glābt,"  Gre- 
guss  turpināja,  ne  drusku  neticēdams  savai  metodei. 
Un  lai  Maksis  to,  varbūt,  nenoturētu  par  tik  lielu 
vientiesi,  viņš  nosmīnēja  pēdējam  līdz:  „Kā  tu  pats 
atrodi  par  labāku." 

„Velns  lai  jūs  visus  parauj,  ņirgas  tādi!  Ko  jūs 
no  manis  domājat?  Vai  es  nezinu,  kas  ar  mani  no- 
tiks!" Maksis,  pārprazdams  Gregusa  smaidu,  ļāva 
uzreiz  savam  temperamentam  vaļu.  Viņam  uznāca 
dusmas,  ka  to  nesaprot  un,  laikam,  domā,  ka  viņš 
vēl  grib  glābt  savu  dzīvību,  no  kuras  tas  pēc  revolū- 
cijas sabrukuma  bija  atteicies  galīgi,  bez  mazākās 
cerības  uz  glābšanu  un  arī  bez  sevišķa  žēluma.  Viss 
jau  bija  tik  negrozāmi  nolemts,  bet  nu  viņu  vēl  gri- 
bēs pārbaudīt!    Tas  Maksi  dziļi  apvainoja. 

Un,  lūk,  neraugoties  uz  viņa  nepiedodamo  atbildi, 
Greguss  palika  mierīgs  un  nejutās  pat  aizskarts  savā 
varenībā.  Viņam  ārkārtīgi  patika  stingri  un  noteikti 
cilvēki,  jo  tikai  tādi,  pēc  viņa  domām,  drīkstēja  būt 
īsti  revolucionāri. 

„Man  vienalga,  dziesma  tik  un  tā  cieti,"  Maksis 
pārliecinoši  piebilda,  saviebdams  lūpas  nervozi-ni- 
cigā  smaidā;    „bet  cūcības  es  nerunāšu." 

„Neko  teikt,  tu  esi  stingrs  puika,"  Greguss  bei- 
dzot atbildēja  un  ar  runča  labpatiku  noskatījās  Mak- 
si. Viņam  nebija  ne  histērisku  dusmu,  ne  naida,  ne 
nicināšanas,  bet  vienkārši  omulīgi.  Tādi  zēni,  kā 
Maksis,  negadījās  katru  dienu  un  viņš,  jādomā,  prie- 
cājās, ka  bija  to  pareizi  novērtējis. 

„Tu  man  patīci.  Daudz  es  par  tevi  biju  dzirdējis 
—  un  tagad  redzu,  ka  tu  esi  uz  mata  tāds,  kādu  es 
tevi  iedomājos.  Mēs  abi  esam  vienādi,  vai  nē?  Tā- 
pēc runāsim  kā  draugi.  Saki,  vai  tu  mani  ienīsti? 
Vai  tad  es  izskatos  tik  briesmīgs  ?  . . .  Tu  negribi  ru- 
nāt?   Nu,  kā  zini:    ar  varu  es  tevi  nepiespiežu." 

Ienāca  palīgs  un  jautājoši  paskatījās  vispirms  uz 
Gregusu  un  tad  uz  Maksi.    Greguss  īsi  iesmējās ; 

„Malacis  Maksis!  Parunājāt  jūs  ar'  ar  viņu  — 
nav  vakarējais." 

Palīgs  ar  galvas  mājienu  izaicināja  Maksi  ārā, 
pie  sevis.  Viņam  bija  tikai  divi  paņēmieni,  ar  ku- 
riem tas  strādāja:  valšķība  un  lamāšanās,  kas  sa- 
vukārt bija  savienota  ar  piekaušanu.  Pa  lielākai  da- 
ļai viņš  iesāka  ar  lamāšanos. 

„Nu,  šmerļa  prezident,  parunāsim  tagad  drusku 
citādāki,"  viņš  sarkastiski  iesmējās,  nostādamies 
Maksim  priekšā. 

Maksis  viebās  un,  līdzīgi  āpsim,  rādīja  zobus. 
Viņam  pēc  sarunas  ar  Gregusu  netika  vairs  runāt, 
tas  labprāt  būtu  gājis  gulēt.  Bet  Michejevs  uzņēma 
viņa  vienaldzību  kā  bailes  un  nolēma  tūlīt  ķerties  pie 
savas  pārbaudītās  metodes. 

„Kur  Kazimirs?"  palīgs  noprasīja,  iesprauzdams 
rokas  sānos  un  mērodams  Maksi  no  galvas  lidz  kā- 
jām.   Vakar  jūs  abi  bijāt  kopā." 

„Liekat  mani  mierā,  es  neko  nezinu,"  Maksis 
miegaini  atbildēja,  raudamies  apkaklē.  Viņam  pēc 
sarunas  ar  Gregusu  vairs  nebija  ne  ziņkārīgi,  ne  uz- 
traucoši. 

„Ak  tu  man  nezināsi,"  Michejevs  sāka  kliegt, 
uzsizdams  ar  dūri  Maksim  zodu  uz  augšu.  „Ak  tu 
man  nezināsi,  suņa  dēls!" 

„Liecies  mierā,  gnīda!"  Maksis  piepēži  atcirta, 
kāpdamies  atpakaļ  pie  sienas. 

Aprobežotais,  kaut  arī  daudz  piedzīvojušais  pri- 
stava  palīgs  to  nebija  sagaidījis.  Aiz  brīnumiem 
tam  acis  gribēja  izsprāgt  no  pieres  un  seja  palika 
tik  zila,  kā  viņa  diagonalbikses.  Sīkiem,  nervoziem 
solīšiem  tas  minās  Maksim  virpu : 

„Tu,  piena  puika,  utu  bungā,  karātavu  diegs!" 
viņš  meklēja -pēc  visuspilgtākiem  lamu  vārdiem  un 
dusmojās,  ka  nevar  atrast  pietiekoši  spēcīgu  iztei- 
cienu, kāds  tagad,  pēc  viņa  pārliecības,  bija  ārkār- 
tīgi nepieciešams.  „Es  tev  izraušu  žaunas  kā  siļ- 
ķei, smurguli!  Es  tevi  cepināšu,  līdz  tu  paliksi 
mīksts  kā  kartupelis.  Ak  tu  nolādēts  latvietis !  Vot 
ķēms!  Vot  numurs!  Es  esot  gnīda?  Vot  mute! 
Ed  nemaz  nezinu,  ko  lai  vairs  saka.  Kur  tu  tāds  īsti 
esi  cēlies?  Kāda  mačka  tevi  izperinājusi?  Vot  in- 
terpunkcija!" 

Maksis  vairīdamies  no  policista  dūrēm,  aizlika 
acīm  rokas  priekšā.  Viņš  bija  nbgājis  līdz  sienai  un 
tālāk  vairs  nevarēja  atkāpties. 

„Mek,  mek,  mek!"  iebrēcās  kumpainais  vecis, 
kniebdams  Maksim  sānos.  „Mek,  mek,  Maksi,  balo- 
dīt, cukurpuisīt!    še  tev  konfete,  še  tev  bumbieris!" 

Palīgs  sasauca  policistus.      Ienāca  tie  paši,  kas 

bija  piedalījušies  pie  izkāmējušā  jaunek]a  sišanas; 
milzim  bija  atkal  rokā  kārkli;  kumpainais  vecis  ie- 
nesa glāzi  ar  rupju  gaļas  sāli.  „Ar  to  mēs  tev  salā- 
pīsim dibenu,"  viņš  kairināja  sāls  glāzi  Maksim 
acu  priekšā. 

Un  atkārtojās  tas  pats  eksekūcijas  process,  kas 
ik  naktis,  ik  stundas  notika  tai  šausmu  un  slepkavību 
laikmetā. 

„Vai  patīk,  draudziņ?"  Michejevs  saldi  uzpra- 
sīja, noliekdamies  pie  Makša.    „Nu  saki,  vai  patīk?" 

Sāpes  bija  neizturamas.  Neraugoties  uz  spītu 
un  naidu,  Maksis  pēc  nedaudz  pirmajiem  sitieniem 
sāka  kliegt  līdzīgi  viņa  priekšgājējam.  Balss  viņam 
skanēja  ārkārtīgi  griezīgi,  neīsti  un  mežonīgi,  un  ar 
savu  griezīgumu  sakaitināja  policistus  vēl  vairāk. 

„Sakapāt  viņu  gabalos,  kā  lai  smaka  nepaliek  pā- 
ri!"   pristava  palīgs  kliedza. 

Kumpainais  vecis  pa  sitienu  starpām  birdināja 
Maksim  uz  muguras  sāli,  kas  pavairoja  sāpes  tūk- 
stoškārtīgi. 

„Tā,  tā,  iesāli,"  Michejevs  mudināja  veci;  „ne- 
žēlo  sāli :    nopirksim  vēl." 

„Tikai  kapeiku  mārciņā,"    vecis  dudināja. 

Bet  kad  Maksis  iesāka  kliegt,  kabineta  durvīs  pa- 
rādījās Greguss.  Brīdi  noskatījies  eksekūcijā,  kura 
tam,  jādomā,  atgādināja  kaut  ko  līdzīgu  akrobātu 
repeticijai,  viņš  beidzot  izņēma  cigāru  no  mutes  un 
smiedamies  noteica: 

„Nu,  nu,  vedat  viņu  labāk  kamerā!  šodien  pie- 
tiks." 

Eksekūciju  pārtrauca  un  Maksi  ātri  saģērba. 
Greguss  atgriezās  savā  istabā,  bet  palīgs  vēl  ilgi  la- 

mājās,  nebūdams  apmierināts  ar  eksekūcijas  iznā- 
kumu. 

„Spītīgs.     Ļoti  spītīgs,"     viņš  ņurdēja. 

„Zināt,  tā  ir  tomēr  mežonība,"  Greguss  noteica, 
kad  Michejevs  vēlāk  iegāja  pie  viņa.  „ū,  kā  es  esmu 
apnicis  šo  darbu!"  viņš  gap  nopūtās,  ņemdams  no 
portcigara  jaunu  cigāru:  „katru  dienu  sist  un  dau- 
zīt !    Galu  galā  var  sabojāt  nervus  . . ." 

Bet  palīgs  tikai  nosmīnēja:  to  jau  viņš  bija  dzir- 
dējis agrāk. 

VIII. 

Kad  Maksi  ieveda  atpakaļ  kamerā,  viņš  pēc  para- 
duma gari,  caur  zobiem,  nospļāvās,  tādejādi  izteik- 
dams savu  sašutumu  un  sāpes.  Uz  lāvas  kāds  tupēja 
un  klusi  vaidēja.  Tas  bija  tas  pats  nožēlojamais 
jauneklis,  kuru  sauca  par  Lazdiņu.  Maksis,  būdams 
vispār  neiecietīgs  pret  vaidiem  un  nopūtām,  rupji 
apsauca  vaidētāju  un  pēdējais  uz  bridi  apklusa. 
Bet  neiecietība  pret  vaidiem  Maksim  šoreiz  bija  se- 
višķi liela  tāpēc,  ka  viņam  pašam  sāpēja  visi  kauli. 

Dzērums  pēc  klasiskās  ekzekucijas  viņam,  pro- 
tams, bija  pilnīgi  izgājis.  Mēģinādams  izlikties  vien- 
aldzīgs pret  stāvokli,  kurā  tas  bija  iekļuvis,  viņš  sā- 
ka aplūkot  savu  apkārtni.  Kamera  bija  kā  visas 
policijas  kameras,  bet  Maksis  šādā  telpā  atradās  pir- 
mo reiz.  Viņš  nemīlēja  fantazēt  un  nebija  arī  spē- 
jīgs uz  to,  bet  uz  acumirkli  tam  ienāca  prātā  bēgša- 
na. Viņš  bija  dzirdējis,  ka  citi  izcēluši  akmeņus  no 
pamatiem,  pārvīlējuši  logu  restes  un  izlīduši  pat 
pa  skursteņiem.  Par  kādu  studentu,  sauktu  Muzi- 
kantu, viņš  zināja,  ka  tas  Jelgavā  bija  izbēdzis  no  po- 
licijas iecirkņa,  izlauzdams  kameras  logu  ar  visu  rā- 
mi. Bet  te  nekas,  laikam,  nelīdzēja:  mūri  bija  tik 
biezi,  ka  vajadzēja,  varbūt,  veselu  nedēļu  kalt  ar 
dzelzs  stieni,  lai  tos  izkustinātu ;  logu  nebija  nemaz, 
tāpat  arī  nekāda  skursteņa.  Maksis  izlamājās  par 
savu  tukšo  iedomu. 

Kanclejā  kāds  no  rakstvežiem  pieminēja  viņa  vār- 
du, nožēlodams,  ka  viņš  tik  muļķīgi  iekritis. 

„Cik  viņi  visi  galu  galā  ir  naivi  un  vieglprātīgi," 
tā  pati  balss  noteica. 

„Tāds  jau  viņu  liktenis,"     kāds  cits  piebilda. 

„Mērkaķi,"  Maksis  norūca,  sajuzdams  tomēr,  ka 
tiem  tur  nožēlotajiem,  varbūt,  taisnība.  Bet  piepē- 
ži  viņu  aizskāra  nedroša  roka.  Virs  kameras  durvīm, 
nelielā  iedobumā,  bija  nolikta  maza,  smirdoša  petro- 
lejas lampiņa  —  un  šīs  lampiņas  gaismā  viņš  ieraudzī- 
ja zaļganpelēku  seju  ar  mirdzošām  acīm,  kurās  atspo- 
guļojās visdzlvnieciskās  bailes.  Un  pateicoties  šīm 
cita  —  ne  viņa  paša  bailēm,  Maksis  uzreiz  atguva 
savu  veselīgo  pārliecību  par  likteņa  neizbēgamību, 
kas  to  neatstāja  līdz  pat  viņa  pēdējam  brīdim. 

„Vai  tevi  arī  sita?"  līdzjūtīgi  uzprasīja  Lazdiņš, 
virzīdamies  viņam  tuvāk.  Acīmredzot,  nožēlojamais 
jauneklis  gribēja  dalīties  ar  Maksi  ciešanās  un  bailēs, 
kas  tam  mācās  arvien  vairāk  virsū. 

Maksis  neko  neatbildēja,  nevēlēdamies  ielaisties 
ar  gaudulīgo  zeņķi,  kura  rokas  pie  tam  bija  riebīgi 
miklas  un  aukstas.  Bet  Lazdiņš  neatlaidās  un,  brī- 
di nogaidījis,  turpināja  arvien  bailīgāk: 

„Čomiņ,  kā  tu  domā,  kas  ar  mum.s  notiks?" 

„Kas  notiks  —  pats  zini!"  Maksis  beidzot  at- 
bildēja tādā  tonī,  kas  Lazdiņa  bailes  tikai  pavairoja. 

„Ai,  ai,  ai!"  Lazdiņš  sāpīgi  iesaucās  un  vairāk- 
kārt noglaudīja  Maksi,  it  kā  lūgdams,  lai  tas  tik  ne- 
žēlīgi nerunā.  Viņa  acis  sastinga  tik  neprātīgā  ska- 
tā, ka  tālāk  nekādas  šausmas  ,  laikam,  nevarēja  iet. 

„Vai  tad  tiešām!  Debesu  Tēvs,  vai  tad  tiešām!" 
viņš  visā  savā  vientiesībā  iesaucās,  pie  kam  svinī- 
gais „Debesu  Tēvs",  neraugoties  uz  viņa  nemākslo- 
tibu,  skanēja  tomēr  neīsti  un  smieklīgi. 

Kādu  brīdi  Lazdiņš  lauzīja  rokas,  neapzinīgi, 
varbūt,  darīdams  pakaļ  mātei,  kas  to  kādreiz  bija 

mēģinājusi  audzināt.  Arvien  vairāk  viņš  sāka  no- 
jaust, kas  to  sagaida,  bet  pie  tam  viņam  šis  netica- 
mais, šis  ārprātīgais  un  nekad  neparedzētais  stāvoklis 
izlikās  tik  varbūtējs,  ka  visniecīgākais  iedrošinājums 
to  būtu  apmierinājis.  Tādēļ  viņam  ļoti  gribējās  iz- 
stāstīt Maksim  savu  lietu  un  dzirdēt,  ko  tas  teiks. 
Varbūt,  ka  tik  šausmīgi  tomēr  nav  ? 

„Redzi,  kā  tas  bija,"  viņš  beidzot  iesāka  saraustī- 
tos, steidzīgos  vārdos,  pie  kam  no  viņa  dialekta  varēja 
redzēt,  ka  tas  nerldzenieks.  „Mēs  ar  Frici  atšļūcām 
uz  Rīgu  un  satikām  tos  citus.  Varbūt,  tu  pazīsti 
Zibeņfrici?  Viņš  mums  izstāstīja  par  savu  krusttē- 
vu, kuram  esot  daudz  naudas.  Mēs  norunājām,  ka 
vajaga  pamēģināt.  Vecis  dzīvoja  viens  pats  liela  na- 
ma pagrabā,  tā  ka  lieta  bija  pavisam  vienkārša.  Ie- 
spēruši pa  kociņam,  mēs  aizvakar  aizgājām  pie  viņa. 
Bija  pavisam  tumšs  un  pie  vārtiem  neredzēja  nevie- 
nu cilvēku.  Es  paliku  trepju  galā,  bet  citi  nokāpa  le- 
jā. Es  neko,  zini,  neredzēju,  bet  man  likās,  ka  viņi 
to  veci  nosita.  Pēc  tam  mēs  mierīgi  aizgājām.  Man 
iedeva  pārdot  kažoku  un  es  aiznesu  to  uz  „uteni". 
Nu,  un  zini,  tad  mani  kāda  sieva,  laikam,  uzzīmēja. 
Es  skaidri  redzēju,  ka  viņa  izbāza  no  drānas  apakšas 
roku  un  parādīja  mani." 

„Tfu,  nestāsti  vairs!"  Maksis  piepēži  noteica, 
nevarēdams  paciest  pataloģiskā  jaunekļa  balsi. 

Bet  Lazdiņš,  laikam,  nespēja  paturēt  pie  sevis 
noslēpumu,  kas  viņam  gulēja  uz  sirds.  Baidīdamies, 
ka  Maksis  viņu  neapsauc  pavisam,  viņš  ātri  izgrūda : 

„Čomiņ,  es  pats  to  veci  nositu !" 

„Kas  es  tev  par  čomiņu !"  Maksis  nospļāvās,  bet 
Lazdiņš  neļāva  viņam  neko  iebilst  un  turpināja  ar- 

vien  steidzīgāki,  it  kā  gribēdams  savu  negaidīto  at- 
zīšanos izlabot  ar  daudzvārdību. 

„Klausies,  kā  tas  notika,"  viņš  steidzās  stāstīt. 
„Kad  vecis  mūs  ielaida,  Fricis  to  sagrāba  aiz  rīkles 
un  nogāza  pie  zemes.  Bet  vecis  izrādījās  stiprs  un 
sāka  cīkstēties.  Tad  Fricis  man  uzkliedza,  lai  es  pa- 
līdzu. Nez'  kā  tas  notika,  bet  uztraukumā  es  saķēru 
veča  malkas  cirvi  un  iezvēlu  tam  pa  galvu.  Dievs- 
sodi,  man  negribējās  viņu  nosist,  bet  cirvis  pats  vi- 
ņam ieskrēja  galvā,  tā  ka  asinis  vien  nošļāks  tēja." 

Aprakstīdams  savu  noziegumu,  Lazdiņš  pamazam 
aizmirsa  viņa  šausmīgo  nozīmi  un  vietām  ar  redzamu 
baudu  uzkavējās  pie  dažiem  viņam  patīkamiem  sī- 
kumiem, kuri  tam,  laikam,  likās  ļoti  pikanti.  Tā, 
piemēram,  stāstīdams  par  cirvja  zvēlienu,  tas  uzsvēra 
ar  sevišķu  prieku,  ka  asinis  nošļakstējušas  vien.  Pie 
tam  viņa  seja  palika  jautrāka,  tas  sāka  pat  smaidīt 
un,  stāstīdams,  žestikulēja  ar  rokām. 

Bet  kad  viss,  ko  viņš  atcerējās,  bija  izstāstīts, 
Lazdiņš  piepēži  iedomājās  savu  tagadējo  stāvokli,  uu 
šausmas  par  jaunu  viņu  pārņēma.  Viņu  nemocīja  ne- 
kāda sirdsapziņa,  viņš  nebija  ari  spējīgs  nožēlot  savu 
noziegumu,  viņš  pat  neapzinājās,  ka  būtu  izdarījis 
kādu  uz  viņa  dvēseli  zīmējošos  noziegumu,  bet  tāpēc 
tas  pārcieta  visdzīvnieciskākās  bailēs  par  savu  dzī- 
vību. Viņam  nebija  nekāda  cita  mērķa,  nekāda  cita 
apmierinājuma  un  glābiņa,  ka  tikai  kaila  šīs  pasaules 
dzīvība.    Bet  šī  dzīvība  karājās  mata  galā. 

.,čomiņ,  kā  tu  domā,  vai  viņi  mani  tiešām  pa- 
kārs?" viņš  pieķērās  Maksim  pie  rokas.  „Zini,  es 
viņiem  neatzinos,  ka  veci  nositu,  lai  gan  tie  mani 

briesmīgi  pēra.  Varbūt,  ka  mani  apžēlos  un  nosū- 
tīs uz  katorgu?    Saki,  kā  tu  domā?    Saki,  mīļais..." 

Maksis  naidīgi  atgrūda  Lazdiņu,  atsvabinādamies 
no  viņa  mitrajām  rokām. 

„Liecies  mierā,  arestanta  dvēsele!"  viņš  iesaucās, 
pie  kam  viņu  pārņēma  tāda  sajūta,  ka  vajadzētu  šo 
izvirtušo  slepkavu  samīt  ar  zābaka  papēdi. 

Lazdiņš  padevīgi  ierāvās  kaktā  un  ilgi  cieta  klu- 
su, neizprazdams  Makša  naidu,  kurš  tam,  varbūt,  li- 
kās neīsts  un  nepatiess.  Vai  tad  čomiņš  nebija  tāds 
pat?  Vai  tad  viņi  abi  nebija  likteņa  biedri?  Un  to- 
mēr —  nē!  Nemūžam,  nemūžam  —  nē!  Abi  vien- 
āda vecuma,  auguši  vienādos  apstākļos,  viņi  atšķī- 
rās kā  Ābels  no  Kaina.  Lazdiņš,  varbūt,  bija  gājis 
vairāk  skolā,  nekā  Maksis,  viņam  bez  tam  bija  māte — 
un  tomēr  viņš  bija  tikai  tārps,  tikai  plebejs,  salīdzi- 
not ar  Maksi...  Kāds  policists  pakāpās  pie  durvīm 
un  izņēma  no  iedobuma  smirdošo  petrolejas  lampiņu, 
jo  ausa  gaisma.  Maksis  atspiedās  pret  auksto,  no- 
kvēpušo kameras  mūri  un  mēģināja  aizmigt.  Dus- 
mas pret  Lazdiņu  drīz  vien  pārgāja  un,  lai  pierādī- 
tu, ka  dusmas  pārgājušas,  viņš  uzprasīja  pēdējam, 
vai  nesalst.  Uz  to  Lazdiņš  pēc  laba  brīža  atbildēja, 
ka  nē,  un,  drebinādamies,  ierāvās  dziļāki  īsajā  vasa- 
ras žaketē. 

Viss  palika  klusu  kā  vienpus,  tā  otrpus  Icameras 
durvīm.  Maksim  likās,  ka  viņš  ir  gluži  mierīgs,  ka 
nekas  tam  nav  ko  nožēlot  un  ka  viss  notiek  uz  mata 
kā  vajaga.  Savu  likteni  un  eksekūcijas  sekas  viņš 
panesa  tikpat  pacietīgi,  kā  slāpes,  kas  to  sāka  mocīt. 
Viss  jau  notika,  kā  vajadzēja.  Neko  citu  viņš  taču 
nebija  gaidījis  —  un  tādēļ  arī  nebija  ko  nožēlot,  pār- 

mest  un  sodīt.  Bet  varbūt,  ka  šī  brīnišķīgā  pieticī- 
bas apziņa  bija  tikai  pašiedvēsme?  Varbūt,  ka  tomēr 
bija  skumji,  sāpīgi  un  drūmi  —  tikai  viņš  to  nesapra- 
ta.   Un  tā  bija  labi. 

No  rīta  abiem  ieslodzītiem  ienesa  maizi  un  tēju, 
bet  Lazdiņam  vēl  papirosus.  Maksim  ēst  negribē- 
jās un  Lazdiņš  kāri  apēda  viņa  porciju.  Bet  par  to 
veča  slepkava  atdeva  kameras  biedrim  visus  savus 
papirosus  ,  kas  Maksim  izlikās  tik  augstsirdīgi,  ka 
viņš  uzlika  Lazdiņam  roku  uz  pleca  un  pat  iegrūda 
tam  draudzīgi  ar  dūri  sānos. 

Ap  pusdienas  laiku  Lazdiņu  aizveda  un  viņi  iz- 
šķīrās ļoti  miermīlīgi.  Maksi  noturēja  iecirknī  līdz 
otras  dienas  vakaram  —  un  tad  arī  viņu  aizveda. 
Ejot  pa  Matīsa  ielu,  viņš  ieraudzīja  kādu  vecu  paziņu 
un,  kaut  gan  viņam  ļoti  gribējās  paziņu  sveicināt, 
viņš  tomēr  vēl  laikā  atcerējās  konspirācijas  notei- 
kumus un  aizgāja  paziņam  garām,  it  kā  nebūtu  to 
pazinis. 

„Uz  kurieni  mēs  ejam?"  viņš  uzprasīja  pavado- 
ņiem. 

„Vai  tad  tu  neredzi?"  kāds  no  kārtībniekiem 
skarbi  atbildēja:  „uz  central viesnīcu." 

Pārējie  pavadoņi  par  kārtībnieka  asprātību  gardi 
pasmējās,  jo  izrādījās,  ka  zem  viesnīcas  viņš  bija  do- 
mājis pavisam  citu  iestādi. 

„Tur  tevi  uzņems  kā  grafu,"  asprātīgais  vēl  pie- 
bilda, uzmezdams  Maksim  smīnīgu  skatu. 

Viņi  pārgāja  dzelzsceļa  sliedēm  un  nogriezās  gar 
nabadzīgajiem  Matīsa  kapiem.  Tur,  smilšu  kalnos, 
atradās  —  protams,  ne  viesnīca,  bet  centrālcietums. 


IX. 

Kādā  no  Rīgas  dzīvākajām  ielām,  starp  diviem 
lieliem  mūra  milzeņiem,  paceļas  zaļgani  krāsots  div- 
stāvu koka  nams  —  kluss  aculiecinieks  no  tiem  la- 
bajiem vecajiem  laikiem,  kad  vēl  Rīga  neskaitījās 
par  lielpilsētu.  Pie  viena  no  minētā  nama  logiem 
sēdēja  Asja  ar  tikko  iznākušo  „Pret  sauli"  burtnīcu 
rokā  un  šad  tad  paskatījās  uz  leju,  kur  bērni,  izman- 
todami svētdienas  novakara  klusumu,  svaidījās  ar 
sniegu  un  spēlēja  strādnieku-kazāku  cīņu. 

Asja  gaidīja  kādu  atnākam:  sevišķi  Valdi  vai  Ka- 
zimiru, no  kuriem  viņa  gribēja  dabūt  zināt  par  Maksi. 
Aušības  pēc  viņa  bija  uzvilkusi  vecmodīgu,  līdz  grī- 
dai sniedzošos  kleitu,  kurā  tā,  pēc  viņas  domām,  izska- 
tījās ļoti  nopietna  un  cienīga.  Bet  aušīgo  cienību  vēl 
pavairoja  klusā,  apsūbējusi  dzīvokļa  iekārta  ar  sar- 
kanām mahagonija  mēbelēm  un  milzīgu  pulksteņa 
skapi,  kurā  vēl  nesen  atpakaļ  dzīvoja  mazi,  bārdaiņi 
cilvēciņi.  Vārdu  sakot,  dzīvokļa  iekārta  atgādināja 
patriarchalu  pilsoņu  aprindas,  kas  tomēr  neliedza 
Asjai  apmeklēt  plebejisko  „Tautas  teātri"  un  satik- 
ties ar  visdažādāko  šķiru  jaunatni,  neizslēdzot  pat  ak- 
tierus un  strādniekus.  Asja  bija  viena  no  tām  in- 
teresantajām piektā-sesta  gada  meičām,  kuras  pār- 
steidza ar  savu  originelo  izturēšanos,  romantiski-pla- 
šajiem  dzīves  uzskatiem,  bezrūpību  un  piedzīvoju- 
miem. Viņa  cienīja  revolūciju  un  mīlēja  iedomātos 
revolūcijas  varoņus,  kas  pa  lielākai  daļai  staigāja  zi- 
los, ar  sarkanu  auklu  pārsietos  kreklos  un  runāja 
briesmīgi  nopietni  par  ideālismu  un  reālismu,  par 
Marksu  un  strādnieku  šķiru,  par  dekadentiem  un  Vik- 


toru  Egliti...  par  visām  tām  lietām,  kas  toreiz  bija 
modē.  Bet  pati  viņa  nemīlēja  zilus  kreklus,  atteicās 
apcirpt  matus  un,  runādama  dažreiz  ļoti  nopietni,  sa- 
vu nopietnību  negaidot  izjauca  ar  aušīgām  piezīmēm 
un  skaliem  smiekliem,  kas  to  padarīja  sevišķi  mīļu, 
interesantu  un  sievišķīgu.  Viņai,  protams,  netrūka 
pielūdzēju  kā  starp  skolēniem  un  iStudentiem,  tā  starp 
aktieriem,  jauniem  māksliniekiem  un  izbijušiem  fab- 
riku strādniekiem-revolucionariem.  Nepalika  arī  bez 
romāniem,  briesmīgiem  romāniem,. kuri  mainījās  tik- 
pat ātri,  kā  tie  biezie  krievu  un  vācu  sējumi,  kas  tika 
lasīti  rītos,  gultā  guļot. 

Dzīve,  tāpat  kā  Kazimiram,  Asjai  likās  drīzāk 
skaista,  nekā  neskaista  —  un  šo  savu  dzīves  skaistu- 
ma izjūtu  viņa  prata  iedvest  arī  citiem.  Jaunekļi 
apskurba  viņas  tuvumā  un  bija  gatavi  izdarīt  viņas 
dēļ  vislielākās  muļķības.  Pat  Kazimirs,  kurš  gan  do- 
māja, ka  visas  ģimnāzistes  un  aktrises  ir  vienlīdz  in- 
teresantas, sajuta  pret  Asju  sevišķu  cienību.  Drau- 
dzenes mīlēja  viņu  kā  māsu,  pie  kam  Asja  bija  vie- 
nīgā starp  tām,  kufu  gandrīz  nekad  neaprunāja. 

Asja  dzīvoja  pie  savas  krustmātes  jau  no  tā  lai- 
ka, kad  viņas  tēvs,  kāds  malienas  krodzenieks  vai 
tirgotājs,  aizveda  to  uz  Rīgu  un  nodeva  skolā.  Līze 
Gavēnis,  tā  sauca  krustmāti,  bija  atraitne;  viņai 
piederēja  zaļgani  krāsotais  nams,  kurš  tai  atmeta 
taisni  tik  daudz,  ka  no  tā  viņas  abas  ar  krustmeitu 
varēja  netraucēti  dzīvot.  Mazliet  ori^^inālā  krust- 
māte izaudzēja  Asju  pati  saviem  līdzekļiem,  jo  no 
tēva  pēdējā  nesaņēma  neko.  Bet  no  tēva  viņa  nesa- 
ņēma pabalstu  nevis  tāpēc,  ka  tas  nebūtu  varējis, 
vai     nebūtu     gribējis     palīdzēt,     bet     gan    drīzāk 


70 


otrādi:  viņš  varēja  līdzēt,  un  taisni  tāpēc 
oriģinālā  krustmāte  neatrada  par  vajadzīgu  saņemt 
no  viņa  Asjas  skološanai  un  uzturēšanai  naudu.  Tā 
tas  bieži  dzīvē  gadās. 

Cilvēki  ne  labprāt  palīdz  tādos  gadījumos,  kad 
palīdzība  vajadzīga,  bet  ar  lielāko  prieku  upurējas 
taisni  tad,  kad  līdzcietība  ir  nevietā.  Kaut  kādu 
bonvivanu  vai  korporeli,  kurš  pēc  jautrām  vakari- 
ņām nevar  vairs  atrast  mājas,  gluži  sveši  cilvēki  aiz- 
ved pie  sevis  —  un  nevienam  nenāk  ne  prātā,  bai- 
dīties no  policijas  un  administrācijas  noteikumiem; 
bet  ja  paklīdis  „mežonis"  vai  nožēlojams  revolucio- 
nārs, kuram  nav  pašam  sava  dzīvokļa,  lūdz  nakts 
mājās  kaut  tikai  uz  vienu  nakti,  tad  ikviens  raugās 
izvairīties  no  šī  studenta,  revolucionāra  u.  t.  t.  uzbā- 
zības. Tāpat  arī  naudu  allaž  aizlien  tādos  gadījumos, 
kad  tā  ne  visai  vajadzīga,  kamēr  patiesas  vajadzības 
gadījumos  lieta  paliek  sarežģīta,  šo  savādo  dzīves 
likumu  ļoti  labi  pazīst  profesionāli  naudas  aizņēmēji, 
„pumpētāji,"  kuri  iziet  „darbā"  pa  lielākai  daļai  tikai 
tad,  kad  kabatā  naudas  pa  pilnām.  Līdz  ar  to  viņi 
rūpējas  par  savu  ārieni  un  labu  gara  stāvokli,  kas 
viss  pieder  pie  profesijas;  tulT)retī  ja  „pumpētājs"  ir 
neveikls,  saīdzis  vai  nobijies  un  ne  visai  pieklājīgi 
ģērbies,  tad  tāds  lai  labāk  nedomā  ķerties  pie  tik  fa- 
tāla aroda,  kā  profesionāla  „pumpēšana." 

Asjas  krustmāte,  neraugoties  uz  vairāk  kā  piec- 
desmit gadu  vecumu  un  dažām  rakstura  savādībām, 
bija  vēl  diezgan  sabiedriska  un  viesmīlīga  saimniece. 
Bez  tam  viņai  piemita  īpašība,  ka  tā  nekad  ļaunu  par 
cilvēkiem  nedomāja,  izņemot  policiju,  kufu  viņa  ne- 
ieredzēja vienīgi  tāpēc,  ka  Asjas  romānos  un  piedzl- 

vo jumos  viņa  ņēma  zināmu  dalību  —  protams,  aiz 
kulisēm,  —  un  Asjai  nebija  pret  to  nekādu  noslēpu- 
mu: ko  zināja  viena,  to  zināja  otra.  Divatā  viņas 
apspriedās  par  visiem  Asjas  kavalieriem,  draugiem, 
pazīstamiem  un  skolas  biedrenēm,  pie  kam  krustmā- 
tes vizdegunlba  Asju  nekad  neagrūtināja.  Par  vi- 
sām lietām  krustmāte  mīlēja  viesības  un  ar  retu  pa- 
cietību i)anesa  Asjas  viesu  savādības.  Jā,  viņai  pat 
vajadzēja  būt  allaž  šo  viesu  vidū,  runāt  un  domāt  tiem 
līdz.  zināt,  ko  kurš  dara,  un,  vispĀr,  ņemt  dalību  jau- 
natnes dzīvē  un  intrigās.  Tā  tas  gāja  jau  dažu  gadu 
un  krustmāte  pati  nemaz  nemanīja,  kā  pieauga  un 
nobrieda  viņas  idiliskā  apkārtne.  Bet  ja  viņa  kādreiz 
arī  iedomājās  protestēt  pret  Asjas  draugu  vaļību  un 
sprediķot  morāli,  tad  tikai  tāpēc,  lai  Asja  to  nenotu- 
rētu par  vientieslti  un  zinātu,  ka  viņa,  krustmāte,  ļo- 
ti labi  saprot,  kur  beidzas  brīvība  un  sākas  patvaļība. 
Bet  kad  morāle  bija  nolasīta,  —  līdz  ar  to  visi. grēki 
bija  piedoti  un  krustmāte  ar  krustmeitu  savstarpēji 
apmierinātas  saskūpstījās. 

Kā  aizvien,  otrā  rītā  Asja  izstāstīja  krustmātei 
visus  savus  nakts  piedzīvojumus  un  šoreiz,  starp  ci- 
tu, aprakstīja  Maksi  ar  Valdi,  kurus  pēdējā  neapzina. 
Viņa  neslēpa  arī  Makša  arestēšanu  un  savas  simpā- 
tijas pret  Valdi,  kurš  tai  bija  iepaticis  galvenā  kārtā 
tāpēc,  ka  tam  bija  domīgas  acis,  atturīgas  kustības 
un  neuzminams  raksturs,  pie  kam  neuzminamais  tai 
likās  tas  pats,  kas  noslēpumainais.  Bet  viņa  bija  ta- 
jos gados  un  dzīvoja  taī  laikmetā,  kad  noslēpumainī- 
bu meklēja  katrā  sīkumā,  katrā  savādībā.  Bez  tam 
Valdis  bija  dzejnieks  —  ne  profesionāls  dzejnieks, 
kurus  tā  pazina  un  kuri  pa  lielākai  daļai  bija  ļoti  pe- 

dantiski,  —  bet  tāds  interesants  jauneklis,  kas  lai- 
kam raudzījās  uz  dzeju  tikpat  noslēpumaini  un  bijī- 
gi, kā  viņa.  Un  tāds  taču  bez  šaubām  zināja  daudz 
vairāk  no  dvēseles  noslēpumiem,  nekā  dzejnieki  pro- 
fesionāļi, kuriem,  pēc  Asjas  domām,  dvēseles  nemaz 
nebija. 

Krustmātei  sirds  dziļumos  nepatika,  ka  Asja  tik 
bieži  satiekas  ar  visādiem  politiskiem  varoņiem,  bet 
viņa  pati  vēl  atradās  zem  revolūcijas  sajūsmas  ies- 
paida un  aiz  pārākas  labsirdības  neuzdrošinājās  uz- 
stāties pret  jaunajiem  Asjas  draugiem,  kuri  bez  tam 
vēl  bija  jautri  un  interesanti.  Tamdēļ  viņa  neatbil- 
dēja neko,  bet  tikai  nopūtās  par  krustmātes  pārdro- 
šību. 

Pret  vakaru  sanāca  Asjas  draudzenes,  starp  tām 
Lilija  un  dažas  jaunākas  aktrises.  Tika  apbrīnots 
Asjas  vecmodīgais  kostīms,  pēc  tam  sāka  muzicēt 
(Asjai  bija  klavieres)  un  pārrunāja  par  rakstnie- 
cību un  puišiem,  kuri  meiteņu  acīs  visi  bija  palikuši 
par  revolucionāriem,  pie  kam  revolucionāros  viņas 
ierindoja  visus,  kam  vien  bija  kāds  noslēpums  vai 
kurš  tādu  tikai  imitēja.  Pats  galvenais  varonis,  pro- 
tams, bija  Kazimirs,  kuru  ģimnāzistes  visvairāk  mī- 
lēja un  apbrīnoja,  kaut  gan  daudzas  to  nebija  pat  re- 
dzējušas. Pēc  Kazimira  nāca  Griša,  Valdis,  Maksis, 
Tšoms-Dēliņš,  Fregate,  Goliāts  un  vēl  daudz  citu,  kas 
ģimnazistēm  likās  daudz  daudz  ievērojamāki  par  vi- 
siem vēstures  varoņiem  kopā.  Ikvienam  no  šiem 
jaunekļiem,  viņu  fantāzijā,  piemita  tādas  īpašības, 
par  kādām  kroniku  un  romānu  varoņi  varēja  tikai 
sapņot.  Bet  —  vai  tad  viņi  arī  tādi  nebija!  šie 
citādi  neievērojamie  jaunekļi,   pateicoties   revoluci- 

jai,  piepēži  pārvērtās  no  kūtriem  un  neattīstītiem 
skolēniem,  no  vieglprātīgiem  studentiem  un  vienkār- 
šiem strādniekiem  par  fantastiskiem  revolucionā- 
riem, „bojevikiem,"  maksimalistiem,  anarķistiem  un 
ekspropriatoriem,  kuri  izdarīja  tādas  lietas,  par  kā- 
dām viņi  paši  gadu  vai  tikai  pus  gadu  atpakaļ  nebūtu 
nekad  iedomājušies.  Tām  idejām  un  —  galvenais 
—  tai  īpatnējai  ideju  izpratnei,  kas  lidinājās  gaisā, 
bija  lielāks  spēks,  nekā  likumam  un  varai,  nekā  cil- 
vēka dabai,  nekā  visām  represijām,  spaidiem,  nāves 
sodiem  un  spīdzināšanām  kopā.  Un  jo  asākas  kļuva 
represijas,  un  jo  vairāk  pakāra,  nošāva  un,  vispār, 
izdeldēja  fantastisko  dienas  varoņu  —  jo  vairāk  viņu 
saradās,  jo  pārdrošāk  tie  rīkojās  un  jo  neticamāki 
izlikās  viņu  varoņdarbi.  Pats  par  sevi  saprotams, 
ka  nekāda  vara  tos  nebūtu  iznīcinājusi,  ja  ar  laiku 
pati  no  sevis  nebūtu  izklīdusi  tā  romantiski-sabiezi- 
nātā  atmosfēra,  kas  viņus  baroja  un  uzturēja. 

Asja  klausījās  sarunās  un  pie  tam  nepacietīgi 
skatījās  vecajā  sienas  pulkstenī,  kura  skapī  agrāk 
dzīvoja  mazi  bārdaini  vīriņi.  Bet  nosita  jau  desmit 
un  Valdis  nerādījās.    Viņš  taču  nebija  turējis  vārdu. 

Neatnāca  arī  Kazimirs,  uz  kuru  gaidīja  Asjas 
draudzenes. 

X. 

Neatradis  Kazimiru  mājās,  Valdis  atgriezās  at- 
pakaļ iekšpilsētā  un  iegāja  kādā  no  vienkāršākajiem 
ēdienu  namiem,  uz  Dzirnavu  ielas,  kur  par  divdesmit 
piecām  kapeikām  paēda  pusdienas.  Līdz  vakaram 
vēl  bija  ļoti  tāļu  un,  tā  kā  staigāt  pa  ielām  negribē- 
jās, tad  viņš  no  ēdienu  nama  varēja  iet  tikai  uz  mā- 
jām. 

Nemiers  un  neapmierinātība  arvien  vairāk  mā- 
cās viņam  virsū;  bez  tam  palika  tā  neparasti  baigi, 
nospiedoši  un  skumji,  kas  bija  izskaidrojams  pa  da- 
ļai ar  tēva  vēstuli,  pa  daļai  ar  pagājušās  nakts  noti- 
kumiem un  svētdienas  vientulību. 

Uzkāpis  savā  piektā  stāvā  istabiņā,  viņš  sāka  rak- 
ņāties pa  istabas  lietām,  lai  paīsinātu  laiku.  Viņš  no- 
lēma sakārtot  savu  „inventāru,"  kurš  sastāvēja  no 
čemodāna  ar  veļu,  pārdesmit  grāmatām,  dažām  dze- 
joļu burtnīcām,  avīzē  ietītas  vēstuļu  pakas  un  skatu 
kārtīm. 

„īpašuma  revīzija"  nebija  nekāda  iepriecinošā  un, 
izņemot  neapmierinātību,  tā  neko  citu  nevarēja 
sniegt.  Vajadzēja  uzsākt  kaut  ko  jaunu,  to  Valdis 
zināja.  Dzīve  nebija  joks  —  to  viņš  tagad  skaidri 
zināja.  Un  viņam  palika  arvien  baigāki,  iedomājo- 
ties noslēpumaino  vārdu  „dzlve,"  kuru  tas  tik  bieži, 
tik  apnīkstoši  bieži  bija  dzirdējis  un  kurš  viņam  to- 
mēr izlikās  nesaprotams,  mīklains  un  drausmīgs. 

Viņš  centās  atminēties,  kad  bija  „dzlvi"  pirmoreiz 
dzirdējis  —  un  izrādījās,  ka  ļoti  sen  atpakaļ.  Toreiz 
viņš  vēl  bija  pavisam  mazs  zēns  un  mīlēja  ķert  ba- 
ložus.   Visbiežāki  dzīvi  pieminēja  viņa  māte,  un  tad 

viņš  daudzreiz  pārdomāja,  ko  gan  nozīmē  šis  svarī- 
gius  vārds.  Viņš  atcerējās:  kādreiz  māte  bija  pie- 
ņi inējuse  dzīvi  sevišķi  sagrauztā  balsī  un  kad  viņš, 
tai  pieglauzdamies,  jautāja,  ko  šis  vārds  nozīmē,  mā- 
te nenoteikti  un  biedinoši  atbildēja:  „pagaidi,  gan  tu 
to  sapratīsi,  kad  būsi  liels!"  Un  viņš  iegaumēja  mā- 
tes vārdus  un  sāka  gaidīt,  ticēdams,  ka  dzīve  ir  kas 
tāds,  ko  saprot  vienīgi  pieauguši  cilvēki.  „Kaut  jel 
drīzāk  es  izaugtu  liels  un  varētu  ar  viņu  iepazīties!" 
viņš  pats  pie  sevis  nepacietīgi  iesaucās,  sajuzdams 
bērnišķu  ziņkārību  pret  šo  visur  esošo  un  nekad  ne- 
redzamo dzīvi.  Un  no  tā  laika  viņš  sāka  nepacietīgi 
gaidīt,  kad  ieraudzīs  viņu  visā  pilnībā.  Redzēs,  vai 
tad  tiešām  tā  ir  tik  nesaprotama  un  noslēpumaina! 
Kedzēs  . . .  bet  gadi  gāja  un  viņš  pamazām  tuvojās 
dzīvei.  Tiesa,  viņš  to  arvien  vēl  nekur  skaidri  nere- 
dzēja, bet  tam  likās,  ka  viņa  laik'  pa  laikam  to  pie- 
meklē. Un  kad  dzīve  to  piemeklēja,  tad  aizvien  bija 
noticis  kaut  kas  nepatīkams.  Gadu  atpakaļ,  pateico- 
ties janvāra  notikumiem,  viņu  īsi  pirms  mācību  beig- 
šanas izslēdza  no  skolas  un,  kaut  gan  tas  savā  ziņā  * 
par  izslēgšanu  daudz  neiztaisīja,  viņam  tomēr  palika 
ļoti  skumji,  kad  bija  jāšķiras  no  biedriem,  kuri  va- 
rēja mācības  pabeigt  bez  traucējumiem.  Toreiz  tad 
nu  viņš  arī  gluži  neapzinīgi  bija  iesaucies:  ,,ai,  dzī- 
ve!" Un  šis  izsauciens  nemaz  nebija  tikai  frāza,  jo 
viņš  nu  tiešām  sajutās  aci  pret  aci  ar  neredzamo,  bet 
visur  klātesošo  un  bīstamo  parādību  —  dzīvi.  Bet 
kad  rūgtums  par  izslēgšanu  pārgāja  un  tēvs  viņam 
ātļava  braukt  uz  Rīgu,  viņš  dzīvi  atkal  aizmirsa  — 
tās  itkā  nebija  vairs.  Viņš  izbaudīja  Rīgā  tik  daudz 
jaunu  pārsteigumu,  ka  par  dzīves  bīstamību  neat- 

lika  laika  domāt.  Bet  pilnīgi  viņa  tomēr  neaizmir- 
sās  un  pie  katra  mazākā  uztraukuma,  pie  katras  ma- 
zākās neizdevības  draudoši  par  sevi  atgādināja. 

Sevišķi  tuvu  tā  viņam  piezagās  krēslainos  vaka- 
ros, kad,  sēdēdams  savā  vientulīgajā  istabiņā,  viņš 
mācījās  latiņu  gramatiku,  bet  aiz  sienas  studenti  po- 
sās uz  teātri  un  viņam  nebija  ne  graša  naudas,  lai 
varētu  iet  turpat,  kur  viņa  kaimiņi.  Tad  palika  ļoti 
drūmi  un  ienāca  prātā  baigais  jautājums:  cik  ilgi 
viņš  sēdēs  tā  pie  gramatikām  un  vārdnīcām,  cik  ilgi 
tēvs  sūtīs  naudu  un  kas  būs  turpmāk  ?  Uzmācās  bai- 
les par  nākotni,  pārņēma  garīgs  nespēks,  zuda  ticība 
uz  sevi  un  izlikās  neiespējami  visi  tie  nākotnes  plāni, 
kurus  viņš  tik  vienkārši  bija  uzmetis.  Kaut  kas  no- 
spiedošs pārņēma  dvēseli.  Visa  sabiedriskā  apkārtne 
likās  tik  smaga,  naidīga  un  baiga,  ka  sirds  pagura. 
Un  tūlīt  arī  ienāca  prātā  dzīve,  kura  brīnišķīgā  kārtā 
asociējās  ar  visu  šo  naidīgo,  svešo  un  nospiedošo  ap- 
kārtni. Dzīve  bija  pavisam,  pavisam  tuvu  —  viņš 
to  sajuta  katrā  ikdienas  piedzīvojumā,  katrā  šaubu 
•un  skumju  brīdī,  katrā  iedomā  par  nākotni.  Nebija 
ko  šaubīties,  ka  tā  bija  tā  pati  liktenīgā  dzīve,  kuru 
tik  bieži  pieminēja  viņa  slimā  māte;  un  nebija  arī  ko 
šaubīties,  ka  viņš  to  nekad  citādāki  neredzēs,  kā  ti- 
kai aiz  šaubu  un  noslēpumu  plīvura. 

Valdis  sāka  ticēt,  ka  dzīve  ir  visdrūmākā  parādī- 
ba, kādu  vien  cilvēks  var  iedomāties.  Ne  kosmiskie 
noslēpumi,  kas,  varbūt,  dibinās  vienīgi  uz  fiziski  iz- 
kumiem;  ne  pat  nāve,  kurai  ari  ir  savi  dabiski  iz- 
skaidrojumi —  nekas,  nekas  viņam  šodien  neizlikās 
tik  traģisks,  kā  dzīve.  Lai  neaizietu  dzīvē  bojā,  va- 
jadzēja iesākt  ko    jaunu.    Bet    ko?    Valdim    bija 

daudz  kas,  no  ka  atsacīties,  ko  noplēst  un  iznīcināt, 
tikai  viņš  nezināja,  kas  tālāk  darāms.  Turpināt 
stundu  ņemšanu  un  gatavoties  uz  abituriju?  Likties 
uz  eksāmeniem  un  iestāties  augstskolā?  Pēc  trim-, 
četriem  vai  pieciem  gadiem  pabeigt  augstskolu  un  sa- 
ņemt diplomu?  Un  tad?  Bet  viņš  jau  vēl  nemaz  ne- 
zināja, kādu  specialitāti  izvēlēties  un  ko  studēt!  Vi- 
sas eksaktās  zinātnes  tam  rieba  un  viņš  saprata,  ka 
nekad  nepaliks  par  ārstu,  inženieri  vai  advokātu.  Jeb 
varbūt  valodas  un  filosofija,  sevišķi  filosofija?  Bet 
kā  lai  tiek  garām  visiem  tiem  pedantiskajiem  klasi- 
ķiem un  šolastiķiem,  visām  tām  gramatikām,  komen- 
tāri jiem,  formulām,  likumiem  un  likumu  izņēmu- 
miem, kas  jau  tūkstoš  gadu  atpakaļ  bija  zaudējuši 
savu  nozīmi  un  svaigumu!  Kā  lai  visu  to  labprātīgi 
pārvar,  kam  prāts  runā  pretī!  Bet  bez  visiem  šiem 
pedantiskajiem  noteikumiem  filosofiju  studēt  neva- 
rēja. Bet  ja  nu  viņš  tomēr  savu  skeptisko  prātu  no- 
klusinātu un  mēģinātu  sagremot  pedantiskās  filosofu 
gudrības  —  kas  tad  notiktu  tālāk?  Viņš,  protams, 
iegūtu  kāda  filosofijas  maģistra  vai  doktora  grādu 
un  varētu  lepoties,  ka  pazīst  visādas,  vienu  otrai  pre- 
tī runājošas  filosofiskas  sistēmas.  Bet  vai  ar  to  bū- 
tu kas  sevišķs  panākts?  Vai  dzīves  šausmu  un  ne- 
l)iepildāmības  apziņa  nepaliktu  tā  pati,  Protams  — 
un  tamdēļ  filosofiju  studēt  vienkārši  neatmaksājās. 
Ar  filosofiju  varēja  nodarboties  vienīgi  vaļas  brīžos, 
garāmejot,  diletantiski. 

Nu,  tad  varbūt  dzeja,  literatūra?  Viņš  taču  pats 
jau  vairāk  kā  gadu  dzejoja  un  daudzi  viņu  skaitīja 
par  īstu  Pegaza  jātnieku.  Bet  ja  labi  apdomā,  kas 
tad  galu  galā  bija  šolaiku  dzeja?    Vai  tikai  ne  profe- 

sija,  arods?  Bez  atlīdzības  dzejot  nevarēja  un  vai 
dzejot  par  naudu  nenozīmēja,  pārdot  savas  labākās 
jūtas,  t.  i.  sevi  pašu!  Tādā  kārtā  iznāca,  ka  starp 
dzeju  un  prostitūciju  nebija  nekāda  starpība.  Tfu, 
cik  riebīgs  salīdzinājums!  —  un  tomēr,  stingri  ņe- 
mot, ļoti  pareizs.  Anekdotisks  gan  izklausījās  no- 
stāsts par  Andreju 'Pumpuru,  kurš  kaunējies  saņemt 
par  saviem  dzejoļiem  naudu,  bet  viņam  daudzējādā 
ziņā  bija  taisnība.  Dzejot  varēja  tikai  neviltotas  un 
neaprēķinātas  sajūsmas  brīžos,  garāmejot,  diletan- 
tiski. 

Kas  vēl  atlikās,  ko  uzsākt?  Palikt  par  skolotāju, 
kantoristu,  grāmatvedi  vai  vienkāršu  strādnieku? 
Jā,  tas  gan  varēja  notikt.  Bet  tad  jau  laikam  bija 
kapitulēts  lielās,  noslēpumainās  dzīves  priekšā  . . . 

Vakars  tuvojās,  istaba  palika  krēslaina.  Arī  ne- 
kurinātā krāsns  lika  sevi  manīt,  tā  kā  Valdim  bija 
jāapvelk  mētelis.  Dzīvi  saprast  nekad  neizdosies, 
viņš  turpināja  domāt.  Dzīves  noslēpums  to  vajās 
visur,  visur.  Bet  ja  dzīve  tam  kādreiz  uzsmaidīs, 
—  viņš,  varbūt,  neticēs  vairs.  Ienāca  prātā,  ka  aiz 
tā  iemesla  viņš  laikam  nebija  varējis  sajūsmināties 
par  revolūciju.  Visaugstākos  revolūcijas  uzplūdu 
brīžos  viņš  taču  bija  par  kaut  ko  šaubījies,  tāpat  kā 
tagad.  Un  viņam  bija  jāpasmejas,  kad  oktobra  die- 
nās, atbildot  strādnieku  pulciņā  uz  jautājumu,  kāda 
tad  būs  tā  diena  pēc  revolūcijas,  viņš  kaut  ko  me- 
chaniski  atstāstīja  pēc  Kautska  brošūras,  pats  neti- 
cēdams saviem  vārdiem.  Un  viņam  likās,  ka  klausī- 
tāji sirds  dziļumos  vēl  mazāk  ticēja  tam,  ko  viņš 
stāstīja.    Jo,  lūk:  tā  pati  dzīve  vien  būtu  bijusi! 

Aizdedzinājis  lampu,  viņš  turpināja  kravāties  pa 


79 


savu  „inventāru."  Uzšķīra  kādu  vecu  dzejoļu  burt- 
nīcu un  izlasīja  patētiskus  pantus  par  nezin  kādām 
uzvarām.  Bet  cik  neīstas  un  liekuļotas  tagad  izklau- 
sījās šīs  cīņas  un  uzvaras  dziesmas,  kuras  taču  nekad 
nevarēja  aizkustināt  cilvēku  patiesās  jūtas!  Izrāvis 
un  saplosījis  neīstos  pantus,  viņš  šķīra  tālāk  un  uz- 
gāja mīlas  dzejoļus,  kas  bija  uzrakstīti  dažādos  iz- 
smalcinātos pantmēros,  bet  kuros  tik  nepatīkamas 
izlikās  visas  šīs  pārspīlētās  ilgas  pēc  „viņas,"  visi 
abzoluti  pievilcīgie  mati,  acis,  smaidi,  kājas  un  diezin 
kas  vēl  ne!  Tad  vēl  tālāk  pagadījās  dzejoļi  par  šau- 
bām, bet  tie  bija  tik  pārāk  sekli,  niecīgi  un  nožēlo- 
jami, salīdzinot  ar  tām  patiesajām  šaubām,  kuras 
viņš  bija  gribējis  izteikt,  ka  izlikās  ne  mazāk  neīsti 
par  lētajām  piektā  gada  cīņas  dziesmām.  Galu  galā 
visa  viņa  dzejošana  izrādījās  tikai  tāda  sikšņošana 
un  niekošanās. 

Attaisījis  krāsni,  viņš  sameta  dzejoļu  burtnīcas 
tur  iekšā  un  pielaida  saviem  gara  ražojumiem  uguni. 
Uguns  ātri  aplaizīja  papīri,  it  kā  viņa  būtu  uz  to  jau 
gaidījusi.  Papīrs  nedaudz  acumirkļos  sačervelēja  un 
pārvērtās  pelnos,  kuri  kādu  brīdi  sīki,  nevarīgi  dre- 
bēja un  tad  pamazām  sadrupa. 

Sadedzinājis  dzejoļus,  Valdis  izjuta  it  kā  atvieg- 
linājumu. Viņam  likās,  ka  tas  pirmoreiz  savā  mūžā 
būtu  izdarījis  kaut  ko  nopietnu  un  prātīgu.  Tas 
vismaz  bija  solis  uz  priekšu  un  nu  varēja  domāt  par 
tālāko.  Ar  dzejoļu  sadedzināšanu  bija  nolauzti  tilti 
uz  bērnišķīgo  pagātni  un  nu  vajadzēja  meklēt  jaunus 
ceļus.  Katrā  ziņā  vajadzēja  atrast  izeju,  lai  ne  tikai 
apklusinātu  garīgās  šaubas,  bet  arī  nodrošinātu  ek- 
sistenci.   Tēvs  visu  mūžu  nevarēs  līdzēt,  bet  dzejoļi 

un  latiņu  gramatika  bija  tikai  niekošanās.  Jā,  bet 
ko  tad  lai  iesāk,  Sevišķi  tagad,  pēc  revolūcijas  sa- 
brukuma ? 

Valdis  aiztaisīja  izdzisušo  krāsni  un  piegāja  pie 
loga,  no  kura  varēja  pārredzēt  pilsētu.  Visapkārt 
mirdzēja  ugunis,  pa  ielām  staigāja  cilvēki ;  gar  stūri 
laikam  aizrikšoja  kazaku  nodaļa;  cilvēki  apstājās, 
noskatījās  svešajiem  jātniekiem  pakaļ  un  tad  atkal 
turpināja  savu  ceļu.  šad  tad  ieskanējās  ormaņu 
zvārguļi.    Debess  bija  salta  un  vienmuļīga. 

Atgājis  no  loga,  Valdis  paskatījās  pulkstenī.  Bet 
pulkstenis  rādija  vēl  tikai  krēslas  stundu  un  ātrāk 
par  septiņiem,  astoņiem  nevarēja  iet.  Bez  tam  Val- 
dis atradās  tādā  gara  stāvokli,  ka  rādīties  Asjai  būtu 
bijis  neveikli.  Tamdēļ  vajadzēja  izdomāt  līdz  galam 
svarīgo  jautājumu  par  sevi  pašu,  lai  prāts  nomieri- 
nātos. 

Jā,  bet  ko  tad  lai  galu  galā  iesāk?  viņš  atkārtoja 
jautājumu,  uz  kuru  tik  grūti  bija  atrast  atbildi.  Un 
piepēži  atbildes  vietā  ienāca  prātā  tā  māžā  muižiņa, 
kur  viņš  decembri  bija  pārlaidis  nakti  kopā  ar  vai- 
rākiem apbruņotiem  strādniekiem,  kad  viņi,  noguru- 
ši, atgriezās  atpakaļ  no  iedomātās  melnās  sotņas  va- 
jāšanas. Domas  par  šo  vientuļo  folvarku  bija  it  kā 
gaidījušas  uz  to  izdevīgo  bridi,  kad  viņš  savā  „paš- 
re  vizi  jā"  nonāks  līdz  jautājumam,  uz  kupi  nekādu 
atbildi  tas  nevarēja  vairs  atrast.  Un  tad  viņas  — 
slimlgi-neprātlgās,  pārdroši-bēmišķlgās  domas  —  bi- 
ja atkal  klāt  un  klauvēja  galvā:  izdomā  nu  mūs  līdz 
galam !  Izdomā  mūs  tikpat  sīki  un  pamatīgi,  kā  sa- 
vu dzīvi,  un  tad  redzēsim,  vai  mēs  nebūsim  tās  īstās. 
Ko  tu  saki?    Mēs  esam  pārāk  neprātīgas,  slimas 

un  riebīgas  pat?  Nu,  tad  tu  maldies!  Arī  mūsos 
ir  zināms  skaistums:  lūk,  lūk,  tikko  tu  sāc  mūs 
domāt,  sirds  tev  sāk  straujāki  pukstēt!  Tu  paliec 
skaistāks,  tavās  acīs  iedegas  glītas,  zaļas  ugunti- 
ņas, ar  kurām  tu  vari  panākt  daudz  vairāk,  nekā  ar 
sonetēm  un  tercinēm.  Tu  iegūsti  vērtību  pats  sa- 
vās acīs,  tev  liekas,  ka  ar  dzīvi  var  cīnīties;  tev  pat 
liekas,  ka  tāda  cīņa  ir  ļoti  skaista.  Vai  tā  nav?  Ak 
tā,  tu  baidies  par  savu  tīro  balto  dvēseli,  kuras  dēļ 
tu  nevari  vien  izvēlēties,  kas  labs,  kas  ļauns !  Bet  ko 
saka  tavs  asais  prāts,  kurš  drīzāk  var  akceptēt  vis- 
trakāko avantūru,  nekā  dzīves  pretrunas  un  nejē- 
dzību! Vai  viņš  nav  tikpat  pilntiesīgs  spriest  līdz 
šaī  jautājumā,  kā  sirdsapziņa  un  citas  labas  dvēse- 
les meitiņas  ?  Ak,  neizliecies  nemaz  tik  vārīgs !  Ta- 
va sirdsapziņa  nemaz  tik  daudz  tevi  nemocīs,  kā  tu 
gribi  sev  iestāstīt.  Viņa  ir  pilnīgi  tavā  varā  un  tu 
vari  darīt  ar  to,  ko  gribi.  Domā  droši  līdz  galam! 
Tev  ir  spoža  fantāzija  un  viņai  piemīt  brīnišķīga  īpa- 
šība, ka  tā  var  neticamo  un  neiespējamo  pārvērst 
ticamā  un  iespējamā.  Tu  pats  zini:  tava  fantāzija 
gan  lidos  tāļu,  bet  viņa  tevi  nekad  nenodos;  viņa  gan 
ir  savāda,  bet  citādi  tai  netrūkst  apdomības  un  lo- 
j^ikas.  Tici  mums,  viņa  tevi  izvedīs  laimīgi  cauri 
vislielākajām  pretrunām  un  sarežģījumiem.  Tu  vari 
uz  viņu  paļauties  kā  uz  savu  providenci.  Jā,  jā,  tu 
vari  būt  lepns  uz  savu  fantāziju:  viņa  ir  tik  īpat- 
nēja un  savāda,  ka  neviens  to  neuzminēs  un  viņas 
darbu  sekas  cilvēkiem  paliks  neatklātas  . . . 

Un  Valdis  padevās:  vienreiz  tā  kā  tā  vajadzēja 
izdomāt  visu  līdz  galam.  Viņš  nopūta  uguni,  lai  la- 
bāki varētu  pārdomāt.     Istaba  pamazām  piepildījās 

^ridzīgām  fantāzijas  dzirkstīm,  kas  paķēra  cilvēku 
uz  neredzamām  rokām  un  aiznesa  savā  atspoguļa 
valstībā:  tā  bija  tā  pati  dzīve,  tikai  uzvārēta  un 
veidota  pēc  cilvēka  iedomu  neaprobežotās  gribas. 

XI. 

Domas  par  fol verķu  bija  tādas. 

Riez  kādā  decembra  vakarā,  īsi  pirms  ziemsvēt- 
kiem, izpaudās  vēsts,  ka  Rīgai  tuvojas  melnā  sotņa. 
Kas  šo  vēsti  bija  palaidis,  neviens  nezināja;  tāpat 
arī  neviens  skaidri  nezināja,  ko  melnā  sotņa  nozīmē, 
kaut  gan  stāstīja,  ka  tā  sastāvot  no  baroniem,  mācī- 
tājiem, stražņikiem  u.  t.  t.  Tā  vai  citādi,  bet  sa- 
biedrībā noslēpumainā  sotņa  izsauca  lielu  uztrauku- 
mu. Radās  pat  cilvēki,  kas  baumām  noticēja  un  no- 
lēma Rīgu  aizstāvēt.  Tādā  kārtā  pa  Rīgas  ceļiem  iz- 
gāja vairāki  strādnieku  un  skolēnu  pulciņi,  ar  lielu 
sajūsmu  dodamies  pretī  nezināmajam  ienaidniekam. 

Tanī  vakarā,  ejot  pa  Kaļķu  ielu,  Valdi  apturēja 
Kazimirs,  ar  kuru  viņš  nesen  atpakaļ  bija  iepazi- 
nies, un  uzaicināja  to  piedalīties  romantiskajā  kara 
gājienā.  Visiem,  kas  vēlējās,  vajadzēja  ierasties 
N.  biedrības  telpās.  Valdis  bija  ar  mieru  un  Kazi- 
mirs, steigdamies  tālāk,  apsolīja  tam  apgādāt  labu 
mauzera  flinti,  kādu  Rīgā  vēl  neviens  neesot  redzē- 
jis. 

Noteiktā  stundā  Valdis  ieradās  biedrībā.  Priek- 
šā jau  bija  daži  miliči  —  kā  viņi  paši  saucās  —  un 
drīz  pienāca  arī  citi,  apmēram  50  cilvēku.  Gaidot  uz 
Kazimiru,  kurš  bija  nokavējies,  miliči  staigāja  pa 
biedrības  zāli  un  tukšajām  bufetes  telpām,  aplūko- 
dami viens  otra  ieroci.  Ieroči  bija  dažādi:  kaj-eivju 
šautenes,  medību  bises,  mauzera  vai  brauniņa  pašlā- 
dētaji,  šmitvesoni,  buldogi,  pat  kramenīcas  un  dun- 
či. Sarunas  nevedās,  visi  bija  mazliet  uztraukti. 
Daži  mēģināja    spēlēt  biljardu,    bet  jau  pēc    pāris 

grūdieniem  nolika  kijus  atpakaļ.  Pēdīgi  ieradās  gā- 
jiena organizētājs,  Kazimirs,  ar  divām  mauzera 
flintēm,  no  kuj*ām  tas  vienu,  kā  bija  solījies,  atdeva 
Valdim.  Flintes  kādu  bridi  gāja  no  rokas  rokā,  un 
visi  apskauda  viņu  īpašniekus,  sajuzdami  pret  tiem 
it  kā  cienību. 

Bija  jau  krietni  vēls,  kad  raibais  kara  pulks  bei- 
dzot atstāja  biedrību  un  devās  ceļā.  Nakti  nevarēja 
saukt  par  mīlīgu.  Plosījās  sniegputenis  un  telegrāfa 
drātīs  gaudoja  vējš.  Aiz  pilsētas  izplētās  plašs  kla- 
jums, kufā,  pateicoties  sniegputenim,  gfūti  bija  iz- 
šķirt ceļu.  Laiku  pa  laikam  sniega  tvaikos  parādījās 
zalganipelēks  mēnesis,  kurš  it  kā  slepeni  gribēja  no- 
skatīties, kas  virs  zemes  notiek.  Piecdesmit  vai 
sešdesmit  vīru  lielais  pulks  klusuciešot  devās  uz 
priekšu,  tikai  priekšgājēji  īsiem,  aprautiem  vārdiem 
sarunājās.  Gabaliņu  nogājuši,  viņi  satika  kādu 
zemnieku.  Kazimirs  to  apturēja  un  iztaujāja  par 
ceļu;  daži  uzprasīja,  vai  nav  manīta  melnā  sotņa. 
Zemnieks  parādīja  ceļu  un  teica,  lai  ejot  uz  K.,  jo  tur 
laikam  būšot  melnā  sotņa. 

Melnā  sotņa  tā  tad  pastāvēja.  Gājēji  palika  no- 
pietnāki: pietika  ar  garāmejoša  zemnieka  izteicie- 
niem, lai  ticētu  šai  noslēpumainai  parādībai.  Kazi- 
mirs pārbaudīja,  vai  visi  vēl  kopā,  un  tad  viņi  ātri 
devās  uz  norādīto  pusi,  cīnīdamies  ar  vēju  un  sniegu, 
kurš  tiem  līda  acīs  un  degunā,  tā  kā  grūti  bija  elpot. 

Viss  notika  kā  sapnī,  kā  pasakā.  Neviens  neko 
skaidri  nezināja;  nevienam  arī  nenāca  prātā,  pār- 
domāt par  savu  stāvokli  un  lietas  apstākļiem.  Tas 
bija  tik  romantisks  brīdis,  kāds  cilvēkam  tikai  vien- 

reiz  dzīvē  var  gadīties.    Visiem,  protams,  bija  draus- 
mīgi, bet  drausmīgais  gara  stāvoklis  patika. 

Bez  noteikta  plāna  virzoties  pa  klajumu  uz  priek- 
šu, Rīgas  aizstāvētāji  beidzot  uzdūrās  kādai  nelielai 
ēku  grupai.  Pieejot  tuvāk,  izrādījās,  ka  tā  bija 
viena  no  tām  muižiņām,  kādas  pa  laikam  sastopamas 
Rīgas  tuvumā.  Muižiņā  viss  likās  it  kā  izmiris,  pat 
suns  neierējās.  Ar  lielu  uzmanību  melnās  sotņas 
meklētāji  ielenca  ēku  grupu.  Nevarēja  zināt,  kas  aiz 
pakšiem  slēpās.  Beidzot  drošākie  ar  Kazimiru 
priekšgalā  iegāja  pagalmā  un  piedauzīja  pie  dzīvoja- 
mās ēkas  durvīm.  Iekšā  kāds  uzdedzināja  sveci,  dur- 
vis lēni  atvērās  un  tais  parādījās  apmiegojusies  sie- 
viete. Kazimirs  visa  karaspēka  vārdā  lūdza  atļauju, 
sasildīties.  Sieviete,  neko  neteikdama,  ielaida  mili- 
čus priekšnamā  un  pate  tūlīt  atgriezās  atpakaļ  ista- 
bās. Purinādami  no  sevis  sniegu,  ļaudis  spiedās  ne 
visai  ērtajā  priekšnamā.  Pēc  brītiņa  iznāca  kāda 
vecene.  No  viņas  jautājošā  skatiena  un  citām  pazī- 
mēm varēja  redzēt,  ka  tā  bija  muižiņas  saimniece. 
Kazimirs  izstāstīja,  kas  viņi  tādi,  vēlreiz  atgādināja 
par  sasildišanos  un  pie  tam  visādi  centās  veceni  ap- 
mierināt. Bet  vecene,  laikam,  nemaz  nedomāja  par 
savādajiem  viesiem  uztraukties  un  piedāvāja  mili- 
čiem kalpu  istabu,  kur  tie  varot  iekurināt  krāsni  un 
sildīties,  cik  patīk.  Tikai  lai  samaksājot,  un  saim- 
niece (tā  sauca  sievieti,  kas  bija  atvērusi  durvis)  pa- 
rādīšot viņiem  ceļu.  Miliči,  iedrošināti  no  vecenes 
samaksājamās  viesmīlības,  smiedamies  izgāja  pakaļ 
saimniecei  pagalmā,  kura  tiem  parādīja  kalpu  māju. 
Tā  bija  pussagruvusi  ēka  un  neviens  taī  nedzīvoja. 
Nosalušie  rīdzenieki  ātri,  uz  saimnieces  norādījumu. 

saskaldīja  malku  un  iekūra  lielu,  maizes  ceplim  līdzī- 
gu krāsni.  Sadabūja  ari  kartupeļus  un  mēģināja  tos 
cept  pelnos.  Viens  otrs  pabrīnējās  par  savādo  mui- 
žiņu un  viņas  īpašnieci,  bet  tā  kā  jau  pati  nakts  izli- 
kās savāda  un  neparasta,  tad  visi  atrada,  kā  tas  tā  ir 
pilnīg-i  dabīgi  un  ka  ne  par  ko  nevajāga  brīnīties. 
Kazimirs  sasauca  ap  sevi  ievērojamākos  gājiena  da- 
lībniekus, starp  tiem  ari  Valdi,  jo  tam  bija  mauzera 
flinte,  un  noturēja  kaut  ko  līdzīgu  kara  padomei. 
Nolēma,  ka  jāizdalās  divās  daļās:  viena,  lielākā,  ies 
tālāk  uz  K.,  otra,  mazākā,  paliks  rezervē,  pie  kam 
sakaru  uzturēšanu  uzņemsies  daži  vājāk  apbruņoti 
skolēni.  Galveno  spēku  vadību  Kazimirs  paturēja 
sev  pats,  bet  par  rezerves  priekšnieku  iecēla  Valdi, 
kuram,  starp  citu,  vajadzēja  samaksāt  par  kartupe- 
ļiem un  malku.  Tam  nolūkam  ātri  sameta  naudu. 
„Apskati  pie  tās  pašas  reizes,  vai  mājās  nav  tele- 
fons," Kazimirs  uzdeva  Valdim,  kad  tas  ar  naudu 
devās  uz  fliģeli. 

Valdis  iegāja  priekšnamā.  Sieviete,  kas  bija  ie- 
rādījusi pajumti,  naudu  neņēma,  bet  raidīja  pie 
„cienmātes."  Valdis  pieklauvēja  un  iegāja  lielā, 
tumšā  salē  ar  zemiem  griestiem  un  piestāvējušu 
gaisu.  Sveces  gaismā  viņš  ieraudzīja  veco  muižas 
īpašnieci,  kura  sēdēja  kādā  no  zāles  kaktiem  pie  ze- 
mas, astoņpadsmitā  gadu  simtenī  taisītas  kumodes. 
Galvā  viņai  bija  melna  aubīte,  bet  pirkstos  Valdis 
tai  pamanīja  vairākus  gredzenus  ar  kristalbaltiem 
akmeņiem.  Galva  aiz  vecuma  ritmiski  trīcēja,  bet 
citādi  vecene  izskatījās  žirgta  un  spēcīga.  Viņa  ne- 
pamanīja, vai  arī  likās  nepamanām  Valdi,  kad  tas 
attaisīja  zāles  durvis.    Valdis  atvainojās  par  traucē- 


87 


jumu  un,  palikdams  durvīs,  izskaidroja,  kamdēļ  nā- 
cis. Vecene  pacēla  trīcošo  galvu  mazliet  uz  augšu 
un  izstiepa  roku,  itkā  gaidīdama,  lai  Valdis  tur  ieliek 
naudu.  Valdis  pagāja  uz  priekšu  un  uzlika  naudu  uz 
kumodes  malu.  Pēc  skaņas  vecene  sataustīja  naudu 
un  kaulainiem  pirkstiem  saņēma  to  saujā.  Pagro- 
zījusi monētas  —  bija  trīs  mttala  pusrubļi  —  viņa 
ielaida  tos  svārku  krokās,  kur  laikam  bija  kabata. 

„Un  tad  es  gribēju  jautāt,  vai  jums  nav  tele- 
fons," Valdis  uzprasīja,  laizdams  acis  gar  sienu. 

Bet  telefona  nebija. 

„Kur  es,  nabaga,  ņemšu  telefonu,"  vecene  ķērk- 
stoši iesmējās.  „Un  priekš  kam  viņš  man  —  vai  tad 
es  ar  kādu  runāju!    Mani  jau  visi  aizmirsuši . . ." 

Pie  tam  viņa  piecēlās  itkā  vadīdama  Valdi  ārā, 
gāja  uz  durvīm.  Valdis  atvainojās  un  ačgārni  virzī- 
jās laukā,  nejauši  pamanīdams,  ka  vecene  naudu  ir 
atkal  izzvejojusi  no  kabatas  un  spaida  to  pa  rokām. 

Atgriezies  pie  biedriem,  Valdis  pastāstīja,  ka  te- 
lefona nav. 

„Ka  nav  —  nav,"  kāds  nospļāvās,  „tādā  vējā  tik 
un  tā  nevarētu  sarunāties." 

Miliči  pa  to  starpu  bija  sasildījušies  un  galvenie 
spēki  ar  Kazimiru  priekšgalā  aizgāja  uz  K.,  kamēr 
rezerve  palika  folvarkā.  Izrīkojuši  vaktis,  pārpali- 
kušie saspiedās  ciešāki  ap  krāsni  un  mēģināja  aiz- 
migt. 

Fliģelī  vēl  spīdēja  uguns.  Vecene  laikam  neva- 
rēja aiziet  gulēt.  Pēc  brītiņa  nočīkstēja  ērbeģa  dur- 
vis un  sieviete,  kas  izpildīja  saimnieces  vietu,  pabā- 
za galvu.    Viņa  noprasīja: 

„Vai  jūs  ilgi  te  paliksat?" 

„Kamdēl  jums  tas  jāzina?"    daži  uztraucās. 

„Cienmāte  liek  prasīt." 

„Kas  viņai  par  daļu !" 

„Gribēs  zināt  —  paliks  veca." 

„Es  domāju,  kā  līdz  ritam,"  Valdis  kā  priekš- 
nieks atbildēja. 

Sieviete  aizgāja,  bet  pēc  dažām  minūtēm  atgrie- 
zās atpakaļ: 

„Cienmāte  teica,  ka  ja  līdz  ritam,  tad  pusotra 
rubļa  ir  par  maz.    Ejat,  parunājāt  ar  viņu." 

„Skaties,  kāda  nav!  Tīrā  ragana  —  pat  nebai- 
dās!" aizkrāsnē  norūca  vairākas  balsis.  „Pasakiet: 
labi  vēl,  ka  iedevām  tik  daudz." 

„TaisnIba  jau  ir,"  sieviete  itkā  atvainodamās 
noteica.  „Bet  ko  lai  es  daru:  mani  sūta  un  man 
jāklausa." 

„ArI  tiesa,"    piekrita  daži  no  zobgaļiem. 

Valdis  piecēlās  un  gāja  viņai  līdz.  Ejot  pār  pa- 
galmu, sieviete  pastāstīja:  „Ka  jūs  zinātu,  cik  viņa 
kāra  uz  naudu,  —  cilvēkam  dzīvību  izvilks  no  kau- 
liem . . .  Katru  dienu  man  jāiet  pusotras  jūdzes  uz 
Rīgu  pēc  brlvzupas,  bet  viņai  drēbes  un  zelta  lietas 
pūst  kopā." 

„Kas  viņa  tāda  ir?"    Valdis  ievaicājās. 

„Kādreiz  bija  slavena  šaušplleriene,  bet  tagad 
dzīvo  no  procentiem,  šīs  mājas  jau  viņai  atstāja 
kāds  barons.  Būs  turpat  divdesmit  gadu,  kamēr 
mēs  tepat  abas  dzīvojam  kā  divas  vecas  nonnes." 

Valdis  iegāja  zālē.  Vecene  pašlaik  pūlējās  ap  ku- 
modi, gribēdama  to  iestumt  kādā  blakus  istabā. 
Valdim  ieejot,    viņa  aizstājās  kumodei    priekšā  un 

sāka  kaunīgi  smaidīt,  pie  kam  atvēris  viņas  tumšā 
bezzobu  mute. 

„Jūs  man  iedevāt  par  maz,"  vecene  enerjķiski  no- 
teica, braucīdama  savus  kaulainos  pirkstus,  kurus  tā 
pie  kumodes  bija  laikam  saspiedusi.  Valdis  pie  tam 
ievēroja,  ka  pirkstos  vairs  nebija  neviena  gredzena. 
„Saimniece  teica,  ka  jūs  esot  paņēmuši  veselu  sieku 
kartupeļu,"  vecene  turpināja;  bet  es  esmu  nabags 
cilvēks  un  pārtieku  tikai  no  fereina  žēlastības." 

„Cik  jums  nākas?"  Valdis  pieklājīgi  uzprasīja, 
vilkdams  savu  plāno  maciņu  no  kabatas. 

„Cik  nu  jūs  varat  dot,"  vecene  nenoteikti  atbil- 
dēja, kāri  raudzīdamās  Valda  makā. 

Valdis  sameklēja  sīknaudu  —  citādas  viņam  ne- 
bija —  un  pastiepa  to  vecenei.  Vecenei  paejot  maz- 
liet uz  priekšu,  viņš  nevius  pamanīja,  ka  viena  no 
kumodes  atvilktnēm  bija  pusatvilkta  un  ka  taī  rēgo- 
jās tumša  metāla  lādīte.  Tas,  ka  viņš  pats  pret  sa- 
vu gribu  bija  ieraudzījis  lādīti,  Valdi  nepatīkami  aiz- 
skāra. Viņš  ātri  novērsa  acis  un,  neveikli  zem  sevis 
atvainodamies,  gāja  atpakaļ  uz  durvīm. 

Vecene,  gribēdama  laikam  izgludināt  neveiklību, 
pagāja  viņam  līdz  un  ievaicājās: 

„Jūs  laikam  esat  sociālisti?" 

„Kā  to  ņem,"  Valdis  uzrāva  kamiešus. 

„Es  pazīstu  sociālistus,"  vecene  turpināja,  atmi- 
nēdamās, varbūt  savas  slavas  laikus.  „Kad  es  dzī- 
voju Pēterburgā,  man  bija  visādi  pazīstami.  Toreiz 
es  ļoti  daudz  palīdzēju  studentiem  un  sociālistiem. 
Cilvēki  bija  daudz  jautrāki  un  smalkāki,  nekā  tagad. 
Aristokrāti  vien!  Kāds  kņazs  gribēja  ar  mani  aiz- 
bēgt uz  Ameriku,  hihihi!  bet  es  tikai  pasmējos.  „Jā. 


90 


toreiz  bija  pavisam  citādāki !  Bet  tagad,"  un  vecene 
piepēži  savilka  sāpīgu  seju,  „tagad  man  jāpārtiek 
no  fereina  žēlastības." 

Vecenei  izkrita  daži  sīknaudas  gabali,  kurus  tā 
pa  sarunu  laiku  bija  žņaugusi  pirkstos.  Valdis  no- 
meta savu  maciņu  uz  krēsla  un  palīdzēja  naudu  uz- 
lasīt. Vecene  pateicās  un  paslēpa  uzlasītos  div- 
desniitkapeikniekus  svārku  kaljatā.  Valdis  vēlreiz 
atvainojās  par  traucēšanu  un  izgāja  ārā.  Pārmainī- 
jis vaktis,  viņš  nolikās  starp  gulošajiem  miličiem  un 
tūlīt  aizmiga. 

Otrā  rītā  atgriezās  Kazimirs  ar  savu  nodaļu.  Ne- 
kur nekādu  sotņu  tie  nebija  satikuši.  Nosalušie,  iz- 
vārgušie Rīgas  aizstāvji  apsildījās  pie  izdzisušās 
krāsns  un  devās  atpakaļ  uz  pilsētu.  Negaiss  bija 
palicis  lēnāks.  No  vecenes  neviens  nedomāja  atva- 
dīties un  viņa  arī  neiznāca  tos  pavadīt.  Bet  tikai 
Rīgā  Valdis  iedomājās,  ka  aizmirsis  uz  krēsla  savu 
naudas  maku. 

XII. 

„Vajadzētu  aiziet  pēc  aizmirstā  maka,"  viņš  at- 
mozdamies no  atmiņām,  nodomāja  un  juta,  ka  le- 
dainas adatas  pārskrien  tam  pār  muguru.  Nu  bija 
izdomāts  tikpat  kā  viss.  Cik  iespējama  likās  šī  aiz- 
iešana un  cik  varbūtējas  varēja  būt  šausmīgo  iedo- 
mu sekas,  kas  tik  nevainīgi  vilināja  turp!  Tas  bija 
kas  ārprātīgs,  šīs  iedomas,  bet  kaut  kas  Valdim  tei- 
ca, ka  viņš  netiks  vaļā  no  fatālās,  uz  vienu  un  to  pa- 
šu vadošās  idēe  fixe.  Viņš  juta,  ka  nevarēs  ātrāk 
apmierināties,  pirms  nebūs  izpildījis  savu  ārprātīgo 
iedomu  visā  viņas  riebīgi-vilinošajā  kailumā. 

„Vajadzētu  vismaz  aiziet  pēc  maka,  varbūt,  ka 
tas  izārstētu,"  viņš  sevi  krāpdams  mierināja  un,  ie- 
domājies, ka  laiks  iet  uz  Asju,  piecēlās. 

Sataustījis  tumsā  durvis,  viņš  izgāja  neapgaismo- 
tajā koridorā  un  kāpa  lejā  pa  trepēm. 

„Kamdēļ  taisni  tagad  es  sāku  tik  neģēlīgi  fanta- 
zēt?" viņš,  izgājis  uz  ielas,  pats  sev  noprasīja  un 
tūlīt  atbildēja:  „tamdēļ,  ka  savās  patmīlīgajās  šau- 
bās esmu  palicis  viens  pats." 

Bija  atkusnis.  Dega  laternas  un  cilvēki  —  maz- 
liet uztraukti,  mazliet  vienaldzīgi  —  steidzās  vai  arī 
lēni,  apātiski  pgistaigājās  pa  ielām.  Valdis  apmeta 
līkumu  Aleksandra  bulvārim,  pa  kufu,  kā  aizvien, 
promenēja  jaunatne,  kas  sastāvēja  galvenā  kārtā  no 
latviešu  skolēniem,  kamēr  žīdu  un  „vāciešu"  tur,  sa- 
līdzinot, vēl  nebija  tik  daudz,  kā  vēlāk,  kad  nodibi- 
nājās Latvijas  valsts.  Bulvars  viņam  tagad  likās 
pārāk  banāls,  sevišķi  negribējās  satikt  redaktorus, 
kuj-iem  būtu  bijis  pazemīgi  jāceļ  cepure,  kamēr  viņš 

neko  vairs  no  rakstniecības  nevēlējās  zināt.  Viņam 
likās,  ka  jāatsakās  no  dzīves  un  cilvēkiem  vismaz  tik 
ilgi,  līdz  kamēr  viņš  nebūs  ticis  vaļā  no  savas  tum- 
šās idēe  fixe.  Bija  kaut  kas  pašiznīcinošs  šai  atziņā, 
pat  domas  par  Asju,  šķiet,  nevarēja  glābt.  Gan- 
drīz otrādi,  noziedzīgā  fantāzija  padarīja  viņa  jau- 
nās, uz  Asju  vērstās  jūtas  neīstas,  un  pretrunīgas. 
Viņā  pamazām  modās  bezgalīga  pretruna  starp  jauno 
saturu,  ar  kuru  pildījās  dvēsele,  un  mīlu  pret  Asju. 
Kamdēļ  Asja  viņam  tā  iepatika?  Kas  tur  bija  se- 
višķs ?  Nekā  taču  —  un  tomēr !  Bet  no  otras  puses 
—  Asjai  nedrīkstēja  vairs  tuvoties.  Tas  būtu  bijis 
pārāk  mocoši. 

Aizgājis  līdz  tās  ielas  stūrim,  kur  pārs  namu  at- 
statumā dzīvoja  Asja,  viņš  neziņā  apstājās:  iet  tā- 
āk,  vai  nē  —  un  nolēma  neiet.  Apsviedies  ātri  uz 
papēža,  it  kā  baidīdamies,  vai  kāds  nenovēro  viņa 
bērnišķīgās  šaubas,  tas  aizgāja  atpakaļ  pa  vienu  no 
lielākajām  Rīgas  ielām,  iegriezās  kafejnīcā  un,  pasū- 
tījis glāzi  tējas,  uzrakstīja  Asjai  gapi  vēstuli,  mēģ-i- 
nādams  izteikt  visas  tās  pretrunīgās  jūtas,  kādas  vi- 
ņā bija  pamodušās  pēc  satikšanās  ar  straujo  meiteni. 
Bet  jau  uz  vēstules  vidu  tas  manīja,  ka  savu  izplū- 
dušo stāstu  nenosūtīs  un,  kaut  gan  vēl  turpināja  rak- 
stīt līdz  galam,  taču  beigās  vēstuli  saplēsa.  Iebāzis 
saplēstās  vēstules  atliekas  kabatā,  viņš  tūlīt  uzrak- 
stīja jaunu,  divas  rindiņas  garu  zīmīti,  ka  nevar  aiz- 
iet un  ka  cer  satikt  Asju  citreiz.  Ielicis  zīmīti  kuvē- 
rā un  uzrakstījis  adresi,  viņš  ātri  izdzēra  tēju  un  iz- 
gāja uz  ielas.  Bija  jau  pilnīgi  tumšs.  Vajadzēja  iet 
uz  lekšrīgu,  kur  bija  ekspreši.  Uz  kāda  no  pilsētas 
kanāla  tiltiem  to  apturēja  policija  un  noprasīja  pasi. 

Atraduši  visu  kārtībā,  policisti  palaida  viņu  garām. 
Bet  garām  viņu  palaida,  kā  Valdim  likās,  tikai  sejas 
dēļ,  kurā  kāds  aiz  policistiem  slēpdamies  spiegs  kaut 
ko  zīmēja  un  neuzzīmēja. 

Valdis  devās  tālāk  uz  Kalēju  ielu,  kur  parasti 
stāvēja  ekspreši.  Piegājis  pie  eksprešiem,  viņš  jau 
gribēja  dot  vēstuli,  kad  piepēži  kāds  viņu  uzrunāja, 
nākdams  no  Jāņa  pagraba  puses.  Tas  bija  Kazimirs, 
bet  tik  pārvērties,  ka  Valdis  tikai  pēc  labas  ieskatīša- 
nās  viņu  pazina.  No  Kazimira  elpas  varēja  manīt, 
ka  tas  laikam  dzēris.  Mugurā  viņam  bija  biezs  zvēr- 
ādu kažoks  ar  cilpām,  un  galvā  tāda  pat  cepure.  Bez 
tam  viņam  uz  deguna  rēgojās  pensnejs,  kuj-ā  tas  iz- 
skatījās pavisam  nepazīstams. 

„Ko  tev,  puis,  vajaga  no  eksprešiem?"  Kazimirs 
saņēma  Valdi  aiz  rokas.  „Bpoci.!"  Iesim  uz  pagra- 
bu —  un  viņš,  neļaudams  Valdim  apdomāties,  vilka 
to  uz  mazās  Ģildes  pusi. 

Bet  pie  klusā,  gotiskā  Jāņu  pagraba  trepēm 
viņš  apstājās,  padomāja  un  noteica: 

„Nē,  te  nav  vērts!  Es  no  šī  cauruma  tikko  nā- 
ku, —  iesim  kur  citur." 

Un,  neklausīdamies,  ko  Valdis  grib  teikt,  Ka- 
zimirs vilka  pēdējo  aiz  rokas  tālāk. 

Viņi  aizgāja  pa  Smilšu  ielu  līdz  kanālam. 

„Te  mani  šovakar  izkratīja,"  Valdis  ieminējās. 

„Izkratīja?"  Kazimirs  pārprasīja.  „Nu,  tad  ne- 
iesim: tik  bieži  ar  policiju  nav  vērts  satikties,  ci- 
tādi viņa  paliek  pārāk  familjara.  Bet  mēs  jau  tā 
kā  tā  esam  diezgan  labi  pazīstami . . .  Hm,  kur  lai 
iet?"  viņš,  apstādamies,  vēlreiz  pārdomāja.  „Var- 
būt,  pie  švarca?     Nē,  tur  nevar:     tii,  draugs,  pie 

švarca  nepasi.  Iesim  labāk  . . .  velns,  kur  lai  mēs 
lekšrīgā  atrodam  tādu  labu  vietiņu,  kur  izrunāties: 
man  jau  tev  daudz  kas  jāprasa  par  vakardienu.  Bet 
lūk,  ko:  iesim  uz  Nolli.  Tur  mūs  neviens  netrau- 
cēs, jo  tur  ne  mūsējie,  ne  policija  vēl  nav  bijuši." 

Un  viņš  vilka  Valdi  atpaka.  uz  Vaļņu. ielu,  kur 
atradās  kāda  pikanta  satikšanās  vieta,  ar  kabine- 
tiem un  citām  jaukām  lietām. 

Bet  pie  satikšanās  nama  Kazimirs  atkal  pārdo- 
māja un  vilka  Valdi  tālāk: 

„Tā  nav  tā  stunda,  kad  pie  Nolles  iet,"  viņš  pa- 
skaidroja." Tas  būtu  pārāk  uzkrītoši  un  nepieklājīgi 
no  mūsu  puses,  —  iesim  labāk  uz  Kazarovu.  Tur 
pašlaik  visomullgāki.  Bez  tam  nav  tāļu  no  policijas 
un  tamdēļ  drošāki." 

Valdis  ļāvās  vadīties  un  atrada,  ka  tas  viņam  ta- 
gad taisni  der.  Viņi  nokāpa  Kazarova  vīna  pagra- 
bā, kurš  toreiz  atradās  uz  teātra  bulvāra.  Noņē- 
muši atsevišķu  kabinetu  —  mazu  būrīti,  —  tie  pa- 
sūtīja vīnu  un  šašliku.  Kazimirs  novilka  kažoku  un 
uzaicināja  Valdi,  darīt  to  pašu  —  novilkt  viņa  paš- 
austo mēteli. 

Kazimirs  bija  spīdošā  smokingā,  veikls,  kustīgs 
un  dzīvs.  Viņš  noņēma  ari  pensneju,  kas  tam  knie- 
ba mazliet  degunu. 

Kad  pasūtītais  vīns  bija  atnests,  bei;  uz  šašliku 
vēl  atlika  diezgan  ilgi  gaidīt,  Kazimirs,  nolicis  savas 
lielās,  baltās  rokas  uz  galda,  uzprasīja: 

„Nu  pastāsti  tagad,  kā  Jums  vakar  izgāja?" 

Valdis  atbildēja: 

„Maksi  arestēja." 

Kazimirs  uzvilka  uzačus  un,  nesteigdamies,  iz- 
ņēma papirosu  no  mutes: 

„Tā  tad  tomēr?" 

Bet  šī  zina  viņu  daudz  laikam  nepārsteidza. 

„Es  jau  uz  to  biju  sagatavojies,  un,  pārgājis  mā- 
jās, ātri  likvidēju  savu  dzīvokli...  lai  puika  neiz- 
teic," viņš  izstāstīja. 

„Maksis  to  nekad  nebūtu  darījis,"  Valdis  atbil- 
dēja, dzerdams  vīnu,  kufš  to  patīkami  nogurdināja. 

„Es  arī  domāju,  ka  nē;  bet  tu  vēl  nepazīsti  Gre- 
gusu  —  viņš  māk  izvilkt  visu.  Nu,  bet  ko  tur  ru- 
nāt par  niekiem!  Es  uz  to  puiku  nesaku  nevienu 
vārdu  —  tas  laikam  bija  ugunīgāks,  nekā  mēs  visi 
kopā.  Tikai  nu  viņam  beigas  ...  un  tur  neko  nevar 
darīt." 

Kazimira  vienaldzīgais  Makša  raksturojums 
Valdi  i)iepē'/i  aizkaitināja.  Pirmoreiz  pēc  vakarējās 
nakts  notikumiem  viņš  spilgtāki  iedomājās,  ka  ar 
Maksi  ir  tiesām  beigas  —  un  uzreiz  viņam  palika 
dūšīgā  pus<lrauga  žēl.  Viņš  tikko  neapraudājās,  at- 
cerēdamies tos  nedaudzos  gadījumus,  kad  bija  ticies 
ar  šo  dabas  bērnu,  kupš  tam,  taisnību  sakot,  likās 
visi)atiesākais  un  skaistākais  starp  visiem  viņa  re- 
volūcijas laika  paziņām.  Bet  sevišķi  nospiedoši  vi- 
ņam palika,  kad  tas  iedomājās,  ka  Maksis  patiesībā 
bija  juties  bez  gala  vientulīgs  starp  viņiem,  „inte- 
liģentajiem"  bezprincipu  cilvēkiem.  Un  arī  to  viņš 
iedomājās,  ka  Maksis  nosarka,  kad  Asja  tik  viegl- 
prātīgi tam  pieskārās  tautas  teātrī  i)ie  rokas.  Visā 
viņu  dzīvē  un  uzvedībā  bija  kaut  kas  nedaiļš  un  me- 
līgs,   (landrīz  naidīgi  tas  iesaucās: 

„Zini,  Kazimir,  mēs,  siilīdzinot  ar  Maksi,  esam 

tikai  tādi  rāpuļi  —  bez  musrurkaula.  Es  brīžiem  mūs 
visus  nāvīgi  ienīstu.    Maksis  bija  cit-ādāks." 

„Jā,  kas  to  nesaka,"  Kazimirs  vēsi  atbildēja,  lie- 
dams vīnu.    „Dzersim  labāk." 

„Nē,  tici  man,"  Valdis  mazliet  iereibis  turpināja, 
gribēdams  izteikt  savus  negativos  uzskatus.  „Tas, 
ko  mēs  darām,  nav  tas,  ko  Maksis  domāja.  Viņš  bija 
labāks." 

„Katrā  ziņā,  kas  tad  to  nesaka,"  Kazimirs  ie- 
smējās, saņemdams  no  krieva  kaukāziešu  šašliku. 
„Tamdoļ  uzdzersim  uz  viņa  nāvi!  Mums  visiem,  var- 
būt, jāmirst  Makša  nāvi  —  lai  slava  tad  viņam  kā 
pirmajam  no  numis!  To  es  saku  no  visas  sirds, 
Saliņ!" 

„Tu  esi  ciniķis!"  Valdis  neapmierināts  iesaucās 
un  nepacēla  savu  glāzi.  „Mums  vajadzētu  viņu  at- 
svabināt, lūk,  ko!" 

„Nepļāpā  niekus,  tu  noej  no  ceļa.  Atsvabināt? 
Kādā  fantāzija!  It  kā  jel  kufš  no  mums  būtu  vērts 
atsvabināšanas.    Es  gādāju  tikai  par  sevi  un  lai  citi 

dara  tāpat Bet  zini,  ko  es  teikšu:  ja  tu  tā  ņem 

pie  sirds  Makša  nāvi,  tad  kāpēc  tu  viņu  ņēmi  līdz 
uz  teātri?" 

„Vai  U\d  es  zināju  . . ."  Valdis  mēģināja  taisno- 
ties, bet  juUi,  ka  saruna  paliek  muļķīga  un  nepatiesa. 
„Jā,  es  esmu  vainīgs,  tas  taisnība.  Piedod,"  viņš 
negaidot  nobeidza. 

Vainīgs,  tikai  vainīgs  viņš  bija,  l)et  ko  lai  tad 
īsti  iesāk!  Cik  neglīti,  riebīgi  un  šausmīgi!  Vai 
viņš  jau  nebija  slepkava  un  vai  visa  tā  atmosfēra, 
kuj-ā  tas  atradās,  nesaģiftēja  viņu?     Taa  vien,    ka 

pēc  notikumiem  vajadzēja  meklēt  izklaidēšanos,  iz- 
tēlojās kā  liela  pazušana. 

^Nerunāsim  vairs  par  to,"  viņš,  bridi  padomājis, 
noteica ;  „un  piedod,  ko  es  teicu,"  viņš  vēlreiz  atkār- 
toja, redzēdams,  ka  Kazimira  piere  savelkas 
grumbās. 

Ja  pret  Maksi  tas  sajuta  zināmu  tuvību,  tad  Ka- 
zimirs to  respektēja  un  apmierināja  ar  savu  ārējo 
mieru.  Viņš  itkā  paļāvās  uz  šo  tumšo,  bet  iespaidīgo 
un  ārkārtīgi  patīkamo  cilvēku,  kurš  savā  personā  at- 
taisno visas  šaubas  un  neapmierinātību. 

„TaisnIbu  sakot,  viņš  pats  jau  bija  sagatavojies 
uz  savu  nāvi,"  Valdis  noteica,  izdzerdams  vīnu. 

„Ja  gribi,  es  tev  varu  atdot  viņa  mauzeri,"  Kazi- 
mirs pēkšņi  noteica. 

Saglaudījis  matus,  viņš  piecēlās,  izņēma  no  ka- 
žoka iekškabatas  Makša  pistoli  un  pasniedza  Valdim : 

„Nu,  še,  par  piemiņu." 

Valdis  no  sākuma  atraidīja  ieroci.  Viņam  bija 
sāpīgi  to  redzēt;  bez  tam  viņš  neatrada  par  diez'  cik 
gudru,  bez  vajadzības  kravāties  ar  ieročiem.  Bet 
piepēži  viņam  ienāca  prātā  ārprātīgā  iedoma,  kas 
sāka  arvien  vairāk  noskaidroties,  un  beidzot  pieņē- 
ma pistoli. 

„Pats  nelabais  viņu  man  piedāvā,"  Valdis  nodo- 
māja, saņemdams  auksto  tērauda  ieroci  ar  parocīgo 
koka  spalu,  kurš  tik  patīkami  un  kairinoši  iegula 
saujā. 

„Viena  magazina  ir  spalā,  bet  otra  būs  te,"  Ka- 
zimirs nolika  viņam  priekšā  baltu  patronu  kārbu. 

Valdis  ātri  paslēpa  ieroci  ar  visiem  piederumiem 
aiz  vestes,  kā  bija  redzējis  pie  bojevikiem  —  un  uz- 

reiz  viņu  pārņēma  tā  savādā  spēka  un  drosmes  sa- 
jūta, kāda  laikam  pārņem  visus,  kas  ar  ieročiem 
rīkojas. 

„Tikai  žēl,  ka  viņš  neparādīja  tos  citus  mauze- 
rus," Kazimirs  noteica,  sūkdams  vīnu  no  paceltas 
glāzes;  „tagad  sarūsēs." 

„Jā,  žēl,"  Valdis  vienaldzīgi  atbildēja  un,  izdzer- 
dams savu  glāzi  vienā  paņēmienā,  aizklīda  domās  pie 
noslēpumainās  ainas,  kas  tam  tēlojās  priekšā  ik  pēc 
dažām  minūtēm.  „Iet  vai  neiet?  Kā  būtu,  ja  to- 
mēr ietu  ?    Vismaz  apskatīt . . ." 

„Man  liekas,  tu  esi  pamatīgi  iemīlējies,"  Kazimirs 
iesmējās,  pārprazdams  Valda  izklaidību.  „Vai  man 
nebūs  taisnība?" 

„Nezin  vis,"  Valdis,  cenzdamies  atsvabināties 
no  tumšās  iedomas,  ātri,  kā  iztraucēts,  atbildēja; 
„ko  viņš  teica  —  iemīlējies?"  tas  zem  sevis  atkārtoja 
—  un  vienīgi  tamdēļ,  lai  izklaidētos,  sāka  stāstīt  par 
saviem  pretrunīgiem  mīlas  iespaidiem. 

XIII. 

„Man  ir  pavisam  savādi,"  viņš  turpināja,  anali- 
zēdams Kazimira  priekšā  savas  jūtas;  bet  tā  ka  vi- 
ņam daudz  kas  bija  jāslēp  —  un  pie  tam  pats  galve- 
nais, ar  ko  viņa  jūtu  savādību  varēja  izskaidrot,  — 
tad  analizē  iznāca  neskaidra  un  pretrunīga. 

„Man  ir  tā,"  viņš  padomājis  noteica,  „itkā  es  ne- 
maz nebūtu  spējīgs  mīlēt;  tas  ir:  es  gribu  mīlēt,  es 
saprotu,  kas  ir  mīlestība,  bet  kaut  kas  mani  attur 
nodoties  mīlai  bez  apdomāšanās.  Es  nezinu,  kā  to 
lai  izskaidro,  bet  tur  slēpjas  kaut  kas  savāds,  ko  es 
pie  sevis  līdz  šim  neievēroju." 

„Jā,  tur  bes  šaubām  slēpjas  kaut  kas  savāds," 
Kazimirs  divdomīgi  piekrita,  ēzdams  šašliku. 

„Es  teikšu  tev  taisnību,  tikai  apsolies,  ka  nebūsi 
greizsirdīgs,"  Valdis  pacēla  acis. 

„Kamdēļ  greizsirdīgs!"  Kazimirs  uzreiz  pārmai- 
nīja balsi,  piedodams  tai  labsirdīgu  pieskaņu.  „Tu 
domā  kādu  meiteni?  Varbūt,  Asju?  Nu,  tad  vari 
būt  drošs,  man  pret  atsevišķiem  meitēniem  nekad 
nav  bijusi  greizsirdība.    Tāds,  lūk,  es  esmu." 

„Un  tā  tad,"  Valdis  turpināja  pēc  tam,  kad  Ka- 
zimirs viņam  bija  apliecinājis,  ka  nepaliks  greiz- 
sirdīgs; „es  domāju,  ka  esmu  viņā  iemīlējies,  taī, 
kuru  tu  nupat  minēji.  Es  esmu  tik  muļķīgi  iemīlē- 
jies, ka  gribu  viņas  dēļ  izdarīt  kaut  ko  pārdabisku, 
kaut  ko  ārkārtīgi  romantisku  un  nedzirdētu,  —  ja 
vajadzīgs,  pat  nošaut  kādu  —  bet  to,  ko  sauc  par 
mīlu,  es  šoreiz  sevi  nemanu.  Sirds  man  ir  pilnīgi 
auksta,  es  nejūtu  to,  kas  būtu  vajadzīgs.  Kā  tas 
var  būt?" 

„Nezinu,"  Kazimirs,  ēzdams,  paraustīja  plecus; 
„ varbūt,  ka  tu  patiesībā  nemaz  neesi  iemīlējies  un 
tev  tikai  liekas,  ka  mīli.  Visādi  gadījumi  jau  mēdz 
būt  tā  sauktajās  siržu  lietās,"  viņš  pēc  paraduma  pa- 
zobojās, lai  tūlīt  atkal  turpinātu  pilnīgi  nopietni  un 
pārliecinoši : 

„Bet  var  būt,  ka  vainīga  viņa,  Asja.  Vismaz  man 
kādreiz  bija  gluži  tāpat,  kā  tev:  es  iemīlējos,  bet  tad 
nezināju,  ko  tālāk  iesākt.  Mīlēt  vēl,  vai  nē!  Mīlēt 
vēl  —  tas  būtu  bijis  galu  galā  vienmuļīgi,  jo  tā  cu- 
kursaldi glausties,  staigāt  divatā  pa  alejām,  ēst  sal- 
dumus, izbraukt  uz  jūpnalu  vai  Siguldu  —  tas  taču 
nepiederas  vismaz  tādiem,  kā  mēs  un  Asja!  Bet  kā 
lai  citādi  mēs  mīlam?  Mums  par  visu  ir  šaubas  un 
aizdomas;  mēs  cīnāmies  ar  jūtām,  kas  mums  liekas 
pārāk  sentimentālas;  mēs  slēpjam  viens  otram  taisni 
to,  kas  būtu  pats  interesantākais ;  mēs  bieži  vien  spē- 
lējam komēdijas,  lai  neizdotu  savus  noslēpumus,  kaut 
gan  tikai  pilnīga  atklātība  var  tuvināt  cilvēkus.  Viss 
tas  nostāda  mūs  tādā  saskrūvētā  stāvoklī,  ka  no  mī- 
las nekas  neiznāk.  Bet  vai  tad  par  tādām  lietām 
mums  jārunā?  Itkā  nebūtu  nekas  prātīgāks  pasau- 
lē! Labāk  iedzersim"  —  un  viņš  pacēla  glāzi,  kuru 
tas  mācēja  tā  savādi,  ar  zināmu  grāciju,  turēt. 

Valdis  pilnīgi  piekrita  Kazimira  uzskatiem,  kas 
patiesībā  bija  arī  viņa  uzskati ;  bet  kaut  kas  šaīs  uz- 
skatos vēl  nebija  skaidrs,  un  viņš  pie  sevis  nodo- 
māja: 

„Ir  jau  tiesa,  mēs  visi  domājam,  ka  spēlējam  ko- 
mēdijas, bet  vai  tikai  mūsu  pašu  iedomas  nav  vis- 
lielākā komēdija!" 

Kazimirs  izdzēra  savu  glāzi  vienā  paņēmienā  un 
turpināja: 

„Ka3  zīmējas  beidzot  uz  mani,  tad  tu  jau  zini: 
es  esmu  atradis  zināmu  manieri,  kas  man  liekas 
vispareizākā.  Šī  maniere  pasargā  no  jeb  kādas  aiz- 
raušanās, starp  citu,  arī  no  individuālas  mīlas." 

„Protams,  ja  pieņem,  ka  pati  maniere  ir  liela  aiz- 
raušanās,"   Valdis  smiedaiiiie,;^  noteica. 

„Nu,  tad  velns  lai  parauj  mūsu  spriedelēšanu!" 
Kazimirs  piepēži  iesaucās.  „Viss,  ko  es  teicu,  ir 
bleķis  taī  ziņā,  ka  tā  tikai  nevajadzīga  runāšana. 
Vajaga  dzīvot,  ne  runāt.  Bet  kad  dzīvo,  tad,  zi- 
nāms, vienreiz  iznāk  tā,  bet  citreiz  atkal  citādi  — 
un  nekad  šīs  dažādās  reizes  nevar  sabāzt  vienā  mai- 
sā. Uz  tavu  jautājumu  es  vienkārši  atsakos  at- 
bildēt." 

Viņi  lika  atnest  jaunu  pudeli  un  izdzēra  to  klu- 
su ciezdami.  Kad  vīns  bija  izdzerts,  tie  atspiedās 
uz  elkoņiem  un  ilgi  sēdēja,  raudzīdamies  savā 
priekšā  uz  galda,  kur  stāvēja  glāzes  ar  skābena  vī- 
na atliekām  un  trauki  ar  īstu  Latvijas  aitas  gaļu, 
kas  bija  cepta  uz  iesma  pa  nezin  kādai  kaukāziešu 
modei.  Kaut  kur  aiz  sienas,  pagraba  otrā  galā,  at- 
skanēja iereibušas  balsis  un  kāds  pat  mēģināja 
dziedāt. 

Valdis  paskatījās  uz  Kazimiru  un  redzēja,  ka 
tas  sāk  snaust.  Atspiedis  galvu  uz  rokām,  Kazi- 
mirs itkā  raudzījās  galdā,  bet  acis  tam  pamazām 
vērās  cieti.  Valdis  atcerējās,  kādos  apstākļos  viņš 
bija  iepazinies  ar  Kazimiru.  Neilgi  pēc  viņa  ieraša- 
nās Rīgā,  tas  satika  teātrī  kādu  no  saviem  skolas 
biedriem,  Pēteri  Goliātu,  kuj*š  bija     atbraucis     uz 

Rīgu,  lai  izkoptu  savas,  kā  viņam  likās,  ievērojamās 
aktieļ-a  dāvanas.  Šis  pats  Goliāts  tad  nu  aizveda 
Valdi  uz  meža  sapulci,  kādas  tani  gadā  notika  vai  ik 
svētdienas.  Bija  ļoti  agrs  svētdienas  rīts,  kad  viņi 
izgāja  pa  Pēterpils  šoseju  uz  Biķernieku  mežu.  Mež- 
malā viņus,  līdzīgi  citiem  nācējiem,  apturēja  ļoti  ne- 
vainīga izskata  cilvēki,  kas  stāvēja  ar  maziem  egļu 
zariņiem  rokā  un  pētošām  acīm  pavadīja  ikvienu 
garāmgājēju.  „Kur  ceļš  uz  mūra  muižu?"  Goliāts 
uzprasīja,  un  nevainīgā  izskata  cilvēki  parādīja  kā- 
du taku,  kas  veda  dziļāki  mežā.  Tā  viņi  sasniedza 
nelielu  krūmiem  aizsargātu  mauriņu.  Uz  mauriņa 
bija  jau  salasījies  diezgan  liels  ļaužu  pūlis,  pie  kam 
visi  izturējās  ļoti  brīvi:  smējās,  sarunājās  vai  arī  ēda 
līdzpaņemtās  sviestmaizes.  Pa  lielākai  daļai  tie  bi- 
ja strādnieki  un  strādnieces,  bet  netrūka  starp  vi- 
ņiem arī  studenti,  skolēni,  pārtikas  veikalu  komiji, 
fabriku  rakstveži  u.  t.  t.  Strādnieki,  komiji  un 
rakstveži  bija  ģērbušies  tīrās  svētdienas  drēbēs,  ka- 
mēr studenti  vārtījās  pa  zāli  taīs  pašos  apdilušajos 
svārciņos,  kādus  tiem  redzēja  mugurā  tiklab  mājās, 
kā  uz  ielas,  tiklab  teātrī,  kā  institūtā.  Visiem  strād- 
niekiem bija  baltas  krūtspriekšiņas,  bet  bez  apkak- 
lītēm, turpretī  komiji  un  rakstveži  greznojās  stingri 
sastērķelētās  apkaklēs.  Sevišķi  švītīgas  izskatījās 
meitas,  kurām  netrūka  pat  zīda  saules  sargu.  Sa- 
pulci atklāja  profesionāls  partijas  propagandists, 
nolasīdams  kaut  ko  par  sociālismu,  un  viņa  runa  Val- 
dim izlikās  pārāk  māksloti  vienkārša;  tad  nāca  ziņo- 
jumi no  vietām  un  pēdīgi  vesels  bars  runātāju  sa- 
ķērās par  nezin  kādu  tekošu  jautājumu.  Valdis  to- 
reiz vēl  maz  ko  saprata  no  politiskiem  strīdiem,  bet 

viņam  patika  šī  asā  domu  izmaiņa.  Un,  lūk,  starp 
runātājiem  viņš  ievēroja  kādu  studentu,  kufš  ne  ar 
vienu  no  saviem  līdzrunātājiem  nebija  mierā  un  vi- 
siem teica  pretī.  Jaunatnei  šis  runātājs  iepatika,  jo 
viņam  bija  pievilcīgs  izskats,  nervoza  valoda  un  ro- 
mantiskas domas.  Runādams  par  dažiem  klātneeso- 
šiem  pretmiekiem,  tas  pēdējos  stingri  nokritizēja  un 
teica,  ka  viņi  tikai  tamdēļ  vilcinoties  ar  bruņotu  sa- 
celšanos, ka  tiem  bail  no  sāncenšiem,  šis  prote- 
stants, kā  Valdis  vēlāk  dabūja  zināt,  bija  Kazimirs, 
(joliats  un  citi  jaunekļi  tam  piekrita,  visādi  izrādī- 
dami savas  simpātijas.  Bet  tad  piecēlās  kāds  gara 
auguma  vīrs  ar  ne  visai  tīru  krūtspriekšiņu  un  slikti 
skūtu  seju,  jādomā  strādnieks,  šis  vīrs  nebija  vēl 
ne  reiz  runājis.  Viņš  atbīdīja  cepuri  no  pieres,  un 
pagriezies  ar  ķermeņa  virsdaļu  pret  Kazimiru,  labu 
brīdi  noskatīja  to,  pagrozīja  galvu  un  tad  rupjā  basa 
balsī  noteica  kaut  ko  nicinošu  par  anarķistiem  un 
vēja  grābšļiem.  Kad  viņš  savu  īso  runu  bija  notei- 
cis, sai)ulce  tam  piekrītoši  applaudēja  un  garais 
vīrs  atkal  apsēdās.  Bet  viņa  nicinošā  runa  un  sapul- 
ces applausi  Kazimiru  tā  apvainoja,  ka  viņš,  lūpas 
lepni  sakniebdams,  atgāja  nost  un  strīdos  vairs  ne- 
piedalījās. Viņam  sekoja  daži  jaunekļi  —  tiklab  no 
strādniekiem,  kā  no  studentiem  un  skolēniem ;  arī 
(Joliats  atgāja  nost,  un  viņi  līdz  sapulces  beigām  no- 
stāvēja aiz  krūmiem,  dedzīgi  savā  starpā  sarunāda- 
mies. Valdis  gribēja  sekot  Goliātam,  bet  viņu  aiz- 
turēja kāds  Uplaksts,  kas  sēdēja  tam  blakus  un  kū- 
ju viņš  drusku  pazina  no  agrākiem  mazpilsētas  lai- 
kiem. Kad  sapulce  nobeidzās,  Kazimirs  ar  saviem 
domu  biedriem  aizgāja  pa  priekšu,  kamēr  citi  izklīda 

lēnāki;  Valdis  nevarēja  tikt  no  Uplaksta  vaļā,  kupš 
bija  ļoti  runīgs  un,  iedams  ar  viņu  atpakaļ  uz  pilsētu, 
izskaidroja,  kufai  pusei  patiesībā  bijusi  taisnība:  — 
izrādījās,  ka  partijas  profesionāļiem.  Valdis  arī  do- 
māja, ka  profesionāļiem,  jo  tie  bija  lopiskāki.  Galu 
galā  Uplaksts  aizveda  Valdi  uz  kādu  strādnieku  pul- 
ciņu, šinī  pulciņā  Valdis,  starp  citu,  iepazinās  ar 
Maksi  un  sāka  interesēties  par  sociālismu.  Vēlāk 
viņš  sāka  lasīt  mazāk  attīstītiem  strādniekiem  kaut 
ko  par  vēsturi,  pie  kam  Uplaksts,  to  kontrolēdams, 
bieži  aizrādīja,  ka  viņa  lekcijas  nesask^in  ar  vēstu- 
risko materiālismu.  Lektora  pienākumi  Valdim  ne 
visai  patika,  bet  tā  ka  tas  nu  bija  modē  un  skaitījās 
par  lielu  godu,  tad  viņš  neatteicās.  Tā  pienāca  un 
pagāja  revolūcija.  Reiz,  kādā  partijas  izrīkojumā, 
Uomanova  ielā  Nr.  25,  viņš  satikās  atkal  ar  Goliātu. 
Izrīkojumā,  kā  par  brīnumu,  bija  arī  Kazimirs,  kurš 
starp  saviem  pretiniekiem  jutās  tikpat  kā  mājās. 
Tanī  vakarā  tad  nu  Goliāts  iepazīstināja  viņus  abus 
—  Valdi  un  Kazimiru.  Tas  notika  tā:  salasījās  lie- 
lāka kompānija,  kura  noņēma  bufetes  telpās  galdu 
un  sāka  līgsmot.  Kompānija  sastāvēja  no  studen- 
tiem, skolniecēm  un  aktieriem.  Goliāts,  kurš  visur 
si)ēlēJH  starpnieka  lomu,  pieveda  Valdi  pie  galda  un 
iepazīstināja  to  ar  klātesošiem,  teikdams,  ka  tas  ir 
viens  no  revolūcijas  dzejniekiem.  Kazimirs,  ku|*š  bi- 
ja ļoti  atsaucīgs,  uzaicināja  Valdi  kompānijas  vidū. 
Pēc  tam  viņi  sadzēra  „tu"  brālības  un  aiz  savādas 
pieklājības  pa  vispārējo  sarunu  starpām  iepazīsti- 
nāja viens  otru  ar  saviem  ieskatiem.  Ieskati  bija  ne- 
sakarīgi, sentenču  un  piezīmju  veidīgi.  Jau  tūlīt  sā- 
kumā izrādījās,  ka  viņiem,  neraugoties  uz  teoretis- 

kām  nesaskaņām,  bija  daudz  kas  kopējs.  Tā,  pie- 
mēram, viņi  abi  izrādījās  lieli  individuālisti  un  at- 
zina, ka  revolūciju  var  virzīt  uz  priekšu  tikai  patei- 
coties atsevišķu  personu  enerģijai.  Viss  tas  viņus 
zināmā  mērā  satuvināja  un  Valdim  galda  sabiedrība 
patika  daudz  labāki,  nekā  pulciņi,  kuj-os  tas  bieži  vien 
pret  savu  gribu  jutās  vientulis.  Bez  tam  viņam  ie- 
patika kompānijas  „dāmas"  —  ģimnāzistes,  kuras 
taču  bija  un  palika  garīgi  viņam  daudz  tuvākas,  nekā 
strādnieku  meičas.  Bet  no  otras  puses  šai  kompā- 
nijā nebija  nekā  nopietna  un  ideāla,  kas  Valdim,  kurš 
slāpa  pēc  augstākas,  fantāzijā  iedomātas  sabiedrī- 
bas, likās  neapmierinoši.  Taču  atrauties  no  bezrū- 
pīgās sabiedrības  viņš  negribēja  un  vēlāk,  revolūci- 
jai atslābstot,  redzēja,  ka  tās  varēja  meklēt  izklaidē- 
šanos. Par  Kazimiru  viņš  jau  no  „tu"  brālības  sa- 
dzeršanas pārliecinājās,  ka  tas  ir  tiešam  liels  vēja 
grābslis,  bet  vēlāk,  dzirdēdams  par  viņa  pārdabis- 
kajiem varoņdarbiem  un  aukstasinību,  sāka  to  ap- 
brīnot un  zināmā  mērā  arī  attaisnot  vējgrābsllbā. 
Kazimirs  savukārt  noskatījās  uz  Valdi  it  kā  no  aug- 
šas, bet  citādi  to  ieredzēja  un  izrādīja  viņam  savu 
labvēlību.  Valdis  domāja,  ka  labvēlība  izskaidro- 
jama ar  cienību  pret  viņa.  Valda,  talantiem,  bet  pa- 
tiesībā tos  laikus  saistīja  tā  savādā  garīgā  radniecī- 
ba, kuj*a  dzīvē  bieži  novērojama,  bet  kuru  tik  gj*ūti 
nākas  raksturot  pat  tiem,  kas  viņu  izbaudījuši  pie 
sevis.  Bet,  neraugoties  uz  visu  viņu  garīgo  radnie- 
cību un  savstarpējām  simpātijām,  Kazimirs  un  Val- 
dis citādi  maz  ko  viens  par  otru  interesējās  un  pārāk 
intimā  draudzībā  neielaidās.  Viņi  aizvien  bija  sav- 
starpēji laipni  un  uzticēja  viens  otram  savus  dvēse- 

Ies  pārdzīvojumus,  —  bet  aiz  dvēseles  pārdzīvoju- 
miem mūžīgi  palika  kaut  kas  apslēpts  un  neizteikts. 
Valdim  nekāda  sevišķa  noslēpuma  nebija,  izņemot  to, 
ku|*š  vēl  tikai  perinājās  viņa  smadzenēs  un  kuru  ne- 
kad, ne  zem  kādiem  noteikumiem,  nevarēja  uzticēt 
nevienam  cilvēkam ;  turpretī  par  Kazimiru  Valdis  zi- 
nāja, ka  tam  ļoti  daudz  gan  rūpīgi  slēptu,  gan  at- 
klātu, visiem  zināmu  noslēpumu,  par  kuriem  viņš, 
Kazimirs,  nekad  Valdim  nestāstīja.  Tādas  bija  šo 
divu  draugu  attiecības. 

XIV. 

Cik  ātri  Kazimirs  bija  iesnaudies,  tikpat  ātri  viņš 
pamodās. 

„BiJu  laikam  druzciņ  aizmidzis,  kā  no  aizvakar- 
dienas netiku  gulējis,"  viņš  atvainojās  un  izņēma  sa- 
vu visiem  pazīstamo  portsigaru  ar  zelta  monogramu. 

„Šis  monograms  var  tev  kādreiz  sagādāt  nepa- 
tikšanas," Valdis  piezīmēja,  ņemdams  no  portsigara 
papirosu. 

„Kad  tik  tālu  nonāks,  tad  jau  būs  par  vēlu,"  Ka- 
zimirs atbildēja,  aizsizdams  portsigaru  cieti  un  ie- 
likdams to  atpakaļ  kabatā;  „tad,  draudziņ,  būs  par 
vēlu." 

Valdis  pārdroši  noteica: 

„Es  nevienu  no  jums  labi  nesaprotu:  jūs  tīšam 
ejat  pretī  nā . . .  tas  ir,  kā  lai  saka,  savai  piepildīša- 
nai . . ." 

„Jā,  tā  ir,"  Kazimirs  gari  nožāvājās,  izstaipīdams 
savas  baltās,  muskuļainās  rokas.  „Bet  ko  lai  dara! 
Kas  būs  —  būs!  Jeb  varbūt,  aizbraukt  kaut  kur? 
Emigrēt?  Velns  lai  parauj!  Es  nevaru.  Man  tie- 
šam ir  tāpat,  kā  Maksim.  Es  nevaru  nekur  aiz- 
braukt, mani  te  kas  piesējis  kā  ar  burvja  cilpām.  Jeb 
arī  braukt?  Bet  vai  citur  būs  labāki?  Ja  te  vajā 
ix)licija,  tad  citur,  droši  vien,  vajās  garlaicība,  vien- 
tulība un,  varbūt,  vēl  kas,"  viņš  nosmīnēja,  neteik- 
dams, kas  īsti.  „Jā,  tā  lūk  ir,  draudziņ !  Man  jāpa- 
liek te  un  es  nekustēšu  ne  no  vietas.  Mēs  te  esam 
sākuši  un  arī  beigsim  —  tur  es  pilnīgi  piekrītu  Mak- 
sim. Un  vēl  daudzi  citi  domā  tāpat.  Tu,  varbūt,  esi 
dzirdējis  par  čomu  un  Kostju?    Viņi  saka,  ka  tagad 

te  pati  labākā  dzīve.  Es  ar  tiem  daudz  nesaej os,  bet 
viņiem  ir  taisnība.  Tikai  daži  jaunkungi  krokodiļu 
ādas  zābakos  —  viņi  ir  ļoti  gudri,  veikli  un  apķērīgi, 
bet  arī  tikpat  bailīgi,  —  tie  gan  jau  taisās  projām. 
Partijnieki  jau  sen  projām.  Bet  lai  viņi  brauc!  Var- 
būt, ka  patiesībā  tik  traki  nemaz  nebūs.  Kazaks 
cer  uz  bruņotu  sacelšanos.  Nu,  labi,  cerēsim  uz  bru- 
ņotu sacelšanos.  Man  nekas  nav  pretī.  Bet,  tā  vai 
citādi,  vēl  jau  var  dzīvot.    Dzīve  ir  bezgala  skaista!" 

Valdis  klusēja,  domādams  par  tiem  piedzīvoju- 
miem, kādi,  varbūt,  Kazimiram  bija  aiz  muguras. 
Un  viņam  šaī  acumirklī  gribējās  būt  Kazimira  vietā. 

Kazimirs  vēlreiz  nožāvājās. 

„Kas  būs  —  būs,"  viņš  atkārtoja  un  piepēži  ner- 
vozi iesmējās.  „Traki,  pavisam  traki!  Kad  tu  zi- 
nātu, Saliņ,  kad  tu  zinātu  . . ." 

Valdis  gaidīja,  ko  Kazimirs  teiks,  bet  pēdējais  pa- 
lika arvien  nervozāks,  piecēlās,  piegāja  pie  kažoka, 
aptaustīja  to,  atgriezās  atpakaļ  un  apsēdās.  Viņš 
vairs  nesmaidīja,  bet,  sarāvies,  kaut  ko  domāja. 

Valdis  brīdi  novēroja  viņu  un  sāka  saprast,  ka 
viņos  abos,  bez  šaubām,  norisinājās  kaut  kas  ļoti  lī- 
dzīgs —  tikai  Kazimirs  bija  Valdim  daudz  tālāk 
priekšā. 

„Diezgan,"  Kazimirs  negaidot  noteica  un  piecē- 
lās. „Iesim  no  tejienes  projām.  Tevi  jau  laikam 
gaida  Asja?" 

„Kā  tu  to  zini?"    Valdis  pabrīnējās. 

„Kā  tad  es  nezināšu!  Viņa  jau  bez  šaubām  tevi 
uzaicināja  pie  sevis?" 

„Tev  taisnība,"  Valdis  atzinās;  „viņa  mani  uzai- 
cināja; bet  es  negribu  iet." 

„Kamdēļ?  Kas  par  niekiem!  Iesim.  Nenožēlo- 
si. Ja  gribi,  es  iešu  tev  līdz;  būs  atkal  karsti  pīrā- 
dziņi." 

Valdis  paskatījās  pulksteni: 

„Par  vēlu,  pulkstens  jau  desmit." 

„Taisni  laikā,"  Kazimirs  pārliecinoši  noteica,  vilk- 
dams kažoku. 

Valdis  piecēlās  un  uzvilka  arī  savu  pašausto  mē- 
teli. Taisnību  sakot,  viņu  ļoti  vilka  pie  Asjas  un, 
pateicoties  ieskurbumam,  viņš  ātri  pārgrozīja  savu 
iepriekšējo  lēmumu. 

Kazimirs  samaksāja  apkalpotājam,  cik  nākas,  un 
viņi  izgāja  pagraba  priekštelpās.  Tur  sēdēja  liela, 
trokšņaina  kompānija  pie  kopā  sabīdītiem  galdiņiem. 
Kompānija  sastāvēja  pa  lielākai  daļai  no  aktieriem, 
žurnālistiem  un  māksliniekiem,  starp  kupem  netrū- 
ka arī  kādreiz  slaveni  vārdi.  Visi  jutās  kā  savās  mā- 
jās un  stipri  trokšņoja.  Trokšņošanas  iemesls  bija 
tas,  ka  žurnālisti  un  mākslinieki  nevarēja  savā  star- 
pā saprasties,  bet  aktieri,  kā  sabiedriskāki  cilvēki, 
mēģināja  tos  samierināt.  Vispār,  tā  bija  stipri  ner- 
voza sabiedrība,  kuru  vīns  padarīja  sevišķi  tramīgu 
un  savstarpēji  neiecietīgu. 

„Oho,  Kazimirs!"  vairāki  aktiej-i  apsveica  Kazi- 
miru, kad  tas,  smaidīdams,  vaļējā  kažokā,  parādījās 
uz  sliegšņa.    „ourp,  šurp,  pie  mums !" 

Kāds  no  kompānijas  dalībniekiem,  iedomādamies 
Auerbachas  pagrabu,  nodeklamēja: 

„Tu  gan  no  tālienes  te  ieradies;  to  tava  uzveša- 
nās rāda." 

Kazimirs  paņēma  Valdi  zem  rokas  un,  vilkdams 

viņu  pie  galda,  iečukstēja  tam  kādu  citu  pantu    no 
„Fausta" : 

„Tie  ļaudis  velnu  nemana  nekad." 
Bet  pagriezies  pret  kompāniju,  viņš  atbildēja: 
„Vai  ļaujat,  ka  jums  nosēžamies  blakus?" 
„Tik  nākat  šurp,  mēs  pacienāsim  jūs!"  daži  ie- 
saucās, sniegdami  Kazimiram  un  Valdim  solus. 

„Ko  nu  jūs,  kungi,  vai  tad  jums  ir  nauda!"  Kazi- 
mirs lielīgi  atbildēja  un  izņēma  biezu  kabatas  port- 
feli, kurā  Valdis  ne  bez  greizsirdības  ieraudzīja  ve- 
selu vīšķi  kreditzīmju. 

Pasaucis  apkalpotāju,  Kazimirs  tam  uzkliedza: 
„Bartašvili,  vai  kā  tevi  tur    sauc,  atnes    mums 
dzert!    Un  tu,"  viņš  pagriezās  pret  Valdi,    „iepazī- 
sties,  ja  vēl  nepazīsti:  tavas  sugas  zvēri;  apmēram, 
protams." 

Apkalpotājs  atnesa  vīnu,  un  sākās  ātra,  steidzī- 
ga dzeršana,  kā  arvien,  kad  Kazimirs  bija  vidū. 

Valdis  no  klātesošiem  pazina  tikai  dažus.  Starp 
tiem  izrādījās  arī  Goliāts,  kurš  pašapzinīgi  sēdēja 
starp  vairākiem  ievērojamiem  aktieriem  un  cienīgi 
sūca  savu  glāzi.  Bet  citādi  tas  klusēja,  un  varēja  re- 
dzēt, ka  te  viņš  tomēr  nejutās  tik  brīvs,  kā  starp 
strādniekiem  un  jaunatni.  Arī  Valdis  izjuta  to  pašu 
un  nezināja,  kā  ar  visiem  šiem  aktieriem  un  žurnā- 
listiem iesākt  runāt.  Vienīgi  Kazimirs  jutās  savā 
elementā,  jo  patiesībā  viņam  visi  cilvēki  bija  vienādi 
un  viņš  starp  tiem  neizšķīra  ne  kārtas,  ne  profesijas. 
Ieraudzījis  galda  galā  kādu  „Tautas  teātra"  dziedā- 
tāju, kuļ"š  tikko  ka  bija  ieradies  no  izrādes,  viņš  uz- 
sauca tam: 


111 


„Cāli,  uzdziedi  par  melno  kuili !" 

„Uzdziedi,  uzdziedi",  daži  aktieri,  gribēdami  iz- 
patikt Kazimiram,  piebalsoja,  kaut  gan  Cāļa  dziedā- 
šana tiem  bija  apnikusi  līdz  kaklam. 

Uzrunātais  nevilcinājās  un  iesāka  dziedāt,  boli- 
dams  savas  lielās,  baltās  acis: 

„Vāciets  manu  kuili  jāja, 

Es . . ." 

„Smalki!"  Kazimirs  iesaucās,  uzsizdams  ar  savu 
dzelzs  dūri  uz  galda. 

Cālis  pašapmierināts  nobolija  acis  un  izdzēra  vī- 
nu, kuru  Kazimirs  tam  piedāvāja. 

Kāds  no  žurnālistiem  uzkāpa  uz  galda  un  sāka 
turēt  runu,  imitēdams  Grīziņkalna  sapulces. 

„Nē,  nē,  tas  neiet,"  Kazimirs  pretojās,  vilkdams 
piedzērušo  žurnālistu  aiz  bikšu  galiem  zemē;  „tā  ir 
zaimošana." 

„JiJs  uzvedaties  kā  Brazīlijas  mērkaķis,"  kāds  no- 
rāja žurnālistu. 

„Un  tu  kā  papirosa  galiņš,"  žurnālists  atbildēja 
rājējam. 

Bārdains  publicists,  kufš  pa  vasaru  rakstīja  stā- 
stus un  apcerējumus  par  revolūciju,  bet  ziemā  strā- 
dāja pie  slīpeļ-u  ciršanas,  tiecās  ar  Kazimiru  bučo- 
ties.   Viņš  bija  stipri  piedzēris  un  žagoja: 

„Ļauj,  lai  noskūpstu  tevi,  tautas  ģenij !" 

„Liecies  mierā,"  Kazimirs  atbīdīja  rakstnieku 
nost;  „ko  teiks  pīlāri,  kad  dabūs  zināt,  ka  tu  laizies 
ar  revolucionāriem . . .  Cāli,  uzvelc  vēl  kādu  dzies- 
smu !" 

Cālis,  otrreiz  nelikdams  sacīt,  kā  gramafons  sāka 
dziedāt. 

„Kā  jūs  domājat,  kad  sasauks  valsts  domi?" 
kāds  politisku  ievadrakstu  sacerētājs  bijīgi  uzrunā- 
ja Kazimiru. 

„Grūti  pateikt,"  Kazimirs,  valdīdams  smieklus, 
savilka  nopietnu  pieri.  „Es.  domāju,  ka  nekas  prā- 
tīgs neiznāks." 

„Personīgi  es  jums  pilnīgi  piekrītu,"  ievadrakstu 
sacerētājs  nopūtās,  „bet . . ." 

Kazimirs  vairs  neklausījās,  ko  nopietnais  žurnā- 
lists teica  tālāk,  pagriezis  tam  muguru,  un  lika  at- 
nest vēl  dažas  pudeles  vīna. 

Kluss,  bālgans  jauneklis,  brillēs  un  ar  mākslinie- 
ka kaklautu,  uzrunāja  Valdi,  piedāvādams  viņam  sa- 
dzert „tu"  brālības: 

„Jūs  laikam  arī  rakstnieks?" 

Valdis  atraidoši  papurināja  galvu. 

„Kā,  vai  tad  jūs  neesat  Smaragds?"  jauneklis 
pabrīnējās. 

„Nē,  jūs  maldāties,"  Valdis  noraidoši  atbildēja, 
juzdamies  ļoti  nelaimīgs,  ka  to  arvien  vēl  tura  par 
dzejnieku. 

„Hm,  tad  es  esmu  piedzēris,"  jauneklis  atgāja 
nost  un,  noņēmis  brilles,  sāka  tās  pamatīgi  tīrīt. 

Pēc  jaunekļa  Valdim  piestājās  kāds  dzejnieks  ar 
tuklu,  sarkanu  seju  un  uzrunāja  viņu  strupi: 

„Ja  tu,  Smaragd,  rakstīsi  vēl  tādus  tukšus  dzejo- 
ļus, kā  „Dienas  Lapā,"  tad  tu  neesi  nekāds  dzej- 
nieks." 

Valdis  pasmaidīja:  tas  bija  pats  Roberts  Skarga, 
kuj-š  vēl  necik  sen  atpakaļ  dzejoja  pieckapeiku  pan- 
tus par  japāņu  kaju  un  revolūciju. 

„Bartašvili,  vēl  vienu  pusduci  Nr.  20,"  Kazimirs 
sauca  pa  vidu. 

Pasūtījis  vīnu,  viņš  nosvieda  naudu  uz  galda  un 
noteica : 

„Bet  tagad  mums  jābrauc." 

Viņš  pārlaida  acis  pār  pagrabu,  it  kā  meklēdams, 
ko  ņemt  no  klātesošiem  līdz,  un  paņēma  Valdi  ar 
Goliātu. 

„Jautrā  kompānija  gribēja  viņu  atturēt,  bet  Ka- 
zimirs jau  atradās  pie  ieejas. 

„Sveiki,  kungi!"  tas  pacēla  savu  pūkaino  cepuri 
un  nozuda  ar  pavadoņiem  aiz  durvīm. 

Uz  ielas  stāvēja  ormanis,  kuru  Kazimirs  jau  ie- 
priekš, caur  apkalpotāju  bija  pasūtījis 

„Kas  viņš  tāds  bija?"  daži  no  kompānijas  apjau- 
tājās saviem  kaimiņiem.  Bet  neviens  neko  skaidru 
nezināja  vai  arī  nedrīkstēja  pateikt. 

XV. 

Bija  sācis  snigt.  Sniegs  lielām,  smagām  pār- 
slām slīdēja  lejup,  kas  ļoti  patika  Kazimiram. 

„Cik  ērti  tā  sēdēt  aiz  plīvura,"  viņš  sacīja,  iekāp- 
dams ormanī,  kurš  bija  uzsitis  ratu  jumtu. 

Kazimirs  lika  tīšam  braukt  gar  policiju. 

„šis  ceļš  ir  tomēr  pats  drošākais,"  viņš  izskai- 
droja Valdim  un  Goliātam,  kuri  no  ratu  jumta  apak- 
šas aplūkoja  sarkano  policijas  ēku.  Viss  viens  nama 
gals  bija  gaiši  apgaismots:  tur  atradās  slepenpoli- 
cija. 

„Viņiem  tagad  pats  karstākais  darba  laiks,"  Ka- 
zimirs norādīja  ar  roku:  „paskataties,  kā  tur  iekšā 
kustas!" 

Aiz  logiem,  kas  bija  aizšķēršļoti  visādi  izlocītiem 
un  izgreznotiem  stieņiem,  tiešam  varēja  izšķirt  ku- 
stīgas cilvēku  ēnas. 

„Un  ja  nu  piepēži  tur  iespertu  kādu  bumbu,"  Go- 
liāts iesmējās,  „kas  tas  būtu  par  ansambli!" 

„Nav  vērts,"  Kazimirs  atbildēja,  „tā  būtu  tikai 
tāda  puikošanās." 

Valdis  noskatījās  vērīgi  slepenpolicijas  logos  un 
uzelpoja  vieglāki  tikai  pēc  tam,  kad  viņi  jau  bija  sen 
garām  drūmajam  namam. 

„Laimīgi  tomēr  cauri,"  Kazimirs  paberzēja  rokas, 
kad  ormanis,  pabraucis  garām  vairākiem  policistu 
posteņiem,  pēdīgi  apstājās  pie  Asjas  dzīvokļa. 
„Taisni  laikā,"  viņš  noteica,  rādīdams  uz  logiem,  ku- 
ros vēl  spīdēja  uguns,  un  izņēma  savu  biezo  kabatas 
portfeli,  lai  samaksātu  ormanim. 

Bet  te  ar  Valdi  notika  kas  savāds,  par  ko  jau- 
natne tanī  vakarā  ilgi  smējās. 

„Es  neiešu  jums  līdz,"  viņš  piepēži  noteica  un 
sniedza  roku,  lai  atvadītos. 

„Kas  par  niekiem!"  Kazimirs  atraidīja  pasniegto 
roku  un  sāka  vilkt  draugu  aiz  piedurknes.  „Nemuļ- 
ķojies!" 

„Es  neiešu,"  Valdis  atkārtoja. 
-„Ko  tad  tu  esi  izdarījis?"  Goliāts  smējās,    ņem- 
dams viņu  otrā  pusē  aiz  rokas.    „Būsi  laikam  iemī- 
lējies?" 

„Liekat  taču  mani  mierā!"  Valdis  iesaucās,  palik- 
dams uzreiz  drūms  un  nepatīkams. 

„Savādnieks!"  Kazimirs  paraustīja  kamiešus  un 
atlaida  to  vaļā.  „Manis  pēc,  nenāc  arī  —  lūgties  tevi 
neviens  neies.  Sveiks!" 

Viņš  pasniedza  Valdim  roku  un  iegāja  pa  durvīm. 

Valdis  devās  projām.  Goliāts  kādu  gabalu  viņam 
sekoja  un  mēģināja  to  apmierināt. 

„Tu  neko  nezini,"  Valdis  atbildēja  un,  pagājis 
gabalu,  apstājās:  „tu  nezini,  kas  ar  mani  notiek. 
Ej  atpakaļ  —  man  šodien  gribas  palikt  vienam." 

„Tiešām  savādnieks,"  Goliāts  pabrīnējās.  „Nu 
tad  ej,  bet  es  izstāstīšu  Asjai." 

„Es  laikam  esmu  palicis  traks,"  Valdim  ātri  iz- 
skrēja dažādas  domas  caur  galvu.  „ Kamdēļ  es  ne- 
eju? Tas  taču  ir  smieklīgi!  Ko  tagad  par  mani 
sacīs!" 

Goliāts  pagrieza  viņam  muguru  un  aizgāja  atpa- 
kaļ uz  durvīm,  kur  to  gaidīja  Asja. 

Valdis  atskatījās  neviļus  atpakaļ  un  viņam  likās, 

ka  kāds  to  sauc.    Viņš  sāka  iet  ātrāki,  bet  sauciens 
atkārtojās  un  no  balss  viņš  pazina,  ka  tā  bija  Asja. 

„Kur  jūs  ejat!"  Asja  sauca,  steigdamās  viņam 
pakaļ. 

Pie  stūra,  uz  kura  Valdis  dažas  stundas  atpakaļ 
bija  stāvējis,  Asja  to  panāca  un  saķēra  aiz  rokas. 

„Kamdē]  jūs  tā?"  viņa  ieskatījās  Valdim  sejā. 
„Jeb  vai  jūs  gribat,  lai  es  jūs  lūdzu?  Nu,  tad  lūdzu, 
mīļais  jaunkungs." 

Valdis  apstājās.  Viņš  nezināja,  ko  atbildēt.  Bet 
viņam  vairs  nebija  tik  neveikli  par  savu  izturēšanos. 
Viņš  saņēma  Asjas  rokas  un  mierīgi  tai  atzinās,  ka 
nevar  ieiet. 

„To  es  nesaprotu,"  Asja  atbildēja,  mazliet  dre- 
bēdama no  aukstuma.  „Es  jūs  visu  dienu  gaidīju 
—  un  nu  jūs  nenākat.    Tas  ir  savādi!" 

„Es  zinu,  ka  savādi,"  Valdis  pasmaidīja,  turē- 
dams visu  laiku  Asjas  rokas  savējās.  „Bet  man  vairs 
nav  iespējams  runāt  ar  jums,  kad  citi  ir  klāt." 

„Nu,  tad  es  iešu  jums  līdz,"  Asja  enerģiski  no- 
teica, atsvabinādama  rokas.  „Es  paņemšu  mēteli  un 
mēs  iesim  pastaigāties?    Jā?" 

Valdis  vilcinājās  ar  atbildi.  Viņš  juta,  ka  viņa 
stāvoklis  paliek  arvien  grūtāks  un  neveiklāks.  „Man 
katrā  ziņā  jātiek  vaļā  no  manas  trakās  iedomas,  ci- 
tādi es  palikšu  ārprātīgs,"    viņš  domāja. 

„Es  jūs  lūdzu,"  viņš,  kā  Asjai  likās,  noslēpu- 
maini izdvesa  un  saņēma  par  jaunu  viņas  rokas.  „Es 
jūs  lūdzu  piedot  manu  tagadējo  izturēšanos.  Es 
šodien  nespēju  ar  jums  runāt.  Es  nespēju!"  viņš 
gandrīz  iekliedzās,  un  viņa  balsī  izskanēja  nesapro- 

tams  naids  pret  visiem  cilvēkiem,  bet  visvairāk  pret 
sevi  pašu. 

Asja  brīnēdamās  paskatījās  Valdī,  tomēr  viņai 
patika  šī  neprātīgā  izturēšanās.    Viņa  sāka  koķetēt: 

„Jums  laikam  kaut  kas  uz  sirds?  Varbūt,  ka  es 
varu  līdzēt?" 

„Nē,  jūs  nevarat,"  Valdis  iesmējās.  „Bet  ko 
mēs  te  stāvam,  iesim  atpakaļ  pie  jums.  Jūs  redzat, 
ka  daru  visu,  ko  jūs  liekat." 

„Viņš  ir  manī  ārkārtīgi  muļķīgi  iemīlējies," 
Asja  nodomāja,  iedama  Valdim  līdz  uz  durvīm. 

„Nedusmoj aties,  bet  es  teikšu,  ka  jūs  tiešām  esat 
savāds  puisis,"  viņa  zoboja,  „un  tamdēļ  man  ļoti 
gribētos  ar  jums  tuvāki  iepazīties." 

„Tikai  tamdēļ?"  Valdis  iesmējās,  saprazdams 
viņas  zobošanos.  Bet  tam  vairs  nebija  neveikli  par 
savu  stāvokli.  Viņš  uzreiz  palika  jautrs,  neiztaisīja 
neko  par  Asjas  zobgalībām  un  gāja  viņai  tik  mierīgi 
līdz  iekšā,  kā  kad  nekāda  pārpratuma  nebūtu  bijis. 

„Ā,  tur  nāk  tas  pazudušais  dēls,"  Kazimirs  sa- 
gaidīja viņu  ar  skaļiem  smiekliem.  „To  jau  es  do- 
māju." Bet  Kazimira  smiekli  Valdi  neapvainoja, 
viņš  ļāva,  lai  zobojās  par  to,  cik  grib. 

Jaunatne  pašlaik  sēdēja  pie  tējas  galda.  Kazi- 
mirs bija  pilnīgi  pārvērties  un  izskatījās  kā  jauns 
students,  kurš  tikko  kā  iestājies  augstskolā.  Viņš 
sēdēja  starp  vairākām  ģimnazistēm,  ku|"as,  klausī- 
damās viņa  anekdotēs  un  vārdu  spēlēs,  nenolaizda- 
mas  acis  no  tā  pat  tad,  kad  istabā  parādījās  Valdis. 

Valdi  pārsteidza  tas,  ka  istabas  iekārta  ārkārtīgi 
atgādināja  kādu  citu  istabu,  par  kufu  viņš  šodien 
bija  domājis.    Jā,  kaktā  stāvēja  pat  tāda  pat  sarka- 

na  kumode  ar  mazliet  izvilktu  atvilktni.  Bet  viņu 
raustīja  aiz  rokām  un  neļāva  apskatīties.  Viņu  no- 
sēdināja starp  Asju  un  kādu  tuklu,  viņam  nepazī- 
stamu ģimnāzisti,  kas  ilgi  un  nopietni  to  aplūkoja. 

Goliāts  sēdēja  blakus  vecajai  Gavēnietei.  Krust- 
māte ar  šuvekli  rokā  ziņkārīgi  klausījās  Kazimira 
anekdotēs.  Viņas  labsirdīgās  sejas  izteiksmi  sevišķi 
pavairoja  malēniešu  izloksne,  kuj'ā  tā  runāja.  At- 
razdamās pastāvīgi  jaunatnes  vidū,  viņa  bija  iemā- 
cījusies domāt  kā  astoņpadsmitgadēja  meitene  un 
smējās  citiem  līdz  tikpat  vieglprātīgi,  degunu  šuve- 
klī iebāzdama,  kā  ģimnāzistes. 

Goliāts,  protams,  bija  izsalcis  iin,  kiusuciezdams 
ēda  Gavēnietes  ceptos  pīrādziņus.  Gavēnietei  jeb 
krustmātei,  kā  to  bez  izņēmuma  sauca  visa  jaunatne, 
patika  Goliāta  apetīte  un  viņa  to  šad  tad  pamudināja 
ēst  vēl  vairāk. 

Kazimirs  ēda  maz.  Viņš,  neraugoties  uz  visu  sa- 
vu atsaucību,  likās  mazliet  uzbudināts  un  turpi- 
nāja stāstīt  anekdoti,  kuj-u  tas  pirms  Valda  ieraša- 
nās bija  sācis.  Valdis  pirmoreiz  ievēroja,  ka  tam  ir 
neparasti  balti  zobi  un  skaists,  raksturīgi  veidots 
zods.  Bet  kad  Kazimirs  smējās,  vaigos  viņam  ieme- 
tās mazas  bedrītes,  ku^as  laikam  bija  vainīgas  pie  tā, 
ka  viņš,  smejoties,  izskatījās  daudz  jaunāks,  nekā 
patiesībā  bija.  šīs  bedrītes,  tāpat  kā  zobus,  Valdis 
šodien  ievēroja  pirmo  reiz.  Bez  tam  viņam  nepalika 
neievērotas  arī  Kazimira  acis,  kas  nemierīgi  klejoja 
no  vienas  sejas  uz  otru,  itkā  meklēdamas  tur  atbildi 
uz  kādu  drausmīgu  jautājumu. 

Valdis  sarāvās:  vai  tikai  tas,  ko  viņš  novēroja 
pie  Kazimira,  nezīmējās  uz  viņu  pašu?    Viņš  juta,  ka 


119 


acis  tam  ātri  un  nemierīgi  slīd  no  viena  priekšmeta 
uz  otru,  no  vienas  sejas  uz  otru,  un  ka  pie  tam  viņa 
skatiens  ir  neparasti  ass,  pētošs  un  vaicājošs.  Viņš 
pamanīja,  ka  Goliātam  seja  pilna  maziem,  mikrosko- 
piskiem iedobumiņiem,  kas  laikam  bija  cēlušies  no 
smiņķa  lietošanas.  Tādi  pat  iedobumi,  bija  arī  Li- 
lijas sejā,  kuļ*a  sēdēja  tam  iepretī,  Kazimira  tuvumā. 
Kādai,  diezgan  tāļu  sēdošai  ģimnāzistei  viņš  ievēroja 
pat  netīrumus  acu  skropstās. 

„Jūs  šodien  esiet  mazliet  savāds,  nudien,"  Asja 
to  uzrunāja,  liedama  viņam  tēju  glāzē. 

„Domājat,  kas  jums  tīk,"  Valdis  atbildēja  un 
sāka  drudžaini  smieties,  „cilvēks  nevar  būt  savā- 
dāks, kāds  viņš  ir  —  noslēpums  meklējams,  varbūt, 
pavisam  kur  citur." 

„Ko  es  teicu,  vai  tikai  tas  bija  pareizi?"  viņš 
uztraukumā  nodomāja.  „Nē,  laikam  neko  sevišķu 
es  neizteicu. 

Kazimirs  viņam  uzprasīja: 

„Vai  tu  atminies,  kā  mēs  toreiz  gājām  pretī  mel- 
nai sotņai?" 

Valdim  notirpa  pirksti.  Viņš  izlikās,  ka  neko 
neatceras. 

Kazimirs  sāka  stāstīt  ģimnazistēm  par  roman- 
tisko gājienu.  Visuzmanīgāki  klausījās  Valdis. 
Rokas  viņam  tik  stipri  drebēja,  ka  tās  bija  jāslēpj 
zem  galda.  Viņš  gaidīja,  kad  nāks  folvarka  apraksts. 
Bet  Kazimirs  muižiņu  pieminēja  tikai  gaj^mejot  un 
Valdis  uzelpoja  vieglāki. 

„Neviens,  neviens  neko  nav  ievērojis,"  viņš  no- 
domāja,   „bet  Kazimirs  droši  vien,  palielījās  ar  gā- 

jienu  tikai  tāpēc,  ka  viņam  bail  izstāstīt    tās    citas 
lietas.    Es  viņu  saprotu." 

Pa  to  starpu  pacēla  galvu  ari  Goliāts  un  izstāstī- 
ja, kā  čigāns  redzējis  visu  pasauli.  Pēc  tam  viņš  iz- 
stāstīja par  ābolu  un  krējuma  podiņu,  kas  bija  jau 
stipri  pikanti.  Bet  anekdotes  šaī  sabiedrībā  pa  lie- 
lākai daļai  mēdza  būt  pikantas  un  neviens  Bekad  ne- 
domāja pret  tām  protestēt.  Tikai  tās  nedaudzās 
ģimnāzistes,  kas  dzirdēja  vienu  otru  divdomību  pir- 
moreiz, klusi,  kabatas  lakatiņā,  nošķaudījās. 

„Nu,  nu  tagad  lūdzu  „Pagraba  dzīvokļos,"  Ka- 
zimirs uzstāja. 

Tā  bija  viņa  mīļākā  dziesma  un  visiem  bija  jā- 
dzied. Tikai  Valdis,  kuj-š  parasti  dziedāja  ar  lielu 
sajūsmu,  šoreiz  negribēja  ņemt  dziedāšanā  dalību. 

„Jūs  tiešām  esat  šodien  savāds,"  Asja  pārmeto- 
ši viņu  uzrunāja.  Viņai  nepatika,  ka  tas  izturas  tik 
augstprātīgi. 

Valdis  saspieda  Asjas  roku,  lūdzoši  ieskatīdamies 
viņai  acīs: 

„Piedodiet,  tikai  šoreiz  es  tāds  esmu!" 

„ Visas  šīs  seklās  sarunas  man  ir  apnikušas  līdz 
nāvei,"  Asja  neapmierināta  noteica.  „Vai  tad  jums 
nekā  cita  nav  ?" 

„Viņa  ir  iemīlējusies,"    Valdis  nodomāja. 

„Kas  tad  var  būt  cits?"    viņš  uzprasīja. 

„Varbūt,  jūs  pats?  Toreiz  jūs  man  patikāt  la- 
bāk." 

Valdis  īsi  iesmējās; 

„Es  esmu  kā  vienmēr." 

„Te  tev  nu  bija,"  Asja  saknieba  lūpas  un  atgāja 
no  Valda  nost. 


121 


Kad  viešņas  —  ^mnazistes  —  sāka  izklīst,  Ka- 
zimirs piegāja  pie  krustmātes,  noskūpstīja  tai  roku 
un  palūdza,  vai  nevar  pārgulēt.  Patiesībā  tas  nebi- 
ja nekas  jauns  un  viņš  to  darīja  tikai  formas  pēc. 
Krustmāte  bija  uz  mieru,  bet  uzstādīja  noteikumu, 
lai  nodod  tai  glabāšanā  ieročus. 

„Neko  darīt,"  Kazimirs  iesmējās  un  ienesa  no 
priekšnama  savu  mauzera  pistoli. 

„Nebaidāties,  es  viņu  paglabāšu  labāki,  nekā  jūs," 
krustmāte  noteica,  aiznesdama  pistoli  nezin  kur. 

Valdis  aizgāja  neatvadījies. 

„Tāds  kā  ķēms,"  Kazimirs  par  viņu  nicīgi  no- 
teica. 

„Viņam  laikam  žēl  Maksis,"  Lilija  to  aizstāvēja, 
gaidīdama,  kamēr  Goliāts  to  vedīs  uz  mājām. 

„Vai  tad  jūs  šodien  teātrī  nebijāt?"  Kazimirs, 
pirmoreiz  ievērodams  Liliju,  uzprasīja,  bet  tūlit  at- 
kal sāka  runāt  ar  krustmāti,  kura  tam  taisīja  ēdam- 
istabā uz  dīvāna  guļu,  un  aizmirsa  mazo  dejotāju. 

„Cik  viņi  visi  palikuši  savādi,"  Asja  nobrīnējās, 
aiziedama  uz  savu  istabu.  „Tie  nav  vairs  tie  puiši, 
kas  agrāk." 

Ar  vakara  iznākumu  viņa  bija  ļoti  neapmierināta 
un,  palikusi  viena,  ilgi  raudāja.  Viņa  būtu  raudājusi 
visu  nakti,  bet  ienāca  krustmāte,  apsēdās  uz  gultas 
malas  un  noprasīja,  kas  tas  bija  par  Valdi. 

„Zināt,  krustmāte,"  Asja  atzinās,  „es  viņā  es- 
mu ārkārtīgi  iemīlējusies." 

„Atkal  jau!"  krustmāte  iesmējās,  slaucīdama 
meitenei  asaras  no  acīm.  „Nē,  māsiņ,  ja  tas  būtu 
nopietni,  tu  nekad  man  neteiktu.  Es  zinu,  kā  tādos 
gadījumos  rīkojas." 

Un  viņas  apaļie  pleci  aiz  smiekliem  sāka  nevaidā 
mi  drebēt. 

„Ko  jūs  tik  briesmigri  smejaties!"  Asja  dusmīgi 
iesaucās;    bet  tūlīt  pati  sāka  smieties  līdz. 

Otrā  dienā  viņa  nopirka  veselu  klēpi  puķu  un  aiz- 
nesa uz  cietumu. 

„Nododat  šo  Maksim,"  viņa  nbteica  uz  dežurē- 
jošo priekšnieka  palīgu,  pie  kuj-a  to  ieveda. 

„Kādam  Maksim?"  palīgs  nesaprašanā  apjau- 
tājās, ne  bez  patikas  aplūkodams  pārdrošo  meiteni. 

Jā,  kādām  Maksim?  Viņa  taču  nezināja  Makša 
uzvārdu!  Pārsteigta,  viņa  skatījās  jaunajā  priekš- 
nieka palīgā  un  grozīja  puķu  klēpi  pa  rokām.  Bet 
viņa  nebūtu  bijusi  Asja,  ja  nepanāktu  savu. 

„Nu,  tam  mazajam  revolucionāram,  kuļ*u  te  ie- 
veda.   Jūs  taču  zināt." 

Un  tiešām,  priekšnieka  palīgs  zināja.  Viņš  gan 
nevarēja  galvot,  vai  mazo  revolucionāru  sauc  par 
Maksi,  bet  viņš  uzminēja,  kuļ*š  tas  bija,  un  apsolījās 
puķes  nodot.  Viņam  pat  vajadzēja  izdot  rakstu,  ka 
puķes  patiesi  nonāks  mazā  revolucionāra  rokās,  pēc 
kam  Asja,  ļoti  apmierināta,  atstāja  cietuma  kanc- 
leju. 

XVI. 

Maksis  saņēma  puķes  tanī  pat  dienai  Viņš  sēdēja 
atsevišķā  kamerā,  kas  bija  ierīkota  pēc  visām  jaun- 
laiku prasībām.  Salīdzinot  ar  iecirkņa  kloaku,  te  va- 
rēja justies  tikpat  kā  paradīzē.  Cietumā  apgājās 
arī  daudz  cilvēcīgāki,  nekā  iecirknī:  katru  dienu 
veda  staigāt  un  gandrīz  nekad  nelamājās.  Tiesa, 
kāds  „gailis"  (par.„gaiļiem"  sauca  durvju  slēdzējus) 
gan  lietoja  lielu  muti,  bet  Maksis  uz  viņu  nedusmo- 
jās, redzēdams,  ka  tas  ir  pārāk  neizglītots  un  lamā- 
jās vairāk  aiz  ieraduma,  nekā  patiesa  naida. 

Pirmās  dienas  pagāja  ārstējoties.  Maksim  bija 
stipri  sašauti  gurni.  Cietuma  feldšeris  iedeva  vaze- 
linu,  lai  ierīvējās  —  un  vairāk  nekā.  Maksis  tomēr 
neatzina  nekādas  zāles,  iztikdams  vienkārši  ar  sie- 
kalām, kuras,  kā  viņš  apgalvoja,  līdzēja  vislabāki. 
Vientulības  mocīts,  viņš  katru  dienu  domāja  par  sa- 
viem draugiem,  par  Valdi,  par  Kazimiru,  par  Asju. 
Tagad,  iztālēm,  cilvēki  likās  daudz  skaistāki,  nekā 
toreiz,  kad  ar  tiem  varēja  tikties  un  izrunāties.  Bet 
cik  nu  tā  domāsi?  Varbūt,  ka  kādreiz  izdosies  tik- 
ties par  jaunu,  bet  ja  nē  —  pavisam  nav  vērts  do- 
māt. 

Otrā  vai  trešā  vakarā  pa  durvju  lūciņu  ielīda  pa- 
pīra vīstoklis,  kupā  bija  ietīti  daži  graudi  cukura  un 
pamācība,  kā  jārīkojas  ar  klauvēšanas  alfabētu.  Ta- 
gad Maksim  radās  nodarbošanās.  Viņš  mēģināja  sa- 
zināties ar  kaimiņiem,  kuļ*us  viņam  „gaiļi"  rūpīgi 
slēpa.  Izrādījās,  ka  blakus  pa  labi  sēdēja  kāds  vecs 
partijas  burtlicis,  bet  pa  kreisi  —  nepazīstams  stu- 
dents. Students  ieteica  ņemt  no  cietuma  bibliotēkas 
grāmatas,  kas  ļoti  līdzot  pret  garlaicību.    Un  tiešām, 

cietumā  izrādījās  diezgan  plaša  bibliotēka,  kuru  ta- 
gad varēja  lietot  pilnīgi  par  velti.  Maksim  atvērās 
it  kā  jauna  pasaule.  Viena  otra  grāmata  viņu  tik 
ārkārtīgi  ieinteresēja,  ka  tas  pie  gadījuma  atteicās 
pat  no  pastaigāšanās.  Šad  tad  viņu  izsauca  arī  uz 
kaj-a  tiesu  un  drusku  pratināja,  bet  tiesas  jautājumi 
viņu  maz  interesēja:  nemācēdams  krieviski,  viņš 
atbildēja  caur  tulku  —  un  taisni  šī  tulkošanas  cere- 
monija piedeva  lietai  jocīgu  nokrāsu.  Un  kad  aiz- 
veda atpakaļ  uz  kameru,  likās,  ka  kamera  būtu  silta, 
patīkama  istabiņa.  Jā,  taisnību  sakot,  viņš  tik  spod- 
rā istabā  nebija  vēl  nekad  dzīvojis.  Viņam  netrūka 
pat  elektriskā  zvana  —  „gaiļa"  pasaukšanai.  Bet 
šo  ērtību  viņš  nekad  neizmantoja,  atrazdams,  ka  cil- 
vēku kalpināšana  ir  apvainojoša. 

Nē,  nudien,  cietums  nebija  smādējams!  Maksim 
nebija  nekas  pretī,  sēdēt  kamerā  līdz  pat  jaunai  re- 
volūcijai. Viņš  izmācītos  par  propagandistu  un 
strādātu  centrālkomitejā  kā  pats  galvenais  revolu- 
cionārs. Jau  tagad  viņš  zināja  no  „Erfurtes  pro- 
gramas"  (grāmata  atradās  cietuma  bibliotēkā!) 
veselu  nodaļu  no  galvas.  Jautājums  vienīgi,  vai  vi- 
ņam ļaus  tik  ilgi  dzīvot?  Bet  pagaidām  par  to,  pro- 
tams, nebija  vērts  domāt.  Kārtīgi  katru  rītu  pusse- 
šos viņš  cēlās  augšā,  izslaucīja  kameru,  nomazgājās, 
padzēra  tēj  ūdeni  un  sēdās  pie  lasāmā.  Pusdienā  ļoti 
labi  garšoja  ūdeņainā  zupa,  bet  no  puskukuļa  maizes 
pietika  un  atlika.    Nē,  iztikt  varēja. 

Nu,  un  tad  šis  puķes!    Dusmīgais    „gailis"  pa- 
sniedza pa  lūciņu  veselu  klēpi. 

„Kur  es  likšu?"  Maksis  pabrīnējās.  „Man  taču 
nav  trauka." 

„Ieliec  bļodā,"  „gailis"  pamācīja. 

„Bļodā  es  turu  tēj  ūdeni." 

„Nu,  pagaidi,  es  tev  atnesīšu." 

Un  tiešām,  „gailis"  pēc  brīža  atgriezās  ar  skārda 
bundžu,  kurā  ūdens  vis  bija  iekšā. 

No  tās  dienas  viņi  sadraudzējās. 

„Tu  domā.  man  labāki,  kā  tev?"  „gailis"  reiz  at- 
zinās. „Es  esmu  tāds  pats  cietumhieks,  kā  visi.  Lai 
tik  kāds  no  priekšniecības  noķer,  ka  mēs  sarunāja- 
mies —  tūlīt  uzliks  sodu.  Maizi  pelnīt  nav  viegli  un 
es  uz  vietas  paliktu  par  sociālistu,  ja  būtu  drusku 
jaunāks.    Bet  mājās  man  sieva  un  bērni,  saproti?" 

Maksis  saprata.  Viņam  patika  klausīties  „gaiļa" 
pļāpāšanā,  tāpēc  ka  tas  tagad  bija  vienīgais  cilvēks, 
ar  kuru  daudz  maz  varēja  sanināties.  Un  kad  viņš 
izstāstīja  „gailim"  arī  savu  dzīvi,  pēdējais  palika  prei 
viņu  vēl  laipnāks,  vēl  draudzīgāks.  Vienu  otra 
reizi  „gailis"  pat  atnesa  no  mājām  gabaliņu  baltmai- 
zes —  un  tad  Maksis,  palicis  vienatā,  klusi  aprau- 
dājās. 

„Nu,  kas  tie  par  jokiem!"  viņš  dusmojās  uz  se- 
vi, nežēlīgi  berzēdams  acis.  „Cietumā  cilvēks  var 
palikt  taisni  par  mērkaķi.    Nē,  jāņem  sevi  rokā." 

Viņš  novaldīja  asaras  un  centās  nedomāt  par  lie- 
tām, kuras  pataisīja  par  ,, mērkaķi".  Labs  līdzeklis 
šādos  gadījumos  izrādījās  staigāšana  uz  rokām. 
Kad  tā  bija  noiets  no  viena  kameras  gala  līdz  otram, 
skumjas  tūlīt  pārgāja  un  gribējās  pat  uzsvilpot. 
Bet  „gailis"  lūdza,  lai  nesvilpo,  jo  tad  viņam'  varot 
izcelties  nepatikšanas.  Atkal  nelaime!  Maksim  uz- 
nāca gandrīz  vai  dusmas,  ka  sadraudzējies  ar  neap- 
zinīgo slēdzēju,  citādi  viņš  uzsvilpotu  taisni  visiem 

par  spīti.  Bet  kā  nu  tagad,  kad  viss  pa  draugam  ? 
Nevar ! 

Brīžiem  viņam  uznāca  ārkārtīgas  ilgas  pēc  ārpa- 
saules. Cik  skaisti  tomēr  bija  staigāt  pa  ielām,  ju- 
sties brīvam  un  neatkarīgam!  letēlojās  nesenā  pa- 
gātne, sirds  sāka  ilgoties  pēc  Asjas,  Kazimira  un 
Valda.  Ko  viņi  dara?  Vai  visi  vēl  brīvi,  jeb  kāds 
jau  iekritis?  Un  vai  piemin  arī  viņu,  Maksi?  Ne- 
būtu viņš  toreiz  piedzēries!  Nebūtu  tik  ātri  kritis 
no  kājām!  Kauns,  kauns!  Labā  Asja  domā  nezin 
ko.  Viņas  acīs  viņš  tagad  droši  vien  ir  pļēguris,  pie- 
na puika,  mutes  varonis  . . .  Nu,  bet  ko  tur  vaii-s 
prātot  par  to,  kas  bijis!  Vai  tad  viņš  nezināja,  ka 
taisni  tā  viss  nobeigsies?  Vai  jau  iepriekš  lieta  ne- 
bija skaidra?  Viņš  taču  pats  tā  gribēja ...  un  citā- 
dāki nemaz  nevarēja  notikt . . .  Bet  kas  īsti  atsū- 
tīja šīs  puķes?  Smieklīgi!  Taisni  puķes,  itkā  neko 
prātīgāku  nevarētu  izdomāt?  Krāmējies  nu  ar  sūda 
puķēm  1 . .  Vainīgs  ,  bez  šaubām,  būs  Valdis.  Tas 
jau  bija  tāds  dzejotājs,  tāds  smalkmaizīte. 

Kādu  rītu  viņu  izsauca  uz  tiesu,  kur  tam  nesa- 
protamā valodā  kaut  ko  nolasīja.  Bet  Maksis  pie  tā- 
das lasīšanas  bija  pieradis  un  tāpēc  šim  gadījumam 
nepiegrieza  lielu  vērību.  Turpmāk  viņu  lika  pilnīgi 
mierā. 

Pagāja  viena  diena,  pagāja  otra.  Maksi  it  kā 
aizmirsa:  neviens  pēc  viņa  neprasīja,  neviens  par 
viņu  neinteresējās.  Viņš  jau  sāka  garlaikoties  un, 
garlaikodamies,  domāja  par  savu  likteni.  Tā  tad 
tomēr  būs  jāmirst?  Velns,  kā  tas  ir?  Dzīvo  cil- 
vēks, un  tomēr  jāmirst?  Ļoti,  ļoti  savādi . .  Te  kaut 
kas  nav  kārtībā.    Nudien,  nav  kārtībā  . . .    Bet,  prā- 

tojot  par  šo  gj-ūti  saprotamo  jautājumu,  katrreiz  sā- 
ka sāpēt  galva. 

Gailis,  it  kā  uzminēdams  Makša  gara  stāvokli,  ap- 
vaicājās : 

„Saki,  vai  tev  patiesi  nav  bailes  no  nāves,  jeb  tu 
tikai  izliecies?" 

„Ko?"    Maksis  nevainīgi  pārprasīja. 

„Es  prasu,  vai  tev  nav  bail  no  nāves?" 

„Nē,  nemaz." 

„Pavisam  ar'  nē?" 

„Pavisam  ar'  nē." 

„Neticami,"  gailis  nopurināja  galvu. 

Bet  Maksi  pārņēma  prieks,  ka  tas  var  spēlēt  gai- 
ļa priekšā.  Taču  bija  kaut  viens  cilvēks,  kuram  pa- 
lepoties ar  bezbailību.  Bailes  no  nāves?  Kā  gan  tā 
drīkst  jautāt!  Vai  Maksis  kādreiz  izvairījies  no 
briesmām?  Un  vai  viņš  pats  neteica,  ka  dzīvošana 
tik  un  tā  nebūs.  Viņš  taču  pats  visu  to  apgalvoja, 
pats  visiem  izkladzināja.  Bet  kas  reiz  sacīts,  pie  tā 
jāpaliek. 

Gailis  laikam  bija  vainīgs,  ka  otrā  dienā  viņu 
apmeklēja  mācītājs  —  un  vēl  krievs,  batjka.  Bet 
mācītājs  runāja  latviski.  Viņš  gausi  iesoļoja  kame- 
rā un  pasniedza  Maksim  roku. 

„Labdien,"     viņš  vienkārši  noteica. 

Tas  bija  liela  auguma  vīrs,  pusmūža  gados,  mel- 
nā, ne  visai  tīrā  talārā.  Un  bārda  —  bārda  viņam 
bija  vēl  melnāka  nekā  svārks,  turklāt  ārkārtīgi 
kupla. 

Maksis,  mazliet  pārsteigts,  skatījās  uz  nepara- 
sto viesi.  Ko  tas  te  meklēja?  Droši  vien  sāks  pā- 
tarot.   Un  Maksis  nikni  sarāva  pieri,  neslēpdams,  ka 

mācītāja  apmeklējumu  viņš  uzskata  par  iemaisīša- 
nos cita  cilvēka  privātā  dzīvē. 

„Kā  klājas?"  mācītājs  draudzīgi  uzprasīja,  ne- 
ievērodams nama  tēva  īgno  skatu. 

„Laikam  būsi  pārskatījies,"  Maksis  vēsi  no- 
teica. 

„Nē,  es  gribēju  parunāt  taisni  ar  jums ...  ar  te- 
vi," mācītājs  mierīgi  atbildēja,  pārlabodams  jūs 
par  tevi,  jo  uzrunāt  Maksi  ar  jūs  tomēr  bija  drusku 
neīsti  un  pēdējais  vienkārši  varēja  apvainoties. 

„Kas  jums  vajadzīgs?"  Maksis  noprasīja  vēl  vē- 
sāki, aplūkodams  garīdznieku  no  galvas  līdz  kājām. 

„Kas  vajadzīgs  . .  "  mācītājs  nesteidzīgi  iesmē- 
jās, „tāpat  vien  . . .  gribējās  parunāt.  Neskaties, 
neskaties  tik  dusmīgi,  es  neko  ļaunu  nedarīšu.  Gāju 
garām  un  sadomāju  ieskatīties.  Es  katru  nedēļu 
apstaigāju  cietumniekus  un  mīlu  ar  viņiem  parunā- 
ties." 

„No  manis  tu  neko  neizviļināsi,"  Maksis  atcirta, 
izjuzdams  tomēr  mazu  neveiklību,  ka  tik  asi  runājis. 
Bet  viņam  likās,  ka  ar  mācītāju  citādi  nedrīkst  ru- 
nāt un  ka  laipnību  šinī  gadījumā  varētu  iztulkot  pa- 
visam greizi. 

Mācītājs  apsēdās  uz  kojas  malu  un  pārlaida  ka- 
merai acis. 

„Gi^ti?"    viņš  ieminējās. 

„Man?  Kas  par  grūtumu!"  Maksis  iesmējās. 
„Te  jau  var  dzīvot  kā  kungs." 

Mācītājs  neklausījās.  Viņš  pastiepa  roku  pēc 
grāmatas,  kas  gulēja  uz  mazā,  pieslēgtā  galdiņa,  un 
paņēma  to  rokā.  Tā  bija  „Erfurtes  programa",  pēc 
ku)*as  Maksis  gribēja  izmācīties  par  propagandistu. 

„Tev  derētu  ar  šo  grāmatu  iepazīties,"  viņš  ļauni 
noteica,  sekodams  mācītājam,  kufš  šķirstīja  sasmu- 
lētās lapas. 

„Es  viņu  jau  pazīstu,"  mācītājs  atbildēja,  nolik- 
dams grāmatu  atpakaļ  uz  galda  stūra;  „bet  man  ir 
šaubas,  vai  tur  tomēr  atrodama  pati  patiesība." 

„Kur  tad  ?"  Maksim  neviļus  izspruka  pār  lūpām. 
„Bībelē?" 

„Kāpēc  bībelē,"  mācītājs  mazliet  atmeta  galvu 
atpakaļ.    „Es  nemaz  nesaku,  ka  bībelē." 

Maksis  paskatījās  mācītājā  platām  acīm.  Viņš 
bija  iedomājies,  ka  garīdznieki  zin  tikai  slavēt  bībe- 
les  un  pātaru  grāmatas,  bet  šis  nemaz  tik  svētulīgi 
par  saviem  pesteļiem  nerunāja.  Viņa  domas  par 
melnsvārci  uzreiz  pārmainījās.  Nē,  nudien,  vecis  ne- 
izskatījās ļauns,  viņa  acīs  nevarēja  izlasīt  ne  mazāko 
ļaunprātību. 

It  kā  uzminēdams  Makša  domas,  mācītājs  no- 
teica: 

„Nebīsties,  es  nenācu  pie  tevis  runāt  par  svē- 
tiem rakstiem.  Man  vienkārši  gribējās  redzēt,  kā  tu 
dzīvo  . . .  patērzēt  par  cietuma  apstākļiem.  Saki,  vai 
tu  esi  Maksis  ?" 

„Jā,  tas  es  esmu,"  Maksis  ne  bez  pašlepnuma  at- 
bildēja.    „Un  tad?" 

„Gailis  man  stāstīja,  ka  tu  ne  drusku  nabaido- 
ties  no  nāves." 

„Ko  tur  baidīties." 

Tas,  ka  garīdznieks  tik  vienkārši  un  dabīgi  —  pa 
cietumnieku  modei  —  nosauca  durvju  sargu  par  gai- 
li, un  tas,  ka  viņš  interesējās  par  Makša  bezbailību, 
galīgi  izkliedēja  pēdējā  šaubas  un  neuzticību.    Viņu 

sarunas  palika  arvien  siltākas,  viņi  strīdējās,  mel- 
najā pārliecināt  viens  otru,  bet  tik  draudzīgi  un 
smalkjūtīgi,  ka  ne  viens,  ne  otrs  neapvainojās. 

„Vai  tad  mācītājs  nevar  būt  cilvēks,"  melnais 
vecis  vēl  noteica. 

Uz  ko  Maksis  atbildēja: 

„Kāpēc  nē.  Bet  starp  viņiem  ļoti  reti  sastopami 
cilvēki." 

Mācītājs  izlīdzinoši  iesmējās: 

„Ir  jau  tiesa." 

Gluži  nemanot  pienāca  vakara  pārbaudes  stunda, 
aiz  ko  viņiem  gribot  negribot  bija  jāšķiras.  Mācī- 
tājs ilgi  spieda  Makša  roku  un  tā  savādi  skatījās  vi- 
ņam acīs,  it  kā  gribēdams  ko  teikt,  bet  tomēr  ne- 
drīkstēdams, šī  uzkrītošā,  neizprotamā  vilcināšanās 
atstāja  uz  Maksi  mazliet  nepatīkamu  iespaidu,  un  jo 
ilgāk  viņš  pēc  tam  domāja  par  šo  apstākli,  jo  lielāks 
nemiers  viņu  pārņēma.  Viss  viņa  galvā  jaucās  un 
grozījās,  kā  kad  tur  būtu  noticis  liels  lūzums.  Viņš, 
kas  vēl  nekad  nebija  pazinis  dvēseles  nemieru,  tagad 
sāka  šaubīties  par  savu  pārliecību,  par  savu  nākotni, 
par  savu  patiesību.  Un  kas  pie  tam  bija  vainīgs? 
Kāds  melnsvārcis,  pie  tam  vēl  krievs!  Bet  ko  tad 
viņš  teica,  ko  viņš  pierādīja?  Neko.  Izrunājās  — 
un  vairāk  neko.  Bet  skaidri  bija,  ka  viņš  ko  zināja 
—  un  taisni  to,  ko  Maksis  nezināja  un  gribēja  zināt, 
ļoti  gribēja  zināt.  Tik  nospiests  gara  stāvoklis  Mak- 
sim vēl  nekad  nebija  bijis  . . 

Tanī  pat  naktī  cietumā  izcēlās  neparasts  troks- 
nis. Pa  visiem  trim  balkoniem  skraidīja  gaiļi  un  žva- 
dzināja atslēgām.  Maksis  pamodās  un  nesaprašanā 
klausījās.    Gaiļi?    Bet,  varbūt,  ka  tie  nemaz  nebija 

gaiļi?  Jā,  jā...  varbūt,  pavisam  kas  cits?  Maksis 
piecēlās  no  savas  dzelzs  kojas  un  nogūlās  pie  zemes, 
lai  labāki  varētu  dzirdēt.  Gaiļi  vairs  neskraidīja  un 
nežvadzināja  atslēgas,  bet  kaut  kur  augšā,  trešā 
balkonā,  noslēpumaini  cilvēki  sarunājās.  Balsis  bi- 
ja klusas  un  apspiestas.  Maksim  pēkšņi  izlikās,  ka 
viņš  šīs  balsis  būtu  kaut  kur  dzirdējis.  Jā,  vai  tas 
nebija  Kazimirs?  Valdis  un  Kazimirs?  Taisni  tā 
kā  viņu  balsis  . . .  Maksis  aizturēja  elpu  un  juta,  ka 
krūtīs  viņam  sāk  kaut  kas  dobji  klauvēt.  Kazimirs 
un  Kazimirs  . .  Jā  viņi,  piemēram,  sarīkojuši  at- 
svabināšanu? Reizes  divas  tas  jau  bija  noticis,  tur- 
klāt ar  labiem  panākumiem  . . . 

Halsis  nāca  tuvāk.  Gaiļi  likās  tikpat  kā  zemē 
ielīduši,  viss  apakšējais  stāvs  kā  izmiris.  Nu,  pro- 
tams, viņi  visi  saskrēja  augšā,  pie  galvenās  ieejas, 
un  tur  tos  atbruņoja.  Pareizi,  tāpēc  bija  tāds  troks- 
nis, tāda  kņada,  liet  tagad  atsvabinātāji  virzās  uz 
leju  un  pēta,  kur  sēd  viņu  draugs.  Maksis  vairs  ne- 
varēja nogulēt  pie  zemes  un  uzlēai  kājās.  Viņš  sāka 
steidzīgi  ģērbties,  drudžainiem,  uztrauktiem  pirk- 
stiem pogādams  svārkus  . . .  Bet  ja  nu  atsvabinātāji 
nezin,  kāds  viņa  kameras  numurs?  Viņš  gril)ēja 
Vieklauvēt  pie  durvīm  un  saukt:  „Astt)ņpadsmitais, 
astoņpadsmitais!  Es  sēdu  astoņpadsmitā  kamerā!" 
Het  nē,  tas  būtu  netaktiski . . .  varbūt,  ka  visi  gaiļi 
nav  vēl  saķerti,  un  ko  tad?  Varbūt,  ka  taisni  apak- 
šējais guļ?  (Dusmīgā  gaiļa  vietā  šoreiz  dežurēja 
cits)  . . .  Viņš  atrāva  pacelto  roku  un  sāka  par  jau- 
nu klausīties. 

Balsis  nāca  arvien  tuvāk.  Beidzot  tās  apklusa, 

varēja  dzirdēt  tikai  klusus,  nevienādus  soļus,  kā 
kad  nācēji  censtos  iet  uz  pirkstu  galiem  . . . 

Bet  ja  nu  atsvabināšana  bija  tikai  iedoma?  Pro- 
tams, iedoma.  Velns  lai  parauj,  vai  par  to  maz  va- 
rēja šaubīties!  Tikai  iedoma,  tikai  iedoma.  Maksis 
nespēcīgi  nolaida  rokas  gar  sāniem;  mute  viņam  ne- 
glīti sašķiebās  uz  vienu  pusi:  protams,  atsvabinā- 
šana bija  tikai  iedoma,  tagad  viņš  to  saprata  ārkār- 
tīgi skaidri.  Jā,  jā,  tikai  iedoma!  Taisni  jāsme- 
jas, cik  viņš  muļķīgi  iedomājās  . . . 

I^ni  un  uzmanīgi  kāds  pagrieza  durvju  acs  vā- 
ciņu un  ieskatījās  iekšā.  Nu,  tagad  nemaz  vairs  ne- 
bija ko  šaubīties!  Maksis  nicīgi  novērsās:  viņš  sa- 
I)rata,  ka  tie,  kas  tur  tagad  glūn  un  vēro,  atnākuši 
pēc  viņa  dzīvības.    Jā,  viņš  to  zināja. 

Het  kāļ)ēc  viņi  tā  vilcinājās?  Kāpēc  viņi  ne- 
slēdza tūlīt  vaļā?  Maksim  likās,  ka  skatīšana  vilk- 
sies līdz  bezgalībai:  nozuda  viena  acs,  parādījās 
otra.  Visas  viņas  bija  neparasti  platas  un  likās  ne- 
dzīvas, sastingušas,  kā  miroņiem.  Nē!  ne  mūžam 
tie  nevarēja  būt  viņa  draugi ... 

Maksis  nenocietās  un  parādīja  glūnētajiem  mēli. 
Tanī  pat  acumirklī  asi  un  trokšņaini  noklaudzēja 
bulta  un  durvis  ātri  atdarījās.  Atnākušie  slēpās  aiz 
vecākā  gaiļa,  kurš  pārzināja  korpusu. 

„Saņemat  s;ivas  mantas,"  dežurējošais  gailii?  mv 
teica,  izvairīdamies  paskatīties  Maksim  acīs. 

„Kāpēc?"  Maksis  pabrīnējās. 

„Nu,  nu,  neizrunājies,"  atbildēja  kāds  nepazī- 
stams cilvēks  un,  pirms  Maksis  paguva  atskatīties, 
ātri  un  veikli  uzmeta  viņam  dzelžus  uz  rokām. 

Viņu  aizveda  uz  cietuma  kancleju.     Neviens  ne- 

lamājās,  neviens  neko  neprasīja,  tikai  lika  apsēsties. 
Pavadoņi  izgāja  ārā;  lielajā,  gaišajā  istabā  palika 
tikai  divi  gaiļi. 

„Ko  viņi  no  manis  grib?"  Maksis  pēc  brīža  uz- 
prasīja. 

Bet  gaiļi,  kā  uz  norunu,  pagrieza  galvas  uz  otru 
pusi  un  turpmāk  izvairījās  uz  cietumnieku  pa- 
skatīties. 

„Vot  muļķi!"  Maksis  noteica. 

Viņu  pārņēma  tāda  pat  vienaldzība,  kā  dažas  die- 
nas atpakaļ,  iecirknī.  Liela  muiža,  —  kas  būs,  būs, 
tik  un  tā  glābt  neko  vairs  nevar.  Sakucis  uz  sola, 
viņš  jau  taisījās  iesnausties,  kad  beidzot  atgriezās 
pirmītējie  pavadoņi  .  Kāds  no  tiem  nolasīja  nelielu 
rakstu  krievu  valodā  un  lika  Maksim  parakstīt.  Mak- 
sis atbildēja,  ka  neprot.  „Neponimait",  viņš  puri- 
nāja galvu,  priecādamies,  ka  vismaz  šai  ziņā  var  pa- 
vadoņiem iespītēt. 

Neko  darīt,  vajadzēja  parakstīties  dežurējošam 
gailim.  Bet  Maksis  izveda  pagalmā  un  vadāja  pa 
vairākiem  vārtiem,  līdz  pēdīgi  viss  bars  apstājās 
kaktā,  aiz  sieviešu  korpusa.  Drebēdams  no  aukstu- 
ma, Maksis  uzlieca  sava  plānā,  šaurā  žaķeta  apkakli 
un  pacietīgi  gaidīja,  ko  ar  viņu  darīs.  No  klāteso- 
šieni  viņš  pazina  vienīgi  savādo  veci,  kurš  bija  brē- 
cis kā  āzis.  Vecis  šoreiz  izskatījās  ļoti  prātīgs  un 
ne  reiz  neiebrēcās.  Viņš  stāvēja  pie  dīvainām,  tum- 
sā tikko  saredzamam  koka  staklēm,  un  kaut  ko  gai- 
dīja. Pavadoņi  nāca  un  gāja,  līdz  beidzot  atveda 
kādu  sakumpušu  cilvēciņu,  kurš  jau  par  gabalu  ne- 
patīkami smilkstēja.  Maksis  neviļus  uzzīmēja 
smilkstētajā  Lazdiņu.    Jā,  pareizi,  tas  bija  tas  pats 

nožēlojamais  veča  slepkava,  ar  kuru  viņi  sēdēja  ie- 
cirkņa kabūzī.    Kāds  kauns,  kāds  kauns! 

„Es  negribu  kopā  ar  kriminālistiem!"  Maksis 
visā  kaklā  iesaucās.    „Vedat  mani  prom !" 

Bet  viņa  vārdiem  nepiegrieza  vērību.  Tikai  Laz- 
diņš  uz  mirkli  apstājās  smilkstēt  un  žēli,  kā  suns, 
paskatījās  Maksī. . . 

„Kāpēc  tu  mani  tik  briesmīgi  nicini?"  viņa  skats, 
šķiet,  runāja.  „Mēs  taču  esam  nonākuši  vienādās 
ceļa  jutīs." 

Bet  Maksis  lepni  novērsās,  pamezdams  acis  uz 
gaiši  apgaismotajiem  cietuma  logiem.  Kaut  kur  pa- 
grabā iedziedājās  gailis;  no  pilsētas  puses  atlidoja 
tāļš  vilciena  svilpiens. 

Kad  priekšdarbi  bija  nokārtoti,  vecis  piegāja 
Maksim  no  muguras  puses  un  veikli  apmeta  cilpu  ap 
kaklu.  Pēc  mirkļa  zilganajā  rīta  krēslā  nošūpojās 
kaut  kas  līdzīgs  lidojošam  cilvēka  stāvam. 

Ar  Makša  nāvi  nekas  vēl  nebija  noticis.  Viņu 
pieminēja  šad  tad  sarunās,  bet  drīz  aizmirsa. . . 

Pagāja  divas  nedēļas,  bet  Valdis  vēl  arvien  vil- 
cinājās, kaut  gan  viņa  iedoma  bija  jau  pilnīgi  no- 
briedusi un  viņš  zināja,  ka  no  tās  neatteiksies.  Ie- 
doma pastāvēja  iekš  tam,  ka  vajaga  aiziet  uz  fol- 
varku,  atprasīt  aizmirsto  naudas  maku  un  tad  . . . 
izdarīt  kaut  ko,  kas  vienkārši  nebija  izsakāms.  No 
sākuma  šī  velnišķīgā  iedoma,  protams,  izlikās  ļoti 
atbaidoša  un  neiespējama,  bet  pamazām  Valdis  pie 
tās  pierada  un  sāka  pat  sīkāki  apdomāt,  kas  īsti  da- 
rāms pēc  tam,  kad  naudas  maks  būs  atprasīts. 

Bet  pie  savas  velnišķīgās  iedomas  viņš  pierada 
tāpēc,  ka,  vienkārt,  mājas  apstākļi  palika  arvien 
„prozaiskāki"  un  iztikt  ar  desmit  rubļiem  vairs  ne- 
varēja; otrkārt  —  Kazimirs  ar  savu  romantisko 
dzīvi  un,  kā  Valdim  likās,  drūmajiem  dvēseles  pār- 
dzīvojumiem vilināja  pabūt  viņa  lomā;  treškārt, 
abiem  iepriekšējiem  apstākļiem  jeb,  kā  sociologi  sa- 
cītu, faktoriem  pievienojās  sistemātiskas  avīžu  zi- 
ņas par  dažādām  eksporpriacijām:  nepagāja  gan- 
drīz neviena  diena,  kad  netika  aplaupītas  bankas, 
degvīna  pārdotavas,  mazākas  dzelzceļa  stacijas,  zelt- 
kaļu veikali,  fabriku  un  citu  iestāžu  kasieri,  ekspe- 
ditori un  kučieri,  dažādu  uzņēmumu  kantori,  nolik- 
tavas, restorāni,  viesnīcas  un  pat  vienkārši  traktieri, 
pie  kam  visas  šīs  laupīšanas  sabiedrība  uzskatīja  kā 
teicamu  un  varonīgu  lietu,  jo  laupīšanas,  ja  vien  tās 
izdarīja  partiju  vārdā,  uzskatīja  kā  revolucionārās 
cīņas  turpinājumu.    Tāds  sabiedrības  uzskats  pa  da- 

ļai  bija  cēlies  no  tam,  ka  toreizējo  revolucionāro  par- 
tiju aprindās  pastāvēja  virziens,  kuj-š  attaisnoja  lau- 
pīšanas, jo  tās  pēc  šī  virziena  piekritēju  domām, 
pirmkārt,  dezorganizēja  pretinieku,  otrkārt  —  sa- 
gādāja partijām  materiālus  līdzekļus,  šo  virzienu, 
kā  baumas  klīda,  slepeni  pabalstīja  pat  daži  ļoti  ie- 
vērojami revolūcijas  vadoņi,  aiz  ko  tad  no  sākuma 
lielākās  laupīšanas  jeb,  kā  toreiz  rtmāja,  ekspropriā- 
cijas, atradās  zem  stingras  partiju  kontroles  un  no 
ielau pītās  naudas  pēdējās  tādā  vai  citādā  veidā  sa- 
ņēma procentus.  Bet  laupītājus  kontrolēt  izrādījās 
diezgan  grūti  un  viņi  drīz  vien  sāka  rīkoties  paši  uz 
savu  roku,  atmezdami  partijām  vienīgi  labdarības 
dāvanas.  Nu  partijnieki,  protams,  atķērās,  ka  nav 
vairs  labi  un  mēģināja  šaubīgo  virzienu  likvidēt.  Bet 
bija  jau  par  vēlu.  Saradās  nemierīgi,  uzņēmīgi,  ār- 
kārtīgi pārdroši,  un,  pateicoties  savam  nelegālajam 
stāvoklim,  dzīvei  atrauti  jaunekļi,  kas  ar  partijām 
vairs  nerēķinājās.  Ja  no  sākuma  šiem  jaunekļiem, 
kā  piemērām,  Maksim,  laupīšana  izlikās  nepiederīga, 
tad  vēlāk  viņu  pēcnācēji,  zināmā  mērā  bija  spiesti 
uz  to.  Turklāt  sabiedriskā  doma  pati  tos  pabalstīja, 
atlika  tikai  visu  darīt  zem  partijas  firmas.  Tā  pa- 
mazām laupīšanas  jeb  ekspropriācijas  pārvērtās  par 
kaut  ko  ikdienišķu,  par  vispārēju  lietu,  un  laupītāju, 
protams,  saradās  arvien  vairāk.  Pa  lielākai  daļai 
šie  laupītāji  bija  inteliģenti,  apdāvināti,  bet  citādi 
neapmierināti  un  šaubīgi  cilvēki  no  partiju  aprin- 
dām; tad  nāca  visādi  avantūristi  un  beidzot  mazi 
knēveļi,  skolas  puikas,  fabriku  mācekļi  u.  t.  t.,  kas 
apmierinājās  ar  nomaļu  veikaliem  un  alus  bodēm. 
Pēdējiem  pietika,  ja  sestdienas  vakarā  izdevās    iz- 

glābt  no  krogus  kases  desmit  vai  divdesmit  rubļu. 
Ari  nauda! 

Tāds  bija  laikmets  un  tāda  bija  pasaule,  kufā 
Valdis,  labāku  neatrazdams,  maisījās.  Piederēt  pie 
šīs  pasaules  viņš  tieši  nepiederēja  tin  zināja,  ka  pa- 
stāv arī  citas,  labākas  aprindas.  Bet  tās  citas,  la- 
bākās aprindas,  viņam  nepatika,  tāpēc,  ka  tur  visi 
bija  ļoti  atturīgi,  noslēgti,  mazliet  pedantiski  un  pat 
naidīgi  pret  viņu.  Visvairāk  viņš  baidījās  no  tauti- 
skajiem ideologiem,  jo  tie  viņam  dažreiz  izlikās  pa- 
visam garlaicīgi  un  neinteresanti.  Turpretī  Kazi- 
mirs un  kompānija,  par  spīti  visai  viņu  svārstībai, 
bija  pavisam  kas  cits!  Tos  varēja  apbrīvot,  cienīt 
un  pat  mīlēt  viņu  bezbēdības,  nesavtības  un  drosmes 
pēc.  Bet  citādi  domas  par  tuvāku  dalību  „revo- 
lucionāros  uzņēmumos"  Valdim  nekad  neienāca  prā- 
tā tin  ja  Kazimirs  vai  cits  kāds  avantūrists  būtu  to 
aicinājis,  piedalīties  ekspropriācijās,  viņš  droši  vien 
būtu  priekšlikumu  ar  izsmieklu  atraidījis.  Tādēļ 
Kazimirs,  kā  Valdim  likās,  par  tādām  lietām  neltad 
ar  viņu  nerunāja. 

Bet  Valdim  bija  iespiedies  atmiņā  tas  nepatī- 
kamais gadījums,  kad  viņš  pirmoreiz  ieraudzīja  aiz- 
putinātā folvarka  īpašnieces  kumodi,  kuļ-ā  rēgojās 
tumši-spoža  metāla  kastīte.  Taisni  tanī  acumirklī, 
kad  viņš  ieraudzīja  šo  kastīti,  viņam  iekrita  dvēselē 
sēkla  par  kastītes  paņemšanu.  Ne  tādā  ziņā,  ka 
viņš  pats  varētu  to  paņemt,  bet  ka  kastīte  vispār  ir 
paņemama  un  ka  viņa  acis  to  jau  piesavinājušās. 
Bet  kad  viņš  izgāja  no  savādās  vecenes,  tad  kastīte 
tūlīt  aizmirsās  un  ilgi  nenāca  prātā.     Pat  iedomā- 

joties  otrā  dienā  par  aizmirsto  naudas  maku,  viņš 
kastīti  neatcerējās. 

Taču  dvēselē  bija  iekritusi  sēkla  un,  kad  apstākļi 
nogatavojās,  sēkla  (vai  kaut  kas  tamlīdzīgs)  pie- 
pēži  uzdīga  un  un  pārvērtās  par  drausmīgu  iedomu. 
Kā  jau  teikts,  no  sākuma  šī  iedoma  Valdim  izlikās 
atbaidoša  un  neiespējama,  bet  pamazām  viņš  pie  tās 
pierada,  sāka  to  pārdomāt  un  pārlikt  no  tīri  techni- 
skās  puses,  t.  i.  kā  viņš  izpētīs,  vai  kalpone  nav  mā- 
jās, kā  ieies,  kā  prasīs  pēc  maka,  kā  izņems  revol- 
veru (vēlāk  izrādījās,  ka  mauzeri)  un  cik  rūpīgi  pēc 
tam  nogludinās  pēdas.  No  šīm  pārdomām  viņu  ne- 
atturēja pat  Makša  liktenis,  —  drīzāk  otrādij^  pēc 
Makša  nāves,  par  kuru  tas  dabūja  zināt  no  laikrak- 
stiem, viņš  jutās  it  kā  atsvabināts  no  sirdsapziņas, 
kas  dažreiz  kaunināja,  ka  tā  nav  labi.  Visvienkār- 
šākais viņam  izlikās,  nošaut  (vai  arī  citādi  kā  noga- 
lināt) nesimpātisko,  naudas  kāro  veceni;  drusku 
grūtāka  šķita  meklēšana  pēc  naudas;  bet  visneie- 
spējamākais likās  —  pirmais  solis  pār  durvju 
sliegsni.  Bet  arī  te  bija  izeja,  atvieglinājums.  Proti, 
ja  pietrūktu  drosmes  vai  gadītos  kāds  neparedzēts 
šķērslis,  tad  jau  varētu  pagaidām  pašu  galveno  at^ 
likt  un  aprobežoties  tikai  ar  apvaicāšanos  par  maku. 
Bet  otrreiz  —  to  viņš  zināja,  pazīdams  pats  sevi  — 
nebūtu  gfūti  nodomu  izvest  līdz  galam. 

Tās  divas  nedēļas,  kamēr  viņš  sagatavojās  uz  sa 
vu  pārdrošo  nodomu,  Valdis  pa  lielākai  daļai  pavadī- 
ja uz  ielas,  vai  arī  izbrauca  ar  tramvaju  uz  ārpil- 
sētu un  klejoja  pa  mežiem,  apstaigādams  mazās, 
pussagļ-uvušas  muižiņas  apkārtni  .  Muižiņa  atradās 
klajumā,  pus  versti  no  meža  un  tamdēļ     to    varēja 


139 


viegli  un  netraucēti  aplūkot.  Nonācis  mežmalā, 
Valdis  apsēdās  vai  nu  uz  nosūnojošā  celma,  vai  ari 
vienkārši  grāvmalā,  un  ilgi  raudzījās  klajumā.  Kaut 
kur  pa  labi  bija  tā  kā  tīrumi  vai  pļavas,  bet  pa  kreisi, 
gar  mežmalu,  aizvijās  ceļš,  kas  veda  uz  pilsētu. 
Skaidrās  dienās  varēja  saredzēt  Rīgas  torņus,  bet  pa 
lielākai  daļai  tie  bija  ietīti  pelēkā  dūmakā.  Kā  me- 
žā, tā  klajumā  pastāvīgi  valdīja  dziļš  klusums.  Reti 
kad  uz  nomaļā  ceļa  parādījās  kāds  vientuļš  gājējs, 
jo  kam  gan  te,  gar  aizmirsto  forvarku,  bija  jāstaigā! 
Tikai  tāļu  mežā  dažreiz  nobrakšķēja  žagari  zem 
malkas  lasītāju  kājām,  vai  ari,  griezīgi  iespiegda- 
mās, pārlidoja  no  viena  zara  uz  otru  sarkanastainās 
vāveres.  Bet  atkal  viss  apklusa  un  nedzirdēja  vairs 
ne  malkas  lasītāju  staigāšanu,  ne  vāveru  griezīgos 
spiedzienus.  Vislielākais  klusums  valdīja  folvarkā, 
par  kuru  Valdis  tikai  caur  nejaušību  zināja,  ka  tur 
dzīvo  veca,  sen  dzīvē  aizmirsta  aktrise.  Folvarkā 
viss  bija  kā  izmiris.  Saimniecības  ēkas  jau  sen,  jā- 
domā, bija  noplēstas,  tikai  pats  fliģelis  vēl  turējās 
uz  savām  resnajām  ozola  kolonām,  kādas  bija  modē 
XVIII.  g.  simtenī.  Bet  kādreiz  te,  varbūt,  dzīvoja 
strādīgi  saimnieki,  ko  liecināja  dažas  vecas  liepas, 
kas  auga  rindā  gar  folvarkā  gatvi. 

Valdim  te  iepatika  sevišķi  tāpēc,  ka  apkārtējā 
dabas  vientulība  sakrita  ar  viņa  noziedzīgo  domu 
vientulību,  v  Tas  bija  tik  neticami  —  šī  vientulība  un 
šī  noziedzība  nedaudz  verstu  atstatumā  no  pilsētas, 
no  kultūras,. no  policijas,  no  visuredzošās,  visuzino- 
šās,  visuatklājošās  cilvēku  sabiedrības!  Un  tomēr 
tas  tā  bija! 

Sēdēdams  mežmalā,  Valdis  ievēroja,     ka    katru 

rītu  ap  pulksten  vienpadsmitiem  no  fliģeļa  iznāca  la- 
katā satinusies  sieviete  ar  raibu  audekla  somu  rokā, 
kufā  rēgojās  skārda  kanna.  Sieviete  savilka  lakatu 
uz  acīm,  itkā  sargādama  tās  no  pavasarīgā  gaisa  un 
aizgāja  gar  liepām  uz  pilsētas  pusi.  Acīmredzot,  tā 
bija  riebīgās  vecenes  saimniece,  kura  steidzās  uz 
pilsētas  nabagu  namu  pēc  zupas,  šis  novērojums 
Valdim  bija  no  liela  svara.  Viņš  sāka  pacietīgi  gai- 
dīt, kad  sieviete  nāks  atpakaļ.  Pēc  viņa  aprēķina  tai 
vajadzēja  atgriezties  pēc  2 — 3  stundām.  Un  tiešām, 
pulkstens  vienos  uz  ceļa  parādījās  tā  pati  lakatā  sa- 
tinusies sieviete,  nesdama  rokā  zupu.  Viņa,  jādo- 
mā, bija  tā  pieradusi  pie  savas  dienišķās  gaitas,  ka 
pat  neskatījās,  kur  iet.  Tā  tas  atkārtojās  katru 
reiz,  kad  Valdis  aizgāja  novērot.  Starp  vienpad- 
smitiem un  vieniem  vecene  palika  viena  pati  mājās. 
Viņa  iepriekš  izdomātais  plāns  izrādījās  pilnīgi  pa- 
reizs, tā  ka  par  izdošanos  —  ja  vien  nepietrūktu 
drosmes  —  nebija  ko  šaubīties.  Bet  jo  vairāk  viņš 
pieradinājās  pie  sava  stāvokļa,  jo  vairāk  radās 
drosmes.  Taisnību  sakot,  tā  vairs  nebija  drosme, 
bet  tāda  savāda,  iedomāta  pārliecība. 

Nosēdējis  vairāk  stundas  mežmalā,  viņš  piecē- 
lās un,  mezdams  muižiņai  līkumu,  atgriezās  atpakaļ 
pilsētā.  Bija  jāiet  labu  gabalu  pa  saulē  atkusušām 
tīrumu  ežām,  līdz  izdevās  nokļūt  uz  ceļu.  Te  atra- 
dās lauku  mājas,  kur  dzirdēja  cilvēku  balsis  un 
rēja  suņi.  Bet  varēja  iet  arī  caur  mežu,  kas  noveda 
purvā,  un  tad  pa  purva  ciņiem  doties  tālāk  uz  dzelz- 
ceļa dambi.  Aiz  dzelzceļa  sākās  jauns  mežs  un  pa 
to  viegli  varēja  izkļūt  uz  lielceļa.  Visus  šos  ceļus 
Valdis  izmācījās  no  galvas  un  viņam  tā  patika   pa 

tiem  staigāt,  ka  dažreiz  viņš  aizmirsa,  kamdēļ  īsti 
gājis. 

„Vai  tas  ir  labi,  ko  es  daru?"  viņš  pēc  kādas  pa- 
staigāšanās pa  pilsētas  apkārtni  noprasīja  sev,  un 
atbildēja:  „Nē;  bet  tā  kā  par  manu  zemisko  iedomu 
neviens  neko  nezin  un  arī  nedabūs  zināt,  tad  tamlī- 
dzīgs jautājums  ir  pilnīgi  nevietā.  Cilvēks  taču  tikai 
tad  ir  labs  vai  ļauns,  kad  citi  viņa  ļaunos  vai  labos 
darbus  dabū  zināt!" 

Tās  pašas  dienas  vakarā  viņš  uz  ielas  satika  Go- 
liātu ,kurš  nezin  kur  steidzās  ar  dažiem  viņam  ne- 
pazīstamiem vīriešiem.  Bet  pēc  pusstundas  viņš  sa- 
dūrās uz  Aleksandra  bulvāra  ar  Asju,  kas  pastaigā- 
jās ar  kādu  svešu  studentu.  Viņai  bija  mugurā  īss 
kažociņš  ar  pūkainām  aprocēm  uii  tādu  pat  apkakli. 
Galvā  viņa  bija  uzlikusi  mazu  karakula  cepurīti  un 
viņas  matu  pīne  gulēja  tai  uz  pleca. 

Valdis  viņu  sveicināja,  uz  ko  Asja  atbildēja  ļoti 
vēsi,  kā  negribot. 

„Kamdēļ  viņa  pret  mani  šodien  tā  izturas?" 
Valdis  nodomāja;  „jeb  vai  es  jau  izskatos  tik 
šaubīgs  ?" 

„Nē,  tur  ir  citi  iemesli,"  viņš  domāja  tālāk:  „tas 
ir  tāds  likums,  ja  kāds  aiziet  no  mūsu  sabiedrības, 
tad  mēs  viņu  tūlīt  aizmirstam  un  nepazīstam.  Kad 
Maksi  arestēja,  otrā  vakarā  viņu  neviens  vairs  ne- 
pieminēja. Tamdēļ  nevajaga  paļauties  uz  cilvēku 
atsaucību,  bet  pašam  bez  žēlastības  gādāt  par  sevi." 

XVIII. 
Pa  to  starpu,  kamēr  Valdis,  monomans  un  ģeķis, 
gatavojās  uz  savu  slepeno  plānu,  kura  neģēlību  tas 
ļoti  labi  apzinājās,  —  pa  to  starpu  Rīgā  notika  ga- 
dījums, kurš  sacēla  kājās  visu  toreizējo  policiju  un 
spiegus.  Dienas  laikā,  pulksten  vienos  pēc  pusdie- 
nas, četri  maskoti  cilvēki,  viens  jūras  virsnieka  for- 
mā, bet  citi  kā  nu  kurais,  ieradās  publikas  pārpil- 
dītā X  bankā  un  nolaupīja  vairākus  tūkstošus  rubļu. 
Uzbrukums  notika  tik  pēkšņi,  viegli  un  noskaņoti,  kā 
kinematogrāfa  izrādē.  Tie  četri  bija:  čoms,  Kazi- 
mirs, Goliāts  un  vēl  kāds  Alfons,  —  un  kamēr 
Čoms,  Goliāts  un  Alfons  apsargāja  durvis  un  tele- 
fonu, grozīdami  pret  publiku  paceltus  mauzerus, 
Kazimirs  lika  „artelščikiem"  atslēgt  pultes  un 
skapjus,  izņemt,  saskatīt  un  nolikt  viņa  priekšā  vi- 
su tur  esošo  naudu,  sabāza  šo  naudu  kabatās,  izrak 
stlja  iepriekš  apstempelētu  kvīti,  ka  nauda  konfis- 
cēta nezin  kādas  revolucionāras  kaujas  organizāci- 
jas vārdā,  piekodināja  publikai  un  ierēdņiem  iztu- 
rēties mierīgi  un  tad  nozuda  ar  saviem  biedriem,  ie- 
krizdams kā  ūdenī.  Piecpadsmit  minūtes  vēlāk  no- 
tikuma vietā  ieradās  policija  un  ielenca  bankas  ap- 
kārtni, bet  no  laupītājiem  vairs  nebija  ne  vēsts. 
Tiesa,  taī  naktī  pēc  notikuma  izrīkoja  plašas  kratī- 
šanas, policijas  iecirkņi  pārpildījās  ar  desmitiem  da- 
žādu aizdomīgu  cilvēku  un  starp  tiem  bija  ari  Goli- 
āts, čoms  un  Alfons,  bet  neviens  tos  nepazina  un, 
pateicoties  Kazimira  izdotām  pasēm,  viņus  otrā  rītā 
palaida  vaļā.  Greguss,  kurš  tikko  kā  bija  iecelts  par 
slepenpolicijas  priekšnieku,  aiz  nepatikšanām  izsmē- 
ķēja desmit  cigāru  vietā  divdesmit,  bet  galu  galā  to- 

mēr  nevarēja  neapbrīnot  četru  pārdrošnieku  takti- 
ku un  ātrumu.  Kazimirs  pa  tam  aizgāja  pie  Asjas, 
paēda  pusdienas,  izstāstīja  krustmātei  par  lielo  no- 
tikumu, apbrīnodams,  līdzīgi  Gregusam,  laupītāju 
pārdrošību  un  dejoja  vakarā  ar  skolniecēm  „Puķīt' 
pa  dambi".  Otrā  rītā  viņš  nokārtoja  ar  kolēģiem 
rēķinus. 

Bet  kamēr  notika  augšminētais  gadījums,  Valdis,, 
kuj-š  no  tā  neko  nezināja,  gatavojās  uz  savu  nodomu. 
Vairāk  nedēļas  viņš  bija  vilcinājies,  jo  laika  vēl  bija 
diezgan.  Bet  galu  galā  taču  pienāca  diena,  kad  va- 
jadzēja iet  un  izbeigt  šo  lietu.  Naudas  bija  palicis 
pāri  tikai  dažas  kapeikas  un  no  mājām  tik  drīz  ne- 
varēja gaidīt ;  turklāt  viņš  domās  jau  sen  bija  augst- 
sirdīgi atteicies  no  tēva  pabalsta. 

Bet  tas  vēl  nebija  nekas.  Reiz  vakarā,  viņš  atkal 
satika  Asju  —  un  šoreiz  Asja,  iedama  ar  nepazīsta- 
mo studentu,  apturēja  viņu,  iepazīstināja  to  ar  stu- 
dentu (pēdējā  vārdu  Valdis  nesadzirdēja)  un  uzaici- 
nāja pie  sevis  uz  dzimumdienu. 

„Jums  katrā  ziņā  jānāk,  es  jūs  gaidīšu,"  Asja 
teica,  paiedama  ar  Valdi  no  studenta  nost,  un  cieti 
spieda  tam  roku. 

Valdis  apsolījās,  apskurbdams  zem  Asjas  vaicā- 
jošā skatiena,  kufš  runāja  neatkarīgi  no  tam,  ko  lū- 
pas teica.  Viņš  gribēja  izlabot  savu  līdzšinējo  iztu- 
rēšanos un  pierādīt,  ka  tas  nebūt  nav  tāds  savād- 
nieks, par  kādu  viņu  pēdējā  laikā,  varbūt,  skaitīja. 

Dzimumdienas  svētīšanai  vajadzēja  notikt  pēc 
dažām  dienām;  bet  naudas  nebija,  zābaki  rādīja  zo- 
bus un  vienīgais  kaklauts  izskatījās  mazliet  par  ve- 
cu, lai  ar  to  rādītos  viesībās;  bez  tam  derēja   taču 

aiznest  kādu  puķi  vai  citu  ko.  Tamdēļ  cits  nekas 
neatlika,  ka  aiziet  un  izdarīt  tur  to  lietu. 

Fa  šim  dienām  gluži  nemanot  bija  pienācis  pava- 
saris —  un  lūk,  kādā  pavasaj-a  rītā,  kad  strazdi  jau 
bija  atgriezušies  un  pilsētā  pārdeva  pūpolus,  Valdis 
nopirka  septiņkapeiku  pastmarku,  uzrakstīja  tēvam 
vēstuli,  ka  naudas  vairs  nevajaga,  jo  varot  iztikt 
pats,  pārvilka  tīru  veļu,  sadedzināja  visus  nevaja- 
dzīgos papīrus,  izmeta  no  kabatām  vecas,  saburzītas 
zīmītes,  apskatīja  un  pārbaudīja  Makša  mauzeri, 
aizbāzdams  to  aiz  vestes  ar  stobru  uz  leju,  lai  vaja- 
dzības gadījumā  varētu  ātri  un  viegli  izraut,  izsmē- 
ķēja vairākus  papirosus  (tēju  negribējās  dzert)  un 
nokāpa  lejā,  uz  ielas. 

Iemetis  vēstuli  tuvākā  pasta  kastītē,  viņš  aizgā- 
ja pa  Tērbatas  ielu  uz  Esplanādi,  paskatījās  drusku, 
kā  mācās  riteņbraucēji,  apsēdās  uz  sola  un  vēlreiz 
pārdomāja  sava  izšķirošā  gājiena  plānu.  Neraugo- 
ties uz  nopietno  bridi,  gara  stāvoklis  bija  labs,  gan- 
drīz nebēdnīgs.  Pa  daļai  pie  šī  gara  stāvokļa  bija 
vainīgs  siltais,  saulainais  pavasara  rīts,  bet  galve- 
nais —  ka  nu  viņš  beidzot  izšķīries.  Tagad,  taisni 
tagad.  Un  viņš  apbrīnoja  pats  savu  drosmi  un  ap- 
ņemšanos. 

Uz  pretējā  sola,  apstādījumu  malā,  sēdēja  aukle 
ar  bērniem.  Kāds  puika  vilka  strīpas  mīkstā,  kūpo- 
šā zemē,  kamēr  divas  meitenes,  rokas  uz  muguras 
salikušas,  gatavojās  skriet  pāri  šīm  strīpām.  Viena 
no  meitenītēm  neuzticīgi  paskatījās  Valdī  un  ātrāk 
neskrēja,  kamēr  tas  nebija  aizgājis  projām. 

Pa  ielu,  gar  apstādījumiem,  steidzās  uz  darbu 
ierēdņi,  apkalpotāji  un  pārdevējas  ar  papīri  ietītām 

sviestmaizēm.  Skolēni  soļoja,  gaisā  skatīdamies; 
viet'  vietām  nokavējušies  sētnieki  tirija  ielas. 

Piepēži  Valdim  ienāca  prātā,  ka  vajadzētu  satik- 
ties ar  Asju.  Pulkstens  vēl  nebija  astoņi,  laika  tā 
tad  atlika  daudz. 

Uzrakstījis  zīmīti,  viņš  aiznesa  to  līdz  „Baltijas 
Vēstneša"  stūrim  un  iedeva  ekspresim. 

„Ja  viņa  atnāks,  tad  viss  izdosies  labi,"  viņš  no- 
domāja un  sāka  gaidīt. 

Saule  kāpa  arvien  augstāk.  Pa  Totlebena  bul- 
vāri aizveda  uz  Apgabaltiesas  pusi  dažus  arestantus. 

„ Jādomā,  no  guberņas  cietuma,"  Valdis  prātoja, 
aplūkodams  arestantus,  starp  kuriem  tas  ieraudzīja 
kādu  „Tautas  teātrī"  redzētu  jaunekli. 

Arestanti  bija  jautri  un  smaidoši  skatījās  uz  vi- 
sām pusēm.  Acīmredzot,  viņiem  patika  agrā  pastai- 
gāšanās pa  pilsētu. 

Jauneklis,  kuru  Valdis  bija  redzējis  „Tautas 
teātri",  īsi,  garāmgājējiem  nemanot,  palocīja  viņam 
ar  galvu,  bet  Valdis  neuzdrošinājās  atbildēt. 

Kad  arestanti  bija  aizvesti  gaj-ām,  viņš  ieraudzī- 
ja gatvas  galā  Asju,  Asja  tuvojās  ātri,  rokas  maz- 
liet svaidīdama,  šoreiz  mugurā  tai  bija  pelēka,  ne- 
aizpogāta pavasara  jaciņa. 

Valdis  piecēlās  un  gāja  viņai  pretī.  Aiz  steidzī- 
gas iešanas  Asja  ātri  elpoja.  Viņas  acīs  varēja  iz- 
lasīt nesaprašanu  un  jautājumu,  bet  lūpas  smaidīja. 

Valdis  bija  gribējis  redzēt  Asju,  bet  nezināja,  ko 
lai  tagad  saka.  Viņš  gribēja  tai  kaut  kā  netieši  pa- 
teikt, ka  drīz  nobeigsies  viņa  zemiskās  ciešanas  un 
ka  tad  atkal  tas  būs  citādāks,  labāks,  intresantāks, 
nekā  pēdējā  laikā.    Viņš  skatījās  uz  Asju  un  domā- 

ja,  kā  lai  visu  to  izsaka.  Asja  sēdēja  un  gaidīja, 
kad  Valdis  sāks  runāt. 

„Nu,  ko  jūs  teiksiet?"  viņa  pēdīgi  noprasīja,  pa- 
celdama acis. 

Ar!  viņai  bija  labi  un  patīkami.  Tik  agri  viņa 
šogad  vēl  ne  reiz  netika  bijusi  uz  ielas.  Bet  Valda 
uzvešanās  viņu  mazliet  interesēja  un  tāpēc  tā  ziņ- 
kārīgi gaidīja,  kas  pēdējam  sakāms.  Viņa  bija  pār- 
liecināta, ka  Valdis  ir  iemīlējies  un  slepenībā  raksta 
lielu  poēmu  —  tai. 

Valdis  salauza  papirosu,  kujn  bija  smēķējis,  un 
atzinās : 

„Es  gribēju  jums  daudz  ko  sacīt,  bet  nu  man 
vairs  nekas  neiznāk." 

,jBet  es  domāju,  ka  jums  kas  ļoti  svarīgs  sa- 
kāms," Asja  iesmējās. 

„Svarīgs  itnekas,"  Valdis  noteica,  baidīdamies, 
ka  Asja  neizpēta  viņa  noslēpumu.  „Bet  jūs  taču 
nebrīnāties  par  mani?  No  manas  līdzšinējās  iztu- 
rēšanās jūs  nedrīkstiet  neko  spriest.  Drīz  es  būšu 
pavisam  citādāks." 

„Manis  pēc  jūs  varat  palikt  arī  turpmāk  tāds," 
Asja  atbildēja  uztraukti:  viņai  likās,  ka  Valdis  nu- 
pat, nupat  grib  tai  atklāt  savas  mīlas  ciešanas,  bet 
nevar  atrast  vārdus.    Jā,  tāds  viņš  izskatījās! 

Valdis  sakoda  lūpas  un  nožēloja,  ka  aicinājis  Asju 
uz  satikšanos:   viņš  taču  nezināja,  ko  lai  nmā! 

Kādu  brīdi  viņi  sēdēja  klusuciesdami.  Pēc  tam 
piecēlās  un  pārgāja  uz  citu  solu. 

„Redziet,  tas  laikam  spiegs,"  Asja  iečukstēja 
Valdim,  kad  viņiem  pagāja  garām  cilvēks  zilās  bril- 
lēs, nekaunīgi  aplūkodams  tos. 

Jā,  droši  vien,  tas  bija  spiegs! 

Valdis  iedomājās  par  savu  mauzeri  un,  kā  Asjai 
likās,  sarāvās. 

„Ko  jūs  baidāties!"  Asja  iesmējās,  kad  cilvēks 
brillēs  bija  pagājis  gaj-ām.  „Vai  jūs  tik'  nepiedalījā- 
ties tai  bankas  aplaupīšanā?" 

Valdis  par  aplaupīšanu  neko  nezināja  un  Asja  vi- 
ņam izstāstīja. 

„Mani  tas  neinteresē,"  Valdis  izklaidīgi  atbildēja. 

Un  viņam  tiešam  neinteresēja  nekādi  notikumi, 
kas  tam  izlikās  niecīgi  ^n  mazvarlgi,  salīdzinot  ar 
viņa  dvēseles  pārdzīvojumiem. 

„Ko  tas  līdz,  jo  viņus  tik  un  tā  noķers,"  viņš  dzē- 
līgi noteica.    „Vai  tie  mācēs  naudu  apslēpt !" 

„Kapēc  jūs  tā  domājat?"  Asja  nostājās  bankas 
aplaupītāju  pusē. 

Viņa  bija  dzirdējusi  no  Kazimira  par  laupītāju 
pārdrošību  un  atrada,  ka  tie  ir  ļoti  varonīgi  un  ro- 
mantiski ļaudis.  Ari  Valdis  brižiem  izjuta  to  pašu, 
bet  no  otras  puses  tam  gribējās  dzelt: 

„Vai  jūs  domājat,  ka  Kazimirs  ilgi  dzīvos?  Viņu 
pakārs  tāpat,  kā  visus." 

„Nu,  un  kas  tad  ir?"  Asja  iesaucās,  nesaprazda- 
ma, ko  Valdis  ar  savu  dzēlīgo  pareģojumu  grib  sacīt. 
Pēc  viņas  pārliecības  tāds  gala  iznākums  bija  taisni 
apskaužams. 

„Kas  tad  ir?  Valdis  pārprasīja.  „Tas,  ka  tāda 
dzīve  neatmaksājas.  Un,  bez  tam,  tā  ir  tukša,  ze- 
miska, nevajadzīga . . ." 

Asja,  pārsteigta,  paskatījās  uz  Valdi.  Viņa  ne- 
ticēja, ka  tas  runā  nopietni. 

„Bet  es  domāju,  ka  jūs . . .  esiet  no  viņu  kompā- 
nijas," viņa  vīlusies,  gaj*i  novilka. 

„Nekā  tamlīdzīga,"  Valdis  atbildēja  vēl  dzēlīgāk. 
„Es  patiesībā  jūtos  nelaimīgs  šaī  sabiedrībā.  Te 
taču  nav  nekā  cēla  un  nopietna.  Zināms,  citur  nav 
labāki,"  viņš  garāmejot  iedomājās  savus  propagan- 
dista un  dzejnieka  laikus;  „bet  ko  tas  līdz,  kad  cil- 
vēki izdara  tik  pārdrošus  un  slavenus  uzbrukumus, 
ja  visam  tam  nav  nekāds  augstāks  mērķis?  Vai  jūs 
domājat,  ka  nolaupīto  naUdu  viņi  atdod  partijai?  O, 
es  zinu  labāki:  viņi  to  nodzej-,  notērē  par  niekiem, 
izkaisa  pa  restorāniem  un  citām  „jaukām"  vietiņām. 
Bet  viss  tas  notiek  idejas  un  partijas  vārdā." 

Runādams,  viņš  arvien  vairāk  iekaisa: 

„Es,  protams,  negribu  nevienu  tiesāt,  bet  brīžiem 
man  uznāk  taisni  nepārvarams  riebums  pret  visiem 
šiem  avantūristiem.  Tad  taču  dzīvei  nav  vairs  ne- 
kāda attaisnojuma." 

Asja  ar  nolūku  nožāvājās: 

„Bet  man  tāda  avantūristu  dzīve  taisni  patīk  un 
ja  es  būtu  puisis,  tad  pirmā  ietu  uz  ekspropriācijām. 
Dzīvē  nav  nekā  skaistāka." 

Valdis  zobgalīgi  nosmīnēja: 

„Jūs  tā  runājiet  tikai  tamdēļ,  ka  jums  nekad  no- 
pietni par  to  nav  bijis  jādomā." 

„Kā  tā?" 

„Nu,  jūs  nekas  nespiež." 

„Vai  tad  tikai  tamdēļ  izdara  ekspropriācijas?  Es 
domāju,  ka  tā  ir  varonība." 

Valdis  neatbildēja  neko,  piepēži  nokaunēdāmies 
par  saviem  vārdiem:  viņam  palika  neizsakāmi  skum- 
ji, neveikli  un  naidīgi.    Visas  šīs  jūtas  sajaucās  tra- 

kā  juceklī,  un  tas,  ko  viņš  bija  iepriekš  sacījis,  tagad 
tizreiz  izlikās  ārkārtīgi  muļķīgi  un  nepatiesi.  Jā,  kā- 
pēc viņš  runāja?    Kam  tas  viss! 

Asja  viņa  jūtu  pārmaiņu  iztulkoja  citādāki  un,  it 
kā  žēlodama  to,  iesmējās: 

„Kam  jūs  tā  uzbudinājāties!  Es  jūs  cienu  ari 
tāpat  —  bez  varonības,  Jūs  esat  tāds  mīļš  un  savāds 
puisis"  —  un  viņa  noņēma  putekli,  kas  Valdim  bija 
uzmeties  uz  mēteļa. 

Valdis  paskatījās  pulkstenī:  viņam  bija  jāstei- 
dzas, ja  tas  negribēja  nokavēt  to  brīdi,  kad  apkalpo- 
tāja iet  pēc  zupas.  Bet  ko  lai  tagad  saka?  Kā  lai 
izmelojas? 

„Jūs  pēdējā  laikā  esat  ļoti  uztraukts.  Sakiet,  kas 
jums  īsti  noticis?"  Asja  viņam  ieskatījās  acīs. 

„Uztraukts?"  Valdis  pasmaidīja  un  vēlreiz  paska- 
tījās pulkstenī.  „Nu,  tas,  varbūt^  tāds  pārejas  gara 
stāvoklis  no  ziemas  uz  pavasari.    Jā,  jā,  nebrīnāties." 

Asja  nemaz  nedomāja  brīnēties;  viņa  ievaicājās: 

„Jums  kaut  kur  jāsteidzas?" 

„Ziniet,  es  tagad  pasniedzu  stundas,"  Valdis  sa- 
meloja. 

Puteklis,  ko  Asja  viņam  bija  noņēmusi,  pacēlās 
gaisā  un  pārlidoja  uz  Asju.  Bet  tad  Valdis  savukārt 
noņēma  putekli  Asjai. 

Viņi  saskatījās  un  abi  reizē  iesmējās. 

„Bet  vakarā  jūs  taču  atnāksiet?"  Asja,  piecelda- 
mās, noprasīja.    „Tad  izrunāsimies  labi   pamatīgi." 

„Katrā  ziņā,"  Valdis  atbildēja;  „bet  ja  es  neaiz- 
iešu, tad  jūs  tur  pa  daļai  būsiet  vainīga." 

„Es?"  Asjai  ziņkārīgi  iemirdzējās  acis.  „Kapēc 
taisni  es?" 

Viņai  likās,  ka  tagad  tā  pilnīgi  saprot  Valda  uz- 
traukumu. 

„Ak,  tās  ir  tikai  muļķības,"  Valdis  negaidot  no- 
teica un,  saķēris  Asju  aiz  rokas,  lūdzoši  ieskatījās 
viņai  acīs:  „Tikai  nedomājat  par  mani  neko  smiek- 
līgu !    Es  vakarā  būšu." 

„Nedomāšu  jau,"  Asja  viņu  mierināja.  „Bet  va- 
karā atnākat.    Es  jūs  gaidīšu." 

Pavadījis  Asju  līdz  stūrim,  Valdis  iekāpa  tram 
vajā,  aizbrauca  līdz  pēdējai  ārpilsētas  pieturas  vietai 
un  aizgāja  pa  šoseju  uz  meža  pusi.    Mežā  viņš  uz- 
reiz sajutās  drošāks  un  tam  bija  pat  prieks  par  viņa 
noziedzīgajām  domām. 

XIX. 

Apgājis  ar  lielu  likumu  folvarkam,  viņš  apsēdās 
mežmalā  un  sāka  gaidīt,  kad  vecenes  „saimniece" 
ies  uz  pilsētu.  Pulkstens  bija  bez  ceturkšņa  vien- 
padsmit, tā  tad  apkalpotājai  kuj-u  katru  bridi  vaja- 
dzēja parādīties  pagalmā.  Folvarks,  kā  jūrmalā  iz- 
mesta kuģa  atliekas,  rēgojās  vientuļajā  klajumā;  tā- 
las meža  zosu  klaigas  atskanēja  kaut  kur  pār  mežu 
galotnēm,  bet  pēc  tam  viss  palika  klusu. 

Valdis,  sēdēdams,  pārdomāja  priekšā  esošo  no- 
ziegumu, un  tas  viņam  iztēlojās  tik  spilgti,  it  kā  viņš 
jau  biīta  folvarkā  un  runātu  ar  veceni.  Vecene  gu- 
lēja gultā,  sasegusies  ar  biezām  vatētām  atlasa  se- 
gām. 

,, Atvainojiet,"  Valdis,  ieiedams,  galanti  paklanī- 
jās, „loti  atvainojiet  par  traucējumu  ...  es  gribēju... 
es  atnācu  apvaicāties,  vai  pie  jums  nepalika  mans 
naudasmaks?  Toreiz,  pirms  ziemassvētkiem,  es  lai- 
kam aizmirsu." 

Vecene  neko  neatbildēja  un  Valdis,  elpu  ievilk- 
dams, atkārtoja  savu  jautājumu,  pie  kam  balss  tam 
ar  katru  nākošo  acumirkli  palika  mierīgāka. 

Vecene  sakustējās  zem  biezajām  segām.  Viņas 
riebīgā  seja  savilkās  nepatīkamā  smaidā  un  viņa  iz- 
teica dažus  vārdus,  kas  grabēdami  izkrita  no  dziļās, 
tumšās  bezzobu  mutes: 

„Es  jūs  atceros.  Jūs  toreiz  maksājāt  man  par 
kartupeļiem.  Maz  gan  iznāca  pavisam  tikai  pusotra 
rubļa,  ko?  Nu,  bet  es  jau  varu  pieciest.  Piesēža- 
ties." 

Valdis  vilcinājās  apsēsties.    Viņš  gaidīja,  kad  ve- 

cene  atbildēs  par  maku.  Viņam  vairs  nebija  ne  bail, 
ne  neveikli,  bet  tas  sāka  domāt,  kā  lai  pāriet  uz  to... 
galveno.  Nevarēja  taču  tā,  ne  no  kā . . .  kā  slepkava. 
To  viņš  nespēja. 

„Apsēstaties,  apsēstaties  . . ."  vecene  atkārtoja, 
mēģinādama  atsvabināt  savas  rokas  no  apsegas  apak- 
šas. „Sakat,  kā  tagad  iet  pa  pilsētu?  Es  dzirdēju, 
ka  no  revolūcijas  nekas  neiznāks.  Viss  esot  atkal  tā, 
kā  pa  vecam  un  sociālistus  šaujot  zemē.  Kā  jūs  do- 
mājat, vai  viņi  kādreiz  uzvarēs?  Cik  nu  mana  vecā 
galva  saprot,  tad  laikam  gan  nē.  Plebejiem  nekad 
neieņemt  aristokrātu  vietu,  hihihi!" 

Runādama,  vecene  bija  atsvabinājusi  rokas  un, 
atspiezdamās  uz  elkoņiem,  mēģināja  pacelties  sēdus. 
Valdis  novērsa  acis  no  viņas  riebīgi-izkritušajiem 
pleciem  un  dzīslainā  kakla.  Viņam  g|iiti  bija  arī 
skatīties  acīs,  kas  lūkojās  uz  viņu,  kamēr  bezzobainā 
mute  laipni  un  pat  ar  zināmu  koķetību  smaidīja. 

„Nu,  piesēžaties  taču,  musju,"  viņa  vēlreiz  uzai- 
cināja Valdi,  izrunādama  monsieur  pa  krievu  modei. 
„Ko  jūs  stāvat!" 

Te  viņai  uznāca  garš  kāss,  kas  to  piespieda  nogul- 
ties atpakaļ  gultā. 

„0h,  pavasaros  un  rudeņos  man  pavisam  grūti," 
viņa  izdvesa,  kad  kāss  daudz  maz  atslāba. 

„Atvainojat,"  Valdis  ierunājās,  „es  jūs  negribēju 
traucēt,  varbūt,  ka  tas  maciņš  jums  būtu  . . ." 

„Nē,  nē,  kas  par  traucēšanu !  Es  jau  ne  ar  vienu 
prātīgu  cilvēku  nedabūju  izrunāties.  Tās  vecās  frei- 
lenes,  kas  pie  manis  dažreiz  atnāk  (te  Valdis  mazliet 
pārdomāja  un  apskatījās  apkārt,  vai  tiešam  nenāk 
kāda  „freilene"),  tās  jau  neko  nesaprot  un  stāsta  pa- 

visam  neticamas  lietas.  Bet  man  tā  gribētos  dzirdēt, 
kas  patiesībā  notiek.  Operā  laikam  vairs  netaisa  sa- 
pulces? Zināt,  man  tas  briesmīgi  nepatika,  ka  māk- 
slas tempļos  ievazā  sociālismu.  Opera  tikpat  kā  baz- 
nīca, to  nedrīkst  aizskart.  Kā  jūs  domājat?  Kad 
es  dabūju  zināt,  ka  sociālisti  ieņēmuši  operu,  man 
tūlīt  uznāca  liels  sašutums.  Kā  nu  var  būt  tik  ne- 
kultureli ! . . ." 

Tādā  garā  viņa  vēl  ilgi  runāja,  izteikdama  savas 
domas  par  revolūciju  un  dažādām  sabiedriskām  pa- 
rādībām. 

Valdim  izlikās  savādi,  kamdēļ  vecenē  runā  aplin- 
kus un  neatbild  par  maciņu,  un  kad  viņa,  meklēdama 
pēc  kabatas  lakatiņa,  kas  tai  bija  palikts  zem  spil- 
vena, uz  brīdi  apklusa,  viņš  atkārtoja  mazliet  dro- 
šāki un  ne  bez  ziņkārības: 

„ Atvainojiet,  vai  jūs  neatceraties  tādu  nelielu 
naudas  maku,  kuru  es  toreiz  aizmirsu?" 

„Vecene  iespļāva  kabatas  lakatiņā  un  tad  pasmai- 
dīja sevišķi  laipni,  pie  kam  viņas  balsī  izskanēja  sa- 
vāds, smaidam  nepiederošs  vēsums: 

„Es  neko  nezinu." 
Valdis  sāka  aprakstīt,  kā  un  kādos  apstākļos  ma- 
ciņš aizmirsies  un,  runādams,  palika  arvien  nepacie- 
tīgāks: viņš  sāka  nojaust,  ka  vecene  tīši  neatbild  uz 
viņa  jautājumu. 

„Viņa  taču  ir  ārkārtīgi  skopa,  šī  nolādētā  vācu 
ragana,"  tam  izskrēja  domas  caur  galvu. 

Bet  vecenes  skats  palika  ar/ien  saltāks.  Viņa  sa- 
vilka atpakaļ  segu  pār  saviem  riebīgi-dzeltēnajiem 
pleciem  un  skatījās  Valdim  savādām,  nerunājošām 
acīm  gaj*ām.    Pie  tam  viņas  melnās  lūpas  čupstināja: 

„Es  neko  nezinu  ...  es  neko  nezinu  . . ." 

Valdis  juta,  ka  to  pārņem  sašutums.  Viņš  piecē- 
lās kājās  un  mežonīgi  izplēta  pirkstus,  itkā  gribē- 
dams kādu  nožņaugt. 

„Jums  taču  vajaga  atminēties,  nolādētā  fūrija!... 
Melns,  nodilis  maciņš  un  iekšā  tikai  dažas  ka- 
peikas..." 

Vecene  spēji  pacēla  galvu;  kakls  tai  izstiepās  ne- 
parasti garš,  un  plati  ieplēstām,  naida  pilnām  acīm, 
no  kurām  jau  sen  bija  izzudis  pārsteigums  un  bailes, 
viņa  atbildēja: 

„Ko  jūs  gribat?    Es  neko  nezinu,  ejiet  projām! ' 

Te  Valdim  sakāpa  asinis  galvā,  viņš  juta,  ka  tas 
itkā  pārvēršas  un  nezin  vairs,  ko  dara.  Viss  zvē- 
riskais, kas  viņā  bija  apslēpts,  izlauzās  uz  āru  un  tas 
ar  dziļu,  bet  patīkamu  riebuma  sajūtu  sakampa  sa- 
vu iedomāto  upuri  aiz  gafā,  dzīslainā  kakla  — 

Pirkstu  nagi  aiz  uzbudinājuma  viņam  iegriezās 
delnās,  bet,  pacēlis  acis,  viņš  ieraudzīja,  ka  pa  liepu 
gatvi  aiziet  uz  pilsētas  pusi  lakatā  satinusies  sievie- 
te. Jau  no  gājiena  viņš  pazina,  ka  tā  bija  vecenes 
„saimniece." 

Brīdi  nogaidījis,  līdz  kamēr  sieviete  pazuda  aiz 
meža  līkuma,  viņš  ievilka  elpu  un,  piecēlies,  sting- 
riem, pārāk  stingriem  soļiem  sāka  iet  uz  muižiņu. 
Atrazdamies  pārdzīvotās  ainas  varā,  viņš  no  sākuma 
nejuta  nekādas  bailes,  bet  pusceļā  no  meža  uz  fol- 
varku  viņam  uzmācās  šaubas,  vai  tas  varēs  savu  ie- 
domu izvest  līdz  galam.  Viss,  ko  viņš  nupat  bija 
pārdzīvojis,  patiesībā  bija  tikai  iedoma.  Bet  pārlik- 
dams, ka  var  jau  arī  neko  ļaunu  nedarīt  un  tikai  ap- 
jautāties par  aizmirsto  priekšmetu,  viņš  apmierinā- 

jās.  Nedaudz  soļu  no  folvarka  viņam  ienāca  prātā, 
ka  aizmirsušies  iepriekš  iekaltie  uzrunas  vārdi.  Het, 
drusku  pastāvējis,  viņš  atkal  atcerējās  un  soļoja 
tālāk.  Apgājis  ērbe^im,  kufā  tas  kādreiz  bija  gulē- 
jis ar  miličiem,  viņš  lēnākiem  soļiem  pārsoļoja  pa- 
galmu un  pieklauvēja  pie  tām  pašām  durvīm,  pa  ku- 
rām tas  reiz  bija  staigājis  tanī  drūmajā  naktī.  Ne- 
viens neatbildēja  un  viņš  ar  sparu  atrāva  grabošās 
durvis.  Degunā  iesitās  piesmacis  gaiss.  Iegājis 
priekšnamā,  viņš  noņēma  cepuri  un  paskatījās  uz 
visām  pusēm.  Te  neviena  nebija.  Tad  viņš  piegāja 
j)ie  zāles  durvīm,  kuj-as  tas  vēl  ļoti  labi  atcerējās  un 
tikko  dzirdami  pieklauvēja.  Arī  no  zāles  neviens  ne- 
atbildēja un  viņš,  saņemdamies,  gāja  dziļāki.  Zālē 
viss  bija  tāpat,  kā  toreiz,  pirms  ziemsvētkiem,  tikai 
veceni  un  kumodi  nekur  neredzēja.  Bet  neapzinīgi 
viņš  nojauta,  ka  vecenei  vajaga  būt  kaut  kur  dziļāki, 
blakus  istabā,  kas  bija  aizkārta  ar  priekškariem. 
Valdis  nokāsējās  un  lēni  pacēla  prieTcškara  malu,  Jā, 
bet  kas  tas?  Viņam  atklājās  skats,  kādu  tas  nebija 
gaidījis. 

Istaba  bija  gandrīz  tikpat  liela,  kā  zāle,  bet  gai- 
šāka un  gandrīz  bez  kādām  mēbelēm,  tikai  pie  sie- 
nas stāvēja  gulta,  kufā  gulēja  maza  meitenīte.  Pie 
gultas  bija  piesliets  aplūzis  krēsls  ar  dažādām  lupa- 
tām. Kaktā  rēgojās  XVIII.  g.  simtenī  taisīta  kumo- 
de un  uz  tās  —  maza  ķēķa  lampiņa,  trauki  un  pude- 
lītes. 

Meitenīte  laikam  nemanīja  Valdi  un  tina  no  lu- 
patām lelli. 

Valdis  vēlreiz  nokāsējās  un  no  uzbudinājuma  sa- 

spiestā  balsī  noteica  pavisam  ko  citu,  nekā  bija  ie- 
priekš sadomājis: 

„Atvainojiet,  vai  saimniece  nav  mājās?" 

Tikai  tagad  meitenīte  pamanīja  Valdi,  sarāvās  un 
izlaida  lelli  no  rokām.  Viņai  bija  dzeltenbāla  seja, 
tumšas  uzacis  un  lielas,  gudras  acis  —  kā  vispār  bēr- 
niem, kas  ilgi  gulējuši  slimi. 

Ieskatīdamās  Valdī,  viņa  —  kā  varēja  redzēt  — 
ne  tik  daudz  nobijās,  cik  palika  ziņkārīga.  Valda 
atklātā,  mazliet  smaidošā  seja  tai  neizlikās  ļauna. 
Viņa  uzrausās  augstāk  uz  spilvena  un  sāka  smaidīt 
pretī. 

Valdis  atkārtoja  jautājumti,  bet  nezin  kāpēc  jau 
iepriekš  paredzēja  atbildi. 

Un  meitene  smalcina,  bet  skaidrā  balsī  atbildēja: 

„Mamma  nav  mājās." 

Valdim  uzreiz  palika  neparasti  viegli  un  jautri. 
Viņš  iesaucās: 

„Vai  vecā  cienmāte  jau  mirusi?" 

Meitene  padomāja,  teikt  vai  neteikt,  un  beidzot 
atbildēja: 

„Cienmāte  nomira  jau  uz  ziemsvētkiem  un  mēs 
ar  mammu  palikām  vienas  vien." 

Tas  bija  pilnīgi  negaidīts  iznākums,  bet  Valdim 
palika  arvien  vieglāki  un  nezin  kāpēc  sapiedās  asa- 
ras acīs.  Viņš  grozīja  cepuri  pa  rokām  kā  strād- 
nieks, kurš  iegājis  pie  saimnieka  prasīt  algu,  un  no- 
teica, neveikli  atvainodamies: 

„Piedodat,  man  vajadzēja  satikt  cienmāti,  bet 
es  negribēju  jūs  traucēt." 

Meitene,  uzrauzdamās  vēl  augstāk    uz    spilvena. 

sāka  prlaudīt  viņa  stūri,  bet  kad  Valdis  taisījās  iet 
projām,  viņa  iosaucii.s : 

,,1'aKaidict,  mamma  drīz  būs  mājās,  —  viņa  aiz- 
krāja pēc  zupas." 

Tikai  taj^ad  Valdis  ievēroja,  ka  meitenei,  salīdzi- 
not ar  viņas  jfalvu  un  rumpi,  bija  neparasti  īsas  kā- 
jas, un  ka  viņa,  varbūt,  j^ulēja  visu  mūžu  jjultā. 

„Jūrfu  mamma  laikam  strādāja  pie  cienmātes?'' 
Valdis  ievaicājās,  palikdams  atpakaļ  istabā.  Viņam 
ienāca  prātā,  ka  būtu  neveikli,  aiziet  slepeni  projām 
un  neparunāt  ar  meitenes  māti. 

Meitene  atbildēja: 

„Jā,  mēa  te  dzīvojam  jau  ļoti  sen.  Mamma  taisa 
kurp(;s  un  pārdod  bodē." 

„Bet  vai  jums  nav  bail  vienām  paīrām  te  dzīvot?" 
Valdis  ieminējās. 

Meitene  atbildēja,  ka  nē,  un  sāka  glaudīt  savu 
lelli. 

„Neviens  jau  nezin,  ka  mēs  te  dzīvojam  . . ." 

Valdis,  jjaidīdams,  kad  atgriezīsies  meitenes  mā- 
te, atspiedās  pret  durvju  stenderi  un  sāka  raudzīties 
pa  logu.  Viņš  gribēja  ātrāk  tikt  projām  no  šīs  bē- 
dīgi-fantastiskās  vietas,  bet  galvā  viņam  bija  nepa- 
rasti viegli,  gaiši  un  patīkami.  Taisnību  sakot,  ne- 
kad viņš  tik  atviegloti  vēl  nebija  juties. 

,,Vai  jūs  esat  viņai  kāds  radinieks?"  meitene  pēc 
brīža  uzprasīja,  zīmēdamās  uz  mirušo  veceni. 

Valdis  pasmējās,  b(!t  neatbildēja. 

„Ah,  nu  Hs  atceros,  vai  tikai  jūs  neesat  viens  no 
tiem  sfKrialistiem,  kas  te  bija  priekš  ziemassvēt- 
kiem?" meitene,  smiedamās  iesaucās.  '„Es  toreiz  gu- 
lēju ķēķī  pie  mammas  un  dzirdēju,  ka  jūs  runājāt." 

Meitene  palika  arvien  runīgāka  un  izstāstīja  vi- 
su savu  skumjo,  vienkāršo  dzīves  gājtimu. 

Viņai  tiešām  nebija  kāju.  Kājas  viņa  pazaudēja 
klaudz  gadu  atpakaļ,  tāpēc  ka  ,/)nkulis  sabrauca." 
Vismaz  tā  viņai  stāstīja  māte.  Bet  par  to  nekas,  vi- 
ņa nemaz  nejutās  nelaimīga,  tikai  Rīgā  tā  vēl  nekad 
neesot  bijusi  un  gribētu  redzēt,  kā  lielajā  pilsētā  iz- 
skatās. 

„Tur  laikam  neviens  nestaigā  bez  kājām?"  viņa 
smējās.  „Mamma  saka,  ka  varot  dabūt  mākslīgas 
kājas,  ziniet,  tādas,  no  gumijas,  kas  izskatoties  vēl 
skaistākas,  nekā  īstas.  Bet  mums  nav  tik  daudz  nau- 
das, lai  nopirktu. 

Valdis  atbildēja,  ka  labprāt  nopirktu  meitenei 
trūkstošās  kājas,  l>et  ka  ari  viņam  nav  naudas. 

„Nav,"  viņš  drūmi  noteica,  izvērzdams  tukšās  ka- 
batas. 

Meitene  nogrozīja  galvu,  bet,  vai  nu  nesapraz- 
dama Valda  atbildi,  vai  arī  atrazdama,  ka  par  kājām 
diezgan  runāts,  paņēma  lelli  un  deva  to  Valdim  ap- 
lūkot. 

Drīz  vien  viņi  sadraudzējās,  runādami  i)ar  visu  ko 
j)asaulē,  un  Valdis  nemaz  nemanīja,  kā  pagāja  laiks. 

}*ēc  divām  stundām  atgriezās  meitenes  māte  — 
agrākā  vecenes  ai)kalpotāja.  Valdis  to  i)amanīja  jau 
par  gabalu  "un  izgāja  viņai  pretī.  Sievi(;te  pirmā  acu- 
mirklī nobijās,  bet  kad  Valdis  viņai  izstāstīja,  kam- 
dēļ nācis,  tā  apmierinājās  un  sāka  stāstīt  par  saviem 
neapskaužamajiem  apstākļiem.  Kad  vecene  nomiru- 
si, atl)raukuši  viņas  radi  un  aizveduši  visas  vērtslie- 
tas projām,  kamēr  viņai,  saimniecei,  kas  to  divdes- 
mit gadus  kopusi,  palicis  tikai  tas,  kas  te  redzams. 

Par  Valda  maciņu  viņa  neko  nezināja,  kaut  gan  iz- 
meklēja un  izvandīja  visus  kaktus:  acīmredzot,  ve- 
cene bija  pievākuši  to  un  vēlāk  tas  aizvests  kopā  ar 
citām  mantām. 

Valdim,  protams,  nekā  te  vairs  nevajadzēja,  viņš 
atvainojās  un  izgāja  ārā.  Bet  klajumā  tas  noņēma 
cepuri  un,  smaidīdams,  ilgi  raudzījās  tālumā,  uz  Ri- 
gas  pusi.  Pavasars  viņam  likās  ārkārtīgi  skaists, 
smaršīgs  un  dzīvinošs. 

„Cik  labi,  cik  labi  viss  nobeidzās!"  viņš  iesaucās 
lielā  sajūsmā,  skaidri  nemaz  neizprazdams,  kas  īsti 
labi  nobeidzās. 

XX. 

Asja  svinēja  dzimšanas  dienu.  Tā  bija  krust- 
mātes iedoma  un  Asjai  ne  visai  patika  šī  iedoma.  Bet 
krustmāte,  dzīvodama  ar  vienu  kāju  „pagātnē,"  ar 
otru  „tagadnē,"  pastāvēja  uz  savu.  Viņa  salūdza 
viesus,  izcepa  „krinģeli"  u.  t.  t. 

Ap  septiņiem  vakarā  ieradās  krustmātes  un  As- 
jas draudzenes,  tad  daži  studenti  no  „švītiem"  un 
pārs  jaunu  mākslinieku.  Mākslinieki,  kā  parasts,  no 
sākuma  jutās  neveikli,  bet  Asja  viņus  iepazīstināja 
ar  pārējiem  viesiem,  un  tad  tie  izdalījās:  viens  ap- 
sēdās blakus  kādai  ģimnāzistei,  kuj*a  lūdza,  lai  to  no- 
glezno;  otrs  bez  žēlastības  āzēja  kādu  no  „švītiem." 

„Cik  jums  asa  mēle,"  krustmāte  pārmeta  āzēta- 
jam, bet  varēja  redzēt,  ka  viņai  bija  zobs  uz  švītiem, 
kufus  tā  pati  brīžiem  palīdzēja  āzēt. 

Vislabāki  jutās  draudzenes.  Tās  bija  tās  intere- 
santās, pusromantiskās,  puspraktiskās  skuķes,  kādas 
bija  izaudzējis  laikmets.  Viņām  nekas  nebija  nepa- 
rasts, nekas  briesmīgs  un  piedauzīgs,  bet  vēlāk  tās 
pa  lielākai  daļai  apprecējās  un  pārvērtās  par  vairāk 
vai  mazāk  laimīgām  nama  mātēm.  Te  bija  gaj-ā 
Pindzele,  glīta  gaišmate  ar  vieglu  temperamentu,  ko- 
ķete, apburoši  naivs  bērns,  labsirdīga  un  ātri  pave- 
dama  sieviete;  tad  —  Asjas  mīļākā  draudzene,  tukla, 
bet  simpātiska  maldoniete  ar  mazliet  smailu  degunu ; 
tālāk  —  baltā,  piekļāvīgā  un  pie  reizes  ciniskā  Lilija; 
tad  vēl  —  kādas  ievērojamas  aktrises  māsa,  neskai- 
sta, bet  dzīva  un  nevaldāma  auša,  kura  ziemu  un 
vasaru  valkāja  vienus  un  tos  pašus  brunčus;  beidzot, 
kā  pretstats  iepriekšējām,  cienīgi  savās  vietās  sēdēja 

divas  māsas  —  Rubeņu  meitas,  —  abas  ļoti  skaistas, 
greznas  un  iedomīgas.  Ap  šim  turīgajām  māsām 
lakstojās  švīti. 

Viesības  no  sākuma,  kā  visur,  bija  mazliet  vēsas 
un  sarunas  nevedās. 

„Šodien  ir  trīspadsmitais;  es  tavā  vietā  svinētu 
dzimumdienu  pēc  jaunā  stila,"  teica  Pindzele  uz 
Asju. 

„Kas  nu  tādiem  māņiem  vairs  tic,"  iemaisījās 
krustmāte,  nezdama  vīnu. 

„Māsiņas,  man  ir  ļoti  skumji,"  Asja  slepeni  at- 
zinās. 

„Neskumsti  vis,"  Lilija  tai  pieglaudās  un  no- 
skūpstīja viņu;  „pēc  divpadsmitiem  paliks  jautrāki." 

Kā  par  brīnumu  paši  pirmie  atdzīvojās  māslinie- 
ki.  Viņi  ievadīja  vispārējas  sarunas.  Sāka  strīdē- 
ties par  mākslu,  švīti  un  greznās,  iedomīgās  Rube- 
ņu meitas  domāja,  ka  devize  māksla  priekš  nifļkslas 
ir  tikai  mirstošās  buržuāzijas  prasība;  citi  bija  tam 
pretī,  izcēlās  domti  starpība,  kas  noveda  pie  savstar- 
pējas iepazīšanās. 

Vispēdīgi  ieradās  Goliāts  ar  Kazimiru,  un  tiem 
līdz  kāds  nepazīstams  jauneklis  ar  melniem,  spro- 
gainiem matiem,  šo  jaunekli  viņa  sprogu  dēļ  sauca 
par  „papuasu."  Tas  bija  vienkāršs,  drošs  un  runīgs, 
gruzins,  (varbūt,  ari  žīdiņš),  bet  runāja  tikai  krie- 
viski. Goliāts  pastāstīja  meitenēm,  ka  melnais  nav 
nekas  cits,  ka  kāds  ievērojams  anarķists,  uz  ko  pē- 
dējais apstiprinoši  palocīja  galvu  un  tūlīt  centās  pie- 
rādīt, ka  anarķisms  ir  pati  īstākā  mācība.  Bet  kad 
viņš  aizgāja  līdz  ekspropriācijām  un  apgalvoja,  ka 
tās  ir  vēlamas  un  ka  viņam  pašam  te  daudz  piedzī- 

vojumu,  Asja  to  diezgan  naidīgi  nosauca  par  vēja 
grābsli. 

Kazimirs  gandrīz  ar  visiem  klātesošiem  bija  pa- 
zīstams un  tāpēc  jutās  kā  mājās.  Viņš,  pēc  paradu- 
ma, apsēdās  uz  divana  un,  sakrampējis  rokas  ap  ce- 
ļiem, nodibināja  ap  sevi  mazu  sieviešu  sabiedrību,  ar 
kurām  tas  sarunājās  intimā,  māksloti-sentimentalā 
tonī,  īsi  un  klusi  smiedamies. 

Krustmāte  ar  kalpones  un  apteksnes  palīdzību  iz- 
nēsāja tēju  un  cepumus.  Netrūka  arī  stiprākas 
lietas. 

„Ja  jūs  zinātu,  mīļās  meitenes,"  Kazimirs  filoso- 
fēja,  „cik  dzīve. ir  skaista  un  kā  es  viņu  mīlu!  Bet 
arī  no  nāves  nav  jābaidās.  Pat  vēl  vairāk  —  jo  mī- 
ļāka dzīve,  jo  mazāk  bail  no  nāves." 

Tie  bija  vārdi,  kas  atrada  ļoti  daudz  dzirdīgu 
ausu.  Pat  krustmāte  piekrita,  ka,  tiešām  —  jo  mī- 
ļāka dzīve,  jo  mazāk  bail  no  nāves.  Tikai  Goliāts  pre- 
tojās, apgalvodams,  ka  izšķirošā  brīdī  visi  runātu  ci- 
tādāki.    Bet  —  nepiekrist  jau  bija  viņa  uzdevums. 

Viesībām  piemita  kaut  kas  īpatnējs.  Tās  bija 
sarīkotas  pēc  vecām  tradicijām,  bet  viesi  nebija  vairs 
tie.  No  sākuma  viņi  gan  kautrējās,  atrazdami  par 
neparastu  šo  konvencionālo  kārtību,  bet  vēlāk  viss 
pats  no  sevis  iekārtojās  tā,  kā  jaunībai  bija  ērtāki. 
Asja  ar  Liliju  četrrocīgi  nospēlēja  kaut  ko  no  Lista 
un  Bēthovena;  Kazimirs  lūdza  atkārtot  —  un  viņas 
atkārtoja.  Pēc  tam,  kā  parasts,  sākās  spēlītes  un 
pa  kaktiem  knakstījās. 

Asja,  citiem  nemanot,  šad  tad  paskatījās  pa  logu. 
Viņa  piekrita  Pindzelei,  ka  trīspadsmit  nav  labs 
skaitlis  un  dusmojās  uz  krustmāti  par  viņas  iedomu, 

sarīkot  dzimumdienas  svinēšanu  taisni  šodien.  Plijk- 
snādama  matus,  viņa  bieži  nogrima  domās,  kas  bija 
tik  neparasti  pie  viņas  dzīvā  temperamenta.  Krust- 
māte vairākreiz  uzmeta  viņai  pētošu  skatienu  un  no- 
lēma pēc  vakariņām  izvaicāt  to. 

Asja  šodien  bija  daudz  pārdomājusi.  Viņai  ne- 
patika, ka  Valdis  apvainoja  Kazimiru  par  avantū- 
ristu. Kazimirs  bija  viņai  draugs,  bet  kas  Valdis? 
Agrāk  viņa  bieži  dzirdēja  to  pieminam,  bet  kad  ie- 
pazinās, tad  redzēja,  ka  no  tā  nekā  sevišķa  nav.  Vi- 
ņa savādā  izturēšanās  tai  sāka  apnikt.  Kas  viņš 
tāds  bija?  Viņa  gaidīja,  lai  tas  atzīstas  savā  dvē- 
seles cīņā,  lai  atklāj  mīlestību  vai  citu  ko,  bet  viņš 
tikai  solījās  un  nedarīja  neko.  Tad  atkal  viņai  ie- 
nāca prātā,  kā,  ja  viņš  neatnāks,  viņa  būs  vainīga. 
Šie  vārdi  gan  atgādināja  parasto  skolēnu  noslēpu- 
mainību, bet  varēja  jau  būt,  ka  aiz  tiem  slēpās  kaut 
kas  nopietns  un  svarīgs.  Viss  varēja  būt,  jo  vairāk 
tāpēc,  ka  viņš,  Valdis,  arvien  vēl  nenāca.  It  kā  vē- 
sinādamas no  karstuma,  viņa  piecēlās  no  klavierēm 
un  pieplaka  pie  loga  stikliem. 

„Kautkas  notiks,  kaut  kas  notiks,"  viņa  uztraukti 
domāja. 

Ārā,  uz  ielas,  bija  tumšs,  bet  laternu  gaismā  va- 
rēja saredzēt  gaj*āmgājējus. 

Valdis  stāvēja  otrpus  ielas  un  skatījās,  kas  pie 
Asjas  notiek.  Viņš  dzirdēja  spēlējām,  redzēja  uz 
sienām  ēnas.  Tie  bija  viņi  un  viņas,  kufus  tas  ne- 
ieredzēja, bet  bez  kupem  viņš  tomēr  nevarēja  iztikt. 

Viņam  bija  skumji,  naidīgi  un  smieklīgi.  Prieks 
par  negaidīto  ārpilsētas  gājiena  iznākumu  jau  sen 

bija  pāri  un  viņš  savu  neizdevību  sāka  nožēlot.  Vi- 
ņam nebija  naudas;  viņš  nebija  ēdis  un  rokas  tam 
trīcēja  no  izsalkuma  un  uztraukuma ;  bez  tam  viņam 
nebija  ari  ne  zābaku,  ne  kaklauta,  ne  izredzes  nākot- 
nē, izņemot  nejauši  izglābtu  sirdsapziņu,  par  kujni 
neviens  neko  nedeva.  Viņš  atradās  atkal  sava  vecā 
jautājuma  priekšā:  ko  iesākt  turpmāk?  Atbildes 
nebija,  izņemot  nenovīdību  pret  Kazimiru  un  savā- 
das, pretrunīgas  ilgas  pēc  tādas  dzīves,  kā  Asjas  sa- 
biedrībā. 

„Skatoties  no  mūžības  stāvokļa,  tas  viss,  pro- 
tams, ir  nieki,"  viņš  domāja;  „bet  es  taču  esmu  vēl 
jauns,  man  jāizbauda  šī  muļķīgā  dzīve  \in  tikai  pēc 
tam  es  atteikšos  no  tās." 

Tā  domādams,  viņš  staigāja  gar  logiem,  īgns, 
grūtsirdīgs  un  izsalcis.  Tur  spēlēja  Listu.  Tā  bija 
Asja  —  viņš  to  zināja.  Piepēži  muziķa  apklusa  un 
Asja  parādījās  logā. 

Viņa  uzreiz  to  pazina.  Viņai  likās,  ka  Valdis  sme- 
jas. Viņai  izskrēja  visdažādākās  domas  caur  galvu 
—  tikai  ne  tās,  kas  Valdim.  Viņa  gaidīja,  kad  viņš 
nāks  pāri,  uz  durvīm,  bet  Valdis  palika  stāvam  un... 
kas  tas!  —  viņa  pamanīja  svešu,  nepazīstamu  cil- 
vēku, kas  nostājās  Valdim  blakus  un  sāka  skatīties 
līdz  ar  to  augšā,  viņas  logos. 

Valdis  redzēja  Asju.  Viņš  saprata,  ka  viņa  to 
gaida,  bet  rūgtums  un  kauns  neļāva  viņam  iet  pāri 
ielai.  Viņa  deviņpadsmitgadējā  vīra  krūtīs  vārījās 
dusmas  par  savu  nespēku  un  neveiksmi.  Asaras  vi- 
ņam saspiedās  kaklā,  rokas  žņaudzās  dūrēs.  Pret 
ko  un  par  ko  ?  Nu,  pret  viņu  . . .  pret  'dzīvi.  Te  pie- 
pēži tam  no  muguras  uzsauca  „rokas  augšā  un  nā- 

košā  acumirklī  viņš  ieraudzīja  pa  labi  un  kreisi  no 
sevis  apbruņotus  policistus. 

Turpmākais  norisinājās  dažās  sekundēs.  „Ak, 
Dievs,  azotē  man  mauzeris!"  viņš  iedomājās  un  ātri, 
tik  ātri,  ka  pārdomāt  vairs  nebija  iespējams,  izrāva 
pistoli  un  izšāva.  Kas  tas  bija  par  naidu,  kas  tik 
nopietnā  brīdī  vadīja  viņa  roku?  Neko  viņš  vairs  ne- 
saprata, bet  skaidri  redzēja,  ka  lode  izsita  kādu  no 
Asjas  dzīvokļa  logiem.  Pēc  tam»  ar  nagana  zvēlienu 
pa  galvu  viņu  nogāza  zemē.  „Tas  laikam  bija  sig- 
nāls!" kāds  iesaucās  un  policisti  devās  uz  zaļganā 
divstāvu  nama  durvīm. 

Asjas  viesi  saskrēja  pie  logiem.  Asja,  ieraudzī- 
dama policiju,  saķēra  Kazimiru  aiz  rokas  un  pārbie- 
dēta iečukstēja  tam: 

„Tas  bija  Valdis!" 

Kazimiram  seja  sastinga  kā  akmens.  Viņa  pār- 
akmeņotais skatiens  ilgi  palika  Asjai  atmiņā,  bet 
pats  viņš  ātri  nozuda.  Uz  ielas  asi  nopakšēja  vairāki 
šāvieni.    Tūlīt  pēc  tam  istabā  sabruka  policisti. 

„Rokas  augšā,  rokas  augšā!"  atskanēja  durvīs. 
Visi  pacēla  rokas.  Policisti  sadzina  klātesošos  ap 
tējas  galdu  un  izkratīja.  Kratīja  ar  tādu  uzmanību, 
it  kā  katram  vakara  dalībniekam  būtu  bumba  kabatā. 
Pēc  tam  sākās  pratināšana,  kas  vilkās  vairāk  kā 
stundu.  Beidzot  sievietes  atsvabināja,  bet  vīriešus 
aizveda  uz  slepenpoliciju. 

XXI. 

Tiesa,  viss  notika  mazliet  neticami,  mazliet  fan- 
tastiski, bet  tas  nu  tā  bija.  Kamēr  daži  policisti  gū- 
stīja Kazimiru,  Valdi  aizveda  uz  slepenpoliciju,  vēl- 
reiz izkratīja,  pierakstīja  un  sapliķēja.  Slepenpoli- 
cijā tagad  saimniekoja  Greguss  ar  saviem  palīgiem. 
Tas  pats  vecis,  kurš  nesen  atpakaļ  sēdēja  Mūrnieku 
ielā  pie  Gregusa  kabineta  durvīm,  izlēca  no  kāda 
tumša  kakta,  iebrēcās  pa  āža  modei  un  deva  Valdim 
dažus  tik  pamatīgus  cirtienus  pa  seju,  ka  pēdējam 
dzirksteles  sāka  lēkāt  acu  priekšā.  Kāds  no  slepen- 
policijas rakstvežiem  mēģināja  Valdi  pārstāt,  jo  tam 
galvā  bija  seminārista  cepure,  un  rakstvedis  viņu, 
laikam,  noturēja  par  garīgā  semināra  audzēkni,  ku- 
rus tas  augsti  cienīja  kā  labus  dzērājus;  bet  uz  veci 
šī  pārstāšana  neatstāja  nekādu  iespaidu,  un  viņš, 
kā  par  spīti,  iesita  Valdim  vēlreiz. 

„Kapēc  nav  brīv?    Mek,  mek,  tas  ir  veselīgi." 

„Kur  mēs  viņu  liksim?"  noprasīja  aizsmacis  slē- 
dzējs, kura  rokās  Valdi  beidzot  nodeva. 

„Liec  klopovņikā,"  noteica  dežurējošais  aģents; 
„lai  izkasās." 

„Jā,  jā,  lai  izkasās.    Mek,  mek!"  piekrita  vecis. 

Valdi  ieveda  dziļāki,  dibenā,  kur  atradās  aresta 
telpas:  četras  dažāda  lieluma  kameras.  Blakšu  ista- 
ba jeb  „klopovņiks"  bija  pati  pirmā  —  liela,  auksta 
un  neapgaismota  istaba.  Sienas  kailas,  kaktā  aug- 
sta, brūna  glazurpodu  krāsns,  bet  uz  grīdas  garš  — 
no  krāsns  līdz  logam  —  dēļu  paaugstinājums.  Šis 
paaugstinājums  nozīmēja  guļas  vietu  un  uz  tā  pie 
labas  gribas  varēja  sagulties  vismaz  15 — 20  cilvēku. 


167 


Durvis  aizkrita,  atslēga  noskanēja  —  un  Valdis 
bija  cietumnieks.  Kamerā  palika  tumšs,  tikai  pa 
aizrestoto  logu  no  pasta  pagalma  puses  kā  bāls  mē- 
ness iespīdēja  luksa  lampas  gaisma. 

Valdis  sāka  staigāt.  Ne  viņš,  bet  uztraukums 
staigāja.  Bet  telpa  staigāšanai  bija  plaša:  piedpads- 
mit  soļu  turp,  piecpadsmit  atpakaļ. 

Pēc  dažām  bezdarbībā  pavadītām  nedēļām  viss 
bija  noticis  kā  parunā:  nelaime  nenāk  viena.  Ne- 
daudz stundās  viņš  bija  piedzīvojis  visraibākās  lietas 
un  tikpat  īsā  laikā  pārdzīvojis  dažādas  apbrīnojami 
pretējas  jūtas:  gājiens  uz  folvarku,  prieks,  labsajūta 
un  neapmierinātība,  šāviens  un  slepenpolicija.  Neko 
viņš  no  šiem  negaidītajiem  notikumiem  nebija  pare- 
dzējis, bet  pamazām  viņu  pārņēma  tāda  nojauta,  ka 
viņš  pats  visu  laiku  būtu  meklējis  savu  nelaimi  un 
beidzot  atradis  to. 

Caur  staigāšanu  daudz  maz  nomierinādamies, 
viņš  sāka  pārdomāt,  kas  ar  to  notiks,  un  atrada,  ka 
nošaus  vai  pakārs.  Jā,  nošaus,  vai  pakārs.  Bet,  kā 
par  brīnumu,  šīs  domas  viņam  sākumā  neizlikās 
briesmīgas.  Viņš  tagad  jutās  pārāk  nelaimīgs,  pārāk, 
pārāk  nelaimīgs,  lai  baidītos  no  nāves. 

„Kaut  tikai  nesistu  un  nespīdzinātu,"  viņš  nodo- 
māja, stādīdamies  priekšā  moku  kambaru  šausmas, 
par  kurām  bija  dzirdējis  sabiedrībā,  par  kuj*ām  ru- 
nāja visa  pasaule. 

Viņa  lepnums,  šaubas  un  intelektuālais  nemiers 
bija  kā  ar  roku  atņemti;  tas  jutās  padevīgs  un  ne- 
spēcīgs, bezgala  nespēcīgs. 

„Kaut  tikai  nesistu,"  viņš  atkārtoja  un,  apstā- 

dāmies,  sāka  klausīties,  vai  nenāks  un  nevedīs  ārā. 
Bet  viss  bija  klusu,  tikai  aiz  durvīm,  koridorā,  brī- 
žiem atskanēja  balsis:  tur  „draņķi"  spēlēja  kārtis. 
Tas  Valdi  drusku  apmierināja.  Viņš  sāka  par  jaunu 
staigāt  —  staigāja  stundām  no  vienas  vietas  un  pār- 
domāja savu  īso  mūžu,  soli  pa  solim  attālinādamies 
pagātnē.  Ienāca  prātā  māte,  slimā  māte,  par  kuru 
viņš  tik  sen  nebija  domājis.  Neapzinīgi,  bez  nodo- 
ma, viņš  notupās  uz  ceļiem  un  sāka  lūgties  no  mā- 
tes piedošanu.  Tas  viņu  pilnīgi  apmierināja:  palika 
vieglāki,  nelikās  vairs  tik  šausmīgi  un  beigās  uznāca 
pat  salds,  gurdinošs  miegs.  Viņš  nolikās  uz  paaug- 
stinājuma un  aiztaisīja  acis.  Aiz  durvīm,  koridorā, 
aprēķināja  karšu  zaudēiumus,  nožāvājās  un  sāka 
dalīt  par  jaunu:  tie  bija  cietumsargi,  kas  viņu  aiz- 
sargāja. Bet  jau  pēc  desmit  minūtēm  Valdis  sāka 
just,  ka  tam  kož.  Blaktis  melnām  kārtām  rāpoja 
pa  seju,  un  kurti  nospieda,  tā  izdeva  nepatīkamu 
smaku;  turklāt  palika  auksts.  Valdis  uzcēlās  un, 
aiz  noguruma  tikko  kājas  vilkdams,  turpināja  soļot 
pa  kameru  no  viena  gala  līdz  otram. 

Deviņos  rītā  viņu  izsauca  kanclejā.  Tur  viņu  no- 
pratināja vairāki  aģenti.  Viņš  manīja,  ka  aiz  dur- 
vīm, kurās  bija  izzāģēts  mazs  apaļš  caurumiņš,  sle- 
peni to  aplūkoja.  Pēc  tam  viņu  izmeklēja  un  foto- 
grafēja. Tad  lika  kādu  brīdi  gaidīt.  Gaj-ām  viņam 
pagāja  dažādi  cilvēki,  kufus  viņš  nepazina  un  kuri 
izlikās,  ka  neredz  to.  Bet  garāmstaigāšana  taču  ne- 
bija bez  nolūka:  acīmredzot,  viņu  pētīja  un  vēroja. 
Beidzot  iznāca  Greguss  —  kā  parasts,  ar  cigāru  ro- 
kā. Viņš  noprasīja  Valdim,  kā  to  sauc,  noskatīja 
viņti  un  sarauca  pieri:  šis  tīps  tam  nebija  pazīstams 

un  tāpēc  .iņš  labi  nezināja,  kā  pret  to  izturēties:  kā 
pret  vientiesīti  vai  gudru  blēdi. 

„Stāsta,  ka  tu  esi  piedalījies  tai  bankas  aplaupī- 
šanā," Greguss  uz  labu  laimi  noteica,  bet  kad  Valdis 
atbildēja,  ka  nē,  viņš  apklusa  un  vairāk  neko  nepra- 
sīja, varbūt,  atrazdams  par  neinteresantu  ar  kluso, 
kautro  jaunekli  ilgāk  runāt.  Valdi  ieveda  atpakaļ  ka- 
merā; pēc  brītiņa  viņam  ienesa  mārciņu  zilganas, 
saziedējušas  baltmaizes  un  pudeli  auksta  ūdens.  Val- 
dis ātri  apēda  maizi,  no  ka  tam  palika  labāki.  Viņš 
iedomājās,  kā  tik  traki,  varbūt,  nebūs.  Viņam  iz- 
likās smieklīga  visa  vakarējā  diena:  jo,  tiešām,  ko 
tad  viņš  bija  izdarījis?  Itneko,  ja  neskaita  dīvaino 
šāvienu?  Bet  to  taču  katrs  saprata,  ka  šaut  viņš 
izšāva  l)ez  nolūka!  Tas  sāka  aplūkot  kameras  sienas: 
tur  bija  dažādi  uzraksti  un  piezīmes;  arī  viņš  uz- 
rakstīja: „dzīvība  —  nāve." 

Tā  pagāja  diena.  Vakarā  atskanēja  no  kanclejas 
vaidi  un  kliedzieni.  Valdis  sarāvās:  tur  laikam  kādu 
sita.  Pēc  stundas  atslēdza  viņa  durvis  un  to  izveda 
ārā.  Viņš  saprata:  nu  bija  arī  viņa  reize.  Izveda 
to  kādā  no  priekšistabām.  Tur  stāvēja  sols  ar 
siksnām. 

„Nu,  tagad  tev  parādīs  Mariju  Ivanovnu,"  notei- 
ca vecis,  kas  bija  brēcis  kā  āzis. 

Valdis  stāvēja  un  gaidīja.  Viņš  palika  mierīgs, 
padevīgs  un  vienaldzīgs.  Viņam  nebija  pat  nekāda 
naida  pret  savu  apkārtni,  jo  visam  jau  tā  vajadzēja 
notikt  un  slepenpolicija  izpildīja  tikai  savu  vispār- 
atzīto uzdevumu. 

K&ds  no  aģentiem,  jauns,  nervozs  cilvēks  —  kā 
teica  Pupils,  agrākais  partijas  biedrs  —  sāka   viņu 

nopratināt.  Viņu  no  jauna  apvainoja  bankas  aplau- 
pīšanā, un  prasīja,  kādēļ  šāvis  logā.  Aģents  runāja 
klusi  un  sausi,  nervozi  raustīdams  lūpas.  Bet  ka  vi- 
ņam nodevēja  lomā  būtu  neveikli,  nevarēja  sacīt. 

„Jūs  pēdējā  laikā  zaļi  dzīvojāt,"  viņš  zobgalīgfi 
noteica,  piemiegdams  acis;  bet  šis  jautājums  laikam 
nebija  diezgan  nopietns,  jo  tūlīt  atkal  viņš  palika 
oficiāls  un  prasīja,  vai  Valdis  nepazīst  kādu  lia- 
zumu. 

Valdis  neko  nezināja  un  apziņa,  ka  tas  neko  ne- 
zin, iedrošināja  viņu.  Bet  tanī  pašā  acumirklī  viņš 
dabūja  stipru  belzienu  pa  galvu  un  nokrita  zemē. 
Viņu  sāka  sist  tāpat,  kā  reiz  Maksi.  Paņēmieni  bija 
vieni  un  tie  paši  un  arī  sekas  tās  pašas.  Valdis  pēc 
pirmajiem  divi  trīs  sietieniem  sāka  kliegt  un  lūg- 
ties. Viņš  locījās  starp  policistu  kājām,  skūpstīja 
grīdu  un  ātri,  steidzīgi  kliedza,  ka  neko  nezin.  Viņš 
izskatījās  tik  nožēlojams,  ka  pat  eksekutoriem  tas 
apriebās. 

„TīTā  bāba!"  kāds  noteica,  iesperdams  viņam  ar 
kāju  pa  sāniem:    „ko  tāds  lien,  kur  nevajaga!" 

„Viss,  varbūt,  viltība,"  kāds  cits  atbildēja. 

„Nu,  gan  mēs  viņu  apstrādāsim,"  pirmais  iesmē- 
jās; „ir  bijuši  citi,  lielāki  vīri,  un  tomēr  nav  izturē- 
juši.   Padodat  tikai  sāli." 

Valdi  turpināja  sist,  bet  kad  i^ēc  eksekutoru  do- 
mām tas  bija  diezgan  dauzīts,  viņu  uzcēla  un  sāka 
par  jaunu  pratināt.    Pupils  vairākkārt  atkārtoja: 

„Tā  tad  tu  nepazīsti  Razumu?" 

Valdis  atbildēja,  ka  nē,  un  uz  katru  „nē"  brēco- 
šais vecis  iesita  viņam  pa  galvu. 

„Kas  tas  ir,  ka  viņš  tā  liedzas,"  aģents  beidzot 
noteica;  „vajadzēs  viņus  savest  kopā." 

Pēc  brītiņa  no  aresta  telpām  izveda  Kazimiru. 
Tas  iznāca  bāls,  mazliet  smaidošs,  ar  pensneju  uz 
deguna. 

„Nu,  vai  tu  viņu  nepazīsti?"  aģents  uzprasīja 
Valdim. 

Valdis  nezināja,  ko  lai  atbild  un  vaicājoši  paska- 
tījās uz  Kazimiru. 

Kazimirs  īsi,  nervozi  iesmējās  un  atbildēja  viņa 
vietā : 

„Viņš  nezin,  kā  mani  sauc." 

„Kā  nezin?" 

„Vienkārši  nezin,  jo  es  savu  īsto  vārdu  nevie- 
nam neteicu." 

„Nu,  bet  vai  tu  vēl  gribi  noliegt,  ka  piedalījies 
bankas  aplaupīšanā?"  policists  pagriezās  pret  Valdi. 

Valdis  atraidoši  papurināja  galvu,  bet  pie  tam 
viņš  ievēroja,  ka  Kazimirs  tikko  manāmi  smaida. 
Un  viņam  nebija  vairs  ne  mazāko  šaubu,  ka  polici- 
jai viens  no  vainīgajiem  ir  jau  rokā. 

„Tā  tad  Kazimiru  sauc  par  Razumu,"  viņš  vēl 
nodomāja.    „Bet  Razumu  jau  sen  meklē." 

Aģenti  saskatījās  un  lika  viņus  abus  ievest  at- 
pakaļ kamerā,  šoreiz  Valdi  ievietoja  pie  Kazimira. 
Kazimira  kamera  bija  ārkārtīgi  maza,  tur  diviem 
grūti  bija  iztikt.  Kaktā  kurējās  krāsns;  atgriezda- 
mies kamerā,  Kazimirs  ķērās  pie  kurināšanas,  no  ku- 
fas  tas  bija  iztraucēts.    Valdis  atspiedās  pie  durvīm. 

Abi  viņi  kādu  brīdi  cieta  klusu.  Beidzot  Kazi- 
mirs uzprasīja: 

„Kā  tad  tu  te  iekūlies?" 

Valdim  bija  kauns  sacīt  taisnību  un  viņš  sa- 
meloja: 

„Es  gāju  pie  Asjas,  bet  durvīs  mani  arestēja." 

„Un  vai  tu  to  zini,  ka  tevi  tagad  var  noturēt  par 
spiegu?"  Kazimirs  iesmējās,  paskatīdamies  uz 
Valdi. 

Valdis  vienaldzīgi  iesmējās: 

„Mani  tas  neinteresē." 

„Ja  es  nezinātu,"  Kazimirs  turpināja,  „ka  tu  esi 
piena  puika,  es  pirmais  sāktu  par  tevi  šaubīties.  Bet 
ko  nu  runāt!    Nāc  sasildies." 

Viņi  nosēdās  viens  otram  blakus.  Krāsns  izdeva 
patīkamu  siltumu  un  kairināja  labsajūtu. 

„Zini,  tu  esi  tāds  piektais  ritenis,"  Kazimirs  pa- 
domājis noteica.  „Visur  tu  maisies  pa  vidu,  visur 
tu  gribi  būt  gudrs,  bet  galu  galā  no  tev^s  nekā  nav. 
Mēs  nesēdētu  šaī  vietā,  ja  tu  tanī  vakarā  nebūtu  ga- 
dījies uz  ielas.    Es  tagad  visu  saprotu." 

Valdis  nolieca  galvu  un  neatbildēja.  Viņš  atzina, 
ka  Kazimiram  taisnība,  bet  pēc  sišanas  un  pratinā- 
šanas viņam  bija  tik  vienaldzīgi,  ka  nekādi  pārme- 
tumi to  nevarēja  uztraukt.  Viņš  nesajuta  pat  sā- 
pes un  ilgojās  vienīgi  pēc  miera  un  klusuma. 

Kazimirs  vandīja  ar  malkas  pagali  ogles.  Viņš 
iebāza  pagali  skurstenī  un  aptaustīja,  cik  tas  plats. 

„Ja  labi  seņemtos,  tad  pa  šo  caurumu  varētu  iz- 
līst," viņš  noteica,  bet  tūlīt  iesmējās  par  savu  bēr- 
nišķīgo iedomu. 

Valdis  pēc  brīža  uzprasīja: 

„Kā  tu  domā,  kas  ar  mums  notiks?" 

„Ja  neizglābs  brīnumi,  tad  nošaus,  vai  pakārs !" 

Valdis  paskatījās  neprātīgām  acīm  Kazimirā.  No- 

šaus,  iznicinās  un  viņš  vairs  nebūs?  Kā  tas  iespē- 
jams?   Kā  lai  to  ar  prātu  uzņem? 

„Jā,  jā,"  Kazimirs  sāka  smieties,  rādīdams  sa- 
vus baltos  zobus.  Varbūt,  ka  arī  viņam  bija  šausmī- 
gi, bet  otra  šausmas  viņu  uzjautrināja.  Viņš  uzsita 
Valdim  uz  kamieša: 

„Nečinksti,  Saliņ!  Tam  jau  tā  bija  jānotiek.  Ne- 
dēļu ātrāk  vai  vēlāk  —  gluži  vienalga." 

Pēc  brīža  tas  iedomājās,  ka  vajaga  smēķēt.  Viņš 
sāka  dauzīt  ar  malkas  pagali  pie  durvīm.  Koridorā 
atskanēja  lamu  vārdi,  kāds  pienāca  un,  stāvēdams 
aiz  durvīm,  noprasīja,  ko  vajaga.  Kazimirs  atbildē- 
ja, ka  papirosus.  Viņu  izsmēja  un  izlamāja,  bet  pra- 
sīto beidzot  tomēr  atnesa. 

Valdis  pabrīnējās  par  biedra  pārdrošību: 

„Vai  tev  nav  bail,  ka  nesāk  sist?"  viņš,  neslēp- 
dams izbrīnu,  uzprasīja. 

„Es  ar  viņiem  māku  sadzīvot,"  Kazimirs  pašap- 
zinīgi iesmējās,  piedāvādams  Valdim  papirosu. 

Nakts  vilkās  gausi  uz  priekšu.  Krāsns  izkurē- 
jās  un  kamerā  palika  tumšs.  No  stacijas  puses  šad 
tad  atskanēja  lokomotivu  svilpieni  un  tramvaja  zva- 
ni;  skurstenī  vienmuļi  gaudoja  vējš,  kā  kad  stāstī- 
dams skumju  un  bēdīgu  stāstu. 

Kazimirs  drīz  aizmiga,  bet  Valdis  palika  nomodā 
līdz  rītam.  Viņam  sāpēja  mugura  un  galva.  At- 
spiedies kājām  pret  krāsns  durvīm,  viņš  ilgi  raudzī- 
jās kameras  tumsā.  Pēdīgi  viņš  sāka  čukstēt  kaut 
ko  par  mūžīgu  dzīvošanu.  Viņš  zināja,  ka  lūgšanas 
un  ticība  ir  tikai  aizspriedumi,  bet  pret  nāves  bai- 
lēm šie  aizspriedumi  viņam  tomēr  izlikās  derīgi. 
Viņš  patiesībā  neticēja  nekam,  bet  iedomādamies,  ka 

ir  vēl  viens  līdzeklis,  viena  cerība,  daudzmaz  apmie- 
rinājās, šī  vienīgā  cerība,  šī  ticība  vispasaules  dzī- 
vei uzturēja  viņa  dvēseles  spēkus,  tā  kā  tas  brīžiem 
izskatījās  spirgtāks  pat  par  savu  drošo,  bezbailīgo 
biedri. 

XXII. 

Pēc  pārs  nedēļām  viņus  abus  pārveda  uz  centrāl- 
cietumu. Kazimiru  ievietoja  kopējā  kamerā,  bet 
Valdi  uz  viņa  paša  lūgumu  —  atsevišķā.  Valdis 
atrāvās  no  visiem  cietuma  biedriem  un,  kā  tas  bija 
sagaidāms,  palika  reliģiozs.  Nedaudz  dienās  viņš  iz- 
lasīja bībeli,  pie  kam  jauno  derību  pat  divreiz  no  vie- 
tas; Kazimirs  turpretī  neizmainījās.  Cilvēku  sabie- 
drībā laiks  tam  pagāja  ātri.  Kādu  dienu  viņu  ap- 
meklēja Asja  un  Lilija,  uzdodamās  par  māsicām. 
Asja  atnesa  naudu,  un  no  tās  viņš  dabūja  zināt,  ka 
Goliāts  un  „papuass"  atsvabināti.  Tas  viņu  apmie- 
rināja un  viņš  brīžiem  sāka  ticēt,  ka  arī  viņu  at- 
svabinās. 

Valdis  arvien  vairāk  atrāvās  no  cietumnieku  sa- 
biedrības. Viņš  galīgi  pārvērtās,  caurām  dienām 
skaitīja  „Mūsu  tēvs"  un  mēģināja  sev  konkrēti  at- 
tēlot to  dzīvi,  kas  sagaidāma  pēc  nāves.  Dažreiz  vi- 
ņam uznāca  taisni  vēlēšanās,  pabūt  šaī  nezināmajā 
pasaulē.    Varbūt,  ka  tur  tik  briesmīgi  nemaz  nav? 

Prokurors  pastāvēja,  ka  viņš  piedalījies  bankas 
aplaupīšanā.  No  sākuma  Valdis  pretojās,  bet  vēlāk 
atzinās  un  sāka  ticēt,  ka  tiešām  bijis  tur  klāt.  Pēc 
kāda  laika  viņu  ar  Kazimiru  pārvietoja  uz  guberņas 
cietumu.  Te  bija  daudz  netīrāki  un  neērtāki,  kā 
centrālcietumā;  bez  tam  pārvietošana  nozīmēja,  ka 
lieta  paliek  ļaunāka.  Kazimirs  visā  nopietnībā  sāka 
domāt  par  bēgšanu.  Viņš  izpētīja,  ka,  ja  virs  krāsns 
izņem  ķieģeļus,  tad  var  izkļūt  uz  cietuma  bēniņiem 
(viņi  sēdēja  trešā  stāvā)  un  no  bēniņiem  pa  virvi  no- 
laisties uz  kluso  Pētera-Pāvila  ielu.    Apakšā,  zināms, 

staigāja  sargs,  bet ...  ja  izraudzītu  tumšu  nakti  un 
noskatītu,  ka  sargs  aizgriežas  citadeles  pusē  —  ne- 
kas neiespējams  nebūtu.  Savas  domas  viņš  pastā- 
stīja pārējiem  kameras  biedriem  (viņu  bija  pavisam 
četri),  kuri  tūlīt  piekrita.    Tikai  Valdis  šaubījās. 

„Bet  ja  nu  mūs  noķer?"  viņš  drebēdams  iemi- 
nējās. 

„Un  tad?"  Kazimirs  nicīgi  noteica.  „Ak  tu  do- 
mā, ka  par  labu  uzvešanos  tevi  apžēlos?" 

Tie  bija  vārdi,  pret  kuriem  Valdis  nevarēja  at- 
rast iebildumu,  kaut  gan  sevī  viņš  visu  laiku  šaubī- 
jās. Bet,  gatavojoties  uz  bēgšanu,  laiks  pagāja  ne- 
manot un  pat  nāve  nelikās  vairs  tik  briesmīga. 

Katru  dienu  Kazimirs  izkustināja  pa  ķieģelim, 
bet  tūlīt  atlika  atpakaļ,  lai  sargi  nepamana.  Tā  viņš 
izlauza  pietiekoši  lielu  caurumu,  pa  kuru  cilvēks  pie 
labas  gribas  puslīdz  viegli  varēja  izlīst  ārā  —  uz  bē- 
niņiem.    Arī  virvi  laimējās  dabūt . . . 

Beidzot,  kādā  tumšā,  lietainā  naktī  viņi  izņēma 
aizkustinātos  ķieģeļus  un  klusi  izlīda  ārā.  Uz  bēni- 
ņiem valdīja  dziļa  tumsa.  Kazimirs  ilgi  taustījās, 
līdz  atrada  jumta  lūku  un  atcēla  to  vaļā.  Puse  grū- 
tību bija  pārvarēta.  Visi  četri  bēgļi  izkāpa  uz  lē- 
zena skārda  jumta.  Stipra  lietus  brāzma  iesitās  vi- 
ņiem sejā.  Pilsēta  mirdzēja  ugunīs;  pāri  pretī  iz- 
pletās Daugava  ar  krāsainām  zignalugunīm  dambju 
galos.  Lai  gan  uztraukts,  Valdis  kāri  ieelpoja  pa- 
vasarīgo nakts  gaisu.  Kazimirs  pa  tam  piesēja  pie 
spāres  virvi  un,  turēdamies  aiz  tās,  līda  uz  jumta 
malu.  Viņš  jau  taisījās  laisties  zemē,  kad  piepēži 
atskanēja  šāviens:  sargs,  acīmredzot,  bija  kaut  ko 
pamanījis  un  deva  brīdinājuma  zīmi.    Bet  tas  nozl- 

mēja,  ka  par  bēgšanu  vairs  nav  ko  domāt  un  ka  jā- 
taisās ar  godu  atpakaļ  kamerā. 

„Tagad  mums  beigas,"  Kazimirs  nikni  noteica, 
nezin  kāpēc  pārmezdams  biedriem,  ka  vienīgi  viņi  bi- 
juši vainīgi  neizdevībā.  „Tagad  mums  beigas,  bei- 
gas, beigas!"  viņš  atkārtoja.    „Saprotat:  beigas!" 

Pēc  neizdevīgā  bēgšanas  mēģinājuma  viņš  palika 
aizvien  nervozāks  un  sāka  pārāk  bieži  smieties.  Vi- 
ņa smiekli  izklausījās  tik  šausmīgi,  ka  Valdis,  ne- 
varēdams tos  panest,  bāza  ausis  cieti.  Pēc  ilgāka 
laika  viņu  atkal  apmeklēja  Asja.  Asja,  kā  aizvien 
bija  runīga  un  jautra.  Acis  tai  dega  un  smiekli  bez 
sevišķa  iemesla  spruka  pār  lūpām.  Viņa  izstāstīja, 
kas  jauns  pilsētā,  bet  par  Valdi  nekad  neprasīja. 
Pēdējo  viņa  vai  nu  bija  aizmirsusi,  vai  arī  baidījās 
pieminēt. 

Kazimira  tēvs  visādi  izmēģinājās  dēlu  atsvabi- 
nāt, bet  tas  viņam  neizdevās;  to  pašu  darīja  arī 
Valda  tēvs,  bet  arī  bez  panākumiem:  Kazimiru  un 
Valdi  nodeva  kara  tiesai.  Kara  tiesa  pa  lielākai  da- 
ļai notiesāja  uz  nāvi;  lai  cik  norūdīta  nebija  cietuma 
sabiedrība,  bet  katrs  jauns  nāves  spriedums  to  sa- 
viļņoja. Notiesātos  pārvietoja  sevišķā  nāves  ka- 
merā, kur  viņus  turēja  trīs  četras  dienas,  kamēr  ap- 
stiprināja spriedumu  galīgā  veidā  un  tad  aizveda 
uz  smilšu  kalniem.  Viss  cietums  nodrebēja  un  dau- 
dzas sirdis  uz  brīdi  apstājās  pukstēt,  kad  pulksten 
divos  vai  trijos  pēc  pusnakts  atskanēja  koridorā: 
„Sveiki,  biedri!"  Neviens  uz  šīm  ardievām  neatbil- 
dēja, bet  cietumnieki,  pacēlušies  no  maisiem,  platām 
acīm  raudzījās  aizslēgtajās  kameru  durvīs,  aiz  ku- 
fām  atbalsojās  šis  brīžiem    klusais  un  nespēcīgais, 

brīžiem  satricinoši  skaļais:  „Sveiki,  biedri!"  Viens 
vienīgs  acumirklis,  kad  cilvēki  sapratās;  viens  vie- 
nīgs acumirklis,  kad  visi,  sākot  ar  cietumnieku  un 
beidzot  ar  cietuma  sargu,  izjuta  vienu  un  to  pašu: 
cilvēku  brālību  krustceļā  no  dzīvības  uz  nāvi.  Tādos 
brižos  neviens  nemeklēja  vainīgo:  vainīgais  bija  kaut 
kas  augstāks  par  tiesu  un  bendēm,  par  visu  mazo  cil- 
vēku kņadu . . . 

Kad  Valdi  un  Kazimiru  notiesāja,  viņi  atgriezās  no 
tiesas  vēlu  vakarā.  Valdis  bija  uzbudināts  un  daudz 
runāja,  bet  Kazimirs  domīgi  soļoja  pa  kameru.  Brī- 
žiem viņš  apstājās  Valda  priekšā,  uzlika  tam  rokas 
uz  kamiešiem,  bet  neko  neteica.  Tikai  viņa  acis  it  kā 
runāja:  „Valdi,  vai  tad  tu  vēl  tiešām  nesaproti  kas 
noticis  ?  Tagad  taču  noticis..."  Un  Valdis  ap- 
rāvās . . .  Nakti  viņi  negulēja  un  gandrīz  bez  pār- 
traukuma smēķēja;  otrā  rītā  tos  pārvietoja  nāves  ka- 
merā, kas  atradās  trešā  stāvā,  sētas  pusē.  Te  bija 
diezgan  tumšs,  bet  citādi  ērti  un  brīvi.  Cietuma  sar- 
gi ar  viņiem  vairs  nejokoja,  bet  izturējās  pret  tiem 
nopietni  un  godbijīgi.  Režīms  arī  piepēži  pārmainī- 
jās: viņi  varēja  izrakstīt  no  pilsētas  vīnu  un  pusdie- 
nas, dziedāt,  spēlēt  kārtis,  rakstīt  katru  dienu  vai  du- 
čiem vēstules  u.  t.  t.  „Uzdziedi,  Valdi,  „Pagraba 
dzīvokļos",  Kazimirs  lūdzās  —  un  Valdis  dziedāja. 
Bet  ceturtās  dienas  vakarā  viņi  piepēži  nojauta,  ka 
naktī  tos  vedīs  uz  smilšu  kalniem.  Valdis  lika  sevi 
izvest  atejas  vietā  (bez  sarga  viņus,  nāves  kandi- 
dātus, nelaida)  un  ilgi  skaitīja  kādu  pašizdomātu 
lūgšanu.  Atgriezies  atpakaļ  kamerā,  viņš  redzēja, 
ka  viņa  biedrs  ir  vēl  vairāk  pārvērties:  tas  staigāja 
no  viena  kakta  otrā  un  klusi,  zem  sevis  smējās. 

Valdis  ļāva,  lai  Kazimirs  staigā  un  smejas.  Viņš 
mierīgi  uzlēja  tēju  un  sāka  dzert,  cenzdamies  nedo- 
māt par  to,  kas  notiks.  Pēdējā  brīdī  viņam  ienāca 
prātā,  ka  jāuzraksta  vēstules.  Pirmo  viņš  uzrakstīja 
mātei  un  tā  iznāca  vienu  rindiņu  gaj-a:  „uz  redzē- 
šanos"; otru  viņš  nezināja,  kam  rakstīt  —  un  atstā- 
ja baltu,  atlocītu  papīra  lapu  uz  galda. 

„Kā  tu  domā,  vai  tiešām  notiks?"  Klazimirs  pie- 
pēži  ievaicājās,  nostādamies  viņa  priekšā.  „Saki, 
mīļais  draugs.  Jeb,  varbūt,  es  esmu  jucis  drusku 
prātā?  Man  tā  liekas,  ka  kaut  kas  nav  kārtībā?  Es 
taču  gribēju ...  jā,  ko  tad  es  gribēju?  Nu,  tu  jau 
saproti ..." 

Valdis  neatbildēja  un,  paņēmis  Kazimiru  aiz  ro- 
kas, nosēdināja  to  pie  tējas.  Kazimirs  nepretojās 
un,  pieri  berzēdams,  sāka  dzert;  bet,  neizdzēris  krū- 
zi līdz  dibenam,  viņš  uzsita  ar  dūri  uz  galda  un  nai- 
dīgi iesmējās: 

„Tas  ir  par  traku!    Ko  viņi  gaida?" 

„Neuztraucies,  viss  būs  labi,"  Valdis  mierinoši 
noteica. 

Pēc  tām  viņi  abi  it  kā  uz  norunu,  pārvilka  veļu, 
iztīrīja  nagus  un  nospodrināja  kamašas.  Kad  viss 
bija  nokārtots,  tie  apsēdās  uz  guļas  maisa  un,  pie- 
spiedušies viens  otram,  ilgi  raudzījās  uz  durvīm. 
Deviņos  notika  pārskaitīšana.  Slēdzējs,  kā  aizvien, 
atvēra  kameru,  bet,  pretēji  paradumam,  nelika  cel- 
ties augšā;  vecs,  pusakls  cietuma  priekšnieks  pabā- 
za galvu,  pierakstīja  kaut  ko  savā  piezīmju  grāma- 
tiņā un,  neteicis  neviena  vārda,  aizgāja  tālāk.  Pulk- 
sten divpadsmitos  notiesātie  sasēja  savu  īpašumu  — 
grāmatas  uri  veļu;  vēl  pēc  pusstundas  viņi  pasauca 

slēdzēju  un  atdeva  tam  pa  durvju  lodziņu  tabaku,  tē- 
ju un  cukuru.  „Par  piemiņu,"  Kazimirs  mazliet  aiz- 
smacis paskaidroja.  Līdz  pulksten  diviem  viņi  no- 
sēdēja uz  guļas  maisa,  turēdami  viens  otru  aiz  rokas. 
Pa  koridoru  lēni  staigāja  slēdzēji;  viens  otrs  no  tiem 
piegāja  pie  viņu  durvīm  un  ieskatījās  pa  mazo,  apaļo 
aci.    Tā  pagāja  vēl  dažas  stundas. 

„VarbQt,  ka  šonakt  nenāks,"  viņiem  abiem  reizē 
ienāca  prātā,  bet  tūlīt  pēc  tam  tie  izdzirda  uz  ielas 
pakavu  klabienus.  Tā  bija  pirmā  zīme,  ka  ieradušies 
dragūni  un  prokurora  biedrs. 

Notiesātie  ātri  piecēlās  kājās  un,  neizlaizdami 
viens  otra  roku,  piegāja  pie  durvīm.  Jā,  tiešām, 
apakšā  atslēdza  durvis,  noskanēja  pieši  un  atslēgas; 
pēc  tam  viņi  izdzirda,  ka  vairāk  cilvēku  kāpj  nevie- 
nādiem soļiem  augšā  pa  galvenam  trepēm.  Tie,  kas 
nāca,  nerunāja,  bet  notiesātie  dzirdēja  viņu  elpu. 
Kazimirs  ciešāki  saspieda  Valda  roku.  Seja  viņam 
bija  mierīga  un  nopietna,  tai  nedrebēja  neviens  mus- 
kulītis;  Valdi  turpretī  kratīja  drudzis,  bet  drudža 
trīsas  viņam  patika.  Nācēji  apstājās  labu  gabaliņu 
no  durvīm,  it  kā  nezinādami,  vai  iet  tālāk;  bet  tad 
slēdzējs  ātri  atslēdza  durvis  un  prokurors  lika  sa- 
ģērbties. Notiesātos  izveda  koridorā.  Valdis  juta, 
ka  viņam  neklausa  kājas,  bet  piepēži  tas  izdzirda  sev 
blakus : 

„Sveiki,  biedri !" 

īsais  teikums  tāļu  atbalsojās  pa  šaurajiem  gu- 
berņas cietuma  koridoriem ;  klātesošie  nepatīkami  sa- 
rāvās un  novērsās. 

Uz  trepēm  Kazimirs  atkārtoja  vēl  skaļāki,  gan- 
drīz jautri: 

„Sveiki,  biedri  I" 

„Pietiks,  pietiks,"  cietuma  priekšnieka  palīgs 
laipni  un  saudzīgi  aizrādīja. 

Cietuma  kantori  nokārtoja  vēl  pēdējās  formali- 
tātes, kas  Valdim  un  Kazimiram  izlikās  'oti  patīka- 
mas, bet,  par  nožēlošanu,  pārāk  īsas.  Pēc  tam  viņus 
izveda  uz  ielas.  Tur  stāvēja  divi  ormaņu  rati  un  da- 
ži dragūni.  Gaiss  bija  silts  un  pavasarīgs;  debesis 
sāka  bālēt.  Valdis  gribēja  noņemt  cepuri  un  ieelpot 
svaigo  gaisu,  bet  pavadoņi  skubināja  kāpt  ratos. 

„Citreiz,"  kāds  vēl  noteica. 

Kazimirs  atgriezās  pret  cietumu  un  no  visa  spē- 
ka izkliedza  tradicionālos  atvadīšanās  vārdus: 

„Sveiki,  biedri !" 

„Uz  priekšu;  marš,"  dragūnu  kaprālis  tūlīt  no- 
komandēja un  viņi  aizbrauca  uz  Matīsa  kapu  pusi 
Notiesātie  bija  pieslēgti  viens  otram  un  Kazimirs 
visu  ceju  turējās  Valdim  aiz  rokas;  Valdis  draudzīgi 
glaudīja  cietos  Kazimira  pirkstus,  kūpi  Uigad  bija 
auksti  un  mitri. 

,,Tā  laikam  veda  arī  Maksi,"  Valdim  ienāca  pi*ālā, 
kad  viņi  vairs  nebija  tāļu  no  smilšu  kalniem.  Het, 
varbūt,  ka  viņš  neko  nedomāja. 

„Ja  tu  vari,  tad  piemini  arī  mani,"  Kazimirs  vi- 
ņam iečukstēja  ausī. 

Valdis  saprata.  Viņš  izjuta  pat  zināmu  prieku, 
ka  Kazimirs  griezās  pie  viņa  \)ēc  palīdzības,  un  mēmi, 
piekrītoši  paspieda  tam  roku. 

liet  dzidrā,  vietumis  iesārtā  gaisma,  kas  ausa 
rītu  pusē,  pauda  jaunu,  gaišu  saulainu  dienu. 

Epilogs. 

Pēc  Kazimira  notiesāšanas  viņa  draugi  nozuda, 
aizbraukdami,  jādomā,  uz  Krieviju.  Vismaz  par  Go- 
liātu un  „papuasu"  stāstīja,  ka  tie  redzēti  Pētcrpilī, 
Leshafta  kursu  ēdamzālē,  kufa  toreiz  skaitījās  par 
lielāko  emigrantu  biržu.  Ekspropriācijas  Rīgā  uz 
kādu  laiku  apstājās  un  dzīve,  kā  tādos  gadījumos 
mēdz  sacīt,  iegāja  normālās  sliedēs.  Bet  tad  pār- 
brauca tie,  ar  krokodiļu  ādas  zābakiem  —  un  viss  sā- 
kās no  jauna.  Tikai  ekspropriācijas  vairs  neiznāca 
tik  romantiskas,  daudziem  tās  sāka  jau  apnikt  un 
citkārtējie  ekspropriatoru  draugi  novērsās  no  tiem. 
Tā  šis  laikmets  izdzīvoja  pats  sevi. 

Asja  arvien  vēl  apmeklēja  izrīkojumus  un  arī 
pati  rīkoja  vakarus,  bet  krustmāte  palika  neuzticī- 
gāka pret  „kavalieriem"  un  ar  viņai  piemītošu  at- 
klātību noprasīja  katram  Asjas  draugam,  vai  tas  tik 
nav  laupītājs.  Bet  viņa  prasīja  gluži  nevietā,  tāpēc 
ka  jaunie  Asjas  draugi  bija  pavisam  citi  cilvēki  un 
par  krustmātes  aizdomību  dažreiz  jutās  pat  apvai- 
noti. Viņi  bija  jauni,  godbijīgi  studenti,  runāja  ļoti 
prātīgi  un  pie  katra  drošāka  vārdiņa  atvainojās.  Ne- 
vienam neienāca  prātā,  palikt  pie  krustmātes  pa 
nakti,  neviens  nedeva  tai  glabāšanā  revolveru.  Tie- 
sa, gadījumā  viņiem  paspruka  arī  viena  otra  divdo- 
mība, pat  skaļi  smiekli,  bet  taisni  tādās  reizēs  krust- 
māte dabūja  pārliecināties,  ka  tas  vairs  nebija   tas, 

kas  Kazimira  laikā.  Tāpēc  viņa  arvien  biežāki  no- 
pūtās, teikdama: 

„Būtu  mans  Kazimirs  vēl  dzīvs,  tad  jūs  smietos 
pavisam  citādāki.    Arī  dejot  viņš  prata  labāki." 

„Tu  pārspīlē,  krustmāt,"  Asja  viņai  pārmeta,  l)et 
krustmeitas  balss  tomēr  neskanēja  diezgan  pārlie- 
cinoši un  arī  viņai  bija  jāatzīstas,  ka  tik  traki  un 
tik  līgsmi  vairs  neiet,  kā  toreiz,  ziemā. 

Krustmāte  šad  tad  dzirdēja  halucinācijas:  tai 
likās,  ka  priekšnamā  ienācis  taisni  Kazimirs  un  ka 
atskan  viņa  skaļā,  pavēlošā  balss.  Uztraukumā  vecā 
Gavēniete  steidzās  uz  durvīm  un  galvā  jau  gatavoja 
kādu  labu  vārdu.  Bet  gaidītā  Kazimira  vietā  viņa 
sastapa  vai  nu  kalponi,  vai  pastinieku,  vai  citu,  pil- 
nīgi ikdienišķu  cilvēku,  un,  vīlusies  iedomās,  bēdīgi 
noteica : 

„Kā  jūs  mani  pārbiedējāt." 

Uz  rudens  pusi  Asja  gluži  negaidot  saderinājās 
ar  turīgu,  ne  visai  jaunu  valsts  bankas  ierēdni,  kufš 
viņu  bija  noskatījis  kādā  izrīkojumā  .Saderināšanās 
ārkārtīgi  pārsteidza  Asjas  draudzenes,  kaut  gan  pa- 
tiesībā te  nekā  ārkārtīga  nebija,  sevišķi  ievērojot 
Asjas  uzņēmīgo  dabu.  Bet  taisni  no  tās  dienas  viņa 
palika  ļoti  savāda,  izvairījās  satikties  ar  līgavaini 
un  bieži  raudāja.  Uz  krustmātes  jautājumu,  ko  viss 
tas  nozīmē,  viņa  atzinās,  ka  nepatīk  precēties.  Krust- 
māte šo  atbildi  tomēr  neņēma  nopietni. 

„Tā  jau  es  arī  kādreiz  domāju,  kad  bija  jāiet  pie 
altāra,"  viņa,  cietsirdīgi  smiedamās,  apgalvoja,  „bet 
vēlāk  apradu.    Tāpat  iznāks  arī  tev." 

Asja  tomēr  neaprada.  Savu  negaidīto  saderinā- 
šanos viņa  uzskatīja    kā  atteikšanos  no  dzīves,  kā 

soli,  kas  sperts  galīga  izmisuma  bridi.  Viņu  pārņē- 
ma neizsakāmas  bailes  par  izdarīto,  viņa  ar  šausmām 
gaidīja,  kas  notiks  tālāk.  „E8  nevaru,  es  nevaru," 
viņa  katru  dienu  atkārtoja  pie  sevis.  Bet,  no  otras 
puses,  viņa  nespēja  arī  atteikt  līgavainim,  kufš,  tā- 
pat kā  krustmāte,  nesaprata  viņas  uztraukumu,  iz- 
skaidrodams to  ar  sievietes  kautrību.  Viņi  apmeklē- 
ja teatfus,  staigāja  pa  veikaliem,  pirka  rotas  lietas, 
vai  atkal  naktīm  cauri  sēdēja  ēdamistabas  kaktā, 
zem  lielā  pulksteņa,  un  klusi  sapņoja.  Bet  patiesībā 
sapņoja  tikai  līgavainis,  kamēr  Asjai  domas  lēkāja 
kā  mazas  vāverltes  pa  Dzīvības  un  Nāves  koka  vī- 
stošajiem zariem.  Viņa  vairs  nezināja,  kas  ar  to  no- 
tiek un  ko  īsti  viņa  grib.  Viņa  tikai  juta,  ka,  jo 
tuvāk  nāk  kāzu  diena,  jo  lielākas  bailes  to  pārņem... 
Un,  lūk,  kāzu  priekšvakarā  viņu  atrada  guļamistabā 
beigtu.  Izrādījās,  ka  viņa  bija  nošāvusies  ar  Kazi- 
mira mauzeri  —  to  pašu,  kas  kādreiz  palika  krust- 
mātes glabāšanā  un  ku|*u  tā  visu  laiku  turēja  zem 
gultas  matrača. 

Pēc  Asjas  nāves  krustmāte,  palikusi  viena,  pār- 
deva namu  un  aizbrauca  dzīvot  uz  laukiem. 

